
KØBENHAVN.    —    (JRÆBKS   BOGTRYKKEBI. 


„Xvaren!     Nu  maa  vi  op!" 

Intet  Svar,  —  kun  Lyden  af  dybe  Aandedrag. 
blandet  med  en  forvirret  Summen  —  ligesom  af 
mange  Stemmer  — .  .der  bores  ind  fra  Trappe- 
gangen. 

Else  laa  lidt  og  stirrede  frem  for  sig  med 
vidt  opspilede,  underlig  blanke  Øjne,  saa  gabede 
hun,  strakte  og  vendte  sig  og  faldt  endelig  hen 
i  en  Dos  med  et  Smil  om  de  halvt  aabnede 
Læber.   — 

Der  hørtes  slæbende  Skridt  udenfor,  og  efter 
en  barsk  Banken  stak  den  mere  end  sjuskede 
Tjenestepige,  „Husalfen"  kaldet,  sit  uredte  Hoved 
ind  for  at  forkynde,  at  nu  kom  Børnene. 

Efter  mange  klagende  Grynt  fandt  Karen 
Kraft  nok  til  med  tykt  Mæle  at  opfordre  sin 
kære  Husalf  til  at  bringe  Teen  op  til  dem. 

„Teen!  Den  er  virkelig  kold  nu.  Klokken 
er  straks  ni.  og  jeg  skal  ind  og  støve  af." 

Men  hun  slap  endda  ikke. 

Først  efter  at  have  faaet  det  uappetitlige 
Morgenmaaltid,  bestaaende  af  lunken,  tillavet  Te 
og  en  Tvebak  med  delvis  smeltet  Smør,  kunde 
Karen  overvinde  sig  til  med  et  rask  Sæt  at 
svippe  Benene  uden  for  Sengen,  og  under  utallige 
Gabninger  og  Strækninger  iførte  hun  sig  langsomt 
sine  Klæder. 

Else  var  allerede  ved  at  trykke  den  vaade 
Svamp  af  i  Nakkehulen.  Ind  imellem  kom  det 
gispende:  „Du!  Glæder  du  dig  til  det  ny  Eksem- 
plar, som  kommer  i  Dag?" 

„Nej!"   meget  gnavent. 

„Hvordan  har  du  nu  egentlig  tænkt  dig 
hende?". 

„Jeg  har  aldeles  ikke  tænkt  —  kort  og  godt!" 

„Hør,  ved  du  hvad,  jeg  forestiller  mig  nu 
hende  lidt  i  Smag  med  Fulvia.  Hun  skal  jo 
være  knusende  lærd.  Kan  du  ikke  godt  indse, 
at  hendes  smukke  lille  Hoved  —  ja,  for  hun  er 
smuk,  hvad  du  saa  end  siger  —  kunde  passe 
udmærket  til  en  høj,  slank  Skikkelse,  indhyllet  i 
et  græsk  Gevandt.     Hvad?" 

„Jeg  kan  kun  indse,  at  du  tager  Livet  af 
mig  med  dine  hundrede  Spørgsmaal,  saa  snart. 
ja,  længe  før  jeg  slaar  Øjnene  op.  Disse  kvid- 
rende   Morgenlærke -Naturer,    uha!     Morgenen    er 


til  at  gnave  færdig  i  og  ikke  til  at  sludre.  For 
Resten   er  Esther  Brun   nok  lille   og  tyk." 

„Aa,  der  er  intet  Udkomme  med  dig.  Men  gnav 
du  bare  færdig."  Else  gav  sig  lidt  irriteret  til 
at  børste  sit  smukke,  lyse  Haar,  hvorpaa  hun  med 
smaa  energiske  Sæt  flettede  det  og  med  et  eget 
Kast  svang  Pisken  om  paa  Ryggen. 

Alt  imedens  tiltog  Støjen  ved  Siden  af.  Stole 
flyttedes  frem  og  tilbage.  Pulte  aabnedes  med 
en  pibende  Lyd  eller  smækkedes  larmende  i. 
Hele  Tiden  lød  en  monoton  Mumlen,  ud  af  hvilken 
enkelte  Ord  klarede  sig  med  idiotiserende  Ved- 
holdenhed: „New  York,  Pensylvanien,  Ohio  — " 
og  forfra  igen. 

Saa  blev  alt  pludselig  stille.  Man  hørte  Stolene 
skubbes  ud;  hele  Klassen  rejste  sig  og  hilstes  af 
et  nogenlunde  behersket  mildt   ..Godmorgen!" 

Else  saa  betænkelig  paa  sit  Ur.  Det  var 
strengt  forbudt  at  gaa  gennem  Klassen  ved  Siden 
af  deres  Soveværelse,  naar  Timen  var  begyndt. 
Hun  skulde  lige  til  at  give  Karen  et  Vink  om 
endelig  at  skynde  sig,  da  denne  indigneret  ud- 
brød: „Skal  det  kaldes  en  Ungdommens  Yejleder- 
inde!  Hun  har  saa  sandelig  selv  ikke  Begreb  om 
Geografi.  Sidder  hun  ikke  der  og  raaber  „Nia- 
gåra",  som  var  hun  sin  egen  Bedstemoder  og  aldrig 
havde    hørt    dannede  Mennesker  sige   „Niagara!"" 


„Det  er  Frøken  Lund."  bemærkede  Else  spag- 
færdigt,  „hun  er  ellers  udmærket  flink,   siges  der." 

„Kære  Else,  du  er  for  naiv,  du  tager  alle 
Frøken  Hermines  Forsikringer  for  gode  Varer. 
Efter  hendes  Mening  rummer  Instituttet  jo  kun 
„førsterangs  Kræfter".  —  Gid  jeg  havde  lidt  af 
din  ungdommelige  Autoritetstro!" 

„Ja,  gid  du  havde  en  lille  Smule  Tro  paa 
andet  og  andre  end  dig  selv,"  hemærkede  Else 
og  skulde  lige  til  at  forlade  Etuiet,  som  det  lille 
Rum,  der  tjente  dem  som  Sove-,  Toilet-  og 
Studereværelse,  kaldtes.  Men  i  sidste  Øjeblik 
huskede  hun  paa  Bogen,  som  laa  under  hendes 
Hovedpude,  og  med  en  noget  mere  venskabelig 
Stemme  henkastede  hun : 

„Hvordan  var  det  nu.  vi  oversatte  dette 
Sted:  Landsbyen  forekom  ham  overfyldt  med  Sub- 
jekter?" 

„Naa.  du  maa  nok  dog  tage  mig  til  Naade," 
svarede  Karen  godmodigt,  „ja  vent  saa  lidt,  til 
jeg  faar  borstet  Tænder,  saa  følges  vi  ad  forbi 
den  glubende  Ulv  derinde,  og  saa  skal  jeg  oven 
i  Kobet  gennemgaa  hele  Lektien  med  dig." 

„Hvad  Tid  kommer  saa  det  ny  Vidunder, 
som  du  allerede  tilbeder?"  spurgte  hun  videre, 
medens  Tandborsten  gled  op  og  ned  ad  hendes 
kraftige,    hvide  Tænder    og   sprøjtede  Pulveret   ud 


over  Spejlet,  der  mere  bar  Spor  af,  at  de  unge 
Damer  holdt  af  at  beundre  deres  ydre  Fuld- 
kommenheder baade  ved  Vadskningen  og  Tand- 
børstningen, end  af  Støvekludens  Anvendelse. 

„Aa,  du  er  dog  selv  nysgerrig!"  drillede  Else. 

„Aldeles  ikke!  —  Jeg  er  vist  ikke  engang 
hjemme,  naar  hun  kommer;  jeg  skal  hen  hos 
Mary  i  Dag.     Derfor  spurgte  jeg." 

„Du  er  en  Vigtigpind,  er  du.  Vi  skulde  jo 
netop  kritisere  sammen.  —  Men  kom  nu  for  al- 
ting; lad  os  dog  endelig  ikke  fortorne  Mrs.  Walley 
ved  at  komme  for  sent."  Og  idet  Else  stak  sin 
Arm  ind  under  Karens,  halede  hun  hende  for- 
sigtig med  sig  og  gik  paa  Tæerne,  stærkt  rød- 
mende gennem  Klassen,  hvor  alle  Hoveder  na- 
turligvis vendte  sig  for  at  se  det  snart  ikke 
længere  sjældne  Syn:  de  to  Kursusdamer,  der 
havde  sovet  over  sig.   — 


Og  saa  stod  Esther  paa  Banegaarden. 

Endelig,  endelig  var  hun  ved  Maalet.  det  vil  sige 
ved  Begyndelsen  af  Vejen  dertil.  Endelig  skulde 
hun  træde  ud  i  den  Verden,  hun  havde  længtes  saa 
meget    efter:     endelig     skulde     hun     have    Lov    at 


prøve  sine  Kræfter,  at  forsøge  at  realisere  sine 
store  Planer. 

Hun  havde  en  utydelig  Fornemmelse  af.  at 
hun  vist  burde  være  meget  bevæget;  —  men 
hun  følte  sig  underlig  rolig. 

Moderen  stod  ved  Siden  af  hende  og  saa 
kærlig,  bekymret  og  højtidelig  ud.  Hun  betragtede 
Datteren,  som  ventede  hun  en  eller  anden  Ud- 
talelse, et  Følelsesudbrud,  noget,  der  kunde  hjælpe 
hende  over  Afskeden. 

Alt  imedens  undersøgte  Esther  Bagagen,  talte 
Stykkerne,  —  jo,  de  var  der  alle.  Saa  fløj  hendes 
Tanker  tilbage  til  det  forstyrrede  Værelse,  hun 
havde  forladt.  Hun  saa  for  sig  de  nøgne  Vægge 
med  Skjolder  efter  Billederne,  hun  havde  taget 
ned;  hun  erindrede  den  halvvisne  Markbuket,  der 
havde  drysset  sit  Blomsterstøv  ud  over  Spillebordets 
Mahogniplade,  —  mon  de  nu  huskede  at  smide 
disse  Blomster  bort,  inden  Vandet  helt  raadnede. 
Saa  pludselig  syntes  hun,  at  hun  sad  foran  Spejlet, 
ligesom  Aftenen  forud.  Hun  saa  sit  eget  Ansigt 
deri,  hun  undersøgte  prøvende  dets  Linier  og  spurgte 
sig  selv,  om  hun  nu  ogsaa  kunde  holde,  hvad  dette 
Ansigt  lovede.  Ejede  hun  virkelig  Energi  og  Livs- 
mod og  Alvor?  Eller  skulde  hele  det  Københavns- 
Ophold  bringe  hende  Skuffelse.  Og  medens  hendes 
Blik    saa    langt,    langt    bort,    fremtryllede    hendes 


hurtigt  arbejdende  Fantasi  en  Uendelighed  af  for- 
skellige nye  Skikkelser  og  Situationer,  i  hvilke 
hun  saa  sig  selv  færdes. 

Hun  blev  vakt  af  sine  Drømmerier,  da  en  af 
hendes  mange  saakaldte  Veninder  slog  hende  paa 
Skuldren  og  under  en  Regn  af  Spørgsmaal  og  Ud- 
brud overrakte  hende  en  Afskedsbuket.  Esther 
følte  stærkere  end  nogen  Sinde,  hvor  pjattede  disse 
hendes  Bysbørn  næsten  alle  var;  hun  havde  den 
inderligste  Lyst  til  at  vende  Ryggen  til  Veninden 
og  undgaa  den  Sværm  af  forhenværende  Skole- 
kammerater, som  støjende  og  hilsende  nærmede 
sig  hende.  Men  hun  var  for  godt  oplært  i,  hvad 
god  Tone  i  Provinsen  fordrede,  til  ikke  hurtigt 
at  beherske  sig  og  smilende  modtage  Kamme- 
raternes Blomster,  medens  hun  hørte  paa  deres 
Passiar.  Hun  lovede  halvt  om  halvt  at  skrive  til 
dem,  hun  sendte  Hilsener  til  deres  Forældre,  hun 
kom  nu  og  da  med  en  lille  drillende  eller  morsom 
Bemærkning,  hun  hilste  alt  imedens  mildt  til 
højre  og  venstre;  hun  hævdede  til  det  sidste  sit 
Ry  som  en  af  de  sødeste  unge  Piger  i  Byen,  — 
og  indvendig  længtes  hun  blot  efter,  at  Toget 
skulde  komme  og  fore  hende  langt,  langt  bort 
fra  det  hele. 

„Naar    kommer    du    hjem?"      ..Hvad    skal    du 

egentlig  derinde?"  „Skal  du  tage  nogen  Eksamen?" 
„Vil  du  da  undervise  bagefter?" 

Alle  disse  Spørgsmaal,  der  krydsede  hver- 
andre, besvarede  Esther  med  et  undvigende:  „Aa, 
det  er  altsammen  slet  ikke  bestemt  endnu." 

Paa  en  Gang  mærkede  hun  en  lille  varm 
Haand  i  sin.  Hun  saa  ned  og  opdagede  sin 
lille  Elev.  Ida,  hvis  Øjne  stod  fulde  af  Taarer, 
og  hvis  Læber  dirrede ,  medens  hun  stak  hende 
en  lille  rød  Æske  i  Haanden  og  sagde:  „Jeg 
skulde  spørge,  om  du  ikke  vilde  have  den.  fordi 
du  altid  har  været  saa  sød  imod  mig." 

Underligt  nok  var  Esthers  store  Ro  paa  en 
Gang  borte;  hun  følte,  at  Graaden  vilde  bryde 
frem,  og  for  at  skjule  den  løftede  hun  Barnet  op 
til  sig,  knugede  det  lidenskabeligt  og  gemte  saa, 
uden  at  sige  et  Ord,  Hovedet  ved  sin  Moders 
Skulder.    — 

Nu  hørte  man  Toget  komme  susende.  Træng- 
slen paa  Perronen  blev  tættere.  Esther  vilde 
gerne  skjult  af  Mængden  være  smuttet  ind  i  en 
Kupé,  hun  skammede  sig  overfor  sine  velhavende 
Veninder  ved  at  skulle  køre  paa  3die  Klasse. 
Men  der  var  ikke  Tale  om  at  kunne  unddrage 
sig  dem,  —  desuden  vidste  hun  jo  godt.  at 
hendes  fine  Fornemmelser  var  barnagtige.  Alligevel 
generede    det    hende    mere    end   hun  vilde  tilstaa, 


at  Emilie,  idet  hun  aabnede  Døren  til  en  tom 
2den  Klasses  Kupé,  raabte:  „Kom,  her  er  en  ud- 
mærket Kupé,   hvor  du  kan  blive  ene!" 

Endelig  var  baade  Esther  og  alle  hendes 
Pakker  og  Blomster  anbragte. 

Alle  Veninderne  havde  været  inde  at  kysse 
hende  til  Farvel,  nu  stod  Moderen  i  Døren,  sort- 
klædt, spinkel,  med  de  smukke,  saa  trætte  Øjne. 
Esther  forsøgte  at  smile  til  hende;  saa  sank  hun 
med  et  sammen. 

„Aa,  Moder,  min  egen  lille  Moder!"  sagde 
hun  og  kastede  sig  om  Halsen  paa  hende.  „Er 
det  da  Synd,  at  jeg  tager  bort  fra  dig?  Hvordan 
skal  jeg  holde  det  ud?" 

Moderen  strøg  hende  over  Haaret,  gav  hende 
endnu  nogle  gode  Raad.  talte  om  Brevene,  som 
skulde  være  deres  Fornøjelse,  om  hvordan  de 
alle  vilde  glæde  sig  til  Julen,  hun  sendte  Hilsener 
til  Frøknerne  Blom,  til  Onkler  og  Tanter,  og  for- 
søgte sluttelig  at  le,  for  at  ikke  Indtrykket  af 
hendes  Sorg  skulde  forstyrre  Esthers  Glæde  ved 
at  faa  sit  Ønske  om  at  komme  til  at  læse  opfyldt. 

Klokken  ringede,  Dørene  smækkedes  i,  der  blev 
Røre  foran  Vinduerne,  alle  vilde  hen  og  give 
Haanden,  vilde  komme  med  en  sidste  Bemærkning, 
en  Hilsen. 

1  sin  Ophidselse  opfattede  Esther   alt  klarere 


10 

end  ellers.  Hun  iagttog  nogle  af  Veninderne, 
der  stod  lidt  tilbage  og  kritiserede  de  andre 
rejsende  eller  følgende,  hun  fulgte  deres  Blik. 
medens  det  dvælede  ved  hende  selv,  og  hun  følte 
samtidig  et  Stik  indvendig  og  grebes  af  en  vis 
Foragt  ved  at  opfatte  Nancys  Bemærkning:  „Kan 
du  begribe,  at  de  lader  hende  rejse  alene,  og  paa 
3die  Klasse?  Og  saa  med  den  Hat!  Det  er  da, 
for  at  man  ikke  skal  være  i  Tvivl  om,  at  hun 
er  fra  Landet  a'.'k 

Endelig  lød  Afgangssignalet. 

Esther  slap  sin  Moders  Haand,  medens  hendes 
Blik  endnu  hang  ved  det  kære  Ansigt.  „Hils 
saa  Fader  og  de  smaa,"   bad  hun. 

Og  medens  hun  smilende,  men  med  store 
alvorlige  Øjne  bøjede  sig  ud  af  Vinduet,  gled 
Toget  langsomt  ud  fra  Perronen. 

Veninderne  havde  snakkende  og  klumpende 
sig  sammen  vendt  sig  for  at  gaa  hjem;  men 
endnu  skimtede  Esther  sin  Moders  mørke  Skikkelse 
og  lille  Idas  hvide  Forklæde;  saa  drejede  Vejen, 
ogsaa  disse  forsvandt,  Hjemmet  var  forladt.  — 
Toget  skumplede  af  Sted,  hurtigere  og  hurtigere. 
Da  kastede  Esther  sig  paa  Knæ,  og  skjulte  sit 
forgrædte  Ansigt  i  Hænderne. 

Konduktøren,  der  skulde  se  Billetten,  fik 
hende  til  at  fare  op.    Hun  tørrede  Øjnene,  rettede 

sig,  stak  Hovedet  ud  af  Vinduet,  og  medens  den 
friske  Vind  legede  med  hendes  Krøller  og  svalede 
hendes  brændende  Kinder,  bestemte  hun,  at  den 
Moder,  der  havde  ofret  saa  meget  for  hendes 
Skyld,  ikke  forgæves  skulde  have  bragt  sit  Offer. 


Septemberdagens  klare  hvidlige  Solskin  hvilede 
over  det  tlade  Landskab,  som  Toget  hurtigt  gennem- 
for. Alt  syntes  at  døse  i  tilfreds  Magelighed.  De 
med  Pil  indhegnede  Marker,  der  gled  Øjet  forbi, 
lignede  med  deres  gule  Stubbe  og  deres  regelmæssige 
Firkanter  hverandre  som  Felterne  paa  et  Skakbræt. 

Intet  afbrød  Ensformigheden;  den  begyndte 
at  paavirke  Esther,  hun  følte  sig  slap,  ligegyldig 
for  Omgivelserne.  Hun  vendte  sig  bort  fra  Vin- 
duet, Udsigten  fristede  hende  ikke;  nej,  saa  vilde 
hun  hellere  tænke. 

Og  Tankerne  vendte  hurtigt  tilbage  til  Hjemmet, 
hun  havde  forladt.    — 

Det  havde  kostet  hende  en  haard  Kamp  at 
faa  Lov  at  komme  til  Kobenhavn  for  at  læse. 
Saa  langt  tilbage,  som  hun  kunde  huske,  havde 
det  været  hendes  højeste  Ønske  at  blive  i  Stand 
til  at  .studere.    Ja.  det  vil  sige,  ind  imellem  havde 

rigtignok  andre  Planer  ogsaa  opfyldt  hende.  — 
Da  hun  var  tretten  Aar,  havde  hun  drømt  om  at 
blive  Kunstnerinde,  hun  havde,  sagdes  der,  noget 
Talent  for  at  male.  Men  den  Ide  havde  hun 
dog  hurtig  opgivet,  da  hendes  Selvkritik  vaagnede. 

Noget  alvorligere  havde  hun  overvejet  Mulig- 
hederne for  at  oprette  et  Etablissement  for  Broderier 
og  Børnedragter.  Hvis  Tanten  vilde  være  med  og 
skyde  Penge  til,  saa  —  ja,  saa  maatte  det  give 
"flimrende  Resultater.  —  Men  Tanten  vilde  ikke. 
da  det  kom  til  Stykket,  hun  opfattede  det  hele 
som   Barnestreger  og  Luftkasteller. 

Dog  Esther  var  ikke  til  Sinds  at  lade  sine 
Fremtidsplaner  behandle  som  Barnestreger.  Hun 
vilde,  det  vidste  hun  bestemt,  være  uafhængig, 
hun  vilde  skabe  sig  selv  en  Stilling  og  sætte  alt 
ind  paa  at  kunne  forsørge  sig  selv.  Og  dette 
maatte  kunne  ske,  inden  hun  blev  for  gammel. 

Det  pekuniære  Tryk  i  Hjemmet  hvilede  tungere 
og  tungere  paa  hende,  jo  ældre  hun  blev,  jo  mere 
hun  forstod  af  den  Tragedie,  som  dagligt  spilledes 
for  hendes  Øjne.  Derfor  maatte  hun  bidrage  sit 
til.  at  Trykket  der  hævedes  noget,  og  hun  maatte 
have  noget  at  raade  over  selv,  om  hendes  Ung- 
dom ikke  helt  skulde  forspildes  i  smaalige  Penge- 
bekymringer. Desuden  gruede  hun  ved  Tanken 
tun    at    være    med    i   den  Skare  af  yngre  og  halv- 

gamle  „unge  Piger",  som  vandrede  om  i  Provins- 
byen, uden  andet  Livsmaai  end  det,  at  blive  for- 
lovede, forsørgede,  uden  anden  Beskæftigelse  end 
den,  at  være  søde.  lidt  huslige  og  saa  for  Resten 
at  troppe  op  ved  alle  Baller  eller  lignende  fest- 
lige Sammenkomster,  hvor  de  smukt  udpyntede 
stilledes  til  Skue  for  muligvis  at  vinde   „et  Parti*'. 

Esther  vilde  kunne  føle,  at  hun  i  det  mindste 
ikke  behøvede  at  være  om  sig  for  at  kunne  op- 
naa  den  Lykke  at  blive  gift  med  en  af  Byens 
faa,  men  meget  feterede  Balherrer.  Ægteskabet 
skulde  for  hende  ikke  være  en  Udvej,  som  hun 
gik  og  haabede  paa  og  beregnede  Chancerne   for. 

Naar  hun  og  Moderen  sad  og  talte  alvorligt, 
kom  hun  derfor  stadig  tilbage  til  det  samme 
Spørgsmaal:    hvad  skal  jeg  blive  til  i  Fremtiden? 

Moderens  Svar  var  altid  beregnet  paa  at 
dæmpe  hendes  utaalmodige  Iver.  Man  maatte 
vente,  se  Tiden  an:  der  var  saa  mange  Mulig- 
heder, det  gjaldt  at  vælge  den  rette.  Desuden 
var  det  saa  svært  at  skaffe  Midler  til  nogen 
Slags  Uddannelse,  Esther  vidste  jo  selv,  hvor 
svært  Faderen  sad  i  det.  Men  der  kom  vel 
bedre  Tider,  det  kom  kun  an  paa  ikke  at  opgive 
Haabet,  at  benytte  Ventetiden  til  at  lære  noget, 
til  at  udvikle  sig.  et  saadant  Arbejde  vilde  aldrig 
være  spildt.    — 

Dirrende  af  Utaalmodighed  tog  Esther  fat 
paa  Udviklingsarbejdet. 

Engang  imellem  havde  hun  rigtignok  en  for- 
tvivlende Følelse  af,  at  det  hele  var  unyttigt, 
hun  kom  dog  aldrig  videre,  det  blev  kun  Stumper 
og  Stykker  af  Kundskaber,  hun  møjsommeligt 
skrabede  sammen,  —  hun  havde  jo  aldrig  nogen 
til  at  hjælpe  sig.  ikke  engang  nogen  at  læse 
sammen  med. 

Men  oftest  tog  hun  fat  med  en  seig  Energi, 
med  en  vis  Trods:  hun  vilde  ikke  lade  sig  knuge 
eller  holde  nede  af  Forholdene.  —  Ud  af  Bog- 
skabet søgte  hun  sig  store,  meget  uensartede 
Værker,  —  historiske,  geografiske,  sproglige, 
kunsthistoriske  Bøger  —  og  med  utrættelig  Vilje 
pløjede  hun  dem  igennem.  Naturligvis  interes- 
serede de  hende:  hun  havde  en  egen  Tilfreds- 
stillelse ved  Bevidstheden  om,  at  hun  tilegnede 
sig  dette  ny,  ved  at  føle  sin  Horisont  udvides. 
Hun  kunde  ogsaa  glæde  sig  ved  at  mærke,  hvor 
let  hun  lærte  og  forstod;  men  ofte  læste  hun  dog 
ogsaa  som  i  en  Døs,  det  hele  gled  bort  for  hende 
i  Taage,  og  kun  fordi  hun  ikke  vilde  give  tabt, 
blev  hun  ved,  til  den  fastsatte  Time  var  forløben. 

Til  sit  eget  lille  Værelse  trak  hun  sig  hver 
Eftermiddag  tilbage.  For  længe  turde  hun  dog 
ikke  blive  der,  højst  et  Par  Timer,  Moderen  vilde 

ellers  savne  hende,  og  der  var  altid  en  Del  at 
hjælpe  med.  Der  var  Bornetøj,  som  skulde  repa- 
reres, eller  Strygning.  Bagning  og  Rengøring, 
eller  blot  den  daglige  Husholdning,  som  Esther 
maatte  tage  sig  meget  af. 

Om  Vinteren  var  der  frygtelig  koldt  paa 
hendes  Værelse ;  tre  af  Murene  var  Ydermure,  og 
hun  havde  næsten  aldrig  i  Kakkelovnen.  —  det 
var  en  Luksus,  som  det  end  ikke  faldt  hende 
ind  at  bede  om.  Desuden  vilde  Moderen ,  at 
hun  skulde  blive  med  sine  Bøger  i  Dagligstuen, 
og  det  kunde  Esther  ikke.  De  smaa  vilde  idelig 
have  forstyrret  hende,  og  selv  Moderen  vilde 
næppe  have  respekteret  hendes  Travlhed. 

Nej,  Esther  blev  paa  sit  kolde  Værelse,  det 
hun  elskede,  fordi  hun  der  havde  gennemlevet  og 
tænkt  saa  meget.  Hun  krøb  op  i  Hjørnet  af 
Sovesofaen,  svøbte  sit  Tæppe  om  sig,  begravede 
Hænderne  i  Haaret  og  læste  saa,  til  Blodet  be- 
gyndte at  banke  i  hendes  Tindinger. 

Hun  huskede  saa  tydeligt  en  Dag,  hun  sad 
og  skrev  henne  ved  Vinduet.  Akasien  udenfor 
stod  hvid  af  Blomster  og  strakte  sine  Grene  lige 
ind  i  Stuen.  Overalt  var  der  pyntet  med  Mark- 
blomster. De  hvide  Omhæng  om  Toiletbordet 
bevægede  sig  let  i  Lufttrækket.  Billederne  paa 
Væggene,  over  hvilke  Solstraalerne  faldt  i  Pletter 

gennem  Løvet.  Blomsterduften .  de  skære  hvide 
Gardiner  —  alt  passede  sammen  og  rummede  en 
egen  Stemning  af  Jomfruelighed. 

Det  maatte  ogsaa  have  slaaet  Maren  Kokke- 
pige, som  kom  op  for  at  sige  Frøkenen,  at  nu 
var  Ovnen  hed;  for  idet  hun  var  ved  at  gaa, 
standsede  hun  i  Døren  og  sagde  paa  sit  syngende 
Fynsk;  „Hvor  Frøkenen  dog  sidder  yndigt  her. 
Jeg  synes  der  er  ligesom  noget  helligt  ved  Frø- 
kenens Stue!"    — 

I  over  et  Aar  lukkede  Esther  sig  inde  med 
sine  Studier  i  denne  Stue.  Saa  følte  hun,  at  nu 
kunde  det  ikke  gaa  længer  paa  den  Maade,  nu 
maatte  hun  have  Hjælp  udefra. 

Hun  samlede  alt  sit  Mod.  gik  til  Faderen 
og  bad  ham  saa  indtrængende,  som  hun  for- 
maaede  det  overfor  hans  rolige  Kulde,  om  hun 
dog  ikke  maatte  faa  Lov  at  komme  paa  et 
Præliminær-  eller  Artiumskursus  for  enten  at  stu- 
dere videre  eller,  hvis  dette  var  umuligt,  for  efter 
endt  Eksamen    at   kunne   tage  ud  som  Lærerinde. 

..Du  kan  skam  godt  undervise  med  de  Kund- 
skaber, du  har,"   svarede  Faderen  tort. 

Han  kunde,  eller  han  lod,  som  om  han  ikke 
kunde  forstaa  hendes  Grunde  til  at  ønske  denne 
Uddannelse. 

„Du  kan  jo  læse  herhjemme,  saa  meget  du  vil." 

„Ja  men  lier  kan  jeg  da  ikke  tage  Eksamen 
og  ikke  engang  blive  forberedt  dertil." 

„Hvad  vil  du  ogsaa  være  Student  for?  De 
Abekattestreger  skal  vi  ikke  have  noget  af.  Det 
er  kun,  fordi  det  er  moderne  for  Damerne  ogsaa 
at  prøve  de  Galskaber,  at  du  vil  være  med  blandt 
Fremtidskvinderne.  Men  du  har  dog  hverken 
Raad  eller  Kræfter  til  at  fortsætte  Studierne,  og 
det  er  desuden  min  Overbevisning,  at  Kvinderne, 
naar  alt  kommer  til  alt,  ikke  vil  faa  praktisk 
Nytte  af  deres  Eksaminer:  —  de  er  legemligt 
ødelagte,  inden  de  naar  saa  vidt,  —  og  hvem 
vælger  desuden  en  kvindelig  Læge?  Man  har 
dog  ingen  rigtig  Tiltro  til  dem." 

Esther  forsvarede  sin  Lyst  med  stor  Be- 
gejstring. Faderen  kunde  jo  blot  lade  hende  be- 
gynde, saa  vilde  det  bedst  vise  sig,  om  hun 
havde  Evner,  Kræfter  og  Udholdenhed  til  at 
blive  ved. 

Men  nu  havde  Toldforvalteren  ikke  længer 
Tid  at  høre  paa  hende,  og  han  afskar  al  videre 
Diskussion  med  det  bedste  af  alle  Argumenter, 
det,  der  altid  bragte  baade  Konen  og  Børnene  til 
Tavshed:  „Vi  har  ikke  Raad  dertil,  og  saa  kan 
det  ikke  nytte  at  tale  mere  derom." 

Esther   bed   sig  i  Læben   for   ikke    at   græde. 

medens  Faderen  saa  derpaa ;  men  i  sit  eget  Værelse 

a 

overgav  hun  sig  til  den  dybeste  Fortvivlelse. 
Skulde  dette  modbydelige  Ord,  ..Raad",  bestandig 
stille  sig  imellem  hende  og  hendes  Lykke? 

Bitre  og  haarde  Tanker  kom  op  i  hende  og 
lod  hende  fælde  en  uretfændig  Dom  over  Faderen, 
over  Moderen,  over  alt  og  alle. 

Men  da  den  første,  lidenskabelige  Sorg  var 
forbi,  vaagnede  atter  hendes  Trods.  Hun  vilde 
ikke  lade  sig  knække.  Vilde  ingen  hjælpe  hende, 
saa  maatte  hun  hjælpe  sig  selv.  I  denne  Stem- 
ning skrev  hun  til  Hovedstadens  største  Skole 
og  udbad  sig  Oplysninger  om,  hvad  der  fordredes 
ved  de  forskellige  Eksaminer,  hvilke  Bøger  der 
brugtes,  og  om,  hvor  vidt  Privatister  kunde  gaa 
op  der  ved  Skolen. 

I  stærk  Spænding  ventede  hun  Svaret,  som 
indtraf  en  Ugestid  senere.  Hun  havde  intet  sagt 
om  dette  sit  Skridt  til  nogen.  Hun  var  i  Vente- 
tiden temmelig  tavs,  men  et  vist  Træk  om  den 
fast  lukkede  Mund  lod  ane,  at  hun  grundede  paa 
noget,  havde  taget  en  Bestemmelse.  Alene  over- 
vejede hun  nu  ogsaa,  hvilken  Eksamen  der  var 
størst  Mulighed  for,  at  hun  uden  Hjælp  kunde  for- 
berede sig  til;  og  hun  bestemte  at  læse  til  Præ- 
liminæreksamen for  saa  muligvis  senere  at  under- 
kaste sig  Tillægsprøven  i  Latin.  Da  hun  var  kommen 
saa    langt   i   sin  Beslutning,    undersøgte   hun  .sine 

Bøger,  skrev  en  Liste  over  dem.  hun  manglede, 
og  gik  atter  til  sin  Fader  —  denne  Gang  kun 
for  at   bede  ham  om  Hjælp  til  Bøgerne. 

Heller  ikke  det  opnaaede  hun. 

.,Aa  Snak,  Esther.  Det  kan  jo  slet  ikke 
nytte,  at  du  hilder  dig  ind  at  kunne  forben  de 
dig  helt  paa  egen  Haand.  Og  om  saa  var.  hvad 
saa?  Skal  du  saa.  naar  du  er  færdig,  tage  til 
København  og  lade  dig  prøve?  —  Nej,  naar  man 
ser  ud  som  du,  kan  man  rolig  give  Fremtids- 
bekymringerne  en  god  Dag  og  en  glad  Aften. 
Inden  du  faar  begyndt  dine  Studier,  er  du  saa- 
mænd  baade  forelsket  og  forlovet." 

Intet  oprørte  Esther  mere  end  den  Maade  at 
affærdige  hende  paa:  men  hun  vidste,  at  Faderen 
ikke  brød  sig  om  hendes  indignerede  Indvendinger, 
og  med  vredesglødende  Kinder  forlod  hun  Kon- 
toret. Inde  hos  Moderen  forsøgte  hun  at  være 
rolig ,  indtil  et  bekymret ,  forstaaende  Blik  fik 
Bugt  med  hendes  paatagne  Ligegyldighed  og  .il 
hendes  Selvbeherskelse  opløstes  i  en  Hulken,  saa 
heftig  og  fortvivlet,   som  kunde  hun  aldrig  trøstes. 

Fru  Brun  talte  ogsaa  længe  forgæves  til 
hende;  men  lidt  efter  lidt  sagtnedes  Esthers 
Taarer.  hun  udtalte  sig  for  Moderen,  rejste  sig 
saa    til    sidst,    kyssede    hende   og   sagde,    idet   hun 

gik  ud:  „Man  skal  dog  ikke  faa  en  anden  Frøken 
Stibald  ud  af  mig!" 

Froken  Stibald  var  Byens  trediveaarige  Fif- 
dame  med  Øgenavnet  „Rovdyret",  frygtet  af  alle 
ny    tilkomne  ugifte  Herrer  og  Esthers  Rædsel. 

Langsomt  tog  Esther  sit  Overtøj  paa,  samlede 
paa  sit  Værelse  den  Skat  af  æstetisk  Litteratur, 
som  Konfirmationen  havde  bragt  hende,  og  bal- 
den resolut  hen  til  Boghandleren.  Hun  var  lidt 
flov  ved  at  bede  ham  tage  disse  hendes  Yndlings- 
bøger i  Bytte  for  dem,  hun  havde  faaet  opgivet 
fra  Skolen :  thi  baade  han  og  hans  Medbjælper 
kendte  hende  jo  og  vilde  fortælle  derom  og  ud- 
drage Slutninger.  Men  det  maatte  gøres.  Det 
blev  overstaaet,  og  kort  efter  præsenterede  Esther 
med  et  frejdigt  Smil  sin  Moder  „Ruinerne  af  min 
poetiske  Periode,  paa  hvilke  den  praktiske  skal 
rejse  sig."    —    —    — 

Ak  ja,  nu  var  alt  det  forbigangent.  Det 
værste  var  overstaaet,  det  vidunderlige  var  næsten 
hændet  hende. 

Hendes  Moder,  hendes  stille,  af  Bekymringer 
nedbøjede,  i  sin  Kærlighed  saa  stærke  Moder 
havde  ved  et  halvt  Aars  ihærdig  og  klog  Paa- 
virkning  opnaaet  af  Faderen,  hvad  Esthers  frem- 
fusende Bønner  aldrig  vilde  have  formaaet.  Hun 
havde    endelig   faaet    Tilladelse    til    at    komme    et 

halvt  Aar  til  København  for  at  besøge  Frøknerne 
Bloms  Præliminærkursus  og  tage  Eksamen  derfra. 

Naar  man  netop  havde  valgt  dette  mindre 
bekendte  Kursus  til  'hendes  Uddannelse,  saa  var 
det,  fordi  Frøknerne  Blom  var  Bekendte  af  Told- 
forvalter Bruns  og  for  at  komme  disse  i  Møde 
havde  indvilliget  i,  at  Esther  kom  i  Pension  hos 
dem,  mod  at  en  af  deres  Nevøer,  som  skulde 
være  Toldassistent  i  Saxkøbing,  kom  til  at  bo 
frit  hos  Bruns.  ■  Dette  Bytte  havde  Fru  Brun 
arrangeret,  og  da  hun  tillige  paatog  sig  at  sørge 
for  Esthers  Paaklædning  -  -  hidtil  havde  denne 
selv  kunnet  det,  siden  hun  begyndte  at  undervise 
Præstens  lille  Ida  —  var  det  kun  Pengene  til 
Undervisningen,   som  Faderen  skulde  udrede. 

Esther  frygtede,  at  det  vilde  knibe  haardt 
nok.  Hun  vidste,  at  hendes  Moder  mange  Gange 
vilde  faa  trange  Timer  og  Ubehageligheder  med 
Faderen,  fordi  hun  saa  letsindig  havde  føjet  Esther, 
skønt  de  ikke  havde  Raad. 

Esther  folte  ogsaa,  at  Savnet  af  den  ældste 
Datter  ikke  vilde  være  det  mindst  pinlige  for 
Moderen,  men  hun  troede  samtidig,  at  hun  ikke 
begik  noget  urigtigt  ved  at  modtage  disse  store 
Ofre.  Man  havde  Pligter  ogsaa  mod  sig  selv. 
tænkte  hun,  og  det  var  en  Pligt  ikke  al  gaa  til 
Grunde  som  Menneske,  hvad  hun  vidste,  hun  maatte, 

dersom    hun    skulde    vedblive   at  leve  i  Saxkobing 
uden  Fremtidsmaal  og  uden  aandeligt  Arbejde. 

Derfor  endte  Esther  sin  Tankerække  med  et 
Lettelsens  Suk,  og  da  Toget  dampede  henimod 
Frederiksberg  og  hun  saa  Lyset  af  den  store  Bv. 
var  hun  opfyldt  af  glade  Forventninger. 


Karen  og  Else  var  mod  Sædvane  komne  for 
tidligt.  Det  var  et  Tilfælde,  som.  efter  deres 
Kammeraters  Sigende,  ellers  aldrig  indtraf  med 
deres  gode  Vilje.  Men  Karens  Vilje  havde  for  den 
Sags  Skyld  heller  ikke  været  god.  Hun  havde 
haft  tusinde  Ting  at  gøre  lige  i  sidste  Øjeblik 
og  udvist  en  Ligegyldighed  ved  Udsigten  til  at 
komme  for  sent  til  Stationen,  saa  Else  nær  vat- 
blevet  bragt  i  Raseri,  skønt  hun  paastod,  at  den 
var  affekteret. 

Karen  var  nemlig  ikke  alene  kommet  hjem 
fra  Mary  for  at  kunne  modtage  Esther  Brun. 
men  hun  havde  aabenbart  skyndt  sig  derfra,  og 
hendes  første  forpustede  Spørgsmaal  havde  været: 
..Else  er  da  vel  ikke  allerede  gaaet?" 

Senere  fralagde  hun  sig  naturligvis  Beskyld- 
ningen for  at  være  interesseret  i   „den  nyes"  An- 

komst,  idet  hun  hævdede,  at  kun  Fortrolighed  og 
Medlidenhed  med  Elses  Forgudelse  af  alle  ny 
unge  Piger  og  deraf  følgende  upraktiske  Jærnbane- 
feber  havde  fremkaldt  hendes  Forespørgsel. 

Det"  var  ogsaa  Else,  som  nu  maatte  døje 
alle  Karens  Ubehageligheder  paa  Grund  af  den 
utaalelige  Ventetid,  medens  de  med  djærve  Skridt 
maalte  Ventesalens  Gulv. 

Else  studerede  for  tredie  Gang  Tavlerne  over 
Togenes  Ankomsttid,  indtil  Karen,  der  var  færdig 
med  at  iagttage  sine  Lidelsesfæller ,  drillende 
spurgte : 

,.Er  du  gaaet  herud  i  saa  god  Tid  for  at 
lære  disse  betydningsfulde  Tal  udenad?  Vil  du 
overraske  Geografi-Petersen  med  din  store  Viden, 
naar  du  næste  Gang  forkludrer  dig  i  Jærnvejene 
i  Danmark,  og  derved  fremkalde  et  salvelsesfuldt: 
„Tak!  det  var  en  smuk  Præstation!"" 

„Man  skulde  tro.  at  du  aldrig  forkludrede  dig. 
siden  du  holder  saa  godt  Regnskab  med  os 
andre,"  svarede  Else  stødt  og  vendte  Ryggen  til: 
men  Lysten  til  at  tale  om  Fænomenet  eller  Filo- 
soffen, som  Karen  havde  døbt  Esther,  sejrede  over 
hendes  Fornærmelse,  og  hun  vedblev  lidt  efter: 
..Hør,  ved  du  hvad;   tror  du  vi  kan  kende  hende?" 

„Der  er  en.  som  er  min  Drøm  osv.,"  nyn- 
nede   Karen.       „Ja.    jeg    er    vis    paa.    at    dit    lille 

Hjerte  straks  siger  dig,  hvem  der  er  den  rette. 
Med  mindre  den  ikke  uvæsentlige  Omstændighed, 
at  du  har  set  hendes  ganske  almindelige  Ansigt 
forklaret  som  en  græsk  Gudindes  Aasyn,  skulde 
forhindre  dig  i  at  vedkende  dig  den  tarvelige 
Original." 

..Det  bliver  fælt  for  dig,  min  rare  Karen, 
naar  den  tarvelige  Original  ganske  kommer  til 
at  overstraale  selve  Ringsteds  Pallas  Athene.  Godt, 
at  du  saa  har  Kant.  Hegel  og  det  øvrige  grove 
Skyts  at  køre  op  med  for  at  knuse  den  forvovne." 

„Jeg  tror  virkelig,  du  bliver  ganske  slag- 
færdig i  din  Iver  for  at  forsvare  din  Gudinde. 
Tænk,  Else,  hvis  hun  nu  utaknemmelig  lonner 
din  ydmyge  Underkastelse  med  ophøjet  Lige- 
gyldighed, saa  bliver  du  da  først  rigtig  ulykkelig." 

..Ja,  det  vil  Fremtiden  vise.  Værre  end  du 
kan  hun  i  hvert  Fald  ikke  være,  og  du  ser, 
endnu  har  Byrden  af  dit  Selskab  ikke  helt  taget 
al  Kraft  fra  mig." 

..Xej,  det  skal  Guderne  vide,  siden  du  endda 
har  Styrke  til  at  tilbringe  mange  Timer  i  disse 
festlige  Omgivelser." 

Else  stak  sin  Arm  ind  under  Venindens,  og 
langsomt  drev  de  op  og  ned  i  Salen. 

„Se  engang  den  firkantede  Fyr  der,"  sagde 
hun    og    pegede    paa    en    kraftig    Skikkelse ,    der 

netop  traadte  ind.  ..jeg  tør  vædde  paa,  at  han 
skal  ud  og  hente  sin  Kone,  som  han  paa  den 
frækkeste  Maade  piner  Livet  af  til  Daglighrug. 
Hør,"  vedblev  hun,  „skal  vi  nu  bestemme,  hvad 
hver  især  af  disse  Sjæle  er?"  Og  hun  saa  rundt 
paa  de  ventende,  der  efterhaanden  havde  fyldt 
Værelserne. 

„Aa  ja,  men  jeg  frygter,  at  min  jord- 
bundne Aand  ikke  kan  følge  din  Fantasis  høje 
Flugt." 

„Lad  du  bare  min  Fantasi  være  i  Fred.  den 
er  god  nok,  som  den  er.  Se  nu  den  unge  sort- 
klædte Pige  der,  ser  hun  ikke  ud  akkurat  som 
en  Trekant;  tre  Knæk  paa  den  benede  Figur, 
trekantet  i  Væsen,  i  Manerer  og,  jeg  er  vis  paa, 
ogsaa  i  Tankegang." 

„Maaske  du  har  Ret;  men  det  er  en  Arv 
fra  Moderen,  som  sidder  ved  Siden  af." 

..At  du  kan  sige  saadan  noget  Snak!  Konen 
ved  Siden  af  er  jo  højrød  og  uden  alle  Dimen- 
sioner, hvis  hun  da  ikke  er  rund.  Min  Trekant 
ser  i  det  hele  ud,  som  om  hun  aldrig  havde  haft 
nogen  Moder." 

„Hvad  hun  dog  ikke  usandsynligt  har."  be- 
mærkede Karen  tort.  „Nej,  ved  du  hvad,  Else, 
i  dine  Bestræbelser  for  at  være  original  svæver 
du    mig    for    vidt    ud.     Lad    os   hellere    vende   til- 

bage  til  Virkeligheden:  hvordan  tror  du  Fæno- 
menets Ankomst  skal  fejres  af  Froknerne  Blom?" 

..Overskaarne  Æg  og  Ansjoser,  to  Kopper 
Te  og  megen  Familie-Foresporgsel." 

„Jeg  gad  se  hendes  Øjne,  naar  hun  kommer 
ind  i  den  Bikube  derhjemme.  Naar  jeg  husker 
min  egen  Forfærdelse !     Og  jeg  var  dog  forberedt." 

...Ja.  jeg  følte  mig  ganske  som  en  Flue  i  en 
Flaske  de  første  Dage.  Dengang  mente  jeg  for 
ovrigt.  at  jeg  aldrig  vilde  lære  at  finde  mig  til 
Rette  i  al  den  Hurlumhej." 

..Hvorimod  du   nu   — ?"    spurgte  Karen. 

„Nødig  vilde  bort  herfra.  København  er  nu 
en  dejlig  By:  jeg  ved  ikke,  hvordan  jeg  skal 
kunne  undvære  den  nogen  Sinde." 

..Særlig  da  du  har  opdaget,  hvilken  nem 
Forbindelse  der  er  mellem  den  og  Jylland.  Man 
kan  saa  rart  ofte  se  sine  Venner  herovre." 

„Saa."  svarede  Else  kort,  og  da  Dørene  til 
Perronen  i  det  samme  blev  aabnede,  skyndte 
hun  sig  derud,  glad  over  at  afbryde  en  Samtale, 
der  nærmede  sig  det  kritiske  Emne.   — 

Folk  pressede  paa  bag  ved  hende.  Nogle 
løb.  som  gjaldt  det  Livet  at  komme  først  til  den 
sidste  Vagon,  andre  slentrede  mageligt  ned  ad 
Perronen.  Hist  og  her  saa  man  en  sladrende 
Klynge    omringe    den    rejsende,    der    lykkeligt    og 

vel  var  hoppet  ned  i  Armene  paa  den  glade 
Familie.  Lidt  derfra  udkæmpedes  en  ædel  Vædde- 
strid  om  Haandbagagen  mellem  en  aldrende  Frøken 
og  hendes  end  ældre  Veninder.  Saa  for  Bagage- 
kærren hvinende  ind  mellem  Mængden,  som  for- 
vildet styrtede  til  Side  for  Dragerens  Varsko. 

Rundt  om  saas  søgende  Blikke,  spejdende 
Blikke,  bedrøvede  Blikke,  nysgerrige  Blikke,  skuf- 
fede Blikke  og  underlig  træt  melankolske  Blikke 
hos  ensomme  rejs'ende,  hvem  ingen  ventede  og 
ingen  længtes  efter. 

Else  stod  og  lod  hele  dette  brogede  Liv  glide 
sig  forbi,  medens  hun  spændt  kiggede  ind  i  hver 
Kupe,  der  rullede  forbi.  Hun  opdagede  intet 
Hoved,  der  efter  hendes  Mening  kunde  være 
Esthers.  Saa  blev  hun  og  Karen  enige  om  at 
stille  sig  op  ved  hver  sin  Dør  og  mønstre  alle 
de  forbipasserende,  saa  maatte  de  vel  endelig  faa 
Øje  paa  den.  de  sogte. 

Og  omhyggeligt  undersøgende  hvert  eneste 
Ansigt  stod  de  der  —  men  saa  ingen  Esther. 
En  Gang  syntes  Else  rigtignok,  at  hun  i  Vrimlen 
saa  et  Par  klare  Øjne,  der  kunde  være  Filosoffens: 
men  ved  at  se  den  morktklædte,  tarvelige  Skik- 
kelse, hvis  Blik  havde  fængslet  hendes  Opmærk- 
somhed, kom  hun  til  det  Resultat,  at  det  dog 
maatte   være   en   anden. 

Efterhaanden  laa  Perronen  igen  øde,  kun 
Dragerne  havde  travlt  med  at  rulle  Kofferter  og 
Kasser  ind  i  Godsekspeditionen. 

Karen  og  Else  saa  skuffede  og  ærgerlige 
paa  hinanden,  og  idet  de  langsomt  og  gnavent 
begav  sig  paa  Hjemvejen,  sagde  Karen  lidt  haardt: 
..Naa,  det  kalder  jeg  en  smuk  Debut,  helt  at 
blive  borte  og  hensynsløst  at  lade  os  gaa  for- 
gæves." 

Hvortil  Else  intet  havde  at  svare.   — 


Den  lyse  forhaabningsfulde  Stemning,  der 
havde  behersket  Esther  under  største  Delen  af 
Rejsen  og  holdt  Ængstelsen  for  de  ny  Forhold 
nede,  begyndte  at  vige  Pladsen  for  en  vis  Uro 
og  Frygt,  eftersom  hun  saa  sig  nærmere  og 
nærmere  ved  sit  Maal. 

Hun  havde  kun  en  Gang  for  flere  Aar  siden 
været  i  København  og  havde  fra  den  Tid  blot 
utydelige  Erindringer  om  brede,  befærdede  Gader, 
Liv.  Pragt  og  Skønhed.  Nu  saa  hun  for  sig  de 
triste  Arbejder-Kaserner  paa  det  yderste  Frederiks- 
berg. Med  deres  ensartede  snavsetgraa  Bagsider, 
hvis  eneste  Dekoration  var  pjaltet  Børnetøj,  hængt 

til  Tørre  udenfor  Gangvinduerne,  med  de  mørke, 
snævre,  smudsige  Baggaarde  taarnede  de  sig  op 
for  hende  og  bragte  hende  som  en  første,  manende 
Hilsen  fra  Hovedstaden,  hvis  Liv  for  hendes 
Fantasi  hidtil  havde  staaet  i  Rigdommens  og  Skøn- 
hedens Glans. 

Det  sidste  Skær  af  Solen  var  endnu  ikke 
helt  svundet  bort,  Dagslyset  kæmpede  med  Lampe- 
skinnet, og  i  Halvmørket  saa  Esther  Skarer  af 
pjaltede  Børn,  der  endnu  tumlede  sig  paa  de 
støvede,  afslidte  Græspletter  langs  med  Jærnbane- 
linien.  Hun  fik  som  med  et  Indtryk  af  al  den 
Fattigdom  og  Elendighed,  som  bredte  sig  i  Yder- 
kanterne af  den  store  By,  og  hun  følte  sig  be- 
taget af  en  dyb  Sorgmodighed.  Hvor  forskelligt 
var  ikke  Smaafolks  Liv  her  og  i  hendes  Fødeby- 
Hvor  langt  sundere  og  friere  boede  de  ikke  der. 
Var  denne  Hoben  sig  sammen  i  usunde  Byg- 
ninger ikke  unaturlig  og  ødelæggende.  Og  kunde 
der  ikke  gøres  noget  for  at  hjælpe  dem  og  for- 
bedre deres  Livsvilkaar. 

Atter  følte  Esther  som  saa  ofte  for  hele  sin 
ungdommelige  Medlidenhed  vakt,  tiendes  varme, 
rige  Hjerte  bevægedes  af  inderlig  Sympati  med 
de  fattige  og  ulykkelige,  og  hendes  vage  Fremtids- 
fantasier  om  at  udrette  noget  stort  og  godt  tog 
bestemtere    Form,     samlede    sig    om    det    Ønske. 

som  Læge  at  komme  ind  i  disse  usle  Hjem  og 
bringe  Hjælp  for  aandelig  og  legemlig  Nod. 

Saa  hurtigt  som  Toget  bragte  hende  fra 
Fattigkvarterets  triste  Gader,  forbi  Forstædernes 
smaa,  venlige  Villahaver,  til  det  smukkere,  friere 
Parti  omkring  Søerne,  saa  hurtigt  skiftede  Esthers 
Tankegang. 

Om  nogle  Minutter  vilde  hun  være  ved  An- 
komststationen. 

Hvem  vilde  modtage  hende  der?  Hvordan 
vilde  det  Hjem  være,  hvor  hun  for  Fremtiden 
skulde  leve?  Hvorledes  vilde  de  opfatte  og  be- 
handle hende?  Vilde  hun  være  i  Stand  til  at 
vinde  dem?  Vilde  hun  kunne  føle  sig  som  hjemme, 
eller  vilde  Længsel  efter  Forældre  og  Søskende 
pine  hende,  gøre  hende  utilfreds  og  indesluttet? 

Og  saa  Livet  paa  Kursus  med  alle  Kamme- 
raterne — .  hvorledes  vilde  det  blive?  Vilde  hun 
kunne  følge  med?  Frygteligt  maatte  det  være, 
om  hun  skulde  opdage,  at  hun  havde  overvurderet 
sine  egne  Kundskaber  og  Evner  og  ikke  kunde 
gaa   <>p  med   de  andre  om   et  halvt  Aar. 

Hun  opgav  at  klare  sig  alt  dette;  hele 
Fremtiden  laa  dog  for  hende  som  et  stort  Spørgs- 
maal,  men  et  Spørgsmaal.  som  snart  skulde  be- 
svares,  altfor  snart,  syntes  hun,  medens  hendes 
Hjerte  bankede,  saa  hun  følte  det  i  Halsen. 

Nu  standsede  Toget.  Esther  havde  siddel 
ved  den  Der,  der  vendte  mod  Afgangsstationen, 
medens  Pladsen  ved  det  andet  Vindu  var  optaget 
af  en  fyldig  Bondekone.  Nu  maatte  hun  altsaa 
vente  til  denne  med  alle  sine  Pakker,  Kurve  og 
Blomster  var  kommet  ud,  for  hun  selv  kunde  faa 
Plads. 

Da  hun  stod  paa  Perronen  lod  hun  Blikkel 
søgende  løbe  om  blandt  Menneskemængden,  skont 
hun  var  sig  det  frugtesløse  deri  bevidst,  —  hun 
kendte  jo  ingen. 

Alligevel  haabede  hun,  at  nogen  vilde  nærme 
sig  hende,  hun  følte  sig  meget  ene.  noget  for- 
knyt. 

Men  da  det  gik  op  for  hende,  at  ingen 
kom  og  opsøgte  hende,  begav  hun  sig  tøvende 
og  usikker  frem,  ledet  af  den  store  Menneske- 
strøm. 

Ude  i  Ventesalen  saa  hun  sig  atter  modløs 
og  søgende  omkring,  indtil  hun  maatte  opgive 
Haabet  om  Hjælp  udefra  og  derfor  alene  maatte 
søge  at  finde  Frøknerne  Bloms  Bolig.  Resolut  fik 
hun  fat  paa  et  Bybud,  gav  ham  sin  Garantiseddel, 
opgav  ham  Skolens  Adresse  og  forlod  saa  Sta- 
tionen for  selv  at  naa  sit  ny  Hjem. 

Det  faldt  hende  ikke  et  Øjeblik  ind  at  tage 
en   Droske.      Dels    mente    hun    ikke   at   have   Raad 

til  en  saadan  Ødselhed,  dels  var,  hun  vant  til 
altid  at  gaa. 

Men  næppe  stod  hun  midt  i  Myldret  foran 
Tivoli,  før  det  gik  op  for  hende,  at  det  her  i 
Hovedstaden  ikke  var  saa  lige  en  Sag  at  finde 
alene  omkring.  Medens  hun  tvivlraadig  saa  sig 
omkring,  kom  en  ung  Laps  bagfra  og  spurgte, 
idet  han  lagde  Hovedet  tæt  op  til  hendes:  „Maa 
jeg  følge  Frøkenen?" 

Som  en  Raket  for  Esther  bort  fra  ham. 
Hun  skælvede  stærkt  og  løb  uden  videre  Over- 
vejelse ind  i  den  nærmeste  Omnibus. 

Denne  førte  hende  ned  gennem  Byen.  Esther 
meddelte  sin  Sidemand,  hvor  hun  skulde  hen,  og 
han  sagde  hende  venlig  Besked  om.  hvor  hun 
saa  maatte  holde,  og  om  den  nærmeste  Vej  til 
hendes  Bestemmelsessted. 

Mere  løbende  end  gaaende  tilbagelagde  Esther 
den  korte  Vej  fra  Vimmelskaftet  gennem  en  Side- 
gade, til  hun  endelig  forpustet  stod  foran  en  grim. 
skummel  Bygning,  der,  efter  hvad  en  Plakat  i 
Porten    angav,    rummede  Frøknerne   Bloms  Skole. 

I  Overensstemmelse  med  københavnske  Vær- 
ters fremtrædende  Sparsommelighed  var  Gassen 
paa  Trappegangen  ikke  tændt,  denne  Flothed  til- 
lod man  sig  først  i  Oktober  Maaned.  Esther 
maatte  altsaa  famle  sig  op  ad  de  ukendte  Trapper, 

til  hun.  ikke  uden  stærk  Hjertebanken,  hørte  den 
skrattende  Lyd  af  Klokken,  der  forekom  hende 
at  klinge  uforholdsmæssig  gennemtrængende,  skønt 
hun  kun  let  havde  trukket  i  Strængen,  uvis  om, 
hvorvidt  det  var  den  rigtige  Side  af  første  Sals 
dobbelte  Lejligheder,    hun   havde  bestemt   sig    for. 

Indenfor  hørtes  Smækken  med  Døre,  sjok- 
kende Trin,  Latter,  mange  Stemmer  og  ind 
imellem  løsrevne  Toner  fra  et  Klaver. 

Esther  syntes, 'det  varede  en  Evighed,  inden 
Døren  blev  aabnet.  Hele  Situationen  stod  for 
hende  som  urimelig,  uforstaaelig,  saa  helt  ander- 
ledes, end  hun  havde  forestillet  sig  den.  —  Mon 
hun  var  gaaet  galt? 

Saa  skelnede  hun  en  munter  Stemme,  som 
sagde:  „Der  har  vi  Forbryderen,  lad  mig  modtage 
hende!" 

Og  en  anden  svarede:  ..Xej,  jeg  vil,  hører  du?" 

Der  lød  noget  som  et  Puf,  atter  Latter, 
smaa  raske  Skridt.  —  og  Esther  befandt  sig  An- 
sigt til  Ansigt  med  en  lille  lys,  smilende  Skik- 
kelse. 

De  stod  begge  to  flove  et  Øjeblik,  medens 
Smilehullet  i  Elses  runde  Kinder  tabte  sig. 

Saa  begyndte  Esther  stift:  ..Tor  jeg  spørge, 
om  Frøknerne  Blom   —    —  " 

Else    afbrod    hende    fornøjet :      ..Jo.    det     er 

ganske  rigtigt.  De  er  Frøken  Brun,  ikke?  Vel- 
kommen!'' Og  hun  trak  hende  indenfor  i  den 
lange,  noget  mørke  Gang,  hvor  Esther  ved  Lyset, 
der  strømmede  ud  gennem  en  halvaaben  Dør,  op- 
dagede endnu  et  Menneske,  som  nu  nærmede  sig 
og,  idet  hun  rakte  hende  Haanden,  sagde:  „God- 
aften. Naa,  saa  var  det  dog  Dem.  Hvordan  i  al 
Verden  er  De  kommen  her?" 

Inden  Esther  fik  besvaret  denne  uceremoni- 
elle Henvendelse,  saa  hun  en  mørk  Masse  komme 
ud  gennem  den  aabne  Dør,  —  bagved  lød  stadig 
Snakken,  Latter  og  Klirren  af  Porcellæn.  —  og 
lidt  efter  var  hun  begravet  ved  en  blød  Barm, 
og  under  en  Strøm  af  Kys  og  Klap  opfangede 
hun  forskellige  Udbrud  som:  „Gud,  søde  lille 
Esther,  er  det  dig!  —  Velkommen  herind!  — 
Saa  det  er  Anna  Løschners  Datter!  —  Jeg  maa 
jo  nok  sige  du?  —  Hvordan  er  Rejsen  gaaet?'' 
o.  s.  f.,  alt  med  en  saadan  Fart,  at  Esther  ind- 
saa  Umuligheden  af  at  besvare  de  mange  Spørgs- 
maal  og  kun  villigt  lod  de  talrige  hjælpende 
Hænder  skille   hende   af  med  Overtøj   og  Bagage. 

Omsider  blev  man  da  færdig  trods  det,  at 
den  ene  idelig  kom  i  Vejen  for  den  anden.  Lodset 
af  selve  den  moderlige  Froken  Blom  blev  Esther 
trukket  ind  i  Spisestuen,  et  langagtigt,  mørkt 
Værelse    med   et  Utal    af  Døre    og    med    det    for 

københavnske  Spisestuer  obligate  ene,  dobbelte 
Fag  Vinduer  paa   en  skraa  Mur  ud  mod  Gaarden. 

I  første  Øjeblik  løb  alt  rundt  for  Esther. 

Der  var  en  kvælende  Varme  derinde,  en 
blandet  Lugt  af  røgede  Sild,  Smør,  01  og  varme 
Mennesker,  en  Lugt,  som  ikke  forbedredes  ved, 
at  Vinduet  stod  aabent;  thi  den  Luft,  som  strøm- 
mede ind  derigennem  har  tydeligt  Vidnesbyrd  om, 
at   der  var  Hestestald  i  Gaarden. 

En  Mængde  Mennesker  rejste  sig  og  blev 
præsenterede  for  Esther,  uden  at  hun  dog  op- 
fattede deres  Navne ;  derimod  mærkede  hun,  at 
de  alle  undersøgende  betragtede  hende,  og  Blodet 
skød  paa  en  generende  Maade  op  i  hendes  Kinder. 
..Jeg  maa  vist  sige  et  eller  andet,"  tænkte  hun 
og  følte  sin  egen  Kejtethed  som  et  Tryk. 

..Esther,  det  er  Hermine,  skal  du  ikke  hilse 
paa  hende?"  hjalp  den  moderlige  hende  ud  af 
den  forstenende  Forlegenhed. 

Rigtignok  havde  Esther  ingen  Forestilling  om, 
hvem  Hermine  var;  men  et  Instinkt  sagde  hende, 
at  det  maatte  være  den  ældre  Frøken  Blom.  hende 
der  forestod  Skolen,  og  om  hvis  Dygtighed  Mo- 
deren havde  fortalt  hende  saa  meget.  Foran  sig 
saa  hun  en  ældre  Dame  med  et  smukt,  klogt 
Hoved;  særlig  den  ualmindelig  høje,  hvælvede 
Pande   og   de  forskende  graa  Øjne,    der   lidt   nær- 

synet  sammenknebne  fæstede  sig  paa  den  unge 
Pige,  tiltrak  sig  Esthers  Opmærksomhed. 

Froken  Hermine  rakte  hende  med  stor  Værdig- 
hed Haanden,  spurgte  forekommende  til  hendes 
Forældre  og  bød  hende  Plads  ved  sin  Side,  idet 
hun  lidt  utaalmodigt  gav  Ordre  til,  at  Pigen  snarest 
skulde  fjerne  Sporene  af  det  omtrent  tilendebragte 
Maaltid. 

Pigen,  en  fuldstændig  Type  paa  en  vis  Art 
københavnske  Tjenestefolk,  begyndte  med  et  mug- 
gent Udtryk,  med  megen  Larm  og  med  mange 
overflødige  Bevægelser  at  tage  tømte  Tekopper 
og  brugte  Tallerkener  bort ,  medens  hun  hvert 
Øjeblik  rakte  en  lang,  kraftig,  rød  Arm  forbi  de 
siddende.  Hendes  Paaklædning  og  hele  Ydre  bar 
i  den  Grad  Præget  af  Uorden  og  Malproperhed. 
at  det  forekom  Esther  umuligt  at  spise,  hvad  hun 
serverede,  selv  om  ikke  Sindsbevægelse  og  nervøs 
Ophidselse  havde  angrebet  hendes  ellers  saa  ud- 
mærkede Appetit  og  gjort  hende  utilbøjelig  til  at 
give  sig  i  Kast  med  ludholdet  af  de  mange 
Bakker,  Fade  og  Asjetter,  som  fra  alle  Sider 
raktes  hende. 

„Karen,  ræk  os  Æggene,  Frøken  Brun  vil 
maaske  spise  et  Æg."  Frøken  Hermine  var 
utrættelig  i  at  byde  hende. 

Karen  rakte  hende  halvt  forlegen,    men    med 

et  skalkagtigt  Smil  en  tømt  Tallerken,  medens 
hun  spøgende  sagde :  „De  glemmer,  kære  Frøken 
Hermine,  at  vi  allerede  har  siddet  til  Børds  et 
Kvarter." 

Med  en  af  sine  værdige  Haandbevægelser 
kaldte  Frøken  Hermine  Pigen  til  sig  og  opfordr  ide 
hende  hviskende  til  ufortøvet  at  spejle  nogle  Æg. 
Men  Constance  erklærede  imidlertid  med  skadefro 
Aabenhjertighed  ganske  højt,  at  det  kunde  htm 
saamænd  ikke,  da  de  ikke  havde  flere.  Hun 
skulde  lige  til  vrissende  at  følge  sin  Herskerindes 
Bud  om  saa  at  skynde  sig  i  Byen  efter  nogle, 
da  Esther  genert  fik  sagt.  at  man  endelig  ikke 
maatte  gøre  sig  Ulejlighed  for  hendes  Skyld,  hun 
kunde  dog  ikke  spise  noget.  Esther,  der  var 
fuldstændig  ukendt  med  Pensionatsliv  og  den  af 
Forholdene  udviklede  naturligere  Tone,  var  flov 
paa  Værtindens  Vegne,  følte  sig  ubehageligt  be- 
rørt og  vilde  helst  af  alt  straks  være  tyet  til  sit 
Værelse. 

Men  det  øvrige  Selskab  syntes  fuldstændig 
uforstyrret.  Else  erklærede,  at  om  end  Frøken  Brun 
blev  saa  hurtig  færdig,  maatte  hun  <>g  Karen  da 
virkelig  have  Lov  til  al  blive  ved  lidt  endnu:  de 
var  jo  komne  bagefter  paa  Grund  af  deres  nii>- 
lykkede  Tur  for  ;it  modtage  den  ny  Kammerat 
og  kunde  virkelig  ikke  lade   sig  nøje   med  Luften. 


38 


Herved  kom  Samtalen  ind  paa,  hvordan  Esther 
var  kommet,  og  hvorfor  de  ikke  havde  truffet 
hende  paa  Banegaarden. 

„Jeg  stod  og  spejdede  efter  alle  de  kønne,  da 
jeg  jo  vidste,  at  Frøken  Brun  skulde  være  smuk. 
men  jeg  fandt,  at  de  alle  var  nogle  grusomme 
Grimmeniller."  sagde  Else  og  rødmede,  da  det 
gik  op  for  hende,  at  hendes  Bemærkning  kunde 
lyde  som  en  beregnet  Kompliment. 

„Aah,  naar  De  kun  saa  efter  Skønheder,  er 
det  intet  Under,  at  jeg  undgik  Deres  Opmærk- 
somhed," lo  Esther,  „for  Resten  synes  jeg,  at 
jeg  i  Forbifarten  saa  Deres  lange,  gule  Fletninger 
derude;  men  jeg  havde  jo  ingen  Anelse  om. 
hvorledes  mine  tilkommende  Kammerater  skulde 
se  ud." 

„Og  jo  mere  jeg  ser  paa  Deres  Øjne,"  svarede 
Else,  „des  mere  sikker  bliver  jeg  paa,  at  det  var 
dem,  jeg  beundrede  derude  i  Trængslen,  men 
som  atter  forsvandt  for  mig,  fordi  det  øvrige  — 
fordi  jeg  ikke  troede  —  fordi  —  — "  Else  havde 
rodet  sig  ind  i  noget,  hun  ikke  kunde  klare  sig 
ud  af,  og  saa  ulykkelig  ud. 

Karen  reddede  hende  ved  beskyttende  ;it 
sige:  „Frøken  Brun,  De  maa  endelig  ikke  tro,  at 
Else  har  til  Specialitet  i  at  sige  klodsede  Kompli- 
menter,   det    er    kun     et    Udslag    af   hendes    paa 


39 

Forhaand  varme  Beundring  for  Dem.  Hun  lider 
nemlig  af  ulykkelig  Kærlighed  til  omtrent  alle  de 
unge  Piger,  hun  ser." 

„Det  sidste  skulde  du  ikke  have  tilføjet,  saa 
havde  det  været  mere  smigrende  for  Esther." 
hemærkede  den  yngre  Frøken  Blom. 

„Ja  men  ser  De,  Frøken  Caroline,  jeg  har 
en  Rædsel  for  at  smigre,  og  derfor  sagde  jeg  det 
netop;  desuden  vilde  Froken  Bruns  hurtige  Hoved 
dog  meget  snart  have  opdaget  Sandheden." 

„Er  De  saadan  et  hurtigt  Hoved,  Frøken  Brun ? 
Det  maa  være  dejligt!"  lød  en  underlig  pjattet 
Stemme  fra  den  modsatte  Side  af  Bordet.  Den 
talende,  Frederikke  Hall  var  en  lille  tyk,  ganske 
køn  ung  Pige;  men  hendes  store,  runde,  blaa 
Øjne  stirrede  stift  frem,  hele  Ansigtsudtrykket 
manglede  Intelligens,  og  der  var  et  anstrengt, 
noget  forknyt  Træk  ved  Øjenbrynene,  som  for- 
raadte,  at  denne  Mangel  havde  forvoldt  den  paa- 
gældende svære  Bryderier. 

„Ja,  det  har  du  Ret  i.  lille  Frederikke,"  sagde 
Frøken  Caroline  og  klappede  hende  godmodig 
paa  Skuldren,  „nu  kommer  det  an  paa,  om 
Esther  kan  finde  sig  i  din  Langsomhed,  naar  1 
skal  være  Sovekammerater." 

„Saa  vi  to  skal  være  sammen,"  svarede 
Esther,  medens  hendes  Blik  undersøgende  hvilede 

paa  Frederikke,  „ja,  vi  kommer  nok  godt  ud  af 
det,  jeg  er  ikke  saa  slem." 

..Hendes  Opmærksomhed  blev  samtidig  op- 
taget af  et  meget  hojt  Menneske,  som  skød  i 
Vejret  fra  sin  Plads  ved  Bordet,  hvor  hun  hidtil 
havde  siddet  i  ivrig  halvsagte  Samtale  med  sin 
Sidemand.  Smilende  og  bugtende  sig  som  en 
Aal.  forekom  det  Esther,  kom  en  ikke  længer  ung, 
mager,  men  uhyre  bøjelig  Dame  nu  hen  imod  den 
nyankomne,  og  bad  med  en  ejendommelig  blød, 
stærkt  moduleret  Stemme,  der  ligesom  skælvede 
af  lutter  Forekommenhed.  Frøken  Blom  undskylde, 
at  hun  rejste  sig,  hendes  Elev  havde  allerede 
ventet  for  længe,  men  hun  havde  ikke  kunnet 
modstaa  Lysten  til  at  se  og  glæde  sig  over  den 
smukke  Tilvækst  til  Hjemmet.  Med  disse  Ord 
rakte  hun  Esther  Haanden.  Hun  haabede  de 
skulde  faa  Fornøjelse  af  hinanden,  selv  om  de 
ikke  saa  ofte  traf  sammen,  de  havde  vist  begge 
lige  travlt. 

..Ja,  det  har  vi  sandelig  alle,"  erklærede 
Frøken  Hermine,  „derfor  vil  vi  ogsaa  rejse  os  nu, 
siden  Frøken  Brun  dog  ikke  vil  nyde  noget.  —  Nu 
lægger  jeg  lidt  Beslag  paa  Dem,  inden  De  skal  til 
Ro  efter  Rejsen,"  vedblev  hun,  „vi  maa  jo  tale 
lidt  om  Deres  Studier,  for  De  skal  begynde.  Xaar 
har  Du  tænkt  at  tage  fat?" 

„Helst  saa  snart  som  muligt;  i  Morgen,  hvis 
det  kan  lade  sig  gøre." 

..Naa,  det  kan  jeg  lide.  De  vil  nok  ikke 
spilde  Tiden,  kan  jeg  mærke.  Men  lad  os  nu 
komme  ind  i  Dagligstuen,  her  er  skrækkelig  hedt." 

Idet  man  skulde  til  at  forlade  Spisestuen, 
kom  endnu  en  af  de  tilstedeværende,  som  Esther 
hidtil  ikke  havde  lagt  videre  Mærke  til,  hen  til 
hende,  tog  hendes  Haand,  saa  underligt  paa 
hende,  som  vilde  hun  indprente  sig  ethvert  af 
den  unge  Piges  Træk,  og  sagde  hende  endelig 
Godnat  med  mere  Alvor  og  Inderlighed,  end  Esther 
syntes,  at  dette  Ønske  gav  Anledning  til. 

Medens  den  paagældende  derpaa  næsten  lo- 
hende  fjernede  sig  gennem  Døren  til  Kokkenet, 
stod  Esther  og  saa  forbavset  efter  denne  ny 
Fremtoning  —  en  slunken,  leddeløs  Figur  i  en 
slidt  sort  Kjole,  et  gulblegt,  indskrumpet  Ansigt 
med  et  Par  brændende,  næsten  vilde,  sorte  Øjne, 
et  Udtryk  som  hos  et  jaget  Rovdyr,  —  og  hun 
kom  til  det  Resultat,  at  hun  var  kommet  midt 
ind  i  en  Samling  mere  eller  mindre  forstyrrede 
Originaler. 

Alt  hvad  hun  havde  hørt  og  set  ved  Bordet, 
forekom  hende  forstyrret,  og  hun  spurgte  sig  selv 
temmelig  fortvivlet,  om  dette  skulde  kaldes  et 
Hjem. 

Den  eneste,  som  hævede  sig  op  over  al 
denne  Forunderlighed,  var  Frøken  Hermine,  hun  var 
jo  desuden  den,  Esther  vilde  faa  mest  at  gøre 
med,  da  hun  stod  for  Kursus,  og  det  var  derfor 
med  en  Følelse  af  Lettelse,  at  Esther  tænkte  paa 
allerede  næste  Dag  at  kunne  begynde  dette.  I 
Læsningen  vilde  hun  finde  et  Afløb  for  sine 
Tanker  og  et  Paaskud  til  at  trække  sig  tilbage 
fra  den  skrækkelige  Hurlumhej  om  hende.  Hun 
gik  derfor  glad  til  sin  Samtale  med  Skolebestyrer- 
inden. 

Snart  sad  de  hyggeligt  smaasnakkende  i 
Dagligstuens  Hjørnesofa,  medens  Else  og  Karen 
i  det  tilstødende  Kabinet  ivrigt  drøftede  „Fæno- 
menet^ ,  hendes  Ydre,  Fremtræden  og  Udtalelser. 
Frøken  Caroline  havde  sat  sig  ved  Esthers  Side. 
Med  sin  fede,  varme  Haand  kærtegnede  hun  Esthers 
og  udspurgte  hende  samtidig  om  utallige  Ting: 
men  et  bestemt  Blik  fra  den  ældre  Søster  i  For- 
bindelse med  et  lige  saa  bestemt  udtalt  Ønske  om 
at  være  ene  med  Frøken  Brun  bragte  Frøken  Blom 
jun.  til  ogsaa  at  trække  sig  tilbage  til  Kabinettet, 
hvor   hun    søgte    at  blande  sig  i  de  unges  Kritik. 

Hendes  høje :  „Naa.  hvad  synes  I  saa  om  hende, 
er  hun  ikke  sød,  hvad?"'  blev  imidlertid  kun  be- 
svaret   med    et    meget   køligt:    „Rigtig  godt!"    fra 

Else,  et  afvisende:  „Vi  kan  naturligvis  aldeles 
ikke  dømme  derom  endnu,"   fra  Karen. 

For  at  undgaa  videre  Ladblanding  trak  de  I" 
Veninder  sig  kort  efter  tilbage,  under  Paaskud  af  at 
skulle  læse.  I  Døren  nikkede  de  Godnat  til  deres 
Lærerinde   og  deres  fremtidige   Kursuskammerat. 

„Naa!  nu  bliver  hun  ordentlig  følt  paa  Tæn- 
derne," mente  Karen,  idet  hun  tog  Else  om  Livet 
og  med  hende  dansede  ned  ad  den  lange  Korri- 
dor, der  førte  til  deres  Læseværelse,  „men  hun 
ser  mig  i  øvrigt  ud  til  at  kunne  gøre  Rede  for  sig." 

Else  rømmede  sig  blot  tilfreds.  Hun  skyndte 
sig  at  tænde  Gassen,  sprang  med  et  Sæt  op  paa 
det  store,  klædebetrukne  Skolebord  og  alt  medens 
hun  lod  Benene  dingle  frem  og  tilbage,  indledede 
hun  den  forestaaende  Diskussion  med  et  spørgende 


Imidlertid  blev  Esther  virkelig,  for  at  benytte 
Karens  mindre  smagfulde  Udtryk,  følt  paa  Tæn- 
derne. De  to  Kvinder  i  Dagligstuens  Sofakrog 
søgte  begge  med  lige  Interesse  at  studere  og  for- 
staa  lidt  at  hinanden. 

Paa  sin  ejendommelige,  rolige,  selvbevidste 
og  dog  beskedne  Maade  fremstillede  Estber.  hvad 
hun  havde  lært.  hvad  hun  mente  at  kunne  følge 
med  i,  og  hvad  hun  frygtede  for.     Værst    var  det 

—  hvilkel  Moderen  vist  ogsaa  havde  skrevet  — 
med  Matematikken.  Hun  havde  aldrig  faaet  Un- 
dervisning deri  og  kun  et  halvt  Aar  forsøgt  at  læse 
paa  egen  Haand;  men  hun  mente  at  tage  private 
Timer  deri  for  at  kunne  følge  med  de  andre. 

Frøken  Blom  undlod  ikke  at  gøre  hende  op- 
mærksom paa  det  forkerte  og  egentlig  utilladelige 
i.  at  hun  som  Privatist  kom  ind  paa  det  toaarige 
Kursus's  sidste  Afdeling  saa  kort  for  Eksamen, 
noget.  Skolen  ellers  aldrig  indlod  sig  paa  og  selv- 
følgelig heller  ikke  burde  indlade  sig  paa.  da  den 
umulig  kunde  tage  Ansvaret  for  Elever,  den  ikke 
selv  havde  forberedt,  og  da  saadanne  senere  til- 
komne Elever  kun  vilde  hæmme  de  andre  og 
skade  Undervisningen.  Kun  hendes  Venskab  for 
Esthers  Moder  og  den  unge  Piges  særegne  Stilling, 
ualmindelige  Iver  og  Lyst,  om  hvilken  hun  havde 
hørt  saa  meget,  havde  faaet  hende  til  at  forsøge 
Eksperimentet:  —  thi,  det  maatte  Esther  ikke 
glemme,  det  var  kun  et  Forsøg,  Udfaldet  afhang 
af,  hvorledes  hun  vilde  passe  ind  blandt  sine 
Kammerater. 

Nej,  Esther  skulde  ikke  glemme  det.  Hun 
var  Frøken  Blom  megel  taknemmelig,  fordi  hun  ved 
sin  Yelvillie  havde  skaffet  hende  en  Mulighed  for 
at  faa   sit  Ønske  opfyldt;    og  hun  skulde  gøre  alt 

til,  at  Frøken  Blom  ikke  skulde  komme  til  at  for- 
tryde  sin  Imødekommenhed. 

Og  medens  de  to  sad  der,  svandt  Tiden 
umærkeligt  for  dem,  og  det  blev  langt  over  Esthers 
sædvanlige  Sengetid.  Samtalen  gled  fra  den  ny  Elev 
over  til  hendes  Kammerater,  til  hendes  tilkom- 
mende Lærere  og  Lærerinder,  og  eftersom  Frøken 
Hermine  kom  ind  paa  sit  Yndlingsemne:  Skolen, 
blev  hun  ivrigere  og  ivrigere,  mindre  og  mindre 
reserveret.  Hun  aabenbarede  et  skarpt  psykolo- 
gisk Blik,  en  varm  Interesse  for  alle  disse  halvt 
og  helt  udviklede  Mennesker,  hun  daglig  færdedes 
imellem,  en  Sum  af  Iagttagelsesevne,  parret  med 
en  elskværdig  Humor,  som  ganske  vandt  Esthers 
Hjerte. 

Den  frimodige  unge  Pige  følte  sig  tiltrukket 
af  denne  Kvinde,  som  forstod  baade  at  se  og  at 
frugtbargøre  det  sete,  som  havde  en  Vilje  selv 
og  derfor  havde  Sympati  med  alle.  der  for  Alvor 
vilde  noget. 

Det  stod  Esther  klart,  at  hun  vilde  kunne  faa 
meget  Udbytte  af  Samlivet  med  Froken  Hermine 
og  megen  Glæde  deraf,  hvis  hun  kunde  vinde 
hendes  Venskab.  Medens  hun  tænkte  dette,  svandt 
noget  af  hendes  første  Indtryk  af  Fremmedhed 
og  Uhygge,  hun  blev  naturligere,  frimodigere,  og 
i  bendes  klare,  grønne  Øjne  genspejledes  det  Liv. 

den  frejdige  Energi,  som  sjældent  undlod  at  vinde 
hende  Venner. 

Da  Frøken  Blom  endelig  kom  i  Tanker  om. 
hvor  sent  det  var  og  at  hendes  ny  Elev  kunde 
trænge  til  at  udhvile  sig  inden  Morgendagens  An- 
strengelser, lagde  hun  derfor  ogsaa  venlig  Armen 
om  Livet  paa  Esther  og  erklærede  selv  at  ville 
følge  hende  op  paa  hendes  Soveværelse. 

Gennem  en  forvirrende  Mængde  lange  Korri- 
dorer, tomme  Skoleværelser  og  øde  Trappegange 
naaede  de  endelig  det  lille  Kammer,  som  var 
bestemt  for  Esther  og  Frederikke. 

Denne  sidste  laa  allerede  og  sov  med  aahen 
Mund:  hun  lignede,  fandt  Esther,  en  Klump  Kød 
uden  Aand. 

..Naa,  hun  sover  allerede,"'  sagde  Froken  Her- 
mine og  smilede  medlidende,  „ja,  det  kan  hun 
hedst  af  alt.  Hun  er  stedmoderlig  behandlet  af 
Naturen,  men  egentlig  en  rar  lille  Pige.  Kan 
De  ikke  tage  Dem  lidt  af  hende,  hjælpe  lidt  paa 
hende,  hun  er  ellers  Syndebuk  for  dem  alle." 

,.Hvad  tager  hun  sig  for  her?" 

..Hun  gaar  paa  Kursus,  hedder  det  sig;  men 
hun  mangler  aldeles  Evner  til  at  lære  noget. 
Først  skulde  hun  tage  Eksamen  for  senere  at 
blive  Lærerinde,  men  det  maatte  vi  straks  opgive. 
Lærerne  erklærede  hende  for  umulig  og  vilde  ikke 

have  hende  med.  Nu  gaar  hun  paa  Fortsættelses- 
kursus, hvoraf  jeg  egentlig  ikke  tror,  hun  har 
Spor  af  Udhytte." 

„Hvorfor  bliver  hun  da  ved  dermed?" 

„Det  skal  jeg  sige  Dem.  Hun  er  et  stakkels 
forældreløst  Barn,  som  skal  sørge  for  sig  selv. 
Hun  har  forsøgt  det  paa  mange  Maader:  som 
Husbestyrerinde,  som  Musiklærerinde,  som  Hus- 
jomfru, senest  som  Selskabsdame,  —  men  lige 
umulig  er  hun  til  alt.  Nu  har  jeg  lovet  at  prøve 
at  faa  lidt  ud  af  hende  og  saa  faa  Skindet  an- 
bragt i  en  Plads  paa  Landet.  Maaske  hun,  dersom 
hun  kom  hos  nogle  Bønder,  dog  kunde  blive  lidt 
længere  der  end  den  Maaned,  hendes  Pladser  ellers 
som  Regel  varer." 

Den  omtalte  Frederikke  begyndte  at  røre  sig, 
saa  skyndte  Frøken  Blom  sig  bort  efter  at  have 
givet  Esther  et  varmt  Haandtryk  og  ønsket  hende 
smukke  Dromme. 

„Jeg  glæder  mig  til  at  tale  videre  med  Dem 
i  Morgen,"  tilføjede  hun,  „De  skal  se,  vi  to  bliver 
gode  Venner." 

Døren  faldt  til  efter  hende,  og  Esther  var 
endelig  ene  med  sine  Tanker.  Alle  de  ny  Ind- 
tryk stormede  ind  paa  hende.  Hun  syntes,  der 
var    en    hel  Hær   af  Tanker,    som   laa    i    forvirret 

Mængde  og  nu  vilde  gøre  Fordring  paa  at  blive 
tænkte  færdig,   som  hun  kaldte  det. 

Hun  vidste  knapt,  hvor  hun  skulde  begynde. 
Saa  faldt  det  hende  ind,  at  hun  allerførst  maatte 
pakke  sin  Koffert  ud.  Hun  bojede  sig  over  den. 
og  idet  hun  tog  Stykke  for  Stykke  af  de  kendte 
Genstande  fra  Hjemmet  frem,  vældede  samtidig 
alle  Erindringerne,  der  knyttede  sig  dertil,  ind  paa 
hende,  og  den  samme  Følelse  af  Fremmedhed  og 
Forladthed,  som  før  havde  behersket  hende,  rejste 
atter  Hovedet. 

Sit  Kjoleliv  havde  hun  hængt  bort;  hun  havde 
befriet  sine  trætte,  ømme  Fødder  for  Skoene. 
Siddende  paa  Kanten  af  sin  Koffert  med  et  tykt 
Leksikon  i  den  ene  Haand  og  Moderens  Portræt 
i  den  anden  faldt  hun  i  Tanker  over  dette  sidste. 
Hvor  mange  tusinde  Minder  fremkaldte  det  ikke! 
Minder  om  lykkelige  Timer,  om  alvorlige  Stunder, 
om  Kampe,  de  havde  udkæmpet  sammen;  men 
under,  bagved,  gennem  det  altsammen  gik  den 
uendelig  store  Kærlighed,  som  var  det  bærende 
Princip  i  Moderens  Liv. 

Esther  betragtede  det  fine,  blide  Ansigt,  hvor 
hver  Rynke  fortalte  sin  Historie  om  Prøvelser  og 
Sorger  og  Kampe;  —  nu  skulde  hun  maaske  bi- 
drage til  at  forøge  disse.  Langsomt,  ganske  lang- 
somt   begyndte  Glasset    at   plettes  af  store,    hede 

Taarer,  og  Frederikkes  Seng,  Toiletbordet,  hele 
Værelset  forsvandt  for  hendes  slørede  Blik.  Hun 
gemte  Hovedet  i  sine  Hænder  og  glemte  alle  Om- 
givelserne, drømte  sig  atter  siddende  hos  Moderen 
derhjemme. 

Hun  vaktes  af  sine  Drømme  ved  at  føle  et 
Par  bløde  Læber  paa  sin  Hals.  Forskrækket  saa 
hun  op,  forsøgte  at  bortviske  Sporene  af  sine 
Taarer  og  mærkede  i  det  samme  en  lille  varm 
Kind  mod  sin,  et  Par  Arme  om  sin  Hals.  og 
Else  hviskede  mildt  til  hende:  „Bryd  Dem  ikke 
om  det;  jeg  kender  det  saa  godt  selv  fra  den 
første  Tid,  jeg  var  her.  Jeg  vil  heller  slet  ikke 
plage  Dem.  Men  jeg  hørte  Dem  komme  op  og 
vilde  saa  se,  om  jeg  ikke  kunde  hjælpe  Dem  med 
noget." 

Else  var  næsten  afklædt.  I  den  lange  Nat- 
kjole, hvorunder  hendes  smaa  bare  Ben.  med 
Fødderne  stikkende  i  et  Par  blaa  Tøfler,  viste 
sig,  med  de  svære  Fletninger  ned  ad  Ryggen  og 
med  sine  troskyldige,  bekymrede  Øjne  lignede  hun 
et  stort  Barn. 

Og  naturlig  og  kærlig  som  et  Barn  satte  hun 
sig  hos  Esther  og  begyndte  at  snakke  og  kæle 
for  hende,  til  Esthers  Tilbageholdenhed  begyndte 
at  tabe  sig  og  hun  lod  den  anden  unge  Pige  faa 
et  Indblik  i  hendes  urolige  Tanker. 

„De  skal  se,  De  bliver  nok  glad  herinde," 
sagde  Else  tillidsfuld,  „vi  vil  sikkert  alle  holde 
af  Dem,  saa  De  ikke  kommer  til  at  længes  saa 
meget.  Men  nu  skal  De  i  Seng;  jeg  vil  hjælpe 
Dem." 

Trods  Esthers  Protest  vilde  Else  ikke  gaa. 
for  hun  saa  sin  Protege  i  Seng;  saa  lagde  hun 
Tæppet  om  hende,  kyssede  hende  paa  de  hede 
Øjne,  nikkede  endnu  en  Gang  opmuntrende,  sluk- 
kede endelig  Gassen,  —  og  hendes  lyse  Skikkelse 
forsvandt  i  Mørket  udenfor. 

Esther  laa  lidt  og  stirrede  i  samme  Retning. 
Hun  syntes,  noget  mildt  og  godt  havde  forladt 
Værelset  med  Else ;  saa  smilede  hun  ved  Tanken 
om  denne  unge  Piges  harnlige  og  kærlige  Væsen. 
Hun  sammenlignede  hende  med  de  øvrige  ny 
Mennesker,  hun  havde  set  i  Aftenens  Løb;  men 
Tankerne  jagede  stadig  hinanden,  Billeder  kom 
og  gik  uden  Sammenhæng,  og  inden  ret  længe 
var  Esther  faldet  i  en  tung,  tryg  Søvn. 


Til  Trods  for  den  sildige  Time,  i  hvilken 
Esther  var  kommen  til  Ro,  var  hun  atter  vaagen 
næste  Morgen,  længe  før  Pigen  havde  kaldt. 

Hendes  Søvn  havde  været  for  tung,  til  at 
hun  kunde  erindre  sine  Drømme.  Da  hun  vaag- 
nede  havde  hun  ingen  klar  Forestilling  om,  hvor 
hun  var,  men  troede  sig  hjemme  i  sin  egen  Seng 
og  kunde  kun  ikke  rigtig  forstaa,  hvorfor  hun  laa 
paa  den  forkerte  Led  af  den. 

Paa  en  Gang  gik  Sammenhængen  op  for 
hende.  Hun  gned  sine  Øjne,  strøg  det  fugtige, 
varme  Haar  tilhage  fra  Panden  og  gav  sig  til  at 
undersøge  sine  Omgivelser. 

Værelset  var  meget  lille  og  overfyldt  med 
Møbler.  Rundtom  paa  Væggene  var  Kjoler  og 
Skørter  hængt  op,  ellers  indskrænkede  Vægpry- 
delserne sig  til  to  gamle  Fotografier  i  Ramme 
over  Frederikkes  Seng  —  rimeligvis  hendes  For- 
ældre, tænkte  Esther. 

Hele  Bohavet  var  gammelt  og  slidt,  det  bar 
ligesom  alt,  hvad  Esther  havde  set  der  i  Huset, 
Præg  af  at  være  brugt  særdeles  meget. 

En  morsom  Kontrast  til  det  øvriges  medtagne 
Ydre  dannede  et  øjensynlig  nylig  opsat  Toiletbord. 
ned  over  hvilket  klare  hvide  Gardiner  faldt.  For- 
oven var  de  flot  samlede  over  en  forgyldt  Stang, 
der  endte  med  en  lille  gemytlig  Amorin. 

Intet  Under,  at  dette  om  andre  Forhold  vid- 
nende Arrangement  tildrog  sig  Esthers  Opmærk- 
somhed, —  det  var  et  Udslag  af  ..den  moderliges" 

Bestræbelser  for  at  modtage  sin  Ungdomsvenindes 
Barn  festligt  og  gøre  det  hyggeligt  for  hende.  Og 
da  „den  moderlige1'  slet  ikke  var  begavet  med 
Evner  til  at  gøre  et  Hjem  smukt  og  pynteligt 
med  lidt,  saa  havde  hun  overladt  en  Dekoratør 
at  opsætte  et  Toiletbord,  en  Genstand,  man  aldrig 
havde  ofret  paa  Frederikke,  men  som  det  ansaas 
for  givet,  at  Esther  ikke  kunde  undvære.  Deko- 
ratøren havde  følgelig  lagt  Beslag  paa  næsten  en 
Fjerdedel  af  det  meget  lille  Kammer  til  sine  Dra- 
perier og  sin  buttede  Engel  og  samtidig  lagt  Be- 
slag paa  adskilligt  mere  end  en  Fjerdedel  af  den 
Sum,  som  Frøken  Hermine  hver  Maaned  overlod 
Søsteren   til   Husførelsen. 

Esthers  Blik  vandrede  hen  til  den  anden 
Seng.  hvor  Frederikke  endnu  laa  i  en  tung  Søvn. 
Hendes  Øjenlaag  dækkede  ikke  helt  de  store, 
runde  Øjne.  Munden  stod  aaben,  og  snorkende 
Lyde  trængte  sig  stadig  frem. 

„Uh  ha!"  sagde  Esther  uvilkaarlig,  medens 
hun  vendte  sig  fra  dette  utiltalende  Syn.  Hun 
blev  egentlig  ikke  meget  gladere  ved  Udsigten  til 
Samlivet  med  Frederikke  efter  at  have  iagttaget 
hendes  Undertøj,  der  i  en  uordentlig  Bunke  fra 
Stolen  var  gledet  ned  paa  Gulvet,  og  hendes  Toi- 
letrekvisitter, der  flød  omkring  overalt. 

Der  var  meget  varmt  i  Værelset  og  en  fryg- 

telig  tung  Sovekanimerluft,  som  lagde  sig  for 
Brystet  af  Esther.  Hun  ønskede  at  faa  frisk  Luft 
ind.  Hjemmefra  var  hun  vant  til  altid  at  sove 
for  aabne  Vinduer,  men  vidste  ikke,  om  hun  turde 
lukke  op  her  af  Hensyn  til  Frederikke.  Solen 
stod  paa.  Den  lyste  ind  gennem  det  snavsede 
graa  Rullegardin .  der  forneden  manglede  Stok, 
var  forrevet  og  havde  umiskendelige  Spor  af  intim 
Berøring  med  Regn  og  Vindueskarmens  Fugtighed, 
og  den  truede  med  efterhaanden  at  gøre  Luften 
derinde  uudholdelig  hed. 

Esther  sprang  ud  af  Sengen,  hun  maatte 
snarest  muligt  forfriske  sig  med  koldt  Vand  og 
ud  derfra.  Hun  vilde  have  givet  meget  for  nu 
at  have  sit  Badekar  med  iskoldt  Vand,  som  hun 
derhjemme  hver  Morgen  plejede  at  styrte  sig  i. 
Men  hun  maatte  atter  sige  sig  selv,  at  det  nu 
gjaldt  ikke  stadig  at  tænke  paa,  hvad  .hun  sav- 
nede, men  paa,  hvad  hun   havde  opnaaet. 

Saa  kom  hun  i  Tanker  om  den  Prøve,  hun 
skulde  underkaste  sig  den  Dag.  Kursus  begyndte 
forst  Klokken  ti.  hun  kunde  forinden  faa  Tid  at 
skrive  til  sin  Moder,  for,  som  hun  havde  lovet, 
at  fortælle,  om  hun  var  kommet  godt  dertil,  om 
Rejsen  og  om   sine  første  Indtryk. 

Omsider  var  Esther  under  disse  Tanker  blevet 
færdig  med   sin  Paaklædning. 

Frederikke  sov.  som  skulde  hun  aldrig  vaagne. 
Derfor  aabnede  Esther  sagte  Døren  og  listede  sig 
ud.  Egentlig  havde  hun  intet  Begreb  om.  hvor 
hun  skulde  hen  for  at  komme  til  Spisestuen. 
Aftenen  forud  havde  hun  været  for  optaget  af  sin 
Samtale  med  Froken  Hermine  til  at  lægge  Mærke 
til  Vejen. 

Herude  paa  Gangen  syntes  alt  i  den  vildeste 
Forvirring.  En  Mængde  Døre  stod  aabne  og  lod 
hende  faa  Indblik  i  store  og  smaa  Klasseværelser. 
Pulte  og  Stole  var  rykkede  til  Side,  og  nogle 
Piger  udgød  saadanne  Strømme  af  Vand  over 
Gulvene,  som  var  det  deres  Formaal  at  foranstalte 
Oversvømmelse.  Alle  Vinduer  var  smækkede  op, 
de  fleste  stod  og  smældede  og  svajede  paa  deres 
Hængsler;  der  var  en  susende  Gennemtræk. 

I  Gangens  Halvmørke  snublede  Esther  over 
en  Bunke  glemte  Galoscher  og  stødte  mod  Spande 
og  Koste.  Pigerne  vendte  Hovederne  ved  Lyden, 
men  tog  ellers  ingen  Notice  af  hende,  de  var 
aabenbart    forsinkede    og   havde    umaadelig  travlt. 

Endelig  ansaa  Esther  det  for  nødvendigt  at 
spørge,  hvor  Spisestuen  var,  og  fik  til  Svar.  ;il 
den  var  paa  første  Sal  lige  ved  Entreen,  men  der 
var  for  Resten  ingen  dernede. 

Yderligere     Anvisning     gaves     ikke,     og     saa 

maatte  hun  da  selv  se  at  finde  frem  og  naaede 
ogsaa  efter  nogle   Omveje  derned. 

Efter  den  sparsomme  Aftensmad,  hun  havde 
nydt,  var  hun  lige  ved  at  f'aa  ondt  af  Sult  og 
glædede  sig  til  sin  varme  Te;  men  Spisebordet 
viste  intet  Tegn  til,  at  denne  snart  vilde  blive 
serveret.  Der  laa  ganske  vist  en  mindre  proper 
Dug  derpaa,  og  en  Bakke  med  Sukkerskaal  og 
Flødekande  stod  som  glemt  midt  paa  Bordet,  men 
det  var  ogsaa  alt. 

Esther  kendte  endnu  ikke  Husets  Skik,  som 
tillod,  at  Te  bragtes  omkring  paa  Soveværelserne, 
medens  de,  der  ønskede  at  nyde  den  i  hygge- 
ligere Omgivelser,  selv  maatte  rekvirere  den  i 
Kokkenet.  Noget  i  Forlegenhed  med.  hvad  hun 
skulde  gøre  med  sig  selv,  besluttede  Esther  at  se 
over  paa  sin  tyske  Grammatik  inde  i  Dagligstuen. 

I  sin  nuværende  ubehagelige  Stemning  fandt 
hun  det   umuligt  at  skrive  til  Moderen. 

Til  Dagligstuen  var  Pigerne  endnu  ikke 
naaede  med  deres  Renselsesbestræhelser.  Vin- 
duerne var  lukkede,  Støve!  saas  i  Morgenbelys- 
ningen tykt  paa  alle  blanke  Flader. 

Esther  aabnede  et  Vindu  og  saa  ud  over 
Torvet.  Husene  der  omkring  var  selvfølgelig  høje 
i  Sammenligning  med  hendes  Fødebys,  men  hun 
fandt    dog,    at    de    gjorde    et    tarveligt    og    mørkt 

Indtryk.  Færdselen  var  temmelig  stærk.  Om  de 
mange  Slagterboder  samledes  Klynger  af  Tjeneste- 
piger og  Borgerkoner,  der  selv  gjorde  deres  Mor- 
genindkob.  En  enkelt  Slagtervogn  holdt  ogsaa 
endnu  paa  Torvet,  og  tungt  læssede  Arbejdskærrer 
rumlede   hurtigt  forbi. 

Heller  ikke  den  Luft,  som  dernede  fra  strøm- 
mede op  til  Esther,  forekom  hende  frisk.  Hun 
savnede  Udsigten  til  sin  Fødebys  Havn,  til  Fjorden 
længere  ude,  til  Marker  og  Skove  i  det  Fjerne: 
men  snart  fængsledes  hendes  Interesse  af  at  stu- 
dere de  forskellige  Typer  paa  Slagtere  og  Hus- 
mødre,  som   købslog  dernede. 

Hun  havde  staaet  temmelig  længe  saaledes 
overladt  til  sig  selv.  hun  kunde  godt  have  troet, 
at  hun  ene  var  oppe  der  i  Lejligheden,  hvis  ikke 
ensformige  Skalaer  i  meget  langsomt  Tempo  havde 
lydt  ind  til  hende  fra  Spillestilen.  Nu  vendte  hun 
sig  fra  Yinduet  ved  at  høre  et  venligt:  „Godmor- 
gen, Frøken  Brun!  Allerede  oppe!  Naa  hvordan 
har  De  saa  sovet?" 

„Tak,  godt!  Er  det  saa  tidligt,  jeg  er  kom- 
met ned?" 

„Nej,  men  jeg  skal  sige  Dem.  vi  er  nogle 
frygtelige  Syvsovere  her  i  Huset,  —  her  i  Byen 
kan  jeg  gerne  tilføje.  Vi  plejer  først  at  mødes 
til  Frokost,  inden  den  Tid  er  de  unge  Piger  gerne 

optagne  af  Lektierne  og  bliver  paa  deres  Værelser 
eller  i  Kursusstuen." 

Frøken  Hermine  havde  travlt  for  at  komme  op 
i  Skolen  og  skulde  lige  til  at  gaa,  da  hun  kom 
i  Tanker  om  noget.  ..De  har  vel  faaet  Te,  Frø- 
ken Brun?" 

Nej,  det  havde  Esther  ikke. 

„Men  det  er  jo  rent  galt!  Hør,  Constance! 
Saa,  nu  er  hun  der  ikke.  —  Caroline!  —  Aa  det 
er  sandt,  hun  er  ikke  paaklædt  endnu,  Ja,  lille 
Frøken  Brun,  jeg  ved  ikke  bedre,  end  at  De  selv 
gaar  ud  i  Køkkenet  og  sørger  for  at  faa  noget 
at  leve  af.  Jeg  har  desværre  ikke  Tid  selv.  De 
er  vel  ikke  ked  deraf?" 

„Nej,  paa  ingen  Maade.  Det  er  en  Skam, 
jeg  gør  Forstyrrelse  saa  tidligt,  men  jeg  er  endnu 
ikke  inde  i  Forholdene  og  vilde  gerne  tidlig  op 
for  at  skrive  hjem,  inden  Skolen  begynder." 

„Ja,  det  kan  jeg  forstaa,  Vær  saa  god  at 
hilse.  Og  saa  paa  Gensyn  til  den  danske  Time; 
jeg  glæder  mig  til  at  lære  Dem  at  kende  som  Elev." 

Af  Sted  skyndte  hun  sig. 

Esther  fik  sin  Te  til  Livs  og  satte  sig  til 
Rette  for  at  skrive.  Men  det  vilde  ikke  rigtig 
gaa.  Aldrig  havde  hun  følt  sig  saa  distrait. 
Klokken  var  nu  næsten  9,  og  Spektaklet  i  og  om 
Huset  tiltog;.     Fra   Gaden    hortes  ideli"   Vognrum- 

len  1  ilandet  med  Sælgekonernes  Raaben  og  de 
gaaendes  Fodtrin.  Paa  Trappegangen,  i  alle  Korri- 
dorer og  i  Skolestuerne  lød  mange  Fodtrin.  Barne- 
latter og  Samtale  og  som  Akkompagnement  til 
det  hele  de  evindelige,  fast  hamrede  Skalaer. 

Der  var  en  stadig  Smækken  med  Døre. 
Hvert  Øjeblik  stak  en  eller  anden  Hovedet  ind  og 
spurgte  efter  Froken  Hermine  eller  trak  sig  straks 
skyndsomst  tilbage.  Der  vrimlede  med  Lærer- 
inder, som  alle  syntes  forjagede.  De  kom  for  at 
hente  Protokoller,  for  at  aflevere  Breve,  for  at 
spørge  efter  Hoffmannsdraaber,  da  et  Barn  havde 
faaet  ondt,  for  at  sige  Besked  om  de  hundrede 
Ting.  en  Besked,  som  de  ofte  betroede  Esther  at 
overbringe  Bestyrerinden,  siden  denne  ikke  selv  var 
til  Stede. 

Saa  kom  en  Elev  efter  en  frygtsom  Banken 
ind  med  en  Bunke  Stilebøger  til  Lærerinden,  en 
anden  viste  sig  forgrædt  for  at  melde  sig  til  Straf. 
hun  var  kommet  et  Kvarter  for  sent.  —  Og  ude 
fra  Entreen  klang  Klokken  med  smaa  Mellemrum. 
Første  Gang  ringedes  der  svagt,  —  ingen  aab- 
nede,  —  saa  stærkere,  utaalmodigt.  Langt  om 
hen-;«'  hørtes  den  sjokkende  Lyd  som  af  bare  Fødder 
paa  et  vaadt  Gulv.  saaledes  som  kun  en  Pige  i 
Slæber  kan  frembringe  den,  og  efter  en  kort  <  >nl- 
veksel  med  den  ringende  stikker  Constance  Hovedel 

ind  og  siger  næsvist,  arrigt,  ved  at  se  Esther: 
„Man  skulde  skam  ikke  tro,  der  var  nogen  her- 
inde, siden  der  ikke  bliver  lukket  op ,  saa  en 
anden  en  skal  kaldes  fra  sit  Arbejde!" 

Esther  forstaar  Vinket  og  farer  fra  nu  af 
hvert  andet  Minut  op  for  at  være  Dørvogter.  Al- 
drig har  hun  troet  det  muligt,  at  en  saadan 
Stilling  kunde  være  saa  besværlig.  Der  ringes 
næsten  uafbrudt. 

Der  er  for  det  torsti'  en  anselig  Mængde 
Forespørgsler  efter  Billetter.  Billetter,  der  skal 
hentes,  Billetter,  der  skat  byttes,  Billetter,  der 
skal  betales,  Billetter,  der  skal  —  Gud  ved  hvad. 
Det  løber  ganske  rundt  for  Esther.  Hun  begiver 
sig  paa  Opdagelse  for  at  finde  et  Menneske,  der 
forstaar  sig  paa  alle  disse  Billetter,  søger  længe 
forgæves,  indtil  hun  omsider  stoder  paa  Frøken 
Caroline. 

„Hvad  siger  du,  min  Pige?  Billetter,  ja  saa 
gerne.  De  ligger  paa  mit  Skrivebord.  Er  det 
dem  til  Fru  Madsen?  Naa.  det  er  sandt,  du  ved 
ingen  Besked."    og  ud  vimser  hun  med  Billetterne. 

„Det  er  dog  bedst,  jeg  salter  dig  lidt  ind 
i  det  for  en  anden  Gangs  Skyld."  fortsætter  hun, 
da  hun  atter  kommer  ind.  „Det  er  saa  ofte.  jeg 
ikke    er    i    Nærheden    og    kan    besørge   det.      Jeg 

.skal  sige  dig,  jeg  har  nogle  Loger  i  det  konge- 
lige » 

Constance  kalder  fra  Kokkenet,  nu  er  Slagte- 
ren der  med  den  Lever,  —  og  ud  triller  Frøken 
Caroline  med  samt  sit  uhyre  Uldgarnsstrikketøi, 
hvis  Pinde  Esther  hører  rasle  ustandseligt,  lige 
til  Køkkendøren  lukker  sig.    — 

Der  er  dernæst  Mødrene,  der  spørger  efter 
Bestyrerinden,  og  til  hvem  Esther  lidt  tvivlraadig 
finder  det  rigtigst  at  hidkalde  Frøken  Caroline. 

For  Frøken  Caroline  er  Mødre  en  ganske 
særlig  Menneskerace  og  en  Race,  som  derfor  maa 
behandles  med  en  ganske  særlig  Hensynsfuldhed. 
Men  der  er  mange  forskellige  Typer  paa  For- 
ældre, og  hver  kræver  sin  ejendommelige  Be- 
handling. 

„Var  det  en  ny?"  spørger  den  moderlige 
nysgerrigt,  da  Esther  melder,  at  en  Dame  ønsker 
at  tale  med  Frøken  Hermine.  „Du  bad  hende 
vel  indenfor.  Kunde  du  ikke  mærke,  om  hun 
vilde  melde  et  Barn  ind?" 

De  ubekendte  Mødre,  hvor  der  er  Mulighed 
for  ny  Elever,  er  naturligvis  de  mest  feterede,  de 
omgives  med  udsøgt  Høflighed.  Derimod  anstren- 
ger Frøken  Caroline  sig  ikke  slet  saa  meget  over- 
for de  Mødre,  der  ikke  har  flere  Børn  at  tilføre 
Skolen. 

Der  er  nogle,  om  h'vem  hun  paa  Forhaand 
ved,  at  de  kun  kommer  for  at  klage  og  gøre  Ind- 
vendinger, dem  har  hun  den  inderligste  Lyst  til 
at  gøre  kort  Proces  med.  Dog  det  tør  hun  ikke. 
—  Eleverne  kan  jo  tages  ud  —  og  hun  nøjes 
med  at  antyde,  at  Tiden  er  daarlig  valgt,  hendes 
Søster  har  umaadelig  travlt  o.   s.   v. 

Men  overfor  „Fripladsernes"  Mødre  behøver 
hun  ikke  at  paalægge  sig  nogen  Tvang,  og  den 
Tid,  der  tilmaales  dem  til  at  plage  den  saa  over- 
hængte Søster,  er  fuldt  ud  afhængig  af  Frøken 
Carolines  personlige  Syrn-  eller  Antipatier.   — 

Der  er  endelig  de  handlende,  Postbudene, 
alle  de  tilfældige  besøgende,  som  ringer  og  ringer, 
saa  Esther  til  sidst  irriteret  opgiver  at  faa  skrevet. 

Desuden  har  hendes  Følelse  af  forvirret 
Uhygge  naaet  en  saadan  Styrke,  at  hun  ikke 
kan  eller  vil  forsøge  at  skildre  sin  Stemning  for 
Moderen.  At  nøjes  med  at  fortælle  om  Rejsen, 
synes  hende  unaturligt,  at  fremstille  en  Tilfreds- 
hed, hun  ikke  er  i  Besiddelse  af,  forekommer 
hende  umuligt  og  urigtigt.  Med  et  Suk  lægger 
hun  Papiret  fra  sig  og  bestemmer  at  afvente, 
li  vad  Formiddagen  vil  bringe,  i  det  Haab,  at  Livet 
paa  Kursus  skal  bortvejre  det  Mismod,  der  har 
lagt  sig  tungt  paa  hendes  ellers  saa  frejdige  Sind. 

Karen  kom  stormende  ind  i  fuld  Fart.  Ved 
at  se  Esther  deklamerede  hun:  ..Jeg  har  søgt. 
ak,  jeg  søgte  saa  længe  — "  Hvor  bliver  De  dog 
af,  Klokken  er  straks  10,  og  vi  venter  Dem  med 
Utaalmodighed  paa  Kursus.  Spændingen  efter  at 
gøre  Deres  Bekendtskab  er  saa  stor,  at  det  mærk- 
værdige Tilfælde  er  indtruffet,  at  ingen  kommer 
for  sent.  Selv  Asta  saa  jeg  komme  forholdsvis 
hurtigt  slentrende  over  Torvet,  da  jeg  gik  herop 
for  at  faa  fat  i  Dem.  Hun  plejer  ellers  aldrig 
at  komme  før  i  heldigste  Fald  samtidig  med  Kandidat 
Rønnow,  og  han  har  nu  en  Gang  Privilegium  paa 
at  komme  for  sent.  Med  lad  os  nu  styrte  af, 
ellers  risikerer  vi  dog  at  komme  senere  end  han 
i  Dag,  og  Mary  længes  vist  desuden  efter  at  præ- 
sentere Dem  for  Selskabet  forinden.-' 

Esther  var  ikke  mange  Sekunder  om  at  samle 
sine  Sager  og  følge  Karen. 

Paa  deres  Vej  gennem  Spilleværelset  blev 
de  opholdte  af  Frøken  Rist,  der  huldsaligt  smi- 
lende fandt  Anledning  til  at  omfavne  Esther  og 
bugtede  og  snoede  sig  om  hende  i  et  Anfald  af 
Velvilje,  der  forbavsede  Genstanden  derfor  og 
uden  Barmhjertighed  blev  afbrudt  af  Karen  med 
den  Bemærkning,  at  Tiden  ikke  tillod  for  mange 
Kærlighedserklæringer.   —    — 

Præliminærklassen    rummedes   i    et    temmelig 

langt,  sniiilt  Værelse,  der  vendte  ud  mod  Torvet. 
Med  sit  ene  Fag  Vinduer  var  del  ikke  meget 
lyst.  og  de  snavsede  Vægge  af'en  ubestemmelig 
Farve  bidrog  ikke  til  at  give  del  el  livligere  Ud- 
seende. Disse  Vægge  var  til  Dels  dækkede  af 
Landkort  og  Billeder,  der  havde  en  egen  Evne 
til  altid  at  hænge  skævt.  Et  Skab  med  Samlinger 
til  Fysik  udgjorde  i  Forbindelse  med  det  store, 
med  grønt  Klæde  betrukne  Bord  midt  paa  Gulvet 
og  Stolene  derom  lude  Møblementet. 

Omkring  dette  Bord  sad.  da  Esther  og  Karen 
traadte  ind,  fem  unge  Piger.  Else,  der  havde 
siddet  og  lyttet  efter  de  kommende,  havde  var- 
skoet sine  Kammerater,  og  hendes  glade  Udraab: 
„Der  er  de!''  fik  alle  Hovederne  til  at  vende  sig 
mod  Døren,  saa  de  indtrædende  mødtes  af  fem 
Par  nysgerrige,  undersøgende  Øjne. 

„Her  er  jeg  med  Filosoffen,"'  præsenterede 
Karen,  og  Esther  hilste  høfligt,  lidt  forlegen. 

Hendes  Hilsen  besvaredes  noget  stift :  men 
en  af  de  unge  Piger  rejste  sig,  rakte  hende 
Haanden  og  sagde  djærvt:  „God  Dag,  Frøken 
Brun,  velkommen  i  vor  lille  Kreds!" 

„Tak!"  svarede  Esther,  taknemmelig  over 
denne  Imødekommenhed,  der  lettede  hendes  Intro- 
duktion. 

„Vi    har    virkelig    længtes   meget  efter  Dem." 

fortsatte  den  unge  Pige,  „Else  har  givet  et  grumme 
tiltalende  Billede  af  Dem.  —  Men  lad  os  nu  be- 
nytte Tiden  og  faa  Dem  præsenteret  og  sat  lidt 
ind  i  Forholdene,  inden  Kandidaten  kommer." 

Den  talende  var  en  høj  ung  Pige  med  en 
smuk.  fyldig  Figur,  der  fremhævedes  af  den  stramt 
sluttende,  meget  moderne  Kjole.  Hendes  blonde 
Haar  var  kunstigt  friseret,  hele  hendes  Fremtræden 
vidnede  om,  at  hun  var  sig  Betydningen  af  et 
fikst  og  indtagende  Ydre  bevidst  og  følgelig  ikke 
anvendte  saa  lidt  Tid  og  Anstrengelse  paa  at  naa 
det  gunstigste  Resultat. 

,.Jeg  vil  i  Følge  min  medfødte  Beskedenhed 
begynde  med  mig  selv,"  sagde  hun,  og  hendes 
lysebrune  Øjne  straalede  af  godt  Humør.  „Jeg 
hedder  Mary  Steen,  er  anlagt  paa  at  tage  Livet 
fra  den  lyseste  Side  og  er  egentlig  rent  af  Van- 
vare dumpet  ind  paa  dette  Kursus,  hvis  Syndens 
Barn  jeg  er.  Min  Gamle  har  nemlig  den  for- 
tvivlede Idé,  at  unge  Piger  skal  tage  sig  noget 
fornuftigt  til  for  ikke  at  henfalde  til  at  gaa  paa 
Strøget,  og  saa  tror  jeg,  han  har  en  Forestilling 
om,  at  det  uendelige  Fond  af  Kundskaber,  jeg 
her  tilegner  mig,  skal  være  en  Slags  Ballast  under 
Livets  Storme.  Nu  kan  De  jo  selv  dømme  derom, 
naar  De  hører  mine  glimrende  Præstationer." 

„Aa,    hun    er    slet    ikke    saa  slem,    som  hun 

vil    gøre    sig."     undskyldte    Else,    ..men    doven    er 
hun,  det  maa  man  indrømme." 

,.Ja,  for  Else,  skal  jeg  sige  Dem.  er  Dyden 
i  egen  høje  Person,  hun  er  hævet  over  al  Kritik 
og  ret  en  kær  lille  Baby.  Der  er  kun  den  kede- 
lige Historie  med  ham,  Landmanden,  som  vores 
Papa  nok  fandt,  vi  traf  lidt  for  ofte  i  Vejle,  men 
som  nu  end  ikke  vore  ihærdige  Studier  og  Klostrets 
strenge  Tugt   kan    værge    os   mod.      Han   —    — " 

..Vær  nu  ikke  alt  for  slem  lige  straks."  af- 
brød en  mørktklædt.  alvorlig,  noget  sygelig  ud- 
seende ung  Pige  den  meget  talende  Mary.  Hun 
havde  rimeligvis  Medlidenhed  med  Else,  der  rød- 
mede stærkt  og  urolig  saa   bort. 

..Nej,  du  bør  ogsaa  lade  noget  tilbage  for 
Froken  Bruns  egen  Skarpsindighed  at  opdage," 
mente  Karen. 

..Du  har  maaske  Ret,  min  kloge  skønne, 
Ret,  som  altid,  naturligvis.  De  maa  vide.  Froken 
Brun.  Karen  kan  ikke  tage  Fejl:  De  vil  ikke 
være  længe  om  at  opdage,  at  hun  er  knusende 
klog:  —  men  hun  ved  det  ogsaa.  Det  er  egentlig 
et  lille  Vidunder,  at  denne  Ringsteds  lærde  Datter 
har  nedladt  sig  til  at  lade  sit  Lys  skinne  for  os 
almindelige  dødelige,  men  det  er  en  Forberedelse 
til  hendes  senere  Martyrium,  at  lade  det  skinne 
for  ubegavede  Unger." 

..Hvorfor  skal  de  nu  absolut  være  ubegavede 
og  Unger?"   Det  var  igen  den  alvorlige,  som  talte. 

..Ja.  hvorfor?  min  egen  Veninde,  sig  du  mig 
det.  Jeg  sørger  sandelig  selv  over  Menneske- 
hedens Mangel  paa  Begreb.  Hun  der,"  vendte 
hun  sig  til  Esther.  „Mimi  Krone,  er  det  frommeste 
og  højtideligste,  jeg  kender,  altid  lidende  ved  det 
onde  i  denne  Verden,  som  hun  absolut  er  for 
god   til.     Ikke  sandt,  kan  I  andre  nægte  det?" 

..Nej."  lo  de  andre,  men  Asta  Halgren  spurgte 
med  en  Stemme  saa  dyb  og  langsom,  som  var 
det  en  ældre  Præst,  der  talte:  „Ja,  hvad  mener 
du  nu  egentlig  med  at  være  for  god  for  denne 
Verden?  Er  det,  fordi  Verden  ikke  fortjener 
hende,  eller  fordi  hun  ved  sin  for  store  Godhed 
vil  komme  daarligt  gennem  den?" 

„Jeg  mener,  at  jeg  ender  i  Fortvivlelse  over 
din  kolossale  Grundighed.  Du  kommer  sikkert 
nok  aldrig  gennem  Verden  med  den,  —  i  det 
mindste  kommer  du  for  sent.  Se  engang  paa 
Asta,  Frøken  Brun,  Asta  Emilie  Halgren,  Datter  af 
praktiserende  Læge,  Dr.  med.  Halgren  og  Hustru, 
født  —  —  naa,  det  ved  jeg  ikke!  Man  niaa 
nemlig  være  grundig,  naar  det  drejer  sig  om  Asta. 
Se  paa  hende  og  sig  mig,  om  De  nogen  Sinde 
har    set    noget    saa    sindigt   som   den   Maade,    paa 

hvilken  hun  løfter  sine  Øjenlaag  og  sætter  Munden 
i  Lave  til  at  tale." 

Esther  fulgte  Opfordringen  og  hetragtede  nær- 
mere det  store,  stillestaaende  Ansigt  lige  overfor 
hende,  den  energiske,  kraftige  Næse,  den  fyldige, 
kønt  formede  Mund  og  de  rolige,  forskende  Øjne. 
Hun  saa  de  svære,  brune  Fletninger,  der  syntes 
at  tynge  hele  Hovedet,  den  fuldt  udviklede,  noget 
undersætsige  Figur,  de  store,  smukke  Hænder, 
hvis  Bevægelser  var  langsomme  og  ligesom  vel 
overvejede,  —  og  hun  maatte  indrømme,  at  denne 
unge  Pige  saa  ud,  som  kunde  ingen  og  intet 
bringe  hende  ud  af  Ligevægt. 

„Nej,"  svarede  Esther.  „Frøken  Halgren  ser 
virkelig  ud  til  aldrig  at  forløbe  sig." 

„Løbe!"  udbrod  Karen  med  komisk  For- 
færdelse, „Asta  løbe!  I  Guder,  hvilken  formastelig 
Tanke!" 

„Se.  Ingeborg  forløber  sig  nu  heller  ikke." 
fortsatte  Mary,  „men  det  er  af  en  anden  Grund. 
Maa  jeg  have  den  Ære  at  præsentere:  Froken 
Ingeborg   Schack.   Froken  Esther  Brun." 

Den  omtalte  Ingeborg  hilste  med  en  Hoved« 
bøjning,  der  umulig  kunde  findes  elegantere  ved 
en  Balletmesters  Elevpræsentation. 

„Det  glæder  mig  at  gøre  Deres  Bekendtskab," 
sagde   hun   høflig!    smilende    til   Esther. 

„Ja  tænkte  jeg  det  ikke  nok!"  udbrød  Mary 
og  saa  hovedrystende  mod  Loftet,  „det  glæder 
hende  at  gøre  Deres  Bekendtskab,  —  om  den 
Pige  ikke  ved,  hvad  der  hører  sig  til,  saa  ved 
ingen  det." 

„Hun  er  ogsaa  vor  Salondame  og  Skønheden 
i  Menigheden,"   faldt  Else  drillende  ind. 

„Aa  Vrøvl,"  fandt  Ingeborg  det  nødvendigt 
at  værge  sig. 

„Hvad  for  noget,  du  glemmer  nok  dig  selv! 
Vrøvl  er  et  Ord,  som  ikke  maa  findes  i  nogen 
sød  ung  Piges  Mund.  —  Jo-o,"  vedblev  den 
utæmmelige  Mary,  „du  er  en  Skønhed,  men  nogen 
Morsomhed  er  du  ikke." 

Ingeborgs  smukke  Profil  vendte  sig  til  Siden, 
og  hendes  drømmende,  blaa  Øjne  under  de  lange, 
sorte  Vipper  forsøgte  at  se  fornærmede  ud;  men 
det  havde  ingen  Virkning  paa  Mary,  der  nu  en 
Gang  havde  Frisprog  og  desuden  ved  sin  Munterhed 
afvæbnede  alle. 

„Ingeborg  er  nu  alligevel  god  nok  paa  sin 
Maade,"   glattede  Mimi  efter. 

„Ja  saamænd  er  hun  det,"  indrømmede  Karen, 
„hun  har  jo  Lov  at  beholde  sine  Tanker  hos 
sig  selv,  siden  hun  saa  rigeligt  skaffer  os  „Øjnenes 
Lyst"." 

„Og    giver    et    afskrækkende    Eksempel    paa 

„Livets  Hoffærdighed","  smaamumlede  Marv  ufor- 
bederlig. 

„Naa,  naa,  hare  rolig,"  kom  det  langsomt, 
med  Vægt  fra  Asta,  „lad  nu  Ingehorg  i  Fred  og 
lad  hellere  dit  Vid  prøve  sig  paa  de  fraværende 
Ungdommens   Opdragere." 

„Kender  De  ingen  af  dem,  Frøken  Brun?" 
spurgte  Mary  fornøjet,  „saa  har  De  sandelig 
noget  godt  i  Vente." 

„Se,  hvor  Mary  kvikker  op  ved  Tanken  om 
at  give  de  ulykkelige  Lærerinder  en  Omgang." 
sagde  Else.   „de  vil  ikke  blive  skaanede." 

„Det  var  da  heller  ikke  godt,  om  de  trængte 
til  Overbærenhed,"  mente  Karen,  „beundrer  du 
dem  maaske  ikke  i  et  og  alt,  lille  Else?" 

„Jo,  —  omtrent  da.  I  det  mindste  kan  jeg 
godt  lide  de  fleste  af  dem." 

„Det  var  ret,  min  lille  Ven,"  sagde  Mary 
beskyttende,  man  skal  altid  elske  sine  foresatte." 

„Og  man  staar  sig  ved  ikke  altid  at  kritisere 
for  skarpt,"   indskød  Mimi. 

„Ogsaa  meget  sandt,  du  hellige  Enfold.  Hvor- 
for vi  kun  ganske  kortelig  vil  gennemgaa  det 
blomske  Menageri  for  denne  dets  ny  Discipel." 

„Hør,  Mary,  den  Lignelse  er  for  gal!"  kom 
det  tørt  fra  Asta.  „Disciple  i  et  Menageri!  Skal 
vi  endelig   have    et    saadant.    saa    niaa    vi    snarest 

blive  Dyrene.  Lærerne  Dyretæmmerne  —  og  du 
vil  straks  faa  din  Rolle  tildelt  som  Menageriets 
Abekat." 

„Ikke  saa  galt  fundet  paa  af  dig,  der  dog, 
paa  Grund  af  din  ikke  ubekendte  Langsomhed. 
maa  forestille  Dovendyret,  —  hvis  du  da  ikke 
foretrækker  Skildpadden." 

„Skulde  du  ikke  være  lidt  forsigtig  med  at 
afgive  Dovendyrets  Parti  til  andre?"  spurgte  Karen 
lidt  skarpt. 

Men  Mary  lod.  som  om  hun  overhørte  Be- 
mærkningen, og  sagde  uanfægtet:  „Af  Velvilje 
mod  Grundighedens  Repræsentant  vil  vi  altsaa  se 
paa  de  paagældende  Lærere  som  Dyretæmmere. 
Der  er  nu  først  de  to  Blommer.  Skal  vi  begynde 
med  Høne,  ogsaa  kendt  under  Navnet  den  modne 
Blomme?" 

„Skal  vi  ikke  hellere  lade  dem  blive  udenfor 
Debatten?"   afbrød  Else  afværgende. 

„Blive  udenfor!  Nu  har  jeg  aldrig  kendt 
Mage!  Er  du  angst,  jeg  skal  tage  for  haardt 
paa  din  ophøjede  Hermose  eller  knække  Frøken 
Carolines  raslende  Træstrikkepinde?" 

„Frøken  Brun  maa  jo  allerede  kende  Frøk- 
nerne Blom,"  indskød  Mimi  beskedent,  „og  kan 
altsaa    selv    dømme   uden   din   Vejledning,    ikke?" 

„Jo,"    svarede   Esther,    „kende    dem    gør  jeg 

vel  egentlig  ikke  endnu,  men  jeg  har  da  set  nok 
til  at  finde  Froken  Caroline  meget  hjertelig  og 
Frøken  Hermine  baade    interessant  og  tiltalende.'' 

„Saa  er  De  altsaa  virkelig  den  Dygtighed. 
Else  vil  gøre  Dem  til."  udbrød  Marv.  med  en 
Forbavselse,  som  var  lige  lidt  smigrende  for 
Elses  Dømmekraft  og  Esthers  Evner.  ..Eleverne 
deler  sig  nemlig  i  to  Partier:  De  dygtige  og  be- 
gavede beundrer  og  elsker  Frøken  Hermine.  som 
hun  dem;  —  de  af  Naturen  slet  udrustede  frygter 
og  undgaar  hende,  fordi  hun  er  paa  Nakken  af 
dem." 

..Det  er  nu  heller  ikke  sandt,"  tog  Else  atter 
Ordet.  „Frederikke,  f.  Eks.,  forguder  ligefrem 
Frøken  Hermine." 

„Ja,  Frederikke!  Det  tror  jeg."  svarede  Karen 
affejende,  ..men  hun  er  heller  ikke  svagt  begavet, 
hun  er  ligefrem  unormal." 

,.Aa,  Frederikke  er  slet  ikke  saa  dum  endda: 
du  skulde  lade  være  med  altid  at  slaa  dig  til 
Ridder  paa  hende." 

„Jeg  kan  jo  nok  forstaa,  at  du  ikke  finder  hende 
dum.  siden  hun  udviser  en  saa  sjælden  Dygtighed 
i  at  redde  dig  fra  Froken  Rist's  Spioneri  ved  at 
præstere  et  passende  Antal  Fætre,  der  pludselig 
dukker  op  i  de  kritiske  Øjeblikke." 

Atter  rodmede  Else.    og    maaske    for  tusinde 

Gang  bestemte  hun  ikke  mere  at  ville  have  noget 
med  Karen  at  gøre.  Der  var  intet  at  stille  op 
med  det  Pigebarn.  Indviede  Else  hende  i  sit 
Hjertes  Hemmeligheder,  saa  benyttede  Karen  sin 
Viden  til  at  drille  hende  ubarmhjertigt,  naar  de 
var  ene,  og  skjulte  Else  noget,  saa  skulde  Karens 
skarpe  Gætteevne  nok  opdage  det,  og  hendes 
Drillerier  kom  da  om  muligt  med  endnu  større 
Kraft  og  i  alles  Paahor. 

Esther  iagttog  i  Tavshed  denne  lille  Skær- 
mydsel, hendes  Nysgerrighed  begyndte  at  vaagne, 
men  hun  havde  en  instinktmæssig  Medlidenhed  med 
Else,  som  den  svagere,  og  for  at  faa  Samtalen 
tilbage  i  det  gamle  Spor  —  tillige  for  dog  endelig 
engang  at  høre  Skønheden  deltage  i  Samtalen  — 
henvendte  hun  sig  direkte  til  hende:  „Og  hvad 
synes  saa  De,  Frøken  Schack,  om  Bestyrerinden?" 

Ingeborg  vendte  med  en  svag  Rødme  sit 
smukke  lille  Ansigt  mod  hende  og  svarede  med 
en  blid,  klangfuld  Stemme:  „Hun  er  en  komplet 
Dame,  synes  jeg,  og  meget  interessant  som  Lærer- 
inde." 

,.Du  vil  nok  ikke  sige  noget  ufordelagtigt  om 
hende,  efter  at  det  er  slaaet  fast,  at  Dygtig- 
hederne tilbeder  hende,"  var  Mary  straks  drillende 
paa  Færde. 

„Jeg   udtaler   kun    min  Mening,    uden    at    be- 

kymre  mig  saa  meget  om,  hvilket  Lys  den  stiller 
mig  selv  i,"  svarede  Ingeborg,  ikke  uden  Værdighed. 

„Godt,  meget  godt,  og  fornuftigt,"  medgav 
Mary.  „Det  er  i  det  hele  smukt  at  se  Ung- 
dommen beundre  sine  Overmænd,  og  her  drives 
Tilbedelsen  efter  en  stor  Maalestok.  Særlig  Else 
er  altid  paa  Toppunktet  af  Begejstring." 

„Den  eneste,  jeg  ved,  som  jeg  saadan  sværmer 
for.  er  da  mademoiselle,"  sogte  Else  at  forsvare 
sig  „og  du  maa  indrømme,  at  hun  er  noget  af  det 
sødeste.  Hun  er  i  en  Grad  nydelig  at  se  paa 
og  saa  venlig  og  naturlig,  —  for  nu  ikke  at  tale 
om  hendes  henrivende  Udtale."    — 

„Som  begejstrer  Else  i  den  Grad,"  fortsatte 
Karen,  „at  hun  staar  opstillet  i  Korridoren  for  at 
faa  et  Ord  eller  blot  et  Blik  af  den  bedaarende 
mademoiselle,  naar  hun  gaar  til  og  fra  Time ;  og 
mindst  en  Fjerdedel  af  Elses  Lommepenge  gaar 
til  Blomsterofre  paa  mademoiselles  Altar." 

„Du  kan  da  altsaa  ikke  lade  være  at  over- 
drive. Du  er  selv  akkurat  lige  saa  vildt  be- 
gejstret for  din  Frøken  Trolle,   maa  jeg  sige  dig." 

Det  er  noget  helt  andet.  Jeg  beundrer  hendes 
Dygtighed,  hendes  Overlegenhed  og  er  henrykt 
over  hendes  morsomme  Foredrag,  men  jeg  er  da 
ikke  derfor  som  du  vanvittig  forgabet  i  det  Ydre. 
Jeg  beundrer,    men  jeg  sværmer   ikke  for  hende." 

„Ja.  du  er  kort  sagt  lige  saa  betaget  af.  at 
hun  er  cand.  mag,  som  jeg  er  af  mademoiselles 
Udtale." 

„Og  jeg  af  Froken  Strøms  udmærkede  Humor." 
indskod  Mimi,  „det  er  ubegribeligt,  at  hun  altid, 
hvor  mange  Timer  hun  end  har  haft,  kan  være 
lige  fornøjelig  og  munter."  Det  melankolske  Drag 
om  Mimis  bløde  Barnemund  fortalte,  at  hun  ikke 
hørte  til  dem,  der  kunde  danse  gennem  Livet. 

..Det  lader  til,  at  hver  især  har  sin  Udvalgte 
blandt  Lærerne,"  sagde  Esther  fornøjet,  ,.det  lover 
godt.  for  følgelig  maa  der  være  noget  tiltrækkende 
hos  hver  enkelt  af  dem." 

„Nej,  ikke  hos  Frøken  Mortensen."  erklærede 
Ingeborg  bestemt,  „hun  er  blottet  for  enhver  Til- 
trækningskraft. " 

„Det  er  nu  væsentligst,  fordi  hun  bærer  det 
plebejiske  Navn  Mortensen,  ikke  Ingeborg?"  spurgte 
Mary  spydig. 

..Og  fordi  hun  er  saa  uforsvarlig  grim."  fort- 
satte Else. 

„Og  fordi  hun  mildest  talt  er  uappetitlig  i 
sin  Paaklædning,"   tilføjede  Karen. 

„Snarest  fordi  hun  er  usympatetisk  i  sin 
hele  Optræden,"   mente  Mimi. 

„Eller  fordi  hun  er  overfladisk  i  sin  Viden." 
blandede  Asta  sig  i  Bedømmelsen.      „Alt    er    lag! 

til  Rette  for  at  brillere,  der  er  intet  personligt  i 
hendes  Fremstilling." 

„Naa!"  udbrod  Esther.  „Del  kan  man  kalde 
Enstemmighed!  Jeg  er  ganske  spændt  paa  at  se 
denne  Umulighed." 

„Skal  ske,"  svarede  Mary  og  sprang  op. 
..Med  lidt  Fantasi  kan  De  vel  nok  forestille  Dem 
et  Kosteskaft,  klædt  i  et  meget  vidt.  meget  gammelt 
Jerseyliv.  Dertil  et  graablegt  Ansigt  med  Op- 
stoppernæse, —  ja,  'den  er  virkelig  værre  endnu 
end  min.  —  tusset  Haar,  og  saa  nogle  Bevægelser! 
—  Nu  skal  De  se."  Marv  gav  sig  til  at  maale 
Værelset  med  lange,  mandhaftige  Skridt. 

„Laan  mig  et  Armbaand,  en  af  jer,  jeg  maa 
have  noget  at  lege  med.  —  Hun  rasler  nemlig 
altid  nervøst  med  et  eller  andet,  uden  mindste 
Hensyn  til  Klassen,  og  gør  os  ganske  øre  i 
Hovederne  ved  sin  væmmelige  Traven.    Saadan  — " 

Medens  Mary  var  bedst  i  Gang  med  at  kopiere 
Genstanden  for  deres  Modvilje  under  de  andres 
Latter,  gik  Doren  op,  og  Kandidat  Ronnow  traadte 
smilende  og  bukkende  ind. 

„Undskyld,  mine  Damer,  hvis  jeg  kommer 
nogle  Minutter  for  sent." 

Han  havde  i  et  Nu  opfattet  Situationen  ved 
at  se  de  forlete  Ansigter  og  fortsatte  med  et  ge- 
mytligt Blink   i   Øjnene:    ..Ah.   jeg  ser,  de  har  be- 

nyttet  Tiden  vel.  —  Ingen  Opgaver  til  mig  i 
Dag?"  vedblev  han,  idet  han  lod  sig  synke  ned 
paa  sin  Plads  ved  Bordenden. 

„Nej,"  svarede  Mary.  ..vi  har  ikke  faaet  de 
forrige  tilbage  endnn." 

..Beder  tusinde  Gange  om  Undskyldning,  det 
er  min  Fejl.  De  skal  taa  dem  endnu  i  Dag. 
ganske  bestemt." 

I  sin  Travlhed  havde  Læreren  ikke  bemærket 
Esther,  der  ved  hans  Indtrædelse  havde  rejst  sig. 
Nu  henvendte  Ingeborg  sig  rødmende  til  ham.  da 
hun  fandt  en  Præsentation  nødvendig:  ..Kandidat 
Rønnow  har  ikke  set  vor  ny  Kammerat.  Frøken 
Brun." 

Atter  for  Kandidaten  op:  ..Beder  meget  und- 
skylde, Hastværket,  ser  De.  Frøken.  Man  maa 
altid  være  i  Fart  for  at  naa  det  nødvendige.  — 
Froken  Brandt   —    —  " 

..Brun!"   rettede  Mary   leende. 

..Frøken  Brun  har  naturligvis  læst  Mate- 
matik før." 

„Nej,"  svarede  Esther,  „det  vil  sige,  jeg  har 
aldrig  faaet  Undervisning  deri,  kun  læst  lidt  paa 
egen  Haand,  men  det  vilde  ikke  rigtig  gaa." 

Kandidaten  saa  meget  betænkelig  ud:  „Nej 
det  er  jo  heller  ikke  saa  let,"  sagde  han  fore- 
kommende. 

Esther  skyndte  sig  at  meddele,  at  hun  mente 
at  læse  privat,  samtidig  med  at  hun  deltog  i 
Undervisningen  paa  Kursus,  for  saaledes  at  ind- 
hente det  forsømte. 

„Ja,  selvfølgelig,  Frøken,  selvfølgelig!  Det 
kan  sagtens  gaa.  Det  skal  gaa!  —  Nu  husker 
jeg,  at  Frøken  Blom  omtalte  Frøkenens  Dygtighed 
til  praktisk  Regning,  ikke  sandt?-' 

„Jeg  tror  nok,  jeg  har  temmelig  let  ved 
Regning,"  sagde  Esther  ganske  naturlig,  „saa  i 
den  Henseende  bliver  der  vist  ikke  noget  i  Vejen 
for  at  følge  med;  men  jeg  har  rigtignok  kun 
lært  saa  lidt  i  Skolen." 

..Klædelig  Beskedenhed,"  hviskede  Karen  til 
Mary,  „jeg  gad  vidst,  om  hun  tror,  at  det  altsammen 
er  saa  lige  at  løbe  til." 

..Maaske  vi  gjorde  bedst  i  at  prøve  Frøkenen 
en  Smule  —  ganske  lempeligt,  —  hvis  De  ikke 
har  noget  derimod?" 

„Nej,  slet  ikke,"  svarede  Esther  og  følte 
dog  samtidig  Blodet  banke  med  Voldsomhed;  hun 
kunde  nu  engang  ikke  frigøre  sig  for  denne  rent 
fysiske  Fornemmelse  af  Angst,  liver  Gang  hun 
skulde  gøre  Regnskab  for  sine  Kundskaber  i  fleres 
Paahør. 

„Lad  os  se."  sagde  Kandidaten  og  for  til 
Bunds  i  sine  Lommer,   hvorfra  han  hentede  Bunker 

af  smaa  Xoticeboger  frem.  —  „lad  os  se!  Her 
er  et  Stykke,  tint.  men  ikke  saa  frygtelig  svært. 
Kan  Frøkenen  regne  det.  saadan  paa  staaende 
Fod,  boj  er  jeg  mig  for  Dem.     Vær  saa  god!   — " 

Og  han  foredrog  langsomt  Opgaven  med  en 
Haandbevægelse  henimod  den  sorte  Tavle. 

Esther  tilstod  for  sig  selv.  at  hun  rystede  paa 
Haanden.  da  hun  tog  Kridtet  for  at  skrive  Opgaven. 
Hun  saa  Karens  Øjne  hvile  koldt,  lidt  hoverende 
paa  sig.  og  hun  kunde  ikke  huske  mere  end  Be- 
gyndelsen af,  hvad  Kandidat  Ronnow  havde  læst. 

Han  iagttog  hendes  Forvirring  og  kom  hende 
straks  forekommende  til  Hjælp. 

..Maa  jeg.  Frøken?  De  husker  ikke  det 
hele?  Det  er  ogsaa  lige  meget.  Nu  skal  De 
se,  jeg  skal  skrive  Hovedpunkterne  op  for  Dem. 
Saadan!"    — 

Esther  saa  paa  Tavlen.  Der  var  ganske 
stille.  De  andre  Elever  fulgte  med  tavs  Opmærk- 
somhed alle  hendes  Bevægelser.  Xogle  smilede 
skadefro,  nogle  havde  vel  ogsaa  ondt  af  hende. 
—  det  var  af  alle  alt  andet  end  attraaet  at  skulle 
op  og  klare  noget  ved  Tavlen.  Det  var.  sum 
forlod  alle  Tanker  en.  naar  man  stod  foran  det 
sorte  Uhyre. 

Esther  begyndte  at  fylde  Tavlen  med  sine  Tal. 

.,Hojt,  Frøken!  hvis  De  ikke  har  noget  imod 
det,  at  vi  andre  kan  følge  Deres  Tankegang." 

Saa  ledsagede  Esther  sine  Beregninger  med 
en  Forklaring,  nu  og  da  afbrudt  af  Lærerens: 
„Godt!     Virkelig  snedigt." 

Pludselig  standsede  hun  og  spurgte  næsten 
undskyldende:  ..Skal  det  absolut  regnes  uden 
Matematik,  for  det  forekommer  mig  at  være  langt 
lettere  at  stille  det  op  som  en  Ligning  af  første 
Grad  med  3  ubekendte." 

Hr.  Rønnow  studsede.     „Hvorledes,  Frøken?" 

„Jo,"  svarede  Esther,  som  begyndte  at  blive 
ivrig,  „saaledes,"  og  Kridtet  skrev  i  smaa  ener- 
giske Sæt  paa   Tavlen. 

„Men  det  er  jo  storartet."  udbrød  Kandidaten 
begejstret,  „aldeles  glimrende!  Det  er  en  Finesse, 
som  ikke  en  af  ti  straks  vilde  være  faldet  paa. 
Vil  De  være  saa  god  at  regne  det  færdigt?" 

Esther  klarede  det  i  en  Fart. 

„Det  forekommer  mig,  at  Frøkenen  sagde, 
De  ikke  havde  læst  Aritmetik,  men  De  er  jo  meget 
flink  deri.    Har  De  virkelig  lært  Dem  dette   selv?" 

„Ja.  Men  mine  Kundskaber  deri  synes  mig 
saa  overfladiske;  jeg  har  jo  aldrig  haft  nogen  til 
at  eksaminere  mig  og  prøve,  nm  jeg  virkelig  havde 
den  rette  Forstaaelse.  Jeg  har  bare  læst  og  last 
videre   frem." 

„Hvornieget  er  Frøkenen  da  naaet  igennem?" 

„Aa,  vist  i  og  for  sig  nok  til  Preliminær- 
eksamen,"  hun  nævnede  det  gennemarbejdede 
Pensum. 

„Hør,  ved  De  hvad,  Frøken,  De  er  morsom. 
Saa  siger  De,  at  De  intet  kan.  Har  De  forstaaet 
det  andet  lige  saa  godt  som  dette,  saa  spar  De 
blot  de  private  Timer.  Heri  løber  De  snarere 
fra  Deres  Kammerater  end  omvendt.  Ikke  sandt. 
Frøken  Krone?" 

„Jo,  det  er  desværre  sikkert,"  medgav  Mimi 
sukkende. 

Karen  slog  en  Smule  med  Nakken  og  saa 
ikke  helt  fornøjet  ud,  men  Else  smilede  over  hele 
Ansigtet  og  trykkede  henrykt  Esthers  Haand,  da 
hun  kom  tilbage  til  sin  Plads. 


Da  Frøken  Hermine  efter  Timens  Slutning 
stak  Hovedet  ind  ad  Døren,  var  Læreren  gaaet. 
men  de  unge  Piger  sad  eller  stod  omkring  Bordet 
og  gennemgik  saa  ivrigt  denne  deres  ny  Kamme- 
rats Debut,  at  de  aldeles  ikke  bemærkede  Besty- 
rerinden, før  hun  tiltalte  dem. 

„Vil  I  se,  I  kan  skynde  jer  at  faa  Vinduerne 

op  og  komme  ud  paa  Gangene!  Hvad  er  det. 
der  er  saa  interessant,  at  I  rent  glemmer  jeres 
Pligter?" 

„Det  er  Frøken  Brun."  svarede  Else  begejstret 
og  tog  Frøken  Hermine  om  Halsen,  „hun  har 
klaret  saa  glimrende  for  sig.  at  Kandidat  Ronnow 
blev  ganske  forbavset." 

..Xaa,  det  var  jo  rart!  Jeg  kom  netop  ind 
for  at  høre,  hvordan  hun  var  kommet  over  denne 
frygtede  Time.  Saa  er  hun  da  glad.  —  Hvor 
har  vi  Pigebarnet  henne,  jeg  ser  hende  ikke?" 

„Hun  gik  efter  sine  Bøger  til  næste  Time," 
svarede  Asta,  „hun  maa  vist  snart  være  her  til- 
bage." 

„Saa  træffer  jeg  hende  nok  paa  min  Vej. 
Lad  mig  nu  se,  I  kommer  ud  af  Klassen  i  en 
Fart." 

Nede  i  Korridoren  saa  Frøken  Blom  Esther 
i  en  Vinduesfordybning  i  alvorlig  Samtale  med 
Kandidat  Rønnow.  Den  unge  Piges  beskedne, 
naturlige  Udtryk  og  hans  ærbødige,  interesserede 
Holdning  blev  straks  opfattet  af  Frøken  Hermines 
hurtige  Blik.  og  uden  at  ville  forstyrre  dem  nik- 
kede hun  venligt,  idet  hun  gik  forbi,  og  tænkte 
ved  sig  selv:  ..Det  lader  til.  at  hun  ikke  vil  være 
længe  om  at  skalte  sig  en  Stilling  blandt  Lærere 
og   Kammerater.    Mærkværdigt,  som  virkelig  Dyg- 

tighed  straks  ved  at  gøre  sig  gældende  uden 
andres  Hjælp,   og  som  den  præger  det  Ydre." 

Froken  Hermine  betragtede  endnu  den  unge 
Piges  høje,  slanke  Skikkelse.  En  blød,  lys.  ulden 
Kjole  faldt  i  Folder  ned  fra  det  brede  Bælte:  det 
blusede  Liv  var  ikke  helt  højhalset,  og  mellem 
de  nedfaldende,  rynkede  Kniplinger  skød  den 
smukt  formede  Hals  sig  frem  og  bar  det  krøllede 
Hoved  saa  rankt  og  kækt.  Hele  Skikkelsen  havde 
noget  fribaarent  ved  sig;  trods  den  fuldkommen 
enkle  Dragt  tvivlede  man  ikke  om,  at  det  var  en 
ung  Dame  og  ikke  nogen  ubetydelig  Kursuselev, 
man  havde  for  sig. 

Maaske  tænkte  Karen  noget  lignende.  Hun 
stod  i  Døren  til  sin  Klasse  og  iagttog  ogsaa  de 
talende  ved  Vinduet;  men  hun  saa  ikke  fuldt  saa 
tilfreds  ud,  som  Froken  Blom.  Hun  havde  hidtil 
ubestridt   været  den  dygtigste  paa  Kursus.   —    — 


Froken  Caroline  havde  atter  begaaet  en 
Bommert.  Frøken  Caroline  begik  nemlig  altid 
Bommerter.   — 

Frøken  Caroline  Blom  —  af  hele  Kursus  al- 
mindelig kaldet  Høne   eller  den   modne  Blomme  — 

var  en  lille  og  mildest  talt  fyldig  Dame  godt  oppe 
i  Fyrrerne. 

Hun  bar  altid  en  rødbrun ,  meget  folderig 
Kjole,  let  nedskaaren,  saa  den  lod  den  gulhvide, 
yppige  Hals  til  Syne.  Hendes  Nederdel  faldt  fra 
det  Sted,  hvor  man  maatte  formode,  hendes  Midie 
var,  ned  over  en  Mangfoldighed  af  Skørter  og 
stod  ud  som  en  fyldt  Ballon.  Naar  hun  gik,  løf- 
tede hun  den  foran  med  et  graciøst  Tag  af  begge 
Hænder,  hvorved  et'  Par  omfangsrige  Fødder  i 
sorte  „Bruneller"  og  et  Stykke  af  de  solide  Smal- 
ben i  hvide  Strømper  aabenbarede  sig.  Hendes 
Ansigt,  der  domineredes  af  de  ganske  lyseblaa, 
barnlig  klare  Øjne,  var  paa  begge  Sider  udstyret 
med  noget  graasprængte  Hængekrøller,  medens 
det  øvrige  Haar  var  anbragt  i  en  Knude,  omgivet 
af  et  sort  Net,   langt  nede  i  Nakken. 

Frøken  Caroline  plejede  at  sige  om  enhver, 
hun  kom  i  Berøring  med:  „Det  er  saadan  et 
prægtigt  Menneske."  og  i  denne  Udtalelse  rum- 
medes   egentlig    hendes  Opfattelse    af  alt  og  alle. 

Livet  fandt  hun  prægtigt.  Menneskene  var 
prægtige,  og  den,  hun  sidst  havde  talt  med.  var 
altid  den  prægtigste.  Hun  blev  rørt  til  Taarer, 
hver  Gang  hun  hørte  øm  andres  Modgang  og 
Sorger,  og  var  det  nogen  indenfor  hendes  egen 
omfattende  Bekendtskabskreds.    Verden    var  gaaet 

6* 


84 


imod,  bevidnede  hun  vedkommende  sin  Deltagelse 
paa  den  voldsomste   og  hjerteligste  Maade. 

Hun  skyede  ingen  Ulejlighed  for  at  gøre  Folk 
Tjenester,  og  gjaldt  det  om  at  skaffe  en  af  Søste- 
rens Elever  Timer  eller  en  af  hendes  unge  Ven- 
inder Ansættelse  ved  et  eller  andet,  satte  hun  et 
enormt  Apparat  i  Bevægelse  og  styrtede  gerne 
Byen  rundt  og  hjemsøgte  vildtfremmede  Menne- 
sker, indtil  hun  havde  opnaaet,  hvad  hun  ønskede. 

Det  var  Frøken  Caroline,  der  havde  Tilsynet 
med  Husholdningen  og  Hjemmets  Pasning,  og 
denne  Opgave  røgtede  hun  med  megen  Samvittig- 
hedsfuldhed, men  med  den  totaleste  Mangel  paa 
alle  Forudsætninger  og  paa  al  praktisk  Sans. 

„Hun  er  et  stort  Barn  endnu,  trods  sine 
mange  Aar,"  plejede  Søsteren  at  sige  om  hende, 
„og  alt  for  godtroende  og  upraktisk  til  at  leve  i 
denne  Verden." 

Men  selv  stolede  Frøken  Caroline  urokkeligt 
.paa  sine  økonomiske  og  husholderiske  Evner,  idet 
hun  levede  i  lykkelig  Uvidenhed  om,  at  alle  hendes 
Leverandører  snød  hende  af  Hjertens  Lyst;  og  at 
Pigerne,  overfor  hvem  hun  optraadte  i  Følge  Prin- 
cippet „blid,  men  bestemt,"  kun  snakkede  hende 
efter  Munden  for  bagefter  at  gøre  netop,  hvad  de 
fandt  for  godt,  —  hvilket  vilde  sige:  det  mindst 
mulige. 

Et  fremtrædende  Karaktertræk  hos  Frøken 
Caroline  var  den  mest  levende  Nysgerrighed,  for- 
bunden med  en  lige  saa  heftig  Meddelsomhed. 
Og  mærkværdigt  nok,  —  skønt  alle  paa  Skolen 
kendte  og  morede  sig  over  disse  hendes  Svagheder, 
kom  dog  de  større  Piger,  ja  selv  Kursusdamerne 
med  deres  mere  eller  mindre  betydelige  Hemmelig- 
heder til  Froken  Caroline,  der  paahørte  dem  med 
den  største  Interesse -og  et  nydende  Smil.  for  ved 
første  Lejlighed  —  uden  Anelse  om  Begrebet 
Diskretion  —  at  fortælle  dem  videre,  efter  at  de 
forst  ved  at  gaa  gennem  hendes  naive  og  ukri- 
tiske Forestillingskreds  havde  faaet  en  fra  den 
oprindelige  højst  forskellig  Form.    — 

Frøken  Coroline  havde  altsaa  til  almindelig 
Rædsel  atter  ladet  sit  gode  Hjerte  løbe  af  med 
sig  og  begaaet  en  Bommert. 

Det  mente  i  det  mindste  Frøken  Rist,  som 
oprørt  og  ivrig  med  Masser  af  Svingninger  og 
Snoninger  og  Smil  betroede  hende,  at  Agent 
Richters  næppe  vilde  takke  hende,  naar  de  erfarede 
at  hun  udtrykkelig  bad  Datteren  sammen  med  det 
unge  Menneske,  for  hvis  Skyld  man  havde  sendl 
Else  hjemmefra,  og  som  man  ikke  vilde  vide  noget 
af  som  Svigersøn. 

Frøken  Caroline  tillod  sig  i  eu  af  de  ikke  hyp- 
pige Pauser    at    indskyde,    at  Agentens    slet  ikke 

havde  noget  mod  Forvalter  Hansen,  men  kun 
onskede  at  give  begge  de  unge  Lejlighed  til  i 
Ro  at  overveje  og  prøve  deres  Følelser.  Hun, 
Frøken  Caroline,  kunde  ved  Gud  ikke  udholde  at 
se  det  prægtige  unge  Menneskes  forknytte,  bedende 
Øjne  og  saa  lade  være  at  hjælpe  Børnene  en 
Smule  til  at  ses. 

Ja,  naar  Frøken  Blom  vilde  paatage  sig  det 
Ansvar,  mente  Frøken  Rist,  saa  maatte  de  andre 
jo  lade  hende  raade,  saa  nyttede  al  deres  Agt- 
paa givenhed  jo  intet.  Else  var  en  sød  Pige,  det 
skulde  villigt  indrømmes,  men  hun  var  saa  ung. 
man  maatte  værne  om  hende,  have  et  vaagent 
Øje  med  hende,  for  at  hun  ikke  skulde  falde  i 
de  Fristelser,  som  omgav  netop  hende,  fordi  alle 
kendte  hendes  Faders  Rigdom. 

,.Aa,  lad  De  bare  Else  værne  om  sig  selv. 
hun  er  saamænd  for  fornuftig  til  at  lade  sig  noget 
foresnakke,"   svarede  Frøken  Caroline  rolig. 

„Jeg  troede  dog  ikke,  at  De,  Frøken  Blom, 
var  grebet  af  Tidens  letsindige,  umoralske  Be- 
greber," brusede  Froken  Rist  op,  „at  De  ligefrem 
vilde  opmuntre  de  unge  Piger,  som  betros  Dem, 
til  Koketteri,  til  at  fornægte  det  helligste  i  Menne- 
skenaturen!" 

Det  stod  maaske  ikke  Frøken  Caroline  ganske 
klart,    hvad    der    i    Øjeblikket    var   det   helligste  i 

Menneskenaturen;  hun  havde  i  det  hele  lidt  svært 
ved  at  følge  Frøken  Rist's  Flugt,  naar  denne 
Dame  kom  i  Affekt.  Derfor  indskrænkede  hun 
sig  til  at  sige;  „De  unge  Piger  har  saa  vist  ingen 
Skade  af  engang  imellem  at  komme  sammen  med 
unge  Herrer  og  more  sig  i  al  Naturlighed." 

„Jeg  ved  kun,  at  det  er  en  Fare  at  udsætte 
dem  for,  de  unge  ubefæstede  Sjæle,  som  burde 
skaanes  med  Ømhed",  —  kom  det  næsten  taare- 
kvalt  fra  Frøken  Rist.  „Jeg  ved,  at  i  mine  For- 
ældres Hjem  kunde  saadant  aldrig  have  fundet 
Sted ;  der  blev  vi  holdt  borte  fra  al  letsindig 
Paavirkning  af  unge  Mennesker,  Fader  vilde  be- 
holde sine  Døtre  rene  og  uskyldige  og  ikke  have 
den  første  den  bedste  Laban  til  at  løbe  bort  med 
dem." 

Der  svævede  den  godmodige  Frøken  Caroline 
en  Bemærkning  paa  Læberne,  en  Bemærkning, 
der,  —  hvis  den  var  blevet  udtalt,  hvad  Frø- 
ken Carolines  Spydigheder  aldrig  blev,  —  havde 
antydet  det  fuldstændig  overflødige  i  Faderen 
Rist's  Bestræbelser  for  at  beholde  sine  Dotre. 
Men  Frøken  Caroline  nøjedes  rned  at  tænke  dette. 
Højt  sagde  hun  kun;  „Ja,  ja,  lille  Froken  Rist. 
saa  er  det  jo  godt,  at  Else  ikke  er  betroe  I  til 
Deres  Varetægt."  hvorpaa  Musiklærerinden  med 
en    inderlig  Beklagelse  af  de  stakkels  blinde  For- 

ældre  forlod  Dagligstuen  for  at  lade  den  ventende 
Elev  fole  hele  Udstrækningen  af  hendes  altid  pa- 
rate Indignation.    — 

Men  ikke  alene  Froken  Rist,  ogsaa  Else  var 
fortvivlet  over  Froken  Carolines  Talent  til  at  be- 
gaa   Bommerter. 

Da  hun  syngende  og  intet  anende  kom  ind 
i  Dagligstuen,  blev  hun  modtaget  med  Froken  Caro- 
lines henrykte  Udbrud  :  ..Her  skal  du  se,  lille  Else, 
li  vilken  storartet  Overraskelse,  jeg  har  til  dig!" 
og  bag  ved  Hone  saa  Else  Forvalter  Hansen, 
bukkende,  forlegen,  rødmende,  med  et  lykkeligt 
Smil. 

At  han  nu  ogsaa  skulde  rodme!  Karen  vilde 
selvfølgelig  straks  opdage  det  og  kalde  ham  en 
landlig  Uskyldighed.  Else  gos  ved  Tanken  om 
den  Skærsild,  hun  vilde  faa  at  gennemgaa  for 
lians  Skyld.  Det  Fæ,  det  kunde  han  da  ogsaa 
gerne  have  indset  og  holdt  sig  borte  derfra.  Hun 
var  rigtig  vred  paa  ham.  vilde  aldeles  ikke  se 
til  ham  Resten  af  Aftenen,  bestemte  hun. 

Og  saa  sad  hun  da  og  led,  medens  hun 
meget  godt  vidste,  at  hans  Øjne  fulgte  hende, 
hvor  hun  gik  og  stod;  hun  mærkede,  at  hun  blev 
rødere  og  rødere  og  kunde  have  stampet  af  Raseri. 
Hun  vidste,  at  intet  vilde  undgaa  Karen,  der 
uskyldigt    smilende    underholdt    Forvalteren     med 

Forundringsudbrud  over,  at  han  netop  i  Aar  skulde 
have  saa  mange  Forretninger  i  København,  og 
roste  ham,  fordi  han  af  Hensyn  til  Froken  Bh  nu 
ofrede  en  af  sine  kosthare  Aftener  paa  at  under- 
holde dem.  Hun  vidste  jo  nok,  hvor  ganske 
anderledes  fristende  Teatre  og  Varieteer  var  frem- 
for Familieliv. 

Else  var  næsten  ved  at  græde.  Sæt  han  op- 
dagede, at  Karen  havde  ham  til  bedste!  Eller 
sæt  han  troede,  at  Else  havde  pralet  af,  at  han 
kom  for  hendes  Skyld! 

Hun  vidste  godt,  at  han  ikke  brød  sig  alvor- 
ligt om  hende,  kun  morede  sig  med  at  faa  hende 
forelsket;  men  han  kunde  tro  nej,  hun  var  aldeles 
ikke  indtaget  i  ham.   — 

Ved  Aftensbordet  blev  hendes  Lidelser  værre 
endnu.  Alt  det,  hun  til  Dagligbrug  næppe  lagde 
Mærke  til,  stodte  hende  i  Aften  dobbelt.  Hun 
saa,  at  Servietterne  var  gruelig  malpropre.  Det 
var  ogsaa  utaaleligt,  at  Froken  Caroline  i  et  væk 
skulde  node  ham  til  at  spise  Hummer,  som  var 
det  en  Delikatesse,  han  aldrig  ellers  saa.  Der 
var  hun  igen:  „Men  skal  De  da  ikke  have  Hum- 
mer, Hr.  Forvalter,  kan  De  ikke  lide  det?  De 
maa  endelig  spise!  Her  holder  vi  saa  meget  af 
Hummer,  ikke  Børn?  Spis  dog,  Else,  du  er  saa 
tavs  i  Aften.     Har  du  Hovedpine?" 

Det  var  ligefrem  ikke  til  at  holde  ud ! 

Og  saa  blødte  Frøken  Caroline  sine  Skorper 
i  Teen  og  smaskede. 

Hvad    maatte    han    dog  tænke  om  det  hele? 

Og  Frederikke  sad  og  stirrede  dumt  paa  ham. 
lo  forceret,  naar  han  fortalte  noget,  og  erindrende 
sine  Fif  fra  den  Gang,  hun  havde  været  Selskabs- 
dame, gentog  hun  alt,  hvad  der  blev  sagt  og 
smilede  forbindtligt,  for  at  give  det  Udseende  af. 
at  hun  bidrog  til  Underholdningen. 

Det  manglede  blot.  at  Frøken  Zimmermann 
ogsaa  skulde  komme  ned,  at  han  kunde  faa  et 
fyldigt  Begreb  om  hendes  Veninder!  Bare  hun 
dog  ikke  sidst,  da  hun  talte  med  ham,  havde 
været  saa  tosset  begejstret  for  sit  Samliv  med 
Kammeraterne  og  Froken  Blom,  kort  sagt,  for  det 
hele.  Nu  maatte  han  jo  tro,  at  dette  var  efter 
hendes  Smag,  at  hun  var  en  dum,   ukritisk  Gaas. 

Efter  Te  slæbte  Tiden  sig  langsomt  hen  under 
et  ubehageligt  Tryk. 

Inde  i  Dagligstuen  var  alle  samlede  om 
Lampen,  og  man  forsøgte  at  faa  en  almindelig 
Konversation  i  Gang.  Frøken  Caroline  kom  med 
sine  uendelige  Spørgsmaal,  som  i  deres  naive 
Indiskretion  snart  gjorde  Else  hed,  snart  kold. 
Frøken  Hermine  forsøgte  at  hæve  Samtalen  til 
lidt  højere  Emner  end  Vejr  og  Vind;   men  Frede- 

rikke,  der  nu  absolut  vilde  være  elskværdig  og 
livlig,  trak  den  stadig  igen  til  Jorden  ved  midt  i 
en  Disput  om  Kunst  og  Litteratur  at  udtale  sin 
Glæde  over  det  smukke  Vejr  eller  komme  med 
lignende  aandrige  Bemærkninger. 

Karen  var  ved  at  lodde  Dybden  af  den  elske- 
des Intelligens,  som  hun  selv  vilde  have  udtrykt 
sig.  Else  følte  sig  overbevist  om,  at  det  kun  var 
med  det  ondskabsfulde  Formaal  senere  at  aale 
ham,  at  hun  sad  og  krammede  ud  med  alle  disse 
filosofiske  Systemer  og  interesseret  spurgte  om 
hans  Mening  om  Boger  og  Forfattere,  han  end 
ikke  kendte  af  Navn.  Hvor  var  det  ogsaa  kede- 
ligt, at  han  var  saa  uvidende,  saa  Karen  skulde 
gøre  sig  lystig  over  ham!  Og  saa  svarede  han 
med  en  naturlig  Aabenhed,  som  om  han  slet  ikke 
skammede  sig  eller  var  ked  over  sin  egen  Mangel 
paa  Udvikling.  —  Ja,  egentlig  kunde  Else  nu 
netop  godt  lide  denne  Naturlighed,  meget  bedre 
end  Karens  Brilleren  med  sin  Belæsthed:  men  de 
andre  vilde  naturligvis  tro,  at  han  var  dum. 

Bare  han  vilde  lade  være  at  se  saa  taknem- 
melig paa  hende,  hver  Gang  hun  henvendte  Ordet 
til  ham!  Hvorfor  behovede  alle  at  vide.  at  han. 
Byrge  Hansen,  var  glad  derover?  Det  var  jo 
ikke  mere  end  hendes  Pligt  at  tale  med  Husets 
Gæster,    især    da   han    var  bedt  for  hendes  Skyld. 

Men  nu  vilde  hun  ikke  finde  sig  deri  længere: 
det  blev  dog  for  morsomt  at  være  til  Latter  for 
dem  alle! 

Else  rejste  sig  og  krøb  ind  i  den  fjerneste 
Vindueskrog,  hvor  hun  sad  og  strikkede,  som  var 
hun  grebet  af  selve  Frøken  Carolines  rastløse 
Flid.  Uden  at  tænke  over,  at  det  vilde  blive  be- 
mærket, flyttede  Byrge  Hansen  sin  Stol.  saa  han 
kunde  se  Else  i  hendes  Skjulested,  og  hans  mørke 
Øjne  hvilede  stadig  paa  hende,  hvem  han  end 
talte  med. 

Frøken  Rist  kom  susende  gennem  Stuen,  smi- 
lende og  iagttagende. 

„Hun  lader  Snuseren  gaa,"  tænkte  Karen, 
og  Else  saa,  at  hun  fangede  Forvalterens  Blik  paa 
dets  Vej  til  Vindueskrogen,  medens  han  blev  præ- 
senteret for  den  indsmigrende  Frøken. 

Saa  var  Elses  Taalmodighed  til  Ende,  og  som 
et  trodsigt  Barn  vendte  hun  Ryggen  til,  fast  be- 
stemt paa  at  være  som  død  for  de  andre.  Aller- 
helst vilde  hun  være  gaaet  til  Sengs;  —  men  saa, 
ja,  der  var  mange  Grunde,  hvorfor  hun  ikke  kunde, 
ikke  vilde. 

I  sin  frivillige  Landflygtighed  sad  hun  altsaa 
og  led  i  Stilhed,  indtil  Esther  ud  paa  Aftenen 
kom  ind. 

Allerede    ved    Aftensbordet    havde    Else    set, 

hvor  indtaget  Forvalteren  var  i  denne  hendes  ny 
Veninde,  nu  forekom  det  hende,  at  Samtalen  blev 
livligere,  Latteren  naturligere,  efter  at  Esther  tog 
Del  i  den. 

Det  var  selvfølgelig  ikke  saa  underligt,  om 
Byrge  Hansen  ogsaa  blev  forelsket  i  Esther,  tænkte 
hun,  det  blev  jo  alle:  men  det  var  unægtelig 
mindre  hensynsfuldt  overfor  hende.  Else,  at  lade 
hende  mærke  det  saa  utvetydigt. 

Efter  at  hans  første  Henvendelser  til  den  i 
Afstand  siddende  Else  var  blevne  besvarede  med 
Enstavelsesord,  havde  Forvalteren  opgivet  at  drage 
hende  med  ind  i  Samtalen.  Han  maatte  vel  have 
fornærmet  hende  med  et  eller  andet,  og  medens 
han  stadig  melankolsk  betragtede  hendes  Nakke, 
ønskede  han.  at  Klokken  vilde  blive  saa  mange, 
at    han    uden    at   vække  Anstød    kunde  bryde  op. 

Esther  opfattede  baade  hans  Blik  og  Elses 
halvt  arrige,  halvt  grædefærdige  Udtryk  og  uden 
Betænkning  kaldte  hun  hende  hen  til  sig,  under 
Paaskud  af  at  ville  raadføre  sig  med  hende  an- 
gaaende  et  Broderi.  Else  indtog  uden  videre  Ind- 
vendinger den  Plads,  Esther  tilbød  hende  ved  siu 
Side.  og  Resten  af  Aftenen  forløb  uden  større 
Kvaler  for  hende. 

Omsider  rejste  Gasten  sig,  tog.  maaske  en 
Smule  kejtet.  Afsked  med  Familiens    mange    Med- 

lemmer  og  vendte  sig  sluttelig  til  Else  med  et 
sagte,  men  inderligt:  „Farvel,  Froken,  Tak  for  i 
Aften!" 

„Else  følger  Dem  vist  ud,  ikke  Else?"  afbrød 
Frøken  Caroline  den  lille  tete  å  tete. 

„Nej!"  svarede  Else  kort,  og  blussende  rod 
skyndte  hun  sig  bort,  med  Følelser  overfor  Frøken 
Caroline,    der  nærmest  maatte  betegnes  som  Had. 

Da  de  andre  var  forsvundne  i  Entreen,  Frøken 
Hermine  var  ved  at  rulle  Gardinerne  op,  greb 
Else  febrilsk  den  Avis,  som  Byrge  i  den  sidste 
Timestid  distrait  havde  tegnet  paa,  kradset  over 
og  atter  forsynet  med  noget,  hun  fra  sin  Plads 
ikke  uden  bange  Anelser  havde  udtydet  som 
Navnetræk. 

Hendes  værste  Frygt  blev  overtruffet.  Der 
stod  med  slyngede  eller  stive  Bogstaver,  enkeltvis 
eller  samlede  hendes  E  R  og  hans  B  H,  tegnet 
med  en  Dristighed  i  Sammenslyngningen  og  en 
Omhyggelighed  i  Udførelsen,  som  lod  ane,  at  det 
ikke  var  første  Gang,  den,  der  havde  frembragt 
dem,  havde  beskæftiget  sig  dermed. 

Trods  sin  Forbitrelse  kunde  Else  ikke  lade 
være  at  smile,  et  smukt,  barnligt  og  lykkeligt  Lille 
Smil  var  det.  Saa  søgte  hun  febrilsk  efter  en 
Saks,  fandt  ingen  og  gav  sig  til  at  rive  den  over- 
tegnede Strimmel  af  Avisen. 

„Hvad  gør  du  det  for,  min  egen  Ven?" 
spurgte  Karen,  der  over  Skuldrer)  paa  Else  nys- 
gerrigt undersøgte  Navnecifrene. 

Else  for  sammen.  „Aa,  ikke  for  noget!  Det 
ser  blot  saa  griset  ud  paa  den  ny  Avis." 

„Naa,  ja!  Paa  den  ny  Avis.  —  Hvem  har 
dog  nænnet  at  grise  den  til?" 

Intet  Svar. 

„Jeg  vilde  heller  ikke  lade  Pigerne  og  alle 
de  andre  i  Morgen  se  de  grimme  Streger,  naar 
jeg  var  dig,  Else.     Jeg  vilde  ikke,  Else!'' 

..Aa.  det  kan  naturligvis  være  mig  det 
samme."' 

„Lad  mig  se  det   da!" 

„Nej."  svarede  Else  hurtigt  og  rev  Strimlen 
i  Stykker.  Hun  havde  egentlig  bestemt  at  gemme 
den.  men  Karen  kom  altid  paa  tværs  af  hendes 
Planer. 

„Naa  saadan!  A  propos,  synes  du  ikke,  det 
unge  Menneske  er  lidt  vel  meget  fra  vore  Bedste- 
forældres Tid?  Han  minder  mægtigt  om  Hoedt 
og   Wiehes  Dage. 

„Saa  er  det  da  godt,  at  du  ikke  for  Frem- 
tiden vil  faa  noget  med  ham  at  gore.  Han 
kommer  sikkert  ikke  lier  mere  efter  den  Be- 
handling,  du  gav  ham   i  Aften." 

..Du    skal    ikke    være    bange,    lille   Else.    han 

kommer  nok:  du  var  jo  ganske  skikkelig  mod 
ham  til  sidst,  og  Frøken  Caroline  vil  nok  hjælpe 
dig.  Men  kom  nu  med  i  Seng,  jeg  er  skrækkelig 
søvnig,   —   for  morsom,  det  var  han  ikke." 

Derefter  trak  Karen  Else  med  sig.  Denne 
fulgte  modstræbende,  for  hun  vidste,  hvilket  Mar- 
tyrium der  forestod  hende,  naar  Karen  skulde  til 
at  gennemgaa  Aftenens  Hændelser.  —  Og  Else 
vilde  helst  være  ene  med  sine  Tanker.   — 


Der  gik  i  det  blomske  Hjem  de  underligste 
Frasagn   om  Frøken  Zimmermanns  Liv  og  Færden. 

Ganske  vist  kendte  ingen  noget  nærmere 
dertil,  men  netop  det  hemmelighedsfulde  Skær. 
der  hvilede  over  denne  ualmindelige  Tilværelse 
gav  Anledning  til  mange  Haande  Gisninger  og 
Beretninger,  der,  om  de  end  ikke  alle  støttede 
sig  til  Kendsgerninger,  dog  efterhaanden  havde 
vundet  Tiltro  og  samlet  sig  til  en  Skildring  af 
en  højst  excentrisk,  ulykkelig,  frastødende,  meget 
gerrig  eller  meget  fattig  Kvinde. 

Hun  levede  —  saaledes  fortaltes  der  —  ganske 
alene  paa  en  Kvist,  hvor  et  temmelig  rummeligt, 
men    forfaldent    Værelse     indeholdt     hendes     usle. 

meget  heterogene  Bohave,  hvor  Dagligstue,  Spise- 
stue, Sovekammer  og  Kokken  fandtes  paa  samme 
Plet,  og  hvor  den  grænseløse  Uorden  Indrog  sit 
til  at  gøre  det  hele  uhyggeligt  og  give  det  Fattig- 
dommens frastødende  Præg. 

Et  Øjenvidne  fortalte,  at  Froken  Zimmer- 
manns  faa  Klædningsstykker  laa  spredte  over  de 
va kievorne  Borde  og  Stole:  at  det  fedtede  Papir, 
som  indeholdt  hendes-  Beholdning  af  Margarine, 
fandtes  Side  om  Side  med  en  nys  benyttet  Rede- 
kam: og  at  hendes  egentlige  Spisekammer  var 
Vindueskarmen,  hvor  hun  paa  en  udspændt  Snor 
tørrede  de  Brødskorper,  som  hun  daglig  tilvendte 
sig  i  det  blomske  Kokken. 

Denne  sidste  Del  af  Beretningen  støttede  sig 
i  det  mindste  for  saa  vidt  til  Fakta,  som  den 
gale  Froken  —  saaledes  kaldte  Pigerne  hende  — 
næsten  hver  Dag  gjorde  en  Runde  i  Kokkenet  og 
bortforte  Brodskorper  og  andre  Rester  fra  Maal- 
tiderne.  Hun  kunde  pludselig  staa  dernede  blandt 
de  i  Begyndelsen  forskrækkede  Piger.  Ingen  borte 
hende  komme,    ingen    prøvede  at  forhindre  hendes 

O  I 

Rapserier,  ingen  vovede  at  tale  til  hende,  —  saa- 
ledes havde  hendes  tavse,  forstyrrede  Frækhed  i 
Forbindelse  med  hendes  vilde  Øjne  forbavset  og 
imponeret  Tjenestefolkenr. 

Naturligvis  vidste  ogsaa  Frøknerne  Blom  om 

denne  Frøken  Zimmermanns  mærkelige  Maade  at 
skaffe  sig  Fodevarer  paa:  men  den  moderlige 
lukkede  godmodigt  Øjnene  i  for  sin  Husfælles 
mindre  korrekte  Optræden,  kun  begreb  hun  ikke. 
at  noget  Menneske  kunde  leve  paa  den  ynkelige 
Maade;  —  Hønes  egen  velnærede  Figur  fortalte, 
at  Kødets  Spægelse  ikke  var  hendes  Sag.   — 

Naar  Froken  Zimmerman  uagtet  sine  uregle- 
menterede Visitter  i  Spisekamret ,  eller  maaske 
netop  paa  Grund  af  disse,  nu  og  da  blev  set  i 
Familien  Bloms  Kreds,  saa  skyldtes  det  ogsaa 
den  moderlige  Frøken  Carolines  Godmodighed  og 
Trofasthed. 

I  deres  Ungdom  havde  Frøknerne  Blom  nemlig 
omgaaedes  Frøken  Zimmermann,  dengang  hun  som 
Pastor  Zimmermanns  smukke  og  begavede  Datter 
vakte  Opsigt  paa  Klubballerne  i  Odende.  For  — 
hvor  vidunderligt  det  end  kunde  lyde  —  saa  havde 
den  gale  Frøken  dog  engang  været  meget  smuk, 
en  varm  sydlandsk  Skønhed,  med  et  Par  straa- 
lende,  sorte  Øjne,  der  baade  kunde  bedaare  og 
byde. 

I  Provinsbyen  gik  der  dengang  stort  Ry  af 
hendes  Begavelse  og  Lærdom.  Sammen  med  sin 
Broder  Juristen  studerede  hun  baade  Latin  og 
Filosofi  —  alt  det,  hvis  blotte  Navn  fyldte  hendes 
Balveninder  med  inderlig  Ærefrygt  og  Rædsel. 


99 

Og  med  en  temmelig  aabenbar  Skinsyge  saa 
de  Odense  Baldamer  deres  landlige  Konkurrentinde 
ved  sin  Skønhed  og  Intelligens  besejre  selv  de 
mest  blaserte  Balløver,  og  med  Skinsygens  skarpe 
Blik  opdagede  de  snart,  at  Frøken  Zimmermann 
ikke  alene  var  rasende  indbildsk  og  overlegen, 
men  ogsaa  koket  i  en  utilgivelig  Grad,  hvilken 
Dom  med  Lethed  blev  fastslaaet,  som  den  saa 
ofte  er  blevet  og  bliver  hævdet  overfor  rigt 
begavede  unge  Kvinder  af  deres  underlegne  Ven- 
inder. 

Hvordan  Frøken  Zimmermann  fra  sin  straa- 
lende  og  misundte  Stilling  som  Primadonna  paa 
Ballerne  var  sunket  ned  i  sin  nuværende  Elendighed, 
vidste  egentlig  ingen.  Kun  saa  meget  forstod  man, 
at  hun  var  brouilleret  med  sin  Familie,  endogsaa 
med  sin  Studiefælle,  den  beundrede  ældre  Broder, 
der  nu  som  en  bekendt,  meget  agtet  og  meget 
velhavende  Advokat  indtog  en  smuk  Stilling  blandt 
Hovedstadens  Jurister. 

Frøken  Zimmermann  havde  for  lang  Tid 
siden  brudt  al  Forbindelse  med  sine  Søskende. 
saa  dem  aldrig  og  vilde,  trods  sin  tilsyneladende 
store  Fattigdom,  intet  modtage  af  dem.  Det  var 
derfor  en  stadig  Kilde  til  Forbavselse  for  hendes 
Husfæller,  hvad  hun  levede  af.  Det  hed  sig 
ganske   vist.   at   hun   gav  Undervisning  i  forskellige 

Fag;  men  man  behøvede  blot  at  se  hende  for 
at  forstaa,  at  hun  aldrig  vilde  kunne  faa,  eller 
i  hvert  Fald  aldrig  vilde  kunne  beholde  Elever. 
Hun  levede  som  en  Særling,  og  det  var  ikke  helt 
uden  Grund,  at  Folkene  kaldte  hende  gal. 

Som  Grunden  til  denne  Sindsforvirring  an- 
gaves den  samme  Historie,  som  fortælles  om 
næsten  alle  gamle  Jomfruer ,  Historien  om  en 
ulykkelig  Kærlighed;  kun  at  den  i  hendes  liden- 
skabelige Gemyt  havde  efterladt  dybere  Spor  end 
hos  Flertallet  af  hendes  blidere  og  mere  over- 
fladiske Lidelsessøstre.   — 

Hvordan  dette  nu  end  forholdt  sig,  saa  var 
Frøken  Zimmermann  en  stadig  Anledning  til  For- 
bavselse for  de  unge  hos  Bloms. 

Fra  den  Dag,  da  Frøken  Caroline  opdagede, 
hvem  deres  aparte  Husfælle  var,  havde  hun  nemlig 
ikke  saa  sjældent  bedt  hende  ned  til  Aften.  Den 
moderliges  gode  Hjerte  tillod  hende  ikke  at  vide, 
at  et  Menneske,  de  kendte,  saa  at  sige  sultede 
ihjel  lige  for  deres  Øjne,  uden  at  hun  greb  ind. 
Derfor  sad  Frøken  Zimmermann  nu  og  da  tavs 
og  mørk  ved  det  ellers  saa  støjende  Bord.  Hun 
deltog  ikke  i  Samtalen,  spiste  kun  med  stor  Be- 
gærlighed, og  gled,  naar  hun  var  færdig,  uden 
Tak  eller  Farvel  lydløst  ud  af  Stuen. 

Den   formfuldendte  Frøken  Hermine   følte  sig 

stødt  af  denne  Mangel  paa  simpel  Høflighed,  hun 
blev  nervøs  ved  dette  Menneskes  spøgelseagtige 
Dukken  op  og  Forsvinden ;  men  hun  lod  Søsteren 
raade,  og  „Knokkelkvinden",  —  saaledes  havde 
Karen  døbt  hende,  —  sad  fremdeles  som  en  levende 
Gaade  ved  det  blomske  Bord. 

Kun  en  Gang  havde  Frøken  Zimmermann 
brudt  den  Tavshed,  der  ellers  værnede  hende  mod 
alle  paatrængende  Sporgsmaal. 

Det  var  en  Aften,  da  Karen,  hed  og  be- 
gejstret, kom  hjem  fra  en  bekendt  Professors  Fore- 
læsning og  hovedkulds  styrtede  sig  ind  i  en  Disput, 
i  hvilken  hun  havde  næsten  hele  Selskabet  imod 
sig.  Ophidset  ved  Modsigelsen  var  hun  blevet 
ivrigere  og  ivrigere;  mindre  og  mindre  klar,  havde 
rodet  sig  ind  i  en  Mængde  Paradokser,  var  blevet 
personlig  i  sine  Angreb,  utaalmodig,  særlig  over 
Frøken  Carolines  Bornerthed  og  Mangel  paa  Lo- 
gik, og  sad  til  sidst  dirrende  af  Heftighed  og 
med  Taarer,  fremkaldte  af  Arrigskab,  uden  at 
kunne  forsvare  sig  og  de  Ideer,  hun  folte  var  de 
rette,  mod  de  andres  Paastande:  „Aa,  det  er  bare 
for  at  være  moderne,  du  siger  det.''  ,,Det  er  kun 
et  Udslag  af  din  ungdommelige  Trods.  Men  en 
ung  Pige  burde  aldrig  gaa  til  den  Slags  Foredrag, 
de  gør  kun  ubodelig  Skade/' 

Da  lod  pludselig,  skærende  ind  i  de  sejrendes 

Triumferen,  et  skarpt,  haanligt  Spørgsmaal;  „Har 
nogen  af  de  tilstedeværende  hørt  Foredraget?'' 

Man  blev  saa  forbavset  over  at  høre  Knokkel- 
kvinden tale,  til  og  med  deltage  i  en  Disput,  at 
ingen  fik  svaret,  inden  det  næste  spydige  Spørgs- 
maal fulgte:  „Har  nogen  af  dem  overhovedet  hørt 
den  Mand  tale,  hvis  Ideer  De  fordommer,  eller 
har  de  sat  Dem  ind  i  de  Spørgsmaal,  som  han 
behandler?" 

De  mere  eller  mindre  undvigende  Svar,  der 
paafulgte,  ænsede  Frøken  Zimmermann  ikke.  Med 
stor  Klarhed  og  Stringens  i  Forbindelse  med  en 
ubøjelig  Logik  gendrev  hun  deres  Indvendinger 
og  Beviser,  idet  hun  aabenbarede,  at  hun  havde 
fulgt  og  erindrede  hele  Diskussionen,  og  forbavsede 
alle  ved  en  ualmindelig  Belæsthed. 

Men  pludselig  brød  hun  af  med  et:  „Aa, 
undskyld,  at  jeg  har  blandet  mig  i,  hvad  der 
ikke  vedkommer  mig!" 

Derpaa  rejste  hun  sig  lydløst  som  altid  og 
efterlod,  da  hun  gled  ud  af  Døren,  de  andre  i 
den  dybeste  Forundring. 

Fra  den  Dag  gjorde  de  unge  Piger  ikke  mere 
aabenlyst  Løjer  med  Knokkelkvinden;  —  hun 
havde  sikret  sin  Stilling  ogsaa  i   Stuerne. 

Men  nu  var  det  saa  længe  siden  denne  lille 
Hændelse,    at   man    næsten   igen  havde  glemt,    at 

Froken  Zimmermann  ikke  hørte  til  de  døvstumme, 
da  hun  atter  en  Aften,  om  end  paa  en  anden 
Maade,  gav  Bevis  for,  at  hun  vel  var  en  passiv, 
men  lige  fuldt  en  meget  opmærksom  Deltager  i 
Samtalen  ved  Bordet. 

Frøknerne  Blom  havde  meddelt  Esthers  fore- 
staaende  Ankomst.  Den  ny  Pensionærs  Ydre, 
Opdragelse,  Forældre,  Studier  —  alt,  var  hlevet 
drøftet  med  samme  Grundighed  og  Interesse,  som 
man  viste  hver  ny  Tilvækst  til  Hjemmet.  Maaske 
var  den  i  dette  Tilfælde  særlig  stor,  fordi  Rygtet 
fortalte  meget  om  denne  ny  unge  Piges  sjældne 
Energi  og  de  Vanskeligheder,  hun  havde  haft  at 
kæmpe  med.  Det  regnede  med  Spørgsmaal  om 
alt,  Esther  vedrørende.  Frøknerne  Blom  havde 
stor  Vanskelighed  ved  at  tilfredsstille  særlig  Elses 
Nysgerrighed,  og  ingen  lagde  Mærke  til  Froken 
Zimmermann,  der  med  usædvanlig  funklende  Øjne 
fulgte  Samtalen.  Men  da  Esthers  Portræt  gik 
rundt  og  efter  mange  Udbrud  og  Kommentarer 
naaede  Knokkelkvinden,  spurgte  denne,  efter  længe 
at  have  hetragtet  det,  paa  en  underlig  a andelos 
og  utaalmodig  Maade: 

,.Og    hendes   Efternavn,    hendes   Efternavn?" 

„Brun,  naturligvis!"  svarede  Frøken  Caroline 
ganske  forhavset. 

„Brun!"    gentog   Frøken    Zimmermann    efter- 


104 

tænksomt.  „Og  de  siger,  at  hendes  Moder  var 
født  —  ?" 

Frøken  Caroline  havde  nu  mærkværdig  nok 
slet  ikke  udtalt  sig  om  dette  Spørgsmaal.  men 
erklærede  straks:  „Gud,  det  var  jo  min  kære 
Ungdomsveninde,  Anna  Løschner;  hun  var  noget 
af  det  yndigste." 

Froken  Zimmermann  var  atter  fordybet  i 
Beskuelsen  af  Esther  Bruns  Billede,  hun  lagde 
det  ikke  fra  sig,  før  Samtalen  gik  ind  i  andre 
Spor,  saa  forsvandt  hun  med  et  Suk  op  til  sin 
morke  Kvist. 

Men  efter  den  Aften  saas  ofte  det  Særsyn, 
at  Frøken  Zimmermann  blev  siddende  ved  Aftens- 
bordet lige  saa  længe  som  de  andre,  selv  efter 
at  hendes  Tekop  for  længst  var  tømt;  —  det  var 
hver  Gang   „Filosoffen"   blev  bragt  paa  Bane. 

Dog  Grunden  til,  at  Knokkelkvinden  for- 
nægtede sine  Vaner,  anede  ingen,  —  saa  lidt  som 
nogen  iagttog  den  Hilsen,  de  to  Kvinder  udveks- 
lede, den  Aften  Esther  kom  til  sit  ny  Hjem. 


„Jeg    gad    vidst,    hvad    det   egentlig    er    hos 
denne  Esther,  der  tiltrækker  alle  til  hende,"  sagde 

Karen  grundende  til  Else.  „At  du  straks  laa  paa 
Maven  for  hende,  forbavser  mig  nu  aldeles  ikke. 
At  Frederikke  tilbeder  hende,  er  naturligvis  et 
Udslag  af  hendes  Hunde-Taknemmelighed  for  den 
stærkeres  Beskyttelse.  Frøken  Hermine  venter 
sig  en  Udmærkelse  af  hende,  og  derfor  er  hun 
begejstret.  Men  har  du  lagt  Mærke  til,  at  end- 
ogsaa  Knokkelkvinden  lader  sig  beherske  af  din 
Gudindes  Magt  og  næsten  smelter  hen  i  Blidhed 
overfor  hende.  —  Det  skulde  sandelig  ikke  for- 
undre mig,  om  Esther  ogsaa  en  skønne  Dag  bliver 
indladt  i  det  Allerhelligste  paa  Kvisten." 

„Nej,"  svarede  Else  tørt,  med  tilbagetrængt 
Skadefryd  i  Stemmen,  „for  hun  har  allerede  været 
deroppe  en  Gang,  og  —  men  det  er  bedre,  jeg 
ikke  fortæller  dig  det.  —  Det  er  for  Resten  en 
storartet  Hemmelighed!" 

„Gør  dig  nu  ikke  vigtig,  lille  Else!  Du  ved 
dog  ikke  noget,  ellers  kom  du  nok  frem  med  det." 

„Saa-aa!  Vidste  du  maaske  om  Esthers  Be- 
søg hos  Tjim?" 

„Nej,  men  det  har  vel  fundet  Sted  netop  i 
Dag,  siden  den  Snøbel  endnu  ikke  har  fortalt 
mig  derom.  Ellers  skulde  hun  da  ske  al  Landsens 
Ulykker!" 

„Stakkels  hun!  —  Det  var  nemlig  allerede 
i  Gaar  Aftes,   —   og  det   var  utrolig  interessant." 

„Hvordan  det?" 

„Aa,  hun  blev  trakteret,  og   —  — " 

„Trakteret!    Nu  lyver  du,  Else!" 

„Naa,  saa  lyver  jeg.  Saa  er  det  jo  bedst, 
jeg  holder  op  at  fortælle." 

„Nej  Snak,  fortæl!    Hvad  mere?" 

„Hun  fik  altsaa  svensk  Banco  og  Smaakager. 
Fuglen  —  hun  har  en  Fugl  —  blev  lukket  ud 
og  spadserede  om   paa  Bordet.     Der   var  —    — " 

„Var  der  Brødskorper  i  Vindueskarmen  og 
andre  Grinagtigheder?  Kan  du  dog  ikke  fortælle 
noget  morsomt  derfra?" 

„Esther  sagde,  at  det  var  Synd  at  gøre  Nar, 
—  hun  holder  vist  paa  sin  Maade  af  Tjim,  tror 
jeg;  i  det  mindste  vilde  hun  ikke  rigtig  ud  med 
Sproget. " 

„Naa  saadan!  Du  store  Kineser!  —  Men 
hvad  snakkede  de  da  om?" 

„Mest  om  Esthers  Hjem,  kunde  jeg  forstaa." 

„Det,  som  ellers  er  tabu  for  alle  andre!  — 
Hør  Else,  jeg  begriber  ikke  et  Ord  af  det  hele, 
altsaa." 

„Og  du  vilde  forstaa  endnu  mindre,  hvis  du 
kendte  min  Hemmelighed:  den  er  fænomenal 
glimrende!" 

„At  du  gider!" 

„Gider  hvad?" 

„Forsøge  at  gøre  mig  nysgerrig." 

„Kære,  du  misforstaar  ganske  Situationen. 
Du  er  jo  hævet  over  al  Nysgerrighed,  og  jeg  maa 
desuden  ikke  fortælle  noget.  —  Det  bliver  ellers 
storartet  for  Esther!" 

„Du  er  dog  et  Asen!" 

„Hvorfor  det,  min  Ven?" 

„Hør  sig  mig  nu  ordentligt,  er  der  noget, 
eller  er  det  lutter  Vrøvl?" 

„Jeg  ved  saamænd  ikke,  hvad  du  vil  kalde 
det;  mig  interesserer  det  knusende." 

„Saa  fortæl  mig  det  da,  hører  du!" 

„Ja,  det  kunde  du  lide!  Men  nej!  Nu  skal 
jeg  for  øvrigt  læse,  og  du  maa  ikke  forstyrre  mig." 

Else  greb  sin  franske  Grammatik,  som  imid- 
lertid et  Øjeblik  efter  for  susende  hen  ad  Bordet, 
medens  Karens  kraftige  Arm  lagde  Else  tilbage  i 
Stolen,  idet  hun  erklærede;  „Nu  skal  du  have 
Bank!" 

„Hør  nu  Karen,  det  er  mit  Alvor,  jeg  skal 
virkelig  læse.  —  Vil  du  endelig  lege,  saa  vent 
til  siden." 

„Aa,  den  dumme  Grammatik,  den  skal  jeg 
lære  dig,  naar  vi  klæder  os  af;  men  sig  mig  saa, 
hvad  det  er." 

„Hvad  for  noget?   Jeg  forstaar  dig  slet  ikke." 

„Du  er  et  Uhyre!" 

„Tak  for  Komplimenten.  Kom  saa  med  min 
Bog." 

„Nej,  min  sandten  om  jeg  gor.  Du  skal 
virkelig  først  ud  med  Sproget." 

„Du  er  jo  ikke  nysgerrig,  vel?" 

„Jo,  for  Pokker!   —   Er  du  saa  glad?" 

„Nej,  jeg  er  bedrovet  over  denne  Svaghed 
hos  min  kloge  Veninde." 

„Ja,  sørg  kun,  men  fortæl  samtidig.  Altsaa? 
Esther  skal   —    — " 

„Nej,  min  Ven,  saadan  gaar  det  ikke!  Kom 
først  med  Bogen,  saa  kan  vi  altid  tale  derom." 

„Vil  du  da  saa  rykke  ud  med  Hemmelig- 
heden?" 

„Aldeles  ikke,"   lo  Else  drillende. 

„Saa  faar  du  den  heller  ikke  denne  Sinde." 
og  i  et  Sæt  var  Karen  oppe  paa  en  Stol  for  at 
anbringe  Grammatikken  over  et  af  de  store  Væg- 
kort, Else  efter  hende;  men  da  hun  var  be- 
tydelig mindre,  kunde  hun  ikke  naa,  før  hun  fik 
fat  i  Kortpinden.  Saa  styrtede  Bogen  ned.  I 
det  samme  greb  Karen  den  og  for  af  Sted  rundt 
om  Bordet.  Else  fulgte  i  flyvende  Fart,  leende 
og  skændende.  Karen  ud  af  Døren,  ned  ad  Korri- 
doren, ud  og  ind  ad  Værelserne,  medens'  Else 
tumlede  efter  og  smældede  med  Dørene,  til  Froken 
Rist    stak  sit  Hoved    ud    fra  Spillsestuen  og  med 

et  mindre  troværdigt  Smil  opfordrede  de  unge 
Piger  til  at  være  lidt  mindre  støjende. 

Saa  blev  Kampen  igen  forlagt  til  Kursus- 
værelset,  og  her  fandt  Esther  dem  i  fuldt  Haand- 
gemæng,  da  hun  noget  senere  aabnede  Døren.  Else 
laa  paa  Gulvet,  hvor  Karen  trillede  hende  rund  I 
under  idelige  Forespørgsler,  om  hun  saa  vilde 
give  sig,  medens  Else  aldrig  kom  videre  end  til 
sit  latterkvalte :    „Nej,,  min  nysgerrige  vise!" 

Esther,  der  kom  lige  udefra,  havde  endnu 
Overtøjet  paa  og  en  Pakke  Bøger  under  Armen. 
Den  skarpe  Vind  havde  givet  hende  Rødme  i 
Kinderne,  og  hun  saa  haade  rask  og  lykkelig  ud, 
som  hun  stod  der  i  Døren  med  Kaabekraven 
slaaet  op  i  Nakken  og  en  lille  Pelshue  paa  de 
askeblonde  Krøller.  Karen  betragtede  lidt  dette 
Billede  paa  ungdommelig  Sundhed  og  Livsglæde, 
saa  udbrød  hun  overbevisende,  idet  hun  slap  sit 
udmattede  Bytte:  „Jeg  tror,  saa  Sankte  Pedro, 
at  vor  Baby  for  en  Gangs  Skyld  har  talt  Sandhed ! 
•De  ser  ud  til  at  være  saa  ladet  med  behagelige 
Hemmeligheder  som  en  endnu  ikke  udgravet 
ægyptisk  Pyramide . " 

„Og  er  det  i  den  Anledning,  at  samme  Baby 
har  faaet  Knubs?" 

Else,  der  omsider  var  kommet  paa  Benene 
og  saa  vidt  til  sig  selv,  at  hun  kunde  tale  sammen- 

hængende,  svarede  for  sig  selv:  „Jeg  ved  ikke, 
hvad  De  synes,  Esther,  denne  overlegne  Kvinde 
har  nu  i  snart  en  halv  Time  forsøgt  at  myrde 
mig,  fordi  jeg  ikke  vil  ud  med  Deres  Hemmelighed. 
Men  jeg  kan  jo  rigtig  godt  forstaa,  at  hun  er 
nysgerrig,  for  den  er  storartet  —  aldeles  glim- 
rende. —  og  den  vilde  nu  netop  være  noget  for 
Karen."  Else  saa  drillende  hen  paa  sin  Mod- 
stander, der  forgæves  forsøgte  at  affektere  Lige- 
gyldighed, men  dog  ikke  kunde  bekvemme  sig  til 
at  udspørge  Esther. 

„Skal  vi  alligevel  antyde  lidt  for  hende,  — 
hun  er  jo  dog  kun  et  stakkels  nysgerrigt  Menneske, 
om  end  et  meget  vist  Menneske,"  sagde  Else, 
hvis  Lyst  til  at  se  Virkningerne  af  sin  Nyhed  var 
lige  saa  stor,  som  hendes  nu  noget  tilfredsstillede 
Drillesyge. 

Da  Esther  ikke  straks  svarede,  kunde  Karen 
ikke  afholde  sig  fra  noget  krænket  at  bemærke, 
at  man  aldeles  ingen  Opofrelser  skulde  gøre  for 
hendes  Skyld,  morede  det  de  to  og  fandt  de  det 
mest  taktfuldt  at  holde  hende  udenfor  alt  og  sam- 
tidig snakke  om  deres  Hemmeligheder  i  Tredie- 
mands  Nærværelse,  saa  maatte  de  ikke  genere 
sig.  Hun  brød  sig  ikke  om  fremtvungen  For- 
trolighed og  vilde  gaa  nu. 

„Fortrolighed   lader   sig   vel  i  det    hele    taget 

ikke  fremtvinge,"  sagde  Esther  rolig,  ,,i  det  mindste 
vilde  jeg  for  min  Part  aldrig  lade  mig  tvinge.  — 
Det  var  imidlertid  ikke  min  Mening  at  udelukke 
eller  støde  Dem.  Naar  jeg  bad  Else  tie  med, 
hvad  der  røg  ud  af  mig  i  min  første  Forbavselse 
og  Begejstring,  saa  var  det  kun,  fordi  det  alt- 
sammen endnu  er  saa  usikkert  og  forekommer 
mig  saa  usandsynligt.  Jeg  har  ikke  rigtig  Tillid 
til  min  egen  Evne  til-  at  føre  det  igennem  og  vil 
nødig  gøre  mig  latterlig  ved  at  synes  at  prale  af 
noget,  jeg  dog  ikke  formaar  at  udrette.  —  Des- 
uden ved  Fa'r  og  Mo'r  det  ikke  og  skal  heller 
ikke  have  det  at  vide.  Froken  Blom  vil  jeg 
heller  ikke  fortælle  noget  derom,  og  derfor  maa 
I  to  love  mig  at  være  tavse.  Men  for  jer  kunde 
jeg  dog  ikke  holde  det  skjult,  da  I  sikkert  vilde 
lægge  Mærke  til  og  komme  med  Gisninger  an- 
gaaende  mine  hyppige  Besøg  hos  Froken  Zim- 
nier  —    —    — " 

„Men  hvad  i  Alverden  er  det  da?"  indskod 
Karen,  ude  af  sig  selv  af  Utaalmodighed. 

„Se!''  svarede  Esther  og  rakte  hende  de 
Bøger,  hun  havde  bragt,  „se,  hvad  jeg  lige  har 
været  ude  at  købe  og  skal  begynde  at  læse  med 
Frøken  Zimmermann." 

Karen    snappede  Bøgerne,    aabnede    den    ene 

og  lod  den  med  et  Udtryk  af  den  dybeste  For- 
bavselse falde  ned  paa  Bordet. 

„Madvigs  latinske  Grammatik!  —  Og  den 
skal  De  læse  med  Tjim?" 

Hendes  Ansigt  lignede  i  den  Grad  et  mægtigt 
Sporgsmaalstegn,  at  Esther  leende  forsikrede  hende, 
at  det  virkelig  forholdt  sig  saaledes.  Hun  knyttede 
dertil  den  Forsikring,  at  hendes,  Esthers,  Forstand 
aldeles  intet  fejlede,  skønt  hun  rigtignok  var  ved 
at  gaa  til  af  Glæde  over  saaledes  uden  Udgifter 
og  Vanskeligheder  at  faa  sit  Ønske  opfyldt  og 
komme  til  at  lære  Latin. 

„Men  hvad  vil  De  da  egentlig  dermed?" 
spurgte  Karen.  „Det  kan  da  ikke  være  for  selve 
Sprogets  Skyld." 

„Aa,  kan  du  ikke  begribe  det?"  forklarede 
Else  ivrig,  ..hun  vil  jo  studere,  altsaa  først  tage 
Tillægseksamen  til  Preliminæreksamen  og  saa  Ar- 
tium.    Det  er  storartet!" 

„Ja  gid  det  blev!"  sagde  Esther  eftertænksom. 
„Men  lov  mig  nu,  ikke  at  nævne  dette  til  nogen. 
Det  hele  bliver  nok  til  det  bare  Vrøvl,  og  saa  er 
det  saa  flovt,  at  der  er  snakket  derom." 

„Snak!  Det  mener  De  heller  ikke;  men  kun 
kan  jeg  ikke  forstaa,  at  De  ikke  vil  at  Deres  For- 
ældre   maa    vide    det.     Jeg    troede   netop,    at   De 

fortalte  Dem    alt,"    sagde  Else  paa  sin  aabenhjer- 
tige  Maade. 

„Det  gør  jeg  ogsaa  ellers  for  det  meste:  men 
Fader  vil  ikke,  at  jeg  maa  studere,  saa  er  det 
bedre  ikke  at  tale  derom,  før  jeg  har  taget  den 
Tillægseksamen,  hvis  jeg  da  nogen  Sinde  faar  den. 
Og  det  vilde  jo  blive  en  Skuffelse  for  Moder,  hvis 
jeg  skrev  til  hende  om  min  Henrykkelse,  og  det 
hele  saa  røg  i  Lyset."' 

..Vil  Deres  Fader  ikke  lade  Dem  studere?" 
spurgte  Karen  forbavset.  ..Jeg  bildte  mig  ind.  at 
han  var  en  fornuftig,   frisinde!  Mand." 

Og  samtidig  udbrød  Else  paa  sin  troskyldige 
Vis:  „Men  naar  han  ikke  synes  om  det.  hvor 
tor  De  saa  alligevel  begynde  derpaa  i  Hemme- 
lighed?" 

Esther  var  et  Øjeblik  raadvild.  Her  var 
atter  et  af  de  Tilfælde,  hvor  hun  havde  en  Kamp 
at  bestaa  med  sin  Stolthed,  for  at  overvinde  sig 
til  at  sige  Sandheden.  Dum  Stolthed,  sagde  hun 
sig  selv,  at  det  var.  Og  dog  pinte  det  hende,  hver 
Gang  hun  skulde  indvi  nogen  i  de  slette  økono- 
miske Forhold  i  Hjemmet.  Disse  uni'-e  Piger. 
særlig  Else,  der  ikke  anede,  hvad  det  vilde  sig< 
at  spare  og  savne  og  fole  Pengebekymringi  r. 
kunde  aldeles  ikke  forst  aa  den  honnette  Fattig- 
dom, for  hvilken   det   var  umuligt   at    skatte  Midler 

til  hendes  Uddannelse,  skont  hendes  Familie  ud- 
adtil  indtog  samme  Stilling  som  deres.  Derfor 
sagde  hun  undvigende:  ..Det  kan  jo  være,  at 
Fader  senere  gaar  ind  paa  mine  Ønsker,  naar 
han  ser,  at  jeg  har  Stadighed." 

..Jeg  synes,  det  er  lumpent,  at  han  forst 
plager  Dem  og  ikke  lige  saa  godt  straks  kan  give 
Lov.  Det  er  dumt!"  sagde  Else  mere  aabenhjer- 
tigt  end  høfligt. 

I  det  samme  faldt  det  hende  ind,  at  hun  nu 
vist  igen  havde  sagt  noget  saarende,  for  hun  saa 
Esther  blive  rod.  og  hun  skulde  lige  til  at  repa- 
rere sin  Dumhed,  da  Esther,  hele  Tiden  seende 
ned,  lidt  nervøst  sagde:  ..Jeg  vil  hellere  sige  jer 
hele  Sandheden,  jeg  kan  ikke  lide,  I  skal  tro 
noget  ondt  om  Fader,  skal  tinde  ham  bornert 
eller  tyrannisk." 

Hun  fæstede  modigt  Blikket  paa  de  to  unge 
Ansigter  for  at  beherske  sin  taabelige  Forfænge- 
lighed og  for  at  udforske  deres  Tanker. 

..Jeg  skal  sige  jer,  Grunden,  hvorfor  jeg  ikke 
kan  komme  til  at  studere,  er  egentlig  den.  at 
Fader  ikke  har  Raad.  Hans  Embede  er  kun  lille, 
vi  er  mange  Søskende,  og  Fader  har  mistet  saa 
meget  ved  en  Broder,  som  gik  fallit,  saa  vi  har 
det  meget  smaat.  —  Det  er  maaske  ikke  engang 
rigtigt   af  mig  at  bede  om  at  maatte  gaa  en  Vej, 

som  vikle  koste  saa  megel  og  vilde  paalægge  alle 
<le  andre  saa  mange  Savn." 

Esther  sukkede,  idet  Tanken  paa  Hjemmel 
overvældede  hende. 

„Men  hvad  vil  De  da  gøre.  naar  De  nu  paa 
denne  Mande  har  faaet  4de  Klasses  Hovedeksamen. 
saa  er  De  jo  lige  vidt,"  sagde  Else  inderlig  inter- 
esseret. Hun  markede  først  bagefter,  da  hun  saa 
Esthers  Læber  skælve  og  Taarer  i  hendes  Øjne, 
at  hun  atter  havde  været  klodset,  og  hun  kunde 
have  hanket  sig  selv. 

„Ja  det  er  netop  Sagen,''  sagde  Esther  stille, 
„Og  »lerfor  er  det  saa  usigelig  dumt  at  begynde 
derpaa   og  knytte  Haah  dertil." 

„Nej.''  bruste  Karen  op.  ..det  er  netop  klog! 
og  rigtigt  og  brillant.  Gid  jeg  var  saa  sikker 
paa  alting,  som  jeg  er  paa.  at  De  bliver  iil  nogel 
udmærket,  Esther.'*  Karen  glemte  al  sin  Frygt 
for  at  tabe  i  Betydning  ved  at  indrømme  andres 
Dygtighed;  dreven  af  en  oprigtig  Beundring  rejste 
hun  sig  og  gav  Esther  en  varm  Omfavnelse.  „Jeg 
vilde  bare  ønske,  jeg  kunde  hjælpe  Dem.  og  al 
jeg  ejede  Halvdelen  af  Deres  Energi,"  sluttede 
hun. 

„Ja,  De  skal  se.  det  gaar!  Du  —  undskyld  — 
De  niiiii  have  Lykken  med  Dem.  De  fortjener 
det.    og    alle  Mennesker    maa  jo    være   glade  ved 

at  hjælpe  dig.  Ja  hør.  jeg  kan  ikke  gøre  for,  at 
jeg  kommer  til  at  sige  du,  det  er  et  Udslag  af 
mine  varme  Følelser.  —  Maa  jeg  ikke  have  Lov 
dertil?  Jeg  ved  nok,  at  De  og  Karen  ikke  holder 
af  at  være  dus  med  ret  mange:  men  saa  meget 
som  jeg  holder  af  Dem,  saa  synes  jeg  gerne.  De 
kunde   gøre   en   Undtagelse   med  mig,   hvad?" 

Esther  nikkede  og  spurgte  prøvende:  „Og 
Karen,   hvad  siger  De?" 

..At  jeg  har  faaet  Penge  hjemmefra  i  Dag 
og  foreslaar,  at  vi  gaar  hen  til  Otto  og  drikker 
dus  i  Sodavand  og  spiser  Kager  paa  en  glimrende 
Fremtid  for  Dem.  Jeg  har  aldrig  i  mine  Dage 
fimdel   dig  saa  storartet  som  netop  i  Dag. 


Moderens  lille,  lidt  skæve  Figur  laa  paa  Knæ 
foran  Mimi;  hun  fæstede  op  her  og  glattede  et 
Læg  der.  og  Tante  Mille  sad  yderst  paa  en  af 
de  store,  slidte  Lænestole  og  fulgte  med  sine 
smaa,  livlige  Øjne  Fuldendelsesværket. 

„Tjen  mig  i.  lille  Moder,  at  sprætte  nogl< 
af  alle  de  Slojfer  af,  —  de  er  aldeles  ikke  mo- 
derne," kom  det  nervøst  fra  Mimi.  „Og  har  Du 
saa   ikke  en  Krone  til   Drosken?" 

„Er  del  nødvendigt,  ;il  du  kører  i  Droske? 
Der  gaar  jo  Sporvogn  næsten  lige  til  Døren," 
forsøgte  Fru  Krone  i  sin  frygtsomme,  undskyldende 
Tone.  „Jeg  har  del  <la;i  smaat  i  denne  Tid  — 
saa  smaat!"   sukkede  hun. 

„Herre  Gud,  skal  jeg  da  komme  saa  ynkeligt 
anstigende  mellem  alle  de  andres  Selvejer-  eller 
lejede  Køretøjer,  naar  jeg  endelig  engang  bliver 
hedt  til  fint  Bal.  Jeg  risikerer,  at  nogen  ser 
mig  hoppe  u\]  af  Sporvognen  og  niaa  saa  døje 
Fnisen  eller  medlidende  Blikke.  —  du  aner  ikke. 
hvor  rædsomt  det  er." 

Dette  det  forestaaende  Bal  hos  Mary  Steen 
havde  man  talt  om  den  halve  Vinter  i  det  krone- 
ske  Hjem  -  ved  Middagsbordet,  naar  Faderen 
med  sin  Grandseigneur-Mine  gav  Mimi  Vink  lur 
alle  Tilfælde  og  med  et  erindrende  Teatersmil  om 
sine  fyldige  Læber  henkastede  Smaatræk  fra  sin 
egen  Ungdoms  „glade  Dage",  --  dem.  inden  Gif- 
termaalet,  Miseren  og  Familiekatastrofen;  --  og 
Hin  Aftenen,  naar  Moderen  Hyttede  ned  paa  Mimis 
lille  Værelse,  havde  de  passiaret  endeløst  nm. 
hvad  Mimis  Veninder  skulde  have  paa,  og  hvor- 
dan Ballet  vel  vilde  forløbe.  Mimi  havde  i  Tan- 
kerne oplevet  del  hele,  havde  set  de  store  Saloner 
med  den  rige  Pragt,  hun  elskede  uden  al  kende: 
hun    havde   danset    med    ..ham"    og   talt   meget  med 

ham.    muntert    og  ligefremt    og  fint,    som   vare   de 
fra   samme  Samfunds  trin.    — 

Ja.  han  skulde  i  det  mindste  ikke  faa  An- 
vendelse for  det  medlidende  Smil.  hun  en  Gang 
havde  set  i  hans  Øjne.  og  som  gjorde  saa  ondt. 
Det  Smil  forfulgte  hende  overalt,  og  hun  krym- 
pede sig  under  det.  naar  det  traf  hende  Ira  hen- 
des Kammerater,  det  hragte  Graaden  op  i  Halsen 
paa  hende.  —  det  Smil.  som  gjaldt  hendes  Angst 
og  Omsorg  for  at  skjule  sin  Fattigdom,  for  med 
vidtløftige  Forklaringer  og  smaa  Usandheder  ;it 
dække  over  og  undskylde  alt  det,  som  ene  skyldte- 
hendes  Faders  trykkede  Stilling. 

Nej,  den  Aften  vilde  hun  i  det  mindste  ikke 
være  Askepot. 

Kjolen,  hun  skulde  have  paa.  var  straks  be- 
stemt. Moderen  hentede  den  frem,  den  hvide 
Atlaskes  Kjole  fra  hendes  eget  Bryllup,  og  medens 
hun  sad  og  klippede  og  sprættede  op  og  syede 
om.  kom  hendes  egne  Minder  frem  og  hragte 
fugtig  Glans  i  de  trætte,  milde  Øjne.  og  hun 
tænkte  paa  den  Dag.  hun  havde  baaret  denne 
Kjole,  den  fjerne,  lyse.  forhaahningsrige  Dan 
hendes  fattige  Livs  rode  Blomst.  —  Og  hvor 
gjorde  det  hende  godt.  nu  da  hendes  eget  Barn 
var  blevet  voksen,  at  turde  bryde  den  lange, 
lange,    knugende   Tavshed     og    fortælle   om    sit    og 

Mandens    Samliv,    med    rørende    Nænsomhed    og 

Angst    for  ikke    at   tage  sin  Skyld,   —    et  forfejlet 
Livs  triste  Historie. 

Mimi  s.ul  og  hørte  til,  og  den  lille  forkuede, 
kærlige  Moder  voksede  og  voksede  for  hendes 
Øjne,  omgivet  af  det  daglige  Livs  glædeløse  Slids, 
de  daglige  Opofrelsers  Glorie. 


Det  var  en  Mesalliance,  da  den  imge  Grosse- 
rer Krone  giftede  sig  med  en  Datter  af  Faderens 
Bogholder. 

Hnn  elskede  ham  med  sine  atten  Aars  naive 
Beundring,  elskede  ham  som  en  Aabenbaring  af 
alt,  hvad  der  var  fint  og  kønt,  elskede  ham  med 
en  Ydmyghed,  som  smigrede  hans  noget  forfænge- 
lige og  despotiske  Natur. 

Da  Forlovelsen  blev  kundgjort,  rejste  lian- 
Familie  et  Forfærdelsens  Raab,  som  Hans  Krone 
nød  med  en  vis  Tilfredsstillelse,  og  som  kun  til- 
virkede, at  han  paaskyndede  Brylluppet  saa  meget 
som  muligt. 

Det  var  ikke  hans  Fader,  som  var  mod  For- 
bindelsen, han  var  en  Demokrat,  frisindet  indtil 
Yderlighed  og  udtrykte  altid  sine  dristige  Meninger 

i  haarrejsende  Paradokser.  Da  han  folte  sig  over- 
bevist om,  at  hans  Søns  Forlovede  kunde  lave 
Mad  og  stoppe  Strømper  og  var  fri  for  fine  For- 
nemmelser, —  efter  hans  Mening  de  nødvendige 
Betingelser  for  at  blive  en  dygtig  Kone,  —  gav 
han  med  Glæde  sit  Samtykke. 

Xej,  det  var  de  to  Tanter,  hvis  Mænd  indtog 
fremskudte  Emhedsstillinger,  der  gjorde  mest  Allann. 
De  havde,  efter  at  Fru  Krone  var  dod  forholdsvis 
ung,  ledet  Nevøens  Opdragelse  og  Udvikling,  havde 
ført  ham  ind  i  deres  egne  Kredse  og  sorget  for 
hans  Omgang;  de  knyttede  derfor  store  Forvent- 
ninger til  ham. 

Og  saa  den  første  Gang  han  gjorde  et  selv- 
stændigt Skridt,  var  det  et  saa  fortvivlet!  Han  til- 
sidesatte jo  alle  Hensyn  til  Familien,  til  sin  Frem- 
tid,   til    det   almindelige  Begreb  om  det  passende. 

Man  gjorde  forskellige  Forsøg  paa  ved  Over- 
talelser og  Forestillinger  at  ombestemme  Hans, 
men  han  viste  sig  uimodtagelig  for  al  saadan 
Paa  virkning  og  aabenbarede  ved  denne  Lejlighed 
en  vis  sejg  Udholdenhed  og  Kærlighed  til  sin 
Vilje,  som  snart  lod  Tanterne  indse  deres  Be- 
stræbelsers  Haabløshed. 

Saa  faldt  deres  Døre  med  et  Smæld  i  bag 
den    utaknemmelige  Nevø,   og  Ballernes,  Selskaber- 

aes    og   det    gemytlige    Ungkarlelivs    ubekymrede 

Dage  var  forbi. 

Et  Aars  Tid  efter  de  unges  Bryllup  døde 
den  gamle  Grosserer  Krone  pludselig,  og  Hans, 
der   hidtil   havde    indtaget  en  højsl    passiv   Stilling 

paa   Faderens   Kontor,   overtog  nu   Forretningen. 

Denne  var  skabt  og  drevet  i  Vejret  af  den 
gamle  Krone  efter  Princippet:  langsomt,  men 
sikkert.  Den  gav  en  meget  anstændig,  men  ingen- 
lunde overordentlig  stor  Indtægt,  og  det  Overskud. 
der  indvandtes,  blev  stadig  anbragt  i  Forretningen, 
saa    at   der   ikke   fandtes   nogen    disponibel  Kapital. 

Hans  Krone  tog  straks* energisk  fat,  men  en 
Trang  til  hurtigt  at  slaa  sig  op,  en  vis  Utaal- 
modighed  efter  at  kunne  trumfe  i  Bordet  for  Tan- 
terne med  Pengenes  sikre  Magt,  lod  ham  indlade 
sig  paa  Spekulationer,  der  laa  over  hans  merkan- 
tile  og  pekuniære  Evne. 

Dette  gik  to  Aar.  Sangvinsk  og  tillidsfuld, 
med  tusind  geniale  Planer  gik  han  paa  Boisen.  — 
nervøs  og  ophidsel  kom  han  hjem.  Dag  w\  og 
Dag  ind  den  samme  [tirrende  Hasard,  til  Krackel 
kom.    — 

Det  første  Aar  af  Ægteskabet  mellem  ham 
og  Kristine  Borup  havde  været  næsten  lykkeligt. 
Faderen  gav  dem  en  vis  Sum  at  leve  af.  der 
under   den    praktiske    unge    Kones    økonomiske  For- 

valtning  slog  godt  til.  Og  Hans  Krone  følte  sig 
tilfreds  i  en  ansvarsfri  Stilling,  og  omgivet  af  saa 
megen  Ømhed  og  kærlig  Omhu  og  Hygge  folte 
han  intet  Savn  ved  Overgangen  fra  Ungkarl  til 
Ægtemand.  Han  blev  lad  og  magelig  og  bar  en 
vis  bred.  selvglad  Værdighed  til  Skue.  idet  han 
af  Hjertens  Lyst  nod  den  Forgudelse,  hans  Hustru 
saa  kritikløst  ødslede  paa  ham. 

Men  efter  Faderens  Død.  da  han  blev  op- 
taget af  Forretninger,  blev  han  pirrelig  og  uom- 
gængelig.  Han  kunde  i  flere  Dage  gaa  om  i 
mørk  Indesluttethed,  for  saa  atter  til  Tider  at 
give  sin  Bitterhed  Luft  i  rasende  Udfald  mod 
Børsmatadorerne,  der  behandlede  ham,  Begynde- 
ren, med  Overlegenhed  og  trak  paa  Skuldren  af 
hans  Projekter  og  Ideer.  Naar  en  Forretning  mis- 
lykkedes, var  Grunden  ufejlbarlig  den.  at  han  blev 
chikaneret  fra  alle  Sider.   — 

Det  blev  svære  Aar  for  den  unge  Kone. 
Familiens  afvisende  Holdning  havde  under  For- 
lovelsestiden  ikke  kunnet  kue  hendes  Mod.  saa 
sikkert  havde  hun  troet  paa  sin  og  hans  Kærlig- 
hed og  dens  Evne  til  at  overvinde  alt.  Men  efter 
del  l'orste  Aar  af  Samlivet  mærkede  hun,  at  hun 
havde  undervurderet  Forholdenes  Magt.  Hun  saa. 
at  hendes  Mand  følte  sig  ensom  i  deres  stadig 
tomme  Hjem,  thi  ethvert  Besøg  af  hendes  Familie 

havde  han  temmelig  utvetydigt  ladet  hende  forstaa 
var  ham  imod.     Da   saa  Forretningen  begyndte  al 

gaa  tilbage,  trængte  den  Tanke  sig  atter  og  atter 
ind  paa  hende,  at  hun  havde  bragt  hans  Liv  ud  af 
dets  Kurs,  hun  havde  i  sin  egoistiske  Kærlighed 
draget  ham  bort  fra  hans  Slægt  og  Venner,  uden 
at  kunne  give  ham  andet  til  Gengæld  end  sin 
trofaste  Kærlighed,  den  hun  snart  mærkede  ikke 
var  nok. 

Da  Falitten  indtraf,  laa  Fru  Krone  syg,  og 
Dagen  efter  blev  Mimi  født. 

Hans  Krone  gik  slap  og  smaaklynkende  om- 
kring, vilde  ingen  Mennesker  se,  intet  foretage 
sig,  ikke  tænke,  ikke  handle.  —  Situationens  Haab- 
løshed  havde  lammet  ham,  og  Mimis  Fødsel  blev 
hilset  som  en  ny  Ulykke,  for  hende,  der  fodtes 
til  Fattigdom,  og  for  ham.  der  fik  en  til  at  ernære 
med  sit  Intet. 

Imidlertid  skaffede  Familien  ham  en  Plads 
som  Kasserer  i  en  Sparekasse  for  derved  at  und- 
gå a  yderligere  Skandale;  og  i  denne  meget  be- 
skedne Stilling  fandt  han  sig  snart  til  Rette,  men 
forvandt  aldrig  Mindet  om.  li  vad  han  kaldte,  sin 
Skændsel. 

"Hans  Stilling  optog  kun  Halvdelen  af  lian- 
Dag,  Resten  tilbragte  han  hjemme  paa  Sofaen  i 
Dagligstuen,    stadig    smaagnaven    og    utilfreds    og 

gribende  enhver  Lejlighed  til  at  anstille  Sammen- 
ligninger mellem  sit  Liv  for  og  nu  og  til  at 
komme  med  Ytringer  om,  at  hans  Evner  og  Energi 
gik  til  Grunde  ved  det  daglige,  mekaniske  Slid 
for  at  ernære  Kone  og  Barn. 

Fru  Krone,  der  var  gaaet  ind  i  Ægteskabet 
med  saa  frejdigt  Mod,  blev  mere  og  mere  inde- 
sluttet. Hver  af  Mandens  Beklagelser  folte  hun 
som  en  Anklage  mod  sig,  og  de  trængte  dybt 
ind  og  gjorde  ondt  i  hendes  bløde  Gemyt.  Hun 
gik  stille  omkring  og  hyggede  om  Manden  og  sin 
lille  Pige.  Paa  hende  overførte  hun  hele  sin  Øm- 
hed, Barnet  optog  alle  Moderens  gladeste  Tanker 
og  al  den  Tid,  Husvæsenet  levnede  hende. 

Mimi  blev,  ved  aldrig  at  omgaas  jævnaldrende 
og  ved  at  opvokse  ene  med  Moderen,  et  underligt 
gammelklogt  Barn.  Da  hun  var  fire  Aar,  glemte 
hun  Dukkerne  og  Legetøjet.  Stille  og  alvorlig 
krøb  hun  op  til  Moderen  og  bad  hende  fortælle 
Historier,  som  hun  afbrød  med  tusinde  Spørgsmaal, 
paa  hvilke   hun   maatte  have   Svar. 

Syv  Aar  gammel  kom  hun  i  Skole,  og  del 
blev    en    Hjertesorg  baade  for   hende  og  Moderen. 

Mimis  Ro,  Alvor  og  Ulyst  til  ;it  lege  gjorde 
hende  til  Genstand  for  Kammeraternes  Drillerier, 
idet  de  med  Børns  tankeløse  Grusomhed  pinte 
og    plagede    hende    paa    alle    Maader    og,    da    de 

mærkede  hendes  Værgeløshed,  snart   gjorde  hende 

til  hele   Klassens   Syndebuk. 

Kun  i  Timerne  havde  hun  Fred.  Lærerinden, 
der  saa  hendes  uheldige  Stilling  blandt  de  andre 
Elever,  havde  ondt  af  hende,  og  da  Mimi  var 
flittig  og  altid  omhyggeligt  forberedt,  behandlede 
hun  hende  med  særlig  opmuntrende  Venlighed. 

Jo  ældre  Mimi  blev,  des  mere  gik  hun  igennem 
i  Skolen.  Manglen  paa  Venlighed  hos  Kamme- 
raterne gjorde  hende  end  mere  tavs  og  indesluttet, 
og  deres  idelige  Udfald  og  Drillerier  vakte  en 
trodsig  Heftighed  i  hendes  Karakter,  der  gav  sig 
Idslag  ved  den  mindste   Foranledning. 

Fru  Krone  led  ved  dette  og  anklagede  sig 
selv  tor  at  bære  Skylden  derfor,  idet  hendes  Kær- 
lighed til  Datteren  havde  ledet  hende  vild.  saa  at 
hun  ved  at  knytte  hende  for  nær  til  Hjemmet, 
havde  gjort  hende  uskikket  til  at  træde  ud  i 
I  hi  i  verdenen. 

En  Veninde  havde  Mimi  dog  fundet,  en  Ven- 
inde som  hun  forgudede  med  hele  sit  lille  Hjerte- 
Trang  til  Kærlighed,  der  havde  vokset  sig  stærk 
i  Kamp  mod  al  dvn  Uvenlighed,  hun  mødte.  Det 
var  en  fiks  og  køn  Pige.  Mary  Steen,  hele  Klassen- 
erklærede  Yndling.  En  Dag  havde  hun  fundet 
Mimi  grædende,  da  nogle  Kammerater  havde  plaget 
hende,    og    fra    den   Dag   var  Mary   hendes   svorne 

Beskytterinde  og  Veninde.  De  fulgtes  ad  gennem 
hele  Skolen  og  blev  konfirmerede  sammen.  Ved 
Venindens  Fortællinger  om  de  Borneballer,  Sel- 
skaber  og  Skovture,  hun  altid  var  optaget  af.  og 
ved  et  Besøg  nu  og  da  i  det  velhavende  og 
smukke  Steenske  Hjem  vaagnede  hos  Mimi 
Længslen  efter  den  Rigdom  og  Pragt,  som  hun 
mente  maatte  være  uadskillelig  forenet  med  Lykke 
og  idel  Glæde. 

Hun  følte  sit  eget  Hjems  Snæverhed  og  Fattig- 
dom, hun  opdagede,  at  Moderen  ikke  var  lykkelig,  og 
at  Faderen  havde  kendt  og  nu  savnede  det  sorg- 
løse Velvære,  som  hun  saa  i  Venindens  Hjem. 
Og  Mimi  svntes.  det  var  saadan  en  Synd  mod 
Faderen,  og  fik  samtidig  levende  Interesse  for  hans 
Fortid:  hun  anede  en  dramatisk  Episode  i  hans 
Liv.  der  havde  hidfort  denne  Forandring  i  For- 
holdene. 

Om  Aftenen  krøb  hun  op  i  Sofakrogen  til 
Faderen,  naar  hendes  Instinkt  sagde  hende .  at 
han  var  i  godt  Humor,  og  bad  ham  fortælle  om 
..dengang".  Og  Hans  Krone  fortalte  saa  —  forst 
med  en  Skuldertrækning  og  med  tilsyneladende 
Uvilje,  men  senere  grebet  af  glade  Erindringer  og 
drevet  videre  og  videre  frem  af  sin  utøjledeFantasi, 
til  ban  glemte  sit  beskedne  Auditorium  og  op- 
rullede Billeder  af  straalende  Fester  og  pragtfulde, 

feagtige  Karnevaller  i  lysende  Sale,  mens  Mimi 
syntes,  hun  saa  det  hele  for  sig-  i  el  daarende 
Fata   Morgana. 

Saa  kunde  Faderen  pludselig  bryde  af  med 
et  forlegent  Smil  (dier  en  heftig  Gestus,  —  det 
var  Tanken,  der  standsede  foran  Ulykken,  „Kata- 
strofen". 

Mimi  var  seksten  Aar.  da  hun  havde  gennem- 
gaaet  alle  Skolens  Klasser.  Afskeden  fra  den 
faldt  hende  ikke  tung,  føltes  snarere  som  en  Be- 
frielse: men  derimod  var  hun  ulykkelig  over  at 
skulle  skilles  fra  Veninden,  der  efter  Skolegangens 
Afslutning  skulde  en  Tur  til  Udlandet  med  sin 
Moder. 

Mimi  græd  meget  ved  Afskeden  og  folte  sit; 
dobbelt  ene  og  forurettet  af  Skæbnen,  da  hun  </\k 
hjem  efter  at  have  fulgt  Mary  til  Dampskihet. 
Den  lille  Stakkel  kunde  ikke  lade  være  at  drage 
Sammenligning  mellem  hende,  der  nu  tin  og  lykke- 
lig rejste  ud  i  Verden  for  at  more  sig,  og  sig  selv. 
der  vandrede  hjem  for  i  en  uoverskuelig  Række  af 
Dage  at  sidde  luts  Fader  og  Moder,  sy  og  stoppe. 
rede  Senge  og  lave  Mad. 

Et  Aar  slæhte  sig  af  Sted  for  Mimi.  utaalelig 
langsomt,  indholdsløst  og  uden  Begivenheder.  Som 
i  Søvne  gjorde  hun  Dagens  Gerning,  og  naar  hun 
tænkte  over  sit  Liv.   --   hvad  der  skete  sjældnere 

og  sjældnere,  —  stod  det  for  hende,  at  hun  egentlig 
hare  vegeterede,  hverken  fandt  Næring  for  Tanker 
eller  Følelser  i  den  daglige,  ensformige  Stuepige- 
gerning. Hun  syntes,  alt  i  hende  hlev  sløvt  og 
stumpt,  og  at  hun  selv  var  i  Forfald  som  en 
Bygning,  der  ikke  bliver  vedligeholdt. 

Det  mærkedes  ogsaa  i  hendes  Ydre,  som 
hun  forsømte.  Hun  hlev  sjusket  i  sin  Paaklædning 
og  slæhte  sig  tung  og  ugidelig  til  sin  Beskæftigelse. 
Mest  sad  hun  uvirksom  i  sit  Sofahjørne  og  stirrede 
frem  for  sig.  som  om  Tankerne  var  langt  borte;  — 
men  tænke  gjorde  hun  dog  ikke.   —  — 

En  Dag  fik  Mimi  et  Besøg,  der  med  et  Slag 
rev  hende  ud  af  hendes  dvalelignende  Tilstand. 
Det  var  Mary,  der  efter  at  være  kommet  hjem 
fra  sin  Rejse  var  kommet  til  at  tænke  paa  sin 
Veninde  og  paa  hendes  rørende,  beundrende  Hen- 
givenhed; godmodig  og  kærlig,  som  hun  var.  be- 
sluttede hun  at  opsøge  Mimi  for  at  gøre  et  eller 
andet,   som  kunde  glæde  hende. 

Mimi  blev  stormende  glad  ved  at  se  sin 
Skolekammerat  igen,  men  samtidig  var  hun  for- 
legen ved  at  modtage  den  forvænte  Marv  i  sit 
tarvelige  Hjem.  Marvs  muntre  og  ligefremme 
Væsen  forjog  imidlertid  snart  den  andens  For- 
legenhed,  hun  bragte  et  frisk  Pust  fra  Omverdenen 

med  sig,  oplivede  Mimi  og  tog  ganske  Fru  Krone 
med  Storm. 

„Egentlig  kommer  jeg  her  med  en  Bøn  til 
Dem,  Fru  Krone,  den  gælder  Mimi,  og  De  maa 
endelig  ikke  afslaa  den,"  sagde  Mary  pludselig, 
afbrydende  sig  selv  i  Beretningen  om  sine  Op- 
levelser. „Jeg  har  i  Frankrig  gjort  den  triste 
Opdagelse,  at  mine  Sprogkundskaber  er  meget 
mangelfulde,  og  har  faaet  frygtelig  Lyst  til  at 
kompletere  dem.  Der  er  blevet  mig  anbefalet  et 
Kursus,  som  forestaas  af  to  Frøkner  Blom,  og 
som  skal  være  saa  udmærket,  der  gaar  nogle  af 
mine  Veninder,  og  nu  vilde  jeg  prøve  at  overtale 
Dem  lil  at  give  Mimi  Lov  til  ogsaa  at  besøge 
dette  Kursus  et  Aars  Tid,  —  dersom  hun  da  selv 
har  Lyst.  —  Det  kunde  blive  saa  morsomt  for 
os  atter  at  ses,  og  jeg  har  Mimi  mistænkt  for 
ellers  aldrig  at  komme  udenfor  en  Dør." 

Mimi  blev  blussende  rød,  af  Glæde  over 
Marys  Forslag  og  af  Frygt  for  ikke  at  faa  Til- 
ladelse dertil.  Hun  saa  paa  Moderen  med  store, 
bedende  Øjne,  spørge  turde  hun  ikke,  angst  fol- 
det Svar,  hun  anede  vilde  komme  og  berøve  hende 
alt  Haab. 

Fru  Krone  takkede  med  megen  Hjertelighed 
Mary,  fordi  hun  tænkte  paa  Mimi  og  for  hendes 
venlige    Forslag;    men    derom    maatte    Mimi    selv 

tale  med  sin  Fader.  Der  var  jo  saa  mange  Pligter 
i  Hjemmet,  der  optog  hende,  men  det  lod  sig 
dos:  maaske  ordne. 

Efter  at  have  taget  det  bestemte  Løfte  af 
Veninden,  at  denne  snart  skulde  besøge  hende 
og  møde  med  Tilladelse  til  at  følge  med  til  Frø- 
ken Blom  for  at  træffe  Aftale  om  deres  Kursus, 
gik  Mary,  og  da  Mimi  havde  fulgt  hende  ud, 
kastede  hun  sig  grædende  om  Moderens  Hals. 

„Jeg  maa  have  Lov,  lille  Moder!  Det  er 
nødvendigt,  —  jeg  kan  ikke  holde  det  ud  her- 
hjemme," kom  det  midt  i  Graaden,  „jeg  bliver 
saa  gammel  og  ækel,  sær  og  ked  af  det  hele  ved 
aldrig  at  se  andre  Mennesker.  Og  tænk  den 
Nytte,  jeg  kunde  have  af  at  lære  noget!  Maaske 
kunde  jeg  blive  Lærerinde  og  tjene  noget,  saa 
jeg  ikke  behøvede  at  tigge  Fader  om  hver  Øre 
til  min  Paaklædning."    —    — 

Det  var  dette  sidste  Argument,  hun  anvendte 
overfor  Faderen  om  Aftenen,  medens  hun  i  Sofa- 
krogen sad  og  kælede  for  ham,  og  det  var  det,  der 
bestemte  ham  til  et  Par  Dage  senere  —  under  For- 
udsætning af,  at  det  ikke  var  altfor  hundedyrt,  — 
at  give  den  endelige  Tilladelse. 

Da  Mimi  den  Aften  laa  i  sin  Seng,  syntes 
hun.  at  den  forestaaende  Forandring  var  en  Be- 
givenhed   af   enorme    Dimensioner,    det    var    som 

Indgangen  til  et  helt  nyt  og  betydningsfuldt  Afsnit 
af  hendes  Liv.  Og  uklart  foresvævede  det  hendes 
Tanke,  at  hun  nu  ikke  længere  maatte  lade  sig 
skubbe  til  Side  af  Skæbnen.  Om  man  end  var 
styg  og  kedelig  som  hun.  maatte  man  visl  selv 
kunne  trænge  sig  frem  til  Lyset,  skaffe  sig  Plads 
ug  leve  med,  naar  man  rigtig  energisk  vilde. 

Og  med  en  højtidelig  Følelse  af  at  have  taget 
en    Beslutning    og    opfyldt    af   glad    Forventning, 
—    som    Barnet    er    det    før    dets   Fødselsdag,   - 
sov  hun   ind. 


Forberedelserne  til  det  store  Steenske  Bal  — 
det  andet  af  de  tre,  der  i  de  senere  Aar  udgjorde 
det  normerede  Antal  Fester  for  Carls  og  Marys 
Omgang  —  havde  været  mange  og  betydelige. 
Det  var,  som  Carl  udtrykte  sig,  Hovedslaget,  der 
skulde  leveres,  idet  man  denne  Aften  sandede 
Eliten  af  Hovedstadens  forvænte  Ungdom  fra  Gros- 
serer Kredsene,  medens  man  ved  de  to  andre 
Baller  i  større  Tarvelighed  affandt  sig  med  den 
nærmere  Familie  og  mindre  præsentable  Bekendte. 

Resultatet   af  de   sidste  Dages  Anstrengelser 

var  da  ogsaa  glimrende,  og  Aftenen  bød  paa 
mange  pikante  Overraskelser. 

Op  ad  den  brede  Hovedtrappe,  der  var  prydet 
med  Blomster  og  Laurbærtræer,  mellem  hvilke 
hvide  Statuer  og  elektriske  Blus  lyste  frem,  førtes 
Gæsterne  af  den  for  Lejligheden  festgalonerede 
Tjener  op  i  en  rummelig  Entré,  der  var  omdannet 
til  en  Vinterhave  med  indbydende  Smaasofaer 
og  hyggelige  Hjornearrangements  bag  høje  Vifte- 
palmer. 

Midt  i  den  aabne  Fløjdør  til  den  straalende 
oplyste  Dansesal  stod  Grosserer  Steen,  rund  og 
smilende,  for  at  byde  sine  unge  Venner  og  Ven- 
inder velkommen. 

Hans  magre,  stadseligt  antrukne  Frue  gled 
om  blandt  de  allerede  ankomne  Gæster  i  de  indre 
Kabinetter,  præsenterende  og  med  et  hurtigt  Blik 
kritiserende  de  kvindelige  Toiletter,  medens  hun 
med  smaa  forbindtlige  Smil  og  henstrøede  Sæt- 
ninger søgte  at  føre  de  unge  sammen  og  hæve 
den  forventningsfulde  Generthed,  der  hvilede  over 
Selskabet,  inden  alle  var  samlede,  og  Festen  ret 
kunde  tage  sin  Begyndelse. 

Husets  Søn  og  Datter  var  i  travl  Virksomhed 
med  at  ordne  Engagementer,  og  særlig  Mary  var 
optaget  af  at  skaffe  sine  mange  Veninder  „gode"' 
Herrer.    Det  faldt  hende  ikke  saa  let.  da  Herrerne. 


133 


skønt  der  var  indbudt  adskillige  flere  end  Damer, 
alligevel  viste  sig  at  være  i  Mindretal  og  flere  af 
de  tilstedeværende  tilmed  var  højst  utilbøjelige  til 
at  engagere  Balkortet  fuldt.  For  Carls  husvante  og 
blaserede  Venner  havde  en  tete  å  tete  i  Vinterhaven 
eller  et  Glas  isafkølet  Rinskvin  og  en  Cigaret 
langt  større  Tiltrækning  end  Dansens  opslidende 
Hoveri. 

I  en  Vinduesniche,  halvt  skjult  af  de  svære 
Silkegardiner,  stod  Mimi.  Hun  var  kommet  der- 
hen i  en  forunderlig  lys  og  glad  Stemning,  født 
af  en  sikker  Anelse  om,  at  denne  Aften  vilde 
bringe  hende  Glæde,  at  der  vilde  ske  noget.  Al 
Angst  og  Befippelse  var  forsvunden,  da  hun  med 
lette  og  sikre  Trin  løb  op  af  den  straalende  Trappe ; 
al  den  Pragt,  hendes  Øjne  mødte,  havde  de  jo 
Gang  paa  Gang  set  i  Drømme,  naar  hun  frem- 
manede sig  dette  Bal,  og  med  et  roligt  Smil  var 
hun  traadt  ind  i  Kabinettets  livlige,  festklædte 
Klynge. 

Hun  følte  mere  end  hun  saa  Værelsets  tunge, 
bløde  Elegance,  det  af  røde  Skærme  dæmpede 
Lys,  der  gled  over  de  straalende  Silketoiletter  og 
lagde  flatterende  Rødme  over  de  unge  Ansigter 
og  blottede  Halse;  de  sortklædte  Herrer,  med  det 
lysende  hvide  Skjortebryst,  der  bøjede  sig  mod 
de    unge  Damer  for  at   notere  paa  deres  Balkort ; 

—  alt  det  var  jo  saaledes,  som  hun  kendte  det 
igen  fra  sine  Tanker.  Her  hørte  hun  jo  hjemme, 
dette  var  Virkeligheden,  —  hendes  lille  fattige 
Stue  derhjemme  var  en  fjern,   taaget  Drøm. 

Men  nu  da  hun  stod  ene  og  upaaagtet  i 
Vinduesfordybningen ,  begyndte  Modløsheden  at 
snige  sig  ind  paa  hende.  Hun  stred  imod,  den 
maatte  ikke  faa  Magt  over  hende,  denne  Aften 
skulde  være  lys  og  smuk  og  festlig,  saa  at  den 
kunde  blive  et  straalende  Minde,  hun  kunde  tære 
paa  i  lange  Tider.    — 

Der  gik  en  Summen  igennem  Salen,  ilet  var 
som  om  et  befriende  Suk  samtidig  hævede  sig 
fra  alles  Bryst,  da  den  galonerede  med  gravitetisk 
Alvor  aabnede  Dørene  til  Spisesalen.  Herrerne 
blev  febrilske,  trak  ned  i  Vestene  og  løb  paa 
hverandre  i  Travlheden  for  at  finde  deres  Bord- 
dame, da  Grossereren  med  sit  evindelige  joviale 
Smil  kundgjorde,  at  nu  skulde  de  have  sig  en 
Bid  Mad. 

Der  havde  allerede  dannet  sig  en  lang  Hale 
af  Par;  Grossereren  førte  an  med  en  af  sin  magre 
Ægtefælles  mange  magre  Søstre,  og  endnu  stod 
Mimi  paa  sin  tilbagetrukne  Plads  og  ventede  paa 
den  Overraskelse,  som  Mary  havde  profeteret 
hende  i  Form  af  den  næstbedste  Bordherre.  Ende- 
lig saa  hun  Husets    Søn   —    endnu  over  Skuldren 

i  leende  Passiar  med  en  lille  Blondine  i  grøn 
Silkekjole  —  nærme  sig  og  med  et  nonchalant 
Buk  erkyndige  sig  om,  hvorvidt  han  maatte  have 
den  Ære  at  føre  hende  til  Bords. 

I  Spisesalen  var  alt  i  det  livligste  Virvar,  og 
Parrene  for  under  forceret  Latter  rundt  for  at 
finde  deres  Pladser  ved  det  hesteskoformede  Bord. 
Da  Carl  havde  faaet  sin  Dame  anbragt,  forlod 
han  hende  med  en  Undskyldning,  for  at  bringe 
Orden  i  de  oprørte  Tilstande. 

Grupperingen  ved  Bordet  var  Marys  Værk: 
hun  havde  samlet  sine  Kursuskammerater,  hvem 
hun  havde  tildelt  sine  bedste  Venner  blandt  Her- 
rerne, nede  om  den  ene  Bordende,  hvorfra  hun 
nu  kastede  et  mønstrende  og  synlig  tilfreds  Blik 
over  den  snævrere  Kreds,  der  udgjorde,  hvad  hun 
kaldte  „den  glade  Klump",  og  med  et  forsorent 
Blink  i  Øjnene  nikkede  hun  rundt  til  sine  Ven- 
inder. 

Til  Karen  havde  hun  fundet  en  feteret  Stu- 
dentersanger, der  havde  Ry  for  Uimodstaaelighed. 
Else  var  allerede  ved  at  fortælle  en  bleg,  lys- 
haaret  Mediciner  sin  sidste  rædselsfulde  Drøm. 
og  Filosoffen  havde  faaet  en  ung,  overanstrengt 
udseende  Grosserer,  der  straks  bekendtgjorde,  at 
han  nok  vidste,   hun  slud« ude.  men  at  han  saagu 

ikke  kunde  fatte,  at  hun  gad,  hvis  det  ikke  var 
en  ny  Form  for  kvindeligt  Koketteri. 

Til  sig  selv  havde  Mary  valgt  sit  nyeste 
Sværmeri,  en  melankolsk,  mørkhaaret  Teolog, 
Knud  Bondo,  som  hun  kaldte  Apostlen  og  fandt 
allerkæreste,  fordi  han  rødmede,  naar  hun  saa  paa 
ham,  og  fordi  han  havde  de  frommeste  Øjne,  hun 
i  sit  Liv  havde  set. 

Carl,  der  var  vendt  tilhage  til  sin  Plads,  sad 
tilbagelænet  paa  Stolen  og  smilede  adspredt, 
medens  han  betragtede  sin  Borddame,  som  han, 
trods  hendes  Besøg  hos  Mary  nu  og  da,  aldrig  havde 
gjort  sig  den  Ulejlighed  at  lægge  rigtig  Mærke 
til,  da  hun  forekom  ham  utrolig  ubetydelig  og 
kedsommelig.  Han  kom  nu  til  det  Resultat,  at 
hun  egentlig  var  ængstelig  nær  ved  at  være  ab- 
solut grim;  hvad  der  gjorde,  at  hun  dog  ikke 
var  det,  vidste  han  ikke,  men  gad  forøvrigt  heller 
ikke  spekulere  derover.  Hovedsagen  var  nu,  at 
der  blev  sagt  noget,  og  med  et  mat  Smil  og  den 
veltrænerede  Balløves  Færdighed  var  han  snart 
midt  i  en  forholdsvis  livlig  Konversation  med  sin 
Dame. 

De  første  Glas  Ispunch  blev  Bordet  rundt 
tømte  under  meget  behersket  Munterhed,  og  det 
var  i  et  af  de  berygtede  døde  Øjeblikke,  at  Gros- 

serer  Steen    rejste    sin   fyldige  Skikkelse    og   slog 
paa  sit  Glas. 

Han  vikle  blot  ønske  Selskabet  velkommen, 
og  bede  de  unge  tage  til  Takke.  De  fleste  An- 
sigter, han  i  Aften  saa  om  sit  tarvelige  Bord, 
—  protesterende  Mumlen  —  var  gamle  Bekendte; 
men  nede  ved  den  ene  Bordende  dvælede  hans 
Blik,  med  Glæde  maatte  han  forsikre,  ved  nogle 
unge  Piger,  som  for  første  Gang  gjorde  hans  Frue 
og  ham  den  Fornøjelse.  Dem  vilde  han  takke, 
fordi  de  ikke  var  knebet  ud  i  Aften.  Han  vilde 
samtidig  takke  dem  for  godt  Kammeratskab  med 
Mary.  Igennem  hendes  Beretninger  om  deres 
gemytlige  Samliv  i  Skolen  vidste  han,  at  de  havde 
Humøret  paa  rette  Sted,  og  han  vilde  haabe,  at 
de  ikke  havde  glemt  at  tage  det  med  i  Aften. 
Han  vilde  ikke  bede  dem  glemme  Instituttet  her- 
henne, for  han  vidste  jo  nok,  at  derfra  havde  de 
saa  mange  glade  Minder,  at  det  kun  kunde  bojne 
Stemningen.  Han  beundrede  Frøken  Blom,  der 
forstod  den  husmoderlige  Kunst  at  servere  den 
aandelige  Føde  med  saa  meget  Rafinement,  at 
Frugten  af  Kundskabets  Træ  næsten  blev  Elever- 
nes Livret.  Imidlertid  troede  han  nok,  at  hans 
Kone  ogsaa  forstod  sig  lidt  paa  Madens  Tillav- 
ning, —  hvilket  man  maaske  kunde  se  paa  ham 
selv,   —   og  da  han  vidste,  at  god  Mad  og  kraftig 

Motion  var  Pædagogikkens  Alfa  og  Omega,  saa 
vilde  han  bede  Ungdommen  ikke  lægge  Fingrene 
imellem,  hverken  nu  ved  Bordet  eller  bagefter 
ved  Dansen.   — 

Talen,  der  var  blevet  fulgt  med  megen  Latter 
fra  den  glade  Klump,  gav  Stemningen  et  mægtigt 
Stød  fremad.  Mary  var  i  sit  Es.  Hun  bragte 
sin  Apostel  paa  Toppunktet  af  Forlegenhed  ved 
at  fortælle  ham,  at  hun  nok  havde  set  ham  gaa 
og  luske  omkring  ved  Instituttet  om  Eftermiddagen 
og  havde  ham  mistænkt  for  at  gøre  Haneben  til 
Høne,  ogsaa  kaldet  den  modne  Blomme.  Hans 
rødmende  Forsikring,  at  det  virkelig  ikke  var  den 
ældre  Dame,  der  drog  ham  til  Skolen,  forhøjede 
kun  hendes  Munterhed. 

Else  var  henrykt  over  sin  Mediciner;  kun 
krænkede  det  hende,  at  han,  der  fortalte  om  en 
Kullens-Tur,  ikke  paa  denne  havde  været  i  det 
mindste  lige  ved  at  styrte  ned  fra  et  flere  Hun- 
drede Fod  højt  Fjæld.  Men  hvor  meget  end  den 
blege  Yngling  grundede,  kunde  han  ikke  præstere 
den  mindste  Smule  Livsfare. 

Filosoffen  og  den  unge  Grosserer  havde  sluttet 
en  midlertidig  Fred  paa  den  Betingelse,  at  Kvin- 
derne —  foreløbig  —  skulde  holde  sig  fra  at  gaa 
paa  Børsen. 

Blot  Carl  ærgrede  sig  saa  smaat,  fordi  Mimi 

med  sin  velsignede,  umiddelbare  Troskyldighed 
havde  faaet  ham  til  at  tale  fornuftigt,  det  man 
efter  hans  Mening  aldrig  frivillig  burde  indlade 
sig  paa.  Men  alle  hans  veltournerede  Flotheder 
tog  hun  imod  i  dybeste  Alvor,  og  han  blev  lidt 
usikker,  naar  hun  forfærdet  spurgte  ham,  om  han 
virkelig  mente  alt  det,  han  sagde,  eller  naar  hun 
i  sin  hellige  Enfold  imødegik  hans  Paradokser 
med  en  frimodig  Ro  og  Grundighed,  som  var  det 
Livsspørgsmaal  af  den  dybeste  Betydning.   — 

Al  Stivhed  og  Generthed  var  som  blæst  bort. 
Det  var,  som  om  en  Strøm  af  livsglad  Gemytlig- 
hed udgik  fra  den  ungdommelige  Klike  nede  for 
Enden  af  Bordet  og  skyllede  Rækken  rundt.  Der 
lød  en  ustandselig  Summen  og  Latter  fra  alle 
Kanter ;  man  drak  private  Glas  med  mange  Vidner 
til  tværs  over  Bordet,  og  der  var  ingen  Ende  paa 
Jubelen,  da  Mary  rejste  sig  og  meddelte,  at  hun 
nok  troede,  Kandidat  Bondo  havde  noget  paa 
Hjerte.  Dette  viste  sig  ogsaa  at  være  Tilfældet, 
idet  Apostlen  rejste  sig,  dog  tilsyneladende  mere 
for  Skams  Skyld  end  egentlig  af  indre  Tilskyn- 
delse, og  efter  at  have  sendt  den  halvkvalte  Mary 
et  bebrejdende  Blik  begyndte  sin  Tale  med  den 
Bemærkning,  at  det  i  Grunden  slet  ikke  var  haus 
Mening. 

Denne  Forklaring   gjorde    imidlertid  ikke  Ge- 


140 

mytligheden  om  ham  mindre,  men  derimod  nok 
ham  selv  yderligere  konfus,  og  hans  paafølgende 
Tale  for  „den  gæstevenlige  Hr.  Grosserer  Steen 
og  hans  Frue,  der  modtager  Ungdommen  med  saa 
megen  Hjertevarme",  var  langtfra  noget  oratorisk 
Mesterværk. 

De  opmuntrende  Nik,  der  mødte  hans  uroligt 
omflakkende  Blik,  og  Carls  ondskabsfulde  Indskuds- 
sætninger hjalp  deres  til  at  bringe  den  ulykkelige 
Taler  fra  de  i  Forvejen  mangelfulde  Koncepter, 
og  det  lød  grumme  troværdigt,  da  han  sluttede 
med  en  Forsikring  om,  at  han  ikke  kunde  finde 
Ord  til  at  takke  Vært  og  Værtinde  for,  hvad  de 
var  for  de  unge ,  der  saa  talrigt  flokkedes  om 
deres  Bord. 

Soupéen  nærmede  sig  sin  Afslutning.  Den 
galonerede  skænkede  sød  Champagne  i  de  flade 
Skaale,  og  paa  Carls  Opfordring  drak  hver  Herre 
sin  Udkaaredes  Skaal,  hvilket,  takket  være  Marys 
sikre  Instinkt,  for  de  flestes  Vedkommende  viste 
sig  at  være  ensbetydende  med  deres  Borddames; 
i  det  mindste  veksledes  der  mange  straalende 
Blikke  Bordet  rund,  der  bragte  Rødmen  stærkere 
op  i  de  unge  Pigers  Kinder,  og  Samtalen  fik  den 
varmere  og  fortroligere  Tone,  der  først  giver  en 
Balaften  dens  mystiske  Charme  og  overvinder  selv 
den  mest  ondartede  Blaserthed. 

Det  var  derfor  med  et  alt  andet  end  be- 
gejstret „allerede",  at  man  efterkom  Værtens 
Opfordring  til  at  tage  til  Takke.  Man  rejste  sig, 
de  unge  Herrer  for  at  søge  ind  i  Carls  Værelse 
til  en  Cigar.  Damerne  for  at  passiare  fortroligt  i 
Fruens  Kabinet. 

Hvilen  blev  dog  ikke  lang,  i  det  den  be- 
stilte Pianist,  Saisonens  mest  moderne  og  alle 
Baldamers  erklærede  Ven,  assisteret  af  en  Violinist, 
kort  efter  indfandt  sig.  Det  var  en  lille,  ret 
korpulent  Herre  med  et  glatbarberet  Ansigt  med 
udviskede  Træk  og  Dobbelthage,  omgivet  af  sort 
krøllet,  stærkt  glinsende  Haar.  Han  hilste  i 
Døren  til  Kabinettet  paa  Damerne  med  et  sodligt 
Smil,  sikker  paa  at  være  velkommen,  og  fore- 
spurgte, om  han  maaske  skulde  forsøge  med  sin 
Tarantel  at  bringe  Herrerne  til  at  løsrive  sig  fra 
Cigarerne. 

Forsøget  lykkedes,  og  faa  Minutter  efter 
bugtede  Slangen  af  de  unge  Par  —  sort  paa  den 
ene  Side  og  straalende  i  alle  Regnbuens  Farver 
paa  den  anden  —  sig  langs  med  Dansesalens 
Vægge  til  Riberhusmarchens   festklingende  Toner. 

Carl  førte  op.  Mimis  Arm  skælvede  let  i 
hans.  Det  var  hendes  første  rigtige  Bal,  og  Stem- 
ningen, Glæden,  Musikken,  den  store  oplyste  Sal 
med   det   livlige,    pyntede    Selskab   bagved   hende. 

alle  Aftenens  hurtigt  vekslende  Indtryk  fyldte 
hende  med  en  betagende  Følelse  af  Lykke,  dobbelt 
straalende  mod  hendes  daglige  Livs  mørke  Bag- 
grund. Hun  maatte  lukke  Øjnene  som  i  Svimmel- 
hed, og  da  hun  atter  aabnede  dem  og  de  mødte 
Carls,  med  Genskin  af  hendes  Sjæls  Jubel,  da 
slog  det  ned  i  ham,  at  i  de  store,  klare  Barne- 
øjne laa  Gaadens  Løsning  —  hendes  Ansigts 
formildende  Omstændighed.   — 

De  første  Par  gled  af  Sted,  baarne  af  Strauss- 
valsens  indsmigrende  Rytmer;  de  dansede  rundt 
og  atter  rundt,  til  alt  løb  i  et  for  Mimis  Øjne  og 
Dansen  blev  som  en  Svæven  i  vaagen  Drøm  ved 
hans  Arm,  der  førte  hende  saa  fast  og  roligt; 
hun  ønskede  blot.  at  denne  Dans  aldrig  maatte 
høre  op,  og  da  Carl  spurgte,  om  hun  ikke  var 
træt,  smilede  hun  blot  og  sagde:  „Aa  nej,  lad  os 
blive  ved,  det  er  saa  dejligt!'' 

Ogsaa  Filosoffen  var  kommet  paa  Gulvet: 
hun  dansede  elegant  og  førte  sin  ranke  Skikkelse 
graciøst  og  let,  saa  Else  beundrende  fortalte  sig 
selv,  at  det  Pigebarn  var  en  Knop  til  alt,  hvad 
hun  foretog  sig. 

Samme  Else  for  af  Sted  med  sin  Student  i  smaa 
energiske  Hop,  og  Mary  maatte  selv  tage  Affairer 
for  sin  Apostel,  der  viste  sig  sørgeligt  ukyndig 
i    saa    verdslig    en   Idræt   som   at   danse   Vals    og 

sikkert  uden  hendes  kraftige  Bistand  aldrig  var 
kommet  ud  over  de  første  fortvivlede  Tilløb. 

Selv  Grossereren  var  ude  med  sin  magre 
Svigerinde  i  adstadigt  Tempo,  men  med  mange 
overflødige  Benbevægelser,  saa  han  saa  ud,  som 
om  han  havde  Knæbøjning  og  Fodstrækning  skiftevis 
paa  Tælling. 

Da  der  blev  klappet  af,  trak  Parrene  sig  til- 
bage til  de  tilstødende  Værelser  for  at  hvile  ud 
og  give  de  dansende  bedre  Plads,  medens  de 
selv  kastede  sig  over  Isen  og  Sodavandet,  som 
var  hensat  paa  Divanbordet  af  den  allestedsnær- 
værende Tjener. 

Saa  snart  Dansen  var  forbi,  søgte  man  ud  i 
den  interimistiske  Vinterhave,  hvor  man  slog  sig 
parvis  ned  i  de  smaa  Sofaer. 

Studentersangeren  slentrede  omkring,  viftede 
sig  med  sit  Lommetørklæde  og  nynnede  Brud- 
stykker af  Carmen,  i  det  forfængelige  Haab  at 
blive  opfordret  til  at  udfylde  Pauserne  med  sin 
Bravurarie,  Toreadorens  Sang.  Da  det  glippede, 
nedlod  han  sig  hos  en  stærkt  nedringet  Brunette, 
hvem  han  underholdt  med  Vinterens  Skandaler 
om  populære  Skuespillerinder.   — 

Atter  lød  den  kaldende  Klappen.  Det  var 
en  ungdommelig  Løjtnant,  som  var  opførende 
Herre;  han  var  udstyret  med  et  stridt,  lyst  Haar, 

skilt  fra  Panden  og  til  Nakkehulen,  spirende  lyst 
Overskæg,  en  klædelig  Portion  Selvtilfredshed  og 
en  generende  Masse  Kræfter,  der  stod  i  underlig 
Modstrid  til  hans  spædlemmede  Figur.  Med  en 
Stemme,  som  om  han  kommanderede  et  Regiment 
Rekrutter  paa  Lammefælled,  had  han  Herrerne 
tage  Damerne  i  Hænderne  og  slutte  sig  til  ham: 
selv  greb  han  en  lille  undseligt  smilende  Ube- 
tydelighed og  slæbte  hende  og  hele  Selskabet 
med  sig  gennem  Dansesalen,  Kabinetterne  og 
Spisestuen,  ned  ad  Trappen,  gennem  Rygeværelset 
og  op  igen,  indtil  Kæden  forpustet  og  stønnende 
naaede  tilbage  til  Entréen.  Men  der  hjalp  ingen 
Protester.  Af  Sted  gik  det  igen,  denne  Gang  i 
en  sindrig  ordnet  Polonæse,  i  mange  Slyngninger 
Salen  rundt,  snart  Herrer  og  Damer  hver  for  sig, 
snart  atter  forenede,  indtil  den  endte  i  et  „Snegle- 
hus", hvorfra  Parrene  maatte  krybe  ud  under  de 
andres  løftede  Arme. 

Derefter  kom  en  Galopade,  afbrudt  af  mang- 
foldige Ture,  i  hvilke  Løjtnanten  havde  sin  Force, 
og  som  han  dirigerede  med  megen  Myndighed, 
medens  hans  blussende  Ansigt  røbede,  at  han 
fuldt  ud  var  sig  sin  Opgaves  Betydning  og  Van- 
skelighed bevidst,  men  ogsaa  følte  sig  den  voksen. 

Der  var  et  Par,  som  havde  fundet  hinanden 
ude  i  Vinterhaven,    det   var  Carl   og   Mimi.      Hun 

var  tillige  med  en  anden  ung  Pige  blevet  siddende 
næsten  i  Skjul  af  en  mægtig  Palme,  da  de  andre 
for  af  Sted  i  Stormløb  gennem  Huset.  Han  var 
blevet  i  Rygeværelset,  da  han  kendte  Løjtnantens 
letbenede  Maade  at  sætte  en  Dans  i  Scene  paa 
og  betragtede  den  som  umulig  for  ikke  militært 
uddannede  Individer.  Saa  var  han  kommet  slen- 
trende gennem  Vinterhaven  for  derfra  ubemærket 
at  iagttage  de  „halsbrækkende  Præstationer"',  havde 
opdaget  de  to  unge  Piger,  havde  skaffet  den  ene 
en  Herre  og  havde  foreslaaet  Mimi,  at  de  skulde 
skumle  i  Fællesskab. 

„Det  er  et  fornøjeligt  og  ret  uskadeligt  Emne, 
det  at  smile  lidt  af  sine  Medmennesker,"  begyndte 
han,  „vel  at  mærke,  naar  man  gør  det  tilstrækkelig 
morsomt  og  uinteresseret  og  ikke  paa  den  arrige 
og  ufine  Kældermaner,  som  er  dikteret  af  personlig 
Antipati  eller  Misundelse." 

„Jeg  synes  nu,  at  det  aldrig  er  kønt  at  latterlig- 
gøre nogen,  og  jo  mere  bestikkende  vittigt  det 
kan  gøres,  des  mere  Skade  foraarsager  det,  og  — 
ja  det  lyder  maaske  naivt,  og  maaske  vil  De  ogsaa 
le  af  mig  for  det  —  men  jeg  tror,  at  de  fleste 
Mennesker  egentlig  er  for  gode  til  at  dømmes  efter 
en  overfladisk  Kritik  over  deres  Smaasvagheder. 
som  man  meget  lettere  faar  Øje  paa  end  paa 
deres  egentlige  Karakter." 

Han  sad  og  saa  paa  hende  fra  Siden  og 
smilede  med  det  trætte  Smil,  der  kun  naaede 
Munden,  ikke  gav  Øjnene  Liv. 

..De  er  saa  dybsindig,  Frøken,  og  er  dog 
baade  ung  og  — ,"  han  vilde  have  sagt  smuk, 
men  tog  sig  i  det  og  forandrede  det  hurtigt  til: 
„og  paa  Bal.'' 

Mimi  var  blevet  rød  over  sin  Ivrighed  og 
hans  Smil  og  Bemærkning,  hun  følte  sig  usikker 
under  hans  rolige  Blik  og  ønskede  at  kunne  finde 
den  lette  Tone  og  spøgende  Samtaleform,  der 
leger   med   alle   Emner   mellem   Himmel   og   Jord. 

I  nogle  Sekunder  morede  han  sig  over  hendes 
Forlegenhed,  saa  tilføjede  han:  „Herre  Gud,  synes 
De  virkelig,  at  f.  Eks.  Løjtnant  Jensen  bliver  for- 
kleinet,  fordi  jeg  mener  og  siger,  at  han  virker 
som  en  ambulant  Danseautomat,  —  eller  fordi 
Kandidat  Bondo  forekommer  mig  som  en  Huspostil 
i  Pragtbind?" 

„Ja,  det  synes  jeg,  for  man  kommer  til  at 
le  af  dem  begge,  og  saa  er  man  ikke  uhildet  og 
kan  ikke  faa  Øjnene  bort  fra  deres  Latterligheder; 
man  kommer  ikke  til  at  synes  saa  godt  om  dem, 
som  man  ellers  vilde.'' 

„Det  er  saa  velsignet  sandt,  alt  hvad  De 
siger,  Froken  Krone ;  men  naar  De  saadan  gransker 
Hjerter  og  Nyrer,    har  De  saa  ikke  set,    at  Godt- 

folk  i  Reglen  er  langt  værre  mod  sig  selv,  end 
andre  kan  være  det,  idet  de  hermetisk  gemmer 
bort  alt,  hvad  som  findes  af  bedre  og  blidere  Be- 
standdele i  deres  Natur ,  i  instinktmæssig,  ube- 
stemt Frygt  for  at  synes  sentimentale,  og  det 
skønt  de  liver  for  sig  føler  sig  stærkest  tiltalt, 
naar  de  møder  et  aabent  og  varmtfølende  Naturel." 

Han  ærgrede  sig  saa  smaat,  da  han  mødte 
hendes  taknemmelige'  og  samtidig  lidt  overraskede 
Blik.  Dumheder,  tænkte  han,  du  er  jo  selv  Pokkers 
nær  ved  at  gaa  op  i  et  højere  Føleri  med  denne 
lille,  umiddelbare  Grimrian,  og  med  den  Ytring: 
„Skal  vi  afbryde  vor  Filosoferen  for  at  danse  en 
Gang  rundt?"  inklinerede  han  og  førte  hende 
med  ind  i  Salen. 

Her  var  alt  vild  Forvirring.  Man  var  midt 
i  en  dobbelt  Mølletur,  og  Herrerne  asede  for  at 
svinge  Damerne  rundt  i  det  hurtigst  mulige  Tempo. 
Da  lød  Løjtnantens  energiske  „skift",  Kavalererne 
slap  det  faste  Tag  om  deres  Damers  Liv,  og 
disse  fløj  med  Latter  og  smaa  Hvin  i  den  næste 
Herres  Arm." 

Men  Esther  benyttede  Øjeblikket  til  at  slippe 
ud  af  Møllen,  og  idet  hun  pustende  forsikrede, 
at  nu  kunde  hun  ikke  mere,  segnede  hun  om 
paa  en  Stol.  Hendes  Kavaler.  Kandidat  Rønnow, 
var  snart  ved  hendes  Side. 

„Har  jeg  taget  Vejret  fra  Dem,  Frøken?" 
spurgte  han  smilende.  „Jeg  er  forlængst  tilfreds- 
stillet." 

„Ja,  den  Løjtnant  forlanger  virkelig  for  meget 
af  sine  Rekrutter,"  svarede  Esther,  „jeg  vil  helst 
puste  lidt  ud  nu,  jeg  er  hlevet  saa  afvant  med 
at  danse,  at  jeg  hurtig  trættes." 

„Maa  jeg  da  skaffe  Dem  en  Forfriskning  eller 
maaske  friste  Dem  med  et  aabent  Vindu  inde  i 
Kabinettet?" 

Kandidat  Rønnow  bød  hende  bukkende  sin 
Arm  og  førte  Esther  ind  i  en  indbydende  Krog. 
hvor  den  friske,  frostkølige  Natteluft  strømmede 
ind  fra  det  aabne  Vindu. 

Esther  stillede  sig  med  Ryggen  til  Vinduet 
og  saa  smilende  ind  paa  de  dansende;  hun  maatte 
med  Forbavselse  indrømme  for  sig  selv,  at  hun 
morede  sig.  —  Det  var  langtfra  med  Glæde,  at 
hun  havde  modtaget  denne  Indbydelse,  hun  havde 
en  ubestemt  Frygt  for  og  Uvillie  mod  saadanne 
store  Selskaber,  havde  en  Følelse  af,  at  hendes 
Tanker  og  Interesser  var  tagne  saa  stærkt  fangne 
af  hendes  Studier  og  Livets  praktiske  Krav,  at  hun 
ikke  vilde  kunne  gribes  af  Øjeblikkets  Stemning  og 
føres  med  ind  i  Ballets  lette  Hvirvel.  Hun  havde 
frygtet  at  komme  til  at  staa  nøgtern  og  kritisk 
midt    imellem    en    Mængde    unge,    hende    ukendte 

og  ligegyldige  Mennnesker,  og  at  den  livsglade, 
sunde,  ungdommelige  Lystighed  ikke  mere  vilde 
naa  hende.  Og  med  et  Suk  havde  hun  sendt 
en  Tanke  tilbage  til  sin  Barndoms  og  første  Ung- 
doms Baller. 

Men  nu  var  det  Ønske,  som  hun  dog  havde 
næret  bag  alle  Skruplerne  og  al  Tvivlen,  men 
som  hun  næsten  havde  skammet  sig  over  og  ikke 
havde  villet  anerkende,  nu  var  det  gaaet  i  Op- 
fyldelse. Det  var  Ønsket  om  at  maatte  more 
sig  og  i  frisk  og  tankeløs  Glæde,  i  næsten  kaad 
Nydelse  af  Øjeblikkets  Stemning  at  maatte  føle, 
at  hun  endnu  var  saa  dejlig  ung. 

Som  et  straalende  Solskin  brød  hendes  lyse 
Humor  frem  og  spredte  alle  alvorlige  Tanker,  lod 
alt  det  dagligdags  Slid  være  glemt  og  Frygten 
for  Fremtiden  forsvinde,  medens  hendes  Bryst 
hævede  sig,  som  indaandede  hun  al  Glæden  om- 
kring sig.  Selv  alle  Herrernes  dumme  Kompli- 
menter, som  hun  vidste  vilde  komme,  og  som  hun 
vilde  ækles  over,  selv  dem  fandt  hun  i  Aften  slet 
ikke  saa  dumme,  og  hun  mærkede  noget  næsten 
som  en  Tilfredsstillelse,  naar  en  Herre  smidigt 
føjede  en  diskret  Hyldest  ind  i  Samtalen.  —  Hun 
skuttede  sig,  øg  med  et  samtidig  lystigt  og 
ærgerligt  Glimt  i  de  gronne  Øjne  kom  det  halv- 
højt:  —    „Underligt,   saa  man  dog  er  Kvinde!" 

„Det  sagde  De,  ligesom  det  ikke  netop  val- 
en glædelig  Kendsgerning,"  faldt  Kandidat  Rønnow 
ind.  Han  sad  paa  Puffen  ved  hendes  Side,  og 
hans  kønne,  kloge  Øjne  omfattede  beundrende 
hendes  slanke  Figur  og  det  fine  intelligente  An- 
sigt med  det  bølgende  askeblonde  Haar.  Han 
var  blevet  hende  Vis  å  Vis  ved  Bordet  og  havde 
sikret  sig  denne  Dans.  Han  følte  et  roligt,  fysisk 
og  aandeligt  Velbehag  i  hendes  Selskab,  og  hendes 
selvstændige  og  færdige  Meninger,  saa  ugenert  og 
dog  beskedent  udtalte,  havde  øget  den  Interesse, 
han  følte  for  hende  som  Elev, 

Han  sad  nu  og  grundede  paa  en  Tanke,  der 
pludselig  var  faldet  ham  ind:  om  han  med  sine 
35  Aar  og  sit  rolige,  uanfægtede  Arbejdsliv  virkelig 
her  stod  overfor  det  Væsen,  hvis  Eksistens  han 
havde  ophørt  at  tro  paa,  det  Væsen,  som  kunde 
vække  i  ham  den  udskregne  og  lovpriste  Følelse, 
som  han  hidtil  end  ikke  i  Øjeblikke  havde  kendt. 
Hvor  vidunderlig,  ja  rent  ud  latterlig,  han  end 
fandt  denne  Tanke,  —  der  var  dog  et  og  andet, 
som  kunde  pege  derhen. 

Han  flyttede  sig  urolig  paa  Puffen. 

Der  var  nu  først  det,  at  han  før  under  deres 
lange,  fornuftige,  rigtig  hyggelige  Passiar  saa  ra- 
sende umotiveret  var  kommet  dumpende  med 
noget   om    sit  Livs  March    paa  Stedet,    uden  Maal 

og  Interesse,  —  noget,  der  hverken  vedkom  eller 
kunde  være  underholdende  for  hende,  og  som 
tilmed  først  faldt  ham  ind,  efter  at  hun  havde 
fortalt  om,  hvad  hun  stilede  imod,  naturligt  og 
ligefremt,  som  var  det  en  Selvfølge,  at  man  aldrig 
slog  sig  til  Ro  og  gav  den  blinde  Skæbne  Styret. 
men  altid  arbejdede  videre  frem  mod  Kundskab, 
Udvikling  og   —   Lykke. 

Og  saa  den  Dumhed  han  fik  frem,  —  tænkt 
som  en  Kompliment,  men  i  samme  Nu,  han  borte 
sig  selv  udtale  den,  forvandlet  til  en  kedelig  Flov- 
hed, —  at  Livet  sikkert  ikke  havde  udstyret 
hende  saa  ødselt,  naar  det  ikke  var,  for  at  en 
Mand  kunde  nyde  godt  deraf  og  hun  deri  finde 
sin  Lykke. 

Herpaa  havde  hun  med  et  nærmest  med- 
lidende Smil  svaret,  at  havde  Livet  ikke  noget 
bedre  til  hende  end  det  at  ofre  sig  for  en  Mand. 
saa  blev  hendes  Forventninger  rigtignok  sorgeligt 
skuffede. 

Det  Svar  havde  han  følt,  som  blev  noget 
taget  fra  ham,  mærket  det  fysisk,  som  om  Blodet 
løb  ham  koldt  fra  Hjertet. 

Hvad  betod  det,  hvad  angik  hendes  eman- 
ciperede Ideer  ham?  Et  Mode  paa  et  Bal,  som  i 
Morgen  var  glemt  af  begge  Parter,  —  burde  være 
det  i  hvert  Fald,   —   det  var  jo  det  hele. 

Det  var  denne  hans  Skrøbelighed,  at  tage 
saa  uendelig  interesseret  og  grundigt  paa.  hvad 
der  mødte  ham  udenfor  Undervisningen  og  Op- 
gaverne og  Aftenens  Smaasnakken  med  Moderen 
og  Søsteren.   — 

Esther  og  Kandidat  Rønnow  var  begge  for 
meget  inde  i  deres  egen  Tankekreds,  til  at  Samtalen 
ret  vilde  gaa;  skønt  de  søgte  hen  til  Emnerne 
fra  for,  der  da  havde  optaget  dem  saa  stærkt  og 
fort  dem  sammen,  gik  den  hyggelige  Jævnhed  i 
Passiarens  Løb  dog  uigenkaldelig  tabt  i  lange, 
trykkende  Pauser. 

Det  var  næsten  befriende,  da  den  sidste 
Galopade  var  til  Ende,  og  Værelset  i  en  Fart 
fyldtes  af  de  forpustede  Par. 

Else,  der  saa  Esthers  Silhouet  mod  det  mørke 
Vindu.   var  straks  henne  hos  hende. 

„Stakkel,  kan  du  ikke  engang  i  Aften  und- 
være at  blive  drillet?"  spurgte  Esther.  Hun  stod 
op  klappede  Elses  bløde,  runde  Nakke  ned  mod 
Ryggen,  medens  Else  lænede  sig  op  ad  hende  og 
saa  paa  hende  med  de  smaa  lysende,  fornøjede 
Øjne  vidt  opspærrede  og  begyndte  med  sin  sæd- 
vanlige Indledning  til  alle  dybsindige  Spørgsmaal: 

„Hør,  ved  du  hvad,  Esther,"  saa  kom  en 
lille  klukkende,  barnlig  Latter,  „hader  du  alting 
paa  samme  Maade  som  de  ækle  Danseballer,   saa 

er  du  egentlig  ikke  frygtelig  i  dit  Had.  Jeg 
synes,  du  i  Aftes  ytrede  noget  om,  at  du  for 
længe  siden  var  færdig  med  de  Narrestreger,  og 
i  Aften !" 

Esther  maatte  le  af  sin  barnlige  Venindes 
triumferende  Glæde  over  at  kunne  gribe  hende  i 
Feststemning;  men  hun  undertrykkede  Latteren 
og  svarede  meget  tørt:  „Du  skal  saamænd  ikke 
ofre  mig  saa  megen  Opmærksombed.  Der  staar 
en  Herre  foran  dig,  han  har  aabenbart  større  og 
mere  berettigede  Krav  paa  den." 

Det  var  den  lille  Student,  med  hvem  Else, 
—  som  sædvanligvis  med  alle  unge  Mennesker  — 
var  blevet  rigtig  gode  Venner,  og  som  utrættelig 
opsøgte  hende,  naar  som  helst  hun  ikke  dansede. 
Denne  Gang  saa  han  særlig  fornøjet  ud,  da  han 
under  Paaskud  af  at  vise  hende,  hvor  Isen  stod, 
bortførte  hende  fra  Esther.  Han  havde  efter 
ihærdig  Søgen  fundet  en  Historie  fra  sin  grønneste 
Ungdom  om  et  mislykket  Forsøg  paa  at  sprænge 
sig  selv  i  Luften,  hvilken  Historie  —  behørig  op- 
fikset  —  han  nok  mente  vilde  blive  modtaget 
med  fortjent  Paaskønnelse. 

Pausen  mellem  Dansene  blev  ikke  lang  denne 
Gang.  Fru  Steen  anbefalede,  at  man  tog  godt 
fat,  hvis  man  vilde  have  alle  Ekstravalsene  med. 
Det   vilde    man  å  tout  prix,  for  Ekstravalsene  be- 

tød  for  de  fleste  den  anden  Dans  med  ens  Flamme, 
og  der  blev  derfor  snart  atter  klappet  op  —  denne 
Gang  til  Kotillon. 

Denne  var  fikst  arrangeret  af  en  for  sine 
nydelige  Ideer  næsten  berømt  Kunsthandler.  Et 
forgyldt  Eiffel-Taarn ,  der  tjente  som  Stativ  for 
smagfulde  Buketter  til  Damerne  og  forskelligfarvede 
Rosetter  til  Herrerne,  blev  rullet  ind  i  Salen  og 
hilst  af  lydelig  Beundring. 

Og  al  tilsyneladende  Ligegyldighed  og  Over- 
legenhed til  Trods  herskede  der,  særlig  blandt  de 
unge  Piger,  en  vis  nervøs  Spænding,  indtil  Taar- 
net  var  plyndret  og  Blomsterne  fordelte  —  nogle 
til  Triumf,  andre  til  Skuffelse. 

Men  efter  Kotillonen  havde  Dansen  som  tabt 
noget  al  sin  Charme,  den  var  traadt  i  Baggrunden. 
Flere  og  flere  Par  fortrak  til  Vinterhavens  halv- 
skjulte Siddepladser  i  dæmpet,  grønligt  Halvlys 
eller  til  Kabinetternes  bløde  Smaasofaer. 

„Tro  blot  det  mindst  mulige  af,  hvad  de 
gode  Herrer  siger!"  henkastede  Grosseres  Steen, 
skalkagtig  smilende  og  nikkende  til  de  unge  Piger, 
idet  han  drev  gennem  Stuerne  med  Hænderne 
foldede  bagpaa  under  Kjoleskøderne.  Han  følte 
sig  lidt  hjemløs  efter  at  have  opgivet  Dansen  paa 
et  Vink  af  sin  Kone,  der  foreholdt  ham,  at  det 
virkelig  ikke  var  de  unge  Piger  nogen  Fornøjelse 

at  danse  med  ham,  og  et  Whistparti  med  de  tre 
Svigerinder,  som  hun  ædelmodigt  foreslog  ham 
til  Erstatning,  fristede  ham  egentlig  ikke. 

I  Dansesalen  lyste  Pianistens  fedtglinsende 
Træk  og  smaa,  sorte  Øjne  ham  i  Møde,  og  hos 
ham  slog  Grossereren  sig  saa  ned  i  en  inte- 
resseret Samtale  om  Vinterens  Baller.  Til  Gen- 
gæld for  flere  pikante  Indiskretioner  fra  disse 
komplimenterede  Værten  Hr.  Lfitzau  for  hans 
uforglemmelige  kvikke  Melodier  fra  den  sidste  Revu. 

Kendelig  smigret  strøg  Hr.  Lfitzau  sin  ring- 
besatte Haand  gennem  sine  sparsomme  sorte 
Lokker  og  improviserede  et  muntert  Potpourri  af 
sine  sidste  Kompositioner. 

„Egentlig  for  gode  til  at  danse  efter,"  fandt 
Grossereren  anerkendende. 

Denne  Mening  deltes  imidlertid  ikke  af  Stu- 
dentersangeren og  hans  brunette  Dame;  de  dan- 
sede ind  fra  Gangen,  vuggende  sig  til  Melodiens 
kælne  Valsrytmer,  og  de  blev  snart  efterfulgte  af 
andre. 

Det  blev  en  Konkurrence-Dans,  og  den  ge- 
mytlige Husfader  vilde  være  Dommer  over,  hvilket 
Par,  der  smidigst  fulgte  Hr.  Liitzaus  musikalske 
Luner,  idet  han  gled  over  fra  Vals  til  Mazurka,  til 
Polka  og  Zweitritt  og  til  sidst  til  en  fejende  Galopade. 

Man    hengav   sig   nu    til    alle   Ekstravagancer 

paa  Dansens  Omraade,  og  Musikeren  blev  be- 
stormet med  Forespørgsler  og  Anmodninger  om 
alle  optænkelige  Dansemelodier,  da  enhver  havde 
sin  „storartet  morsomme''  Dans  at  anbefale.  Og 
Hr.  Lutzau  smilede  forbindtligt,  han  kendte  dem 
alle  og  spillede  dem  alle:  gamle  Bondedanse: 
Sekstur,  Trippevals,  Væve-Vadmel,  Pigernes  For- 
nøjelse og  adskillige  andre  fulgte  efter  hverandre, 
Slag  i  Slag. 

Dansenes  Orden  og  Rækkefølge  var  blevet 
glemt  i  den  almindelige  Forvirring,  og  man  greb 
derfor  i  sin  Raadvildhed  til  at  fastslaa  Fridans 
for  Resten  af  Aftenen,  hvorved  man  opnaaede  at 
kunne  danse  eller  hvile  ud  efter  Behag.   — 

Den  glade  Klump  havde  efterhaanden  samlet 
sig  om  Mary,  der  sad  og  gav  Historier  fra  Kur- 
sus til  bedste.  Hun  fortalte  med  sædvanlig  Liv- 
lighed og  kopierede  saa  dramatisk  de  i  Historien 
optrædende  Personer,  —  naturligvis  var  det  sær- 
lig Høne,  det  gik  ud  over,  —  at  Kursusveninderne 
vred  sig  af  Latter,  og  selv  de  uindviede  Herrer 
morede  sig  kosteligt. 

Hendes  sprudlende  Humør  paavirkede  de 
andre,  og  snart  var  Klumpen  i  den  overgivne 
Stemning,  hvor  hvert  Ord  bliver  morsomt  og 
vækker  Latter,  og  den  ene  Vittighed  føder  den 
anden,   saa  de  sluttelig  sad  i  den  livligste  Kryds- 

ild  af  Vrøvl,  af  hvilket  intet  faldt  til  Jorden,  jo 
vildere  det  var,  des  større  Jubel. 

Saa  klang  de  kendte  Toner  af  „Forgangen 
Nat"  ind  fra  Dansesalen,  og  med  elektriserende 
Magt  rev  den  alle  med  sig  og  hvirvlede  dem  rundt, 
hurtigere  og  hurtigere,  til  det  blev  rent  umuligt 
at  holde  Takt  med  Musikken.  Derpaa  kom  en 
Finale  af  pragtfuldt  klingende  Akkorder,  og  saa 
var  det  Slut  med  Dansen,  trods  alle  „aah"  og 
„da  capo". 

De  fleste  Vogne  var  allerede  meldte;  men 
en  Kop  Kaffe  og  en  Likør  maatte  man  dog  have 
at  tage  hjem  paa. 

Herrerne  fik  pludselig  saa  meget  at  betro 
Damerne,  inden  de  skiltes,  og  man  drak  et  sidste 
Glas  sammen  med  et  Smil  og  et  Blik,  der  stod 
i  Sammenhæng  med  noget,  sagt  eller  hændt  i 
Aftenens  Løb,  eller  med  en  Aftale  om  forestaaende 
Møder  paa  det  næste  Bal,  i  Teatret  eller  paa 
Koncert.    —    — 


Mary  stod  og  strakte  sig  foran  Pillespejlet  i 
Dagligstuen,  hun  følte  sig  inderlig  tilfreds  med  sit 
Udseende   i   Aften.     Den   lys-rosa   Silkekjole   faldt 

saa  blødt  og  kont  om  Figuren  og  klædte  hende 
brillant.  Hun  strog  Hænderne  glattende  ned  over 
Hofterne  og  skød  Brystet  frem,  saa  det  fyldte 
bedre  i  Kjolens  Runding,  hun  drejede  sig  frem 
og  tilbage  for  at  betragte  sig  fra  alle  Sider,  — 
jo,  Syjomfruen  havde  været  ualmindelig  heldig. 

Saa  nærmede  hun  Ansigtet  til  Spejlet  og 
undersøgte  Træk  for  Træk.  Desværre,  Næsen 
kunde  være  mindre  opadstræbende,  men.  enfin. 
den  var  nu  ganske  kæk.  og  Øjnene  var  da.  hvad 
hun  for  Resten  tidt  nok  havde  hørt,  kønne  og 
livlige,  og  Munden  pæn,  lille  og  rod. 

Hun  nikkede  tilfreds  til  sig  selv  i  Spejlet, 
kom  saa  til  at  le  højt,  begyndte  derpaa  langsomt 
at  tage  Xaalene  ud  af  sit  store,  blonde  Haar. 

..Jeg    har    saamænd    moret    mig   glimrende!" 

Ordene  var  henvendte  til  Carl,  der  kom  ind 
i  Stuen  med  et  Glas  Sodavand  og  anbragte  sig 
i   en  Lænestol    med  Benene    strakte   langt  fra  sig. 

Han  syntes  imidlertid  ikke  oplagt  til  en  ind- 
gaaende  Drøftelse  af  Aftenen;  thi  først  langt  om 
længe  sagde  han  midt  i  en  langstrakt  Gaben: 
..Jeg  forstaar  s'gu  ikke,  at  du  gider  kokettere  med 
det  Glansbillede,  denne  Bondo." 

.,Du  skal  virkelig  ikke  anstrenge  dig  med  at 
være  vittig  for  min  Skyld.  —  for  Resten  morer 
han    mig,    netop    fordi    han    er   saa    rørende  naiv. 

Din  Passion  for  Mimi  var,  synes  jeg,  nok  saa 
mærkværdig. " 

„Passion!  —  det  er  noget  Nonsens."  Carl 
skyllede  sit  Sodavand  i  sig  og  rejste  sig.  „Hun 
er  ganske  vist  ikke  saa  køn  som  dine  andre  Ven- 
inder, men  heller  ikke  slet  saa  pjattet.  —  Jeg 
tog  mig  af  hende,  fordi  hun  saa  ud,  som  om  hun 
var  opvokset  paa  Livets  Skyggeside,  og  hun 
var  overmaade  taknemmelig  derfor,  —  det  var 
det  hele." 

„Det  klæder  dig  nydeligt  at  give  den  barm- 
hjertige Samaritan;  du  er  blot  lidt  ny  i  Rollen," 
drillede  Mary. 

Men  Carl  lod  sig  ikke  bekymre  deraf.  „Du 
er  vist  oversøvnig,  lille  Mary,  og  skulde  gaa  til 
Sengs,"   sagde  han.      „God  Nat,  du!" 

Saa  tændte  han  en  Cigaret  og  gik  ind  til 
sig  selv. 

Mary  stod  lidt  og  saa  aandsfraværende  paa 
Døren,  der  lukkede  sig  efter  ham,  vendte  sig  saa 
atter  om,  kastede  endnu  et  prøvende  Blik  i  Spejlet 
og  gik,  fløjtende  den  sidste  Valsemelodi,  til  Sengs. 

Karen  kunde  ikke  mere  holde  det  ud  der- 
inde i  Dagligstuen ;  det  trak  i  Mundvigene,  det 
lo  i  Øjnene,  den  tilbagetrængte  Latter  vilde  frem. 
og  til  sidst  rejste  hun  sig  med  umotiveret  Vold- 
somhed og  stormede  bort.  Der  udenfor  lo  hun 
ganske  højt;  saa  løb  hun  af  Sted  for  at  finde  Esther, 
for  hun  maatte  nyde  al  denne  „Grinagtighed" 
sammen  med  hende. 

„Du,  Esther,  du  skal  komme  ned  med  og 
se  noget  uhyre  komisk,  du  vil  le  dig  fordærvet. 
Skynd  dig!"  næsten  raabte  hun,  da  hun  fandt 
Filosoffen  fordybet  i  en  Afhandling  om  Adelsvælden 
i  Danmark  paa  Kristian  den  4des  Tid. 

„Jeg  har  ikke  Tid  nu,  jeg  er  midt  i  min 
Stil  og  netop  saa  godt  i  Gang  med  den." 

„Aa  Snak!  Bryd  dig  ikke  om  det,  den  kan 
du  altid  gøre  færdig,  men  det  Syn  dernede,  er 
jeg  vis  paa,  du  ikke  vil  undvære  for  meget  godt." 

„Jeg  kan  virkelig  ikke  nu,  jeg  glemmer  ellers 
ganske  min  Disposition." 

„Snak  om  en  Ting.  Du  kan  komme  meget 
lettere  til  Stilen.  Man  tager  blot:  en  Omgang 
Konversationsleksikon,  en  Omgang  Thriges  Nor- 
dens Historie,  og  vil  man  være  meget  grundig, 
en  Omgang  Baches  dito  og  blander  det  med  saa 
meget  af  ens  egne  udmærkede  Meninger,  som  er 
nødvendigt,    for  at  Kilderne  ikke  for  tydeligt  skal 

spores.  —  Det  kan  du  altid  gøre,  men  du  kan 
ikke  altid  se  Byrge  Hansen  paa  Visit  for  højtide- 
ligt at  invitere  os  til  Fødselsdagsselskab." 

„Hvad  er  det,  du  siger?"  for  Esther  op  og 
tog  for  første  Gang  Øjnene  fra  sin  Stil.  „Men 
det  er  jo  umuligt,  det  tør  han  da  ikke!" 

„Jo,  han  har  vovet  sig  lige  ind  i  Løvens 
Gab;  han  sidder  midt  imellem  Frøken  Hermine  og 
Høne,  og  naar  den  første  har  bragt  ham  ganske 
ud  af  Fatning  ved  sine  Indvendinger,  gør  Høne 
det    endnu    værre   ved   at   forsøge   at   hjælpe   ham." 

„Ja  men,  hvad  er  det  du  siger  om  Fødsels- 
dagsinvitation?" 

„Jo,  —  ser  du  —  han  kom  for  at  indbyde 
de  unge  Damer,  alias  Else  med  nødvendigt  Paa- 
hæng, i  Teatret  paa  Søndag;  det  er  hans  Fødsels- 
dag, som  han  skulde  tilbringe  herinde.  Hvorfor 
bliver  du  for  Resten  ikke  mere  forbavset  ved  at 
høre,  at  han  nu  igen   er  her  i  Byen?" 

„Blev  du  maaske  forbavset?" 

„Nej.  for  Else  havde  naturligvis  maattet  ud 
med  Nyheden." 

„Naa  ja,  jeg  skal  sige  dig,  jeg  er  heller  ikke 
blind  —  og  desuden  har  Else  betroet  mig,  hvor- 
for hun  har  gaaet  og  sunget  fra  Morgen  til  Aften 
i  de  sidste  Dage.  —  Men  altsaa,  hvad  sagde 
Froken  Hermine  til   Indbydelsen?" 

11 

„Hun  trak  naturligvis  straks  op  til  et  blidt, 
men  bestemt  Afslag  og  skulde  til  hensynsfuldt  at 
meddele  ham.  at  noget  saadant  var  fuldstændig 
upassende :  men  han  kom  hende  i  Forkøbet  og 
spurgte  —  for  øvrigt  meget  net,  —  om  han  turde 
gøre  sig  Haab  om,  at  Frøknerne  Blom  vilde  være 
saa  opofrende  at  gaa  med.  De  havde  naturligvis 
set  Stykket  saa  ofte,  og  vi  var  jo  saa  unge,  at 
det  aldeles  ingen  Fornøjelse  kunde  være  for  dem, 
men  han  vilde  føle  sig  meget  smigret  osv.  — 
Du  ved,  hvad  man  saadan  siger  ved  slige  Lejlig- 
heder." 

„Naa,  men  Frøken  Hermine  ?" 

„Ja,  hun  var  Penge  værd  at  se  paa.  Hun 
havde  aabenbart  ondt  af  den  unge  forelskede  Fyr 
og  turde  paa  den  anden  Side  ikke  være  med  til  at 
hjælpe  ham.  —  Jeg  tror,  det  er  Frøken  Rist, 
som  har  gjort  hende  ganske  bange  med  alt  sit 
Vrøvl.  —  Saa  det  endte  med,  at  hun  sagde  For- 
valteren, at  hun  af  Princip  aldrig  tog  mod  saa- 
danne  Invitationer  af  de  unge.  Hun  satte  megen 
Pris  paa  hans  Venlighed,  men  kunde  altsaa  ikke 
bryde  sine  Principper." 

„Stakkels   han!"    indskod  Esther. 

„Ja,  og  stakkels  Else!  Hun  blev  ganske 
bleg  og  saa  bedende  paa  Froken  Hermine:  men 
saa    begyndte  Frøken  Caroline,   —   ja  hun    er    mi 

ikke  til  at  staa  for!    „Hør  ved  du  hvad,  Hermme, 

du  kan  saamænd  godt  gaa  med  for  denne  ene 
Gangs  Skyld.  Maa  jeg  heller  ikke,  hvad  Her- 
mine? Er  det  ikke  passende,  hvad?  Ellers  kan 
de  unge  jo  heller  ikke  komme  der,  og  det  er  da 
stor  Synd,  at  Hr.  Hansen  ikke  skal  være  sammen 
med  lille  Else  paa  sin  Fødselsdag;  det  har  De 
vist  glædet  Dem  til.  ikke?"  —  Jeg  siger  dig, 
Else  saa  ud.  som  om  hun  beredvillig  vilde  have 
hyttet  sin  nuværende  Stilling  med  en  Time  eller 
to  i  den  spanske  Jomfru." 

„Aa,  det  Skind!  Men  hvad  blev  saa  Enden 
derpaa?" 

,.Ja,  det  ved  jeg  ikke,  jeg  kunde  ikke  mere. 
gik  altsaa!  Men  kom  nu  ned  med  og  lad  o>  se, 
hvordan  det  staar." 

Esther  kunde  ikke  længere  modstaa  Fristel- 
sen, hun  lod  Stilen  ligge  og  traadte  lidt  efter  med 
Karen  ind  i  Dagligstuen. 

Stemningen  var  meget  trykket.  Den  unge 
Mand  drejede  forlegen  sin  Hat,  og  der  syntes  at 
have  været  en  meget  lang  Pause,  for  alle  greb 
med  Begærlighed  Anledningen  til  at  komme  med 
en  Bemærkning  til  de  indtrædende. 

Frøken  Caroline  henvendte  sig  straks  til  Esther: 

„Tænk,  Esther.  Forvalter  Hansen  er  kommet 
for  at  invitere   jer  allesammen   i  det  kongelige,   er 

det  ikke  nydeligt  af  ham.  bare  fordi  1  er  Elses 
Veninder.  Han  er  endda  saa  venlig  at  bede  os 
gamle  med,  men  Hermine  siger,  det  ikke  kan 
gaa  an.     Er  det  ikke  kedeligt,  hvad?" 

Esther  takkede  for  Indbydelsen.  Hun  var 
bedrøvet  ved  at  se  Byrges  skuffede  og  Elses  trodsigt 
fortvivlede  Ansigt. 

Næppe  var  Forvalteren  under  Frøken  Caro- 
lines ustandselige  Beklagelser  og  Spørgsmaaal 
sluppet  bort,  før  Else  opgav  al  Kamp  mod  den 
frembrydende  Graad.  Hun  gemte  Ansigtet  i  sit 
Lommetørklæde  og  styrtede  mod  Døren. 

Frøken  Hermine  greb  hende  og  forsøgte  at 
troste  hende.  Else  vilde  imidlertid  ikke  lade  sig 
tale  til  Rette ;  midt  i  sin  Hulken  fik  hun  i  usam- 
menhængende Ord  sagt,  at  det  var  saa  forfærde- 
ligt for  hende,  slet  ikke,  fordi  hun  ikke  kom  i 
Teatret,  men  fordi  Forvalter  Hansen  skulde  mærke, 
at  man  lagde  andet  og  mere  i  hans  Opførsel,  end 
der  var.  Han  maatte  jo  tro,  at  hun  var  forelsket 
i  ham,  siden  man  gjorde  saa  meget  Væsen  af 
noget  saa  naturligt  som  hans  Bekendtskab  med 
hende.  Selv  tænkte  han  aldeles  ikke  paa  at  for- 
elske sig,  de  var  blot  gode  Venner  og  kunde 
aldrig  blive   andet. 

I  sin  nuværende  Stemning  lod  Else  sig  end 
ikke    berolige     af    Frøken    Hermine.      Saa    lagde 

Esther  Armen  om  Livet  paa  hende  og  drog  hende 
med  sig  ud,  for  at  hun,  naar  de  blev  ene,  kunde 
aabne  sit  Hjerte  og  for  tyvende  Gang  forsikre 
Esther,  at  hun  slet  ikke  elskede  Byrge,  saa  lidt 
som  han  hende,  at  de  kun  var  rigtig  gode  Venner, 
og  at  hun  netop  derfor  led  saa  grusomt  ved  alle 
de  andres  Misforstaaelser,  ved  Folkesnak  og  Sner- 
peri 

Esther  lyttede  altid  taalmodig  til  disse  Hjerte- 
udgydelser, sagde  ikke  imod  og  gemte  sine  Iagt- 
tagelser hos  sig  selv.  Else  kunde  saa  trygt  i  al 
sin  barnlige  Aabenhed  og  Naivitet  betro  sig  til 
hende. 

Derfor  var  det  ogsaa  Esther,  som  to  Dage 
senere  blev  kaldt  ind  paa  Elses  Værelse  for  ufor- 
styrret at  kunne  læse  en  lille  Billet,  som  Else 
henrykt  trak  frem  fra  sin  velaflaasede  Skrivemappe. 

Billetten,  der  øjensynlig  var  udfærdiget  med 
stor  Omhu,   lod: 

„Kære  Frøken! 
Moder,  der  kommer  til  København  paa  Lør- 
dag for  at  tilbringe  min  Fødselsdag  med  mig. 
beder  mig  spørge  Dem  og  Deres  Veninder,  Froken 
Teisen  og  Froken  Brun,  om  de  ikke  vil  gøre 
hende  den  Fornøjelse  at  spise  til  Middag  med  os 
den  Dag  og  slutte  Aftenen  i  Teatret. 

Dersom  De.  hvad  jeg  inderligt  haaber.  er 
»råa  elskværdige  at  komme,  vil  jeg  glæde  mig. 
niere  end  jeg  kan  sige.  til  paa  Søndag  Kl.  5.  til 
hvilken  Tid  jeg  vil  tillade  mig  at  hente  Damerne 
for  at  folge  dem  til  Hotellet. 
Deres 

S.  u.  Byrge  Hansen." 

Med  straalende  Øjne  fulgte  Else  Udtrykket 
i  Esthers  Ansigt,  medens  denne  læste  Begyndel- 
sen af  Brevet,  som  Else  selv  holdt  uden  at  turde 
betro  det  til  Veninden.  Da  hun  opdagede  et 
ganske  fint  lille  Smil  om  Esthers  Mund.  lukkede 
hun  pludselig  Brevet  hurtigt  og  udbrød:  ..Nej.  det 
er  dumt  at  vise  dig  det.  du  ler  bare  deraf.  Jeg 
skal  sige  dig,  I  forstaar  nu  en  Gang  ikke  det 
Kammeratskabsforhold.  der  er  mellem  Byrge  Han- 
sen og  mig.  —  Det  kan  ogsaa  godt  være.  han 
ikke  udtrykker  sig  saa  slebent  som  andre  unge 
Mennesker,  men  han  er  saa  fri  for  al  Affektation. 
skal  du  vide." 

Esther  protesterede  mod  Beskyldningen  for 
at  le:  hun  syntes  netop  godt  om  Formen,  forsik- 
rede hun.  —  saa  fik  hun  da  Lov  at  læse  Slut- 
ningen med. 

„Hør,  sig  mig."  sagde  Else  endelig  betænke- 
lig  efter,    gentagne  Gange    ligesom    at  have  taget 

Tilløb  til  al  fremkomme  med  et  Spørgsmaal,  „synes 
du  ikke.  del  er  underligt,  at  han  skriver  „Deres?" 

„Aa."  svarede  Esther  med  paatagen  Alvor, 
„han  mener  maaske,  at  det  kan  sige  mere  end 
det  almindelige   „Deres  hengivne"." 

Else  saa  hurtigt  op  paa  hende,  men  opdagede 
intet  spydigt  Udtryk,  saa  henfaldt  hun  i  dyb  Efter- 
tanke: skulde  hun  i  sit  Svar  ogsaa  skrive  „Kære 
Hr.  Hansen"  og  „Deres  Else"?  Det  saa  saa 
kopieret  ud,  og  det  „Deres"  alene  kunde  maaske 
misfor staas.  Eller  skulde  hun  nøjes  med  at  skrive: 
„Venlig  Hilsen  fra  Else  Richter"  eller  blot  „Ven- 
ligst" ?  Alt  det  maatte  hun  tænke  over,  naar 
hun  kom  i  Seng.  Blot  hun  ikke  skulde  døje 
alle  Karens  Drillerier  forinden!  Hun  borte  hende 
allerede  tage  fat:  „Naa,  det  kalder  jeg  snildt  fundet 
paa  af  den  lille  Byrge !  Den  Moder  kommer  jo  ikke 
ubelejligt.  Han  er  maaske  virkelig  ikke  saa  dum 
endda." 

Nej.  det  var  lian  ikke.  tænkte  Else  og  smi- 
lede fornøjet.  Saa  blev  hun  saa  optaget  af  at 
grunde  paa.  hvorledes  han  kunde  have  udtænkt 
denne  List  med  Moderen  og  faaet  den  iværksat, 
at  hun  ganske  glemte  Esther,  der  fjernede  sig 
efter  at  have  i;ivet  hende  et  Kys  paa  de  blus- 
sende  Kinder. 

Byrge  Hansens  Liv  havde  til  hans  fire  og 
tyvende  Aar  været  fredeligt  som  Heltindens  i  en 
Solstraalefortælling. 

I  sin  Skoletid  var  han  en  artig  Dreng:  han 
var  altid  i  den  øverste  Halvdel  af  sin  Klasse, 
snarere  paa  Grund  af  en  vis  seig  Flid  end  forme- 
delst særlig  Begavelse  eller  Lærenemhed.  Han 
sled  sig  gennem  sine  Lektier  og  skrev  alle  sine 
Stile  selv,  —  simpelt  hen,  fordi  det  ikke  et  Øje- 
blik faldt  ham  ind,  at  han  kunde  bære  sig  ander- 
ledes ad. 

Da  han  var  færdig  med  Skolen  og  havde 
taget  en  meget  respektabel  Præliminæreksamen, 
blev  han  sendt  til  Hovedstaden  for  ved  en  for- 
manende Slægtnings  Hjælp  at  blive  anbragt  i  en 
Bank. 

Det  var  egentlig  ikke  Byrges  Ønske  at  gaa 
den  Vej,  alle  hans  Interesser  og  hele  hans  For- 
kærlighed havde  fra  han  var  lille  været  knyttet 
til  Landlivet;  men  det  var  hans  Faders  og  Moders 
Vilje,  og  naar  de  vilde  have  den  Ulejlighed,  at 
tage  en  Bestemmelse  for  ham  om  hans  Fremtid, 
fandt  han  sin  egen  Mening  om  det  Punkt  absolut 
underordnet. 

Saa  kom  han  da  til  Kobenhavn,  og  For- 
flyttelsen fra  Forældrenes  Gaard  ved  Vejle  til  det 
indre  Kobenhavn    var   lige    ved  at  tage  Vejret  fra 

ham.  Men  hans  rolige  Natur  var  snart  atter  i 
Ligevægt,  —  han  gjorde  Visitter  til  hojre  og 
venstre  hos  sine  Slægtninge  indtil  fjerde  Led  og 
blev  alle  Vegne  venligt  modtaget  og  behandlet 
som  det  nette,  velopdragne  unge  Menneske,  han  var 

Han  kom  til  en  Del  Baller  og  Selskaber 
hvor  hans  kønne,  kraftige  Figur,  hans  aabne  An 
sigt  og  naturlige  Optræden  gjorde  ham  velset 
De  unge  Damer  kunde  i  og  for  sig  godt  lide  ham 
men  følte  sig  dog  ofte  fristede  til  ganske  aaben 
lyst  at  more  sig  over  hans  uerfarne  og  ret  naive 
Blik  paa  Personer  og  Forhold. 

I  Banken  var  han  almindelig  afholdt,  uden 
at  dog  nogen  af  de  andre  Volontører  sluttede  sig 
nærmere  til  ham.  skont  han  kom  dem  meget  ind- 
ladende i  Mode. 

Byrge  anede,  at  der  var  en  Række  af  For- 
lystelser og  Adspredelser  udenfor  dem,  han  deltog 
i,  Forlystelser  af  en  mindre  autoriseret,  men  niaa- 
ske  til  Gengæld  mere  fristende  og  fængslende  Art, 
og  de  opsnappede  Ytringer  fra  Kollegaerne  i  Ban- 
ken under  deres  indbyrdes  Drøftelse  af  og  Latter 
ved  fadles  Erindringer  gav  ham  Blod  paa  Tanden. 
Men  bede  om  at  maatte  slaa  Følge  med  de  andre 
vilde  han  dog  ikke,  og  da  netop  i  denne  Tid  hans 
ældre  Broder  blev  syg  og  kort  efter  døde,  blev 
Byrge    kaldt    hjem   fra   Hovedstaden,    for    nu    som 

eneste  Søn  og  Arvtager  til  den  fædrene  Ejendom 
at  sætte  sig  ind  i  Landvæsenet.    — 

Elses  og  Byrges  Bekendtskab  var  baade 
gammelt  og  grundigt.  De  havde  danset  sammen 
paa  alle  de  Borne-  og  Skoleballer,  der  fra  deres 
tidligste  Barndom  var  afholdte  i  Vejle  og  Omegn: 
de  havde  været  paa  mangfoldige  Skovture  sammen 
og  havde  ..faaet  hinanden"  i  en  af  de  Bøgh'ske 
Vaudeviller,  der  hver  Vinter  blev  givet  af  Dilet- 
tanter  paa   Vejle   Teater. 

Umærkeligt  var  Barneaarenes  Venskab  gledet 
over  i  det  første  ungdommelige  Sværmeri,  og  dette 
havde  atter  for  Byrges  Vedkommende  efter  Tilbage- 
komsten fra  Kobenhavn  udviklet  sig  til  en  rolig 
og  behersket,  men  tillige  varm  og  inderlig  Kær- 
lighed. 

Dette  blev  ikke  ubemærket  af  Elses  Forældre, 
og  den  direkte  Følge  af  denne  Iagttagelse  var.  at 
Else  blev  sendt  hjemmefra  for  at  besøge  Frøknerne 
Bloms  Kursus,  idet  den  meget  velhavende  og  noget 
parvenuagtige  Agent  Richter  ingenlunde  saa  sine 
Ønsker  med  Hensyn  til  Datterens  Fremtid  fyldest- 
gjorte ved  en  Forbindelse  med  Forvalter  Hansen, 
hvis  Udsigter  som  Ejer  af  en  ikke  særlig  stor 
Landejendom   syntes  ham  for  beskedne. 

Denne  Forholdsregel  var  imidlertid  langt  fra 
at  give  det  forønskede  Resultat,  idet  den  tvungne 

Adskillelse  for  Else  gav  hendes  Forhold  til  Barn- 
domsvennen et  vist  romantisk  Skær.  der  bidrog 
sit  til  at  modne  hendes  Følelser  for  ham,  medens 
hans  hyppige  Besøg  i  København  og  den  Op- 
findsomhed og  Ihærdighed,  hvormed  han  søgte  at 
faa  et  Glimt  af  hende  at  se  eller  et  Øjebliks 
Samtale,  gav  hende  en  smigrende  og  farlig  Be- 
vidsthed om  den  Magt.  hun   ejede  over  ham. 

Men  endnu  stod  Kærligheden  for  hende  som 
en  hemmelighedsfuld  Stormagt,  hvis  Forposter 
hun  efter  bedste  Evne  viste  tilbage,  naar  de 
rykkede  hende  nær;  hun  havde  endnu  ikke  Mod 
til  selvopgivende  at  lade  sig  beherske  af  den 
Følelse,  der  i  ubevogtede  Øjeblikke  søgte  at  over- 
rumple hende.  Hun  hævdede  derfor  haardnakket 
for  sig  selv  og  andre,  at  hendes  Følelser  for  Byrge 
Hansen  kun  var  Venskab  og  ikke  den  Kærlighed, 
der  allerede  havde  lagt  sit  fine,  men  dog  stærke  og 
uigennemtrængelige  Spind  om  hendes  Hjerte. 


Mimi  sad  sammenkrøben  i  et  Hjørne  af  den 
store  gammeldags,  sort  betrukne  Sofa  og  stirrede 
med  et  ubevidst,  fraværende  Udtryk  i  de  bløde, 
mørke  Øjne  frem   i   Stuen,   hvor  Aftenens  Skygger 

blev  tættere  og  svøbte  sig  om  de  store  Møbler, 
udviskende  alle  Konturer. 

En  svag  og  ubestemt  Melankoli  havde  sneget 
sig  ind  over  hende,  en  Sørgmodighed,  der  ikke 
var  skabt  af  nogen  ydre  Aarsag;  det  var,  som 
om  Tankerne  hvilede,  medens  en  stille  Fred  som 
en  rindende  Kilde  strømmede  fra  hendes  Sjæls 
dybeste  Grund  og  skyllede  med  sig  al  Bitterhed 
og  alle  Savn,  al  den  utaalmodige  Længsel  og  Uro, 
som  hendes  glædeløse  Ungdom  havde  født. 

Hun  sad  ganske  stille.  Det  var  en  underlig 
højtidelig  Stemning,  der  greb  hende  ved  at  føle 
dette  opløftende  ny,  som  voksede  sig  frem  i  hende  : 
Brystet  ligesom  fyldtes,  og  hun  betoges  af  denne 
Følelsernes  uanede  Styrke,  over  for  hvilken  hun 
kendte  sig  saa  lille  og  afmægtig. 

Hun  vidste  nu.  at  hun  elskede  Carl  Steen; 
men  denne  Kærlighed  kom  ikke  til  hende  som 
det  lysende  Vidunder,  hun  havde  dromt  om,  hun 
følte  ingen  sejrsikker  Glæde,  og  Fremtiden  stod 
ikke  i  Lykkens  Rosenskær. 

Med  Angst  og  Uro  mærkede  hun  denne 
Følelse  fødes,  saa  fuldbaaren  og  livskraftig  og 
dog  dømt  til  at  skjules  og  bekæmpes  i  hendes 
eget  Bryst.  Hun  var  ikke  blevet  sig  den  be- 
vidst, før  ogsaa  dens  hele  Haabløshed  stod  hende 
klar.      Hun    anede,    at    det    var   Indgangen    til   en 

Række  af  Forsagelser  og  Længsler,  som  aldrig 
maatte  faa  Ord. 

Og  dog  vilde  hun  ikke  være  dette  foruden; 
hun  elskede  denne  sin  stakkels  Kærlighed.  Hvor 
fyldte  den  ikke  i  hendes  tomme  Liv,  hvor  gjorde 
den  alt  andet  smaat  og  ligegyldigt  og  hende 
selv  rig.   — 

Efter  Ballet  havde  Mimi  ofte  truffet  Carl  hos 
Marv.  hvor  hun  kom  og  gik  og  ved  den  Venlighed, 
der  vistes  hende  af  hele  Familien,  snart  følte  sig 
som  hjemme,  og  fra  hvert  Møde  med  ham  hentede 
hun  ny  Næring  for  sin  Kærlighed,  —  et  Ord,  et 
Blik  eller  blot  Lyden  af  hans  Stemme  —  alt 
gemte  hun.  og  alt  fik  Duft  og  Farve  ved  hendes 
egne  Følelsers  Dybde.    — 

Og  hun  sad  og  saa  ud  af  Vinduet  over  An- 
læggets Træer,  hvis  Kroner  med  de  spæde,  lige 
udfoldede  Blade  stod  silhouetagtigt  mørke  mod 
den  lyse  Aftenhimmel,  hvorfra  Solen  langsomt 
sænkede  sig  i  glødende  Farvepragt  med  alle  Nu- 
ancer af  rødt.  Foraarsluften  var  krydret  og  frisk: 
hun  lagde  Hovedet  paa  Karmen  og  lod  Vinden 
stryge  blød  og  kærtegnende  hen  over  de  varme 
Kinder  og   bringe   de  trætte   Tanker  Hvile.    — 

„Mimi,  du  er  from  til  dagligbrug,  men  i  den 
senere  Tid  er  du  ligefrem  umulig,  du  vandrer 
om  som  en  Engel  i  Paradis.   —   Hører  du  Mimi? 

—  Men  dette  er  nu  for  en  Fejls  Skyld  Frøknerne 
Bloms  Kursus  for  unge  Damer  og  ikke  Paradiset, 

—  hører  du  Mimi?''  spurgte  Mary  nogle  Dage 
senere,  da  Mimi  som  sædvanlig  sad  med  Haand 
under  Kind  og  saa  aandsfraværende  ud,  uanfægtet 
af  de  andre  unge  Pigers  livlige  Passiar. 

„Og  hvordan  gaar  du  saa  og  ser  ud?  Bleg- 
næbbet og  hulkindet,  som   den  bare  Indegemthed. 

—  Du  skal  med  i  Skoven  i  Morgen,  Mimi.  to 
Mil  paa  dine  Fødder,  det  kan  du  rigtignok  have 
godt  af;  Vand  paa  Maskine,  medbragt  Smørrebrød, 
Chokolade  med  Flødeskum,  som  jeg  gi'r,  —  hører 
du  Mimi?  —  Men  saa  maa  du  ikke  vrøvle  saa 
ustandseligt,  som  du  plejer,  lille  Mimi.  for  vi 
andre  vil  jo  ogsaa  gerne  have  Lov  at  tale  lidt 
engang  imellem.  —  Der  skal  Herrer  med,  lille 
Mimi.  af  Hensyn  til  Esther  og  dig,  lille  Mimi: 
lad  mig  saa   se,  du  kan  se  lidt  mild  ud.'' 

Det  hjalp,  Mimi  maatte  le  med,  da  hun  saa 
paa  Marys  forsorent  alvorlige  og  alle  de  andres 
latterfortrukne  Ansigter.  Det  kvikkede  op.  Hun 
kendte  Marys  Humor  paa  saadanne  Ture;  for  det 
kunde  ingen  staa,  man  glemte  alt  i  befriende 
Latter  over  det  barnagtigste  Vrøvl. 

Mary  havde  i  nogle  Dage  gaaet  og  grundet 
over  sin  Protegés  underlige  Indadvendthed.  Skulde 
det  maaske  blot  være  et  Tilbagefald  til  den  gamle 
Weltschmertz   —  eller  —  I  Guder!  —  Forelskelse! 

Symptomerne  var  der;  —  men  hvor  var 
Manden?  Mimi  saa  jo  aldrig  andre  Herrer  end 
Kandidat  Rønnow  og  hendes  Fader,  og  da  det  ikke 
saa  godt  kunde  være  den  sidste,  maatte  det,  hvor 
usandsynligt  det  end  lød,  være  den  første. 

Marys  beslutsomme  og  virksomme  Natur  til- 
lod hende  ikke  at  være  udenfor  en  Sag  af  saa 
interessant  Natur,  og  hendes  moderlige  Venskab 
for  Mimi  parret  med  betydelig  Nysgerrighed  lod 
hende  beslutte  at  benytte  denne  Fodtur  til  at  faa 
Historien  frem  for  Dagens  Lys,  for  at  se,  hvad 
der  kunde  gøres. 

For  at  forene  det  nyttige  med  det  behagelige 
havde  Mary  tilsagt  Kandidat  Bondo  til  at  bære  Mad- 
kurven for  hele  Selskabet  og  underholde  hende 
selv  efter  fattig  Evne.  og  hun  havde  atter  af  Hensyn 
til  Apostlens  Generthed  og  Venindernes  Begreb 
om  det  passende  til  sin  egen  Forundring  forholdsvis 
let  faaet   overtalt  Carl  til  at  tage  med. 

Vanskeligere  faldt  det  Mary  at  skatte,  hvad 
hun  kaldte  den  uundgaaelige  Dydens  Vogter  til 
at  ledsage  dem.  Enhver  Tanke  om  at  faa  hendes 
Moder    med     var    paa    Forhaand    udelukket.      Hos 

Frøken  Hermine,  som  hun  først  henvendte  sig  til, 
fik  hun  et  hestemt  Afslag,  og  hos  Frøken  Caroline 
var  hun  ikke  stort  heldigere.  Hone  gjorde  nemlig 
gældende,  at  hendes  Undersaatter '  virkelig  var  for 
skrøbelige  til  at  hære  hende  Landet  rundt.  Dette 
Argument  forekom  nu  ikke  Mary  saa  slaaende, 
da  hun  med  Rette  fandt,  at  Frøken  Carolines 
Ben  gjorde  et  ret  solidt  Indtryk,  og  hun  gav 
følgelig  ikke  fortabt,  men  udfoldede  betydelige 
diplomatiske  Evner  ved  at  friste  Høne  paa  hendes 
allersvageste  Punk,  idet  hun  antydede,  at  denne 
Udflugt  vilde  føre  til  store  Begivenheder,  som  var 
i  Gære,  og  om  hvilke  Frøken  Caroline  ingen 
Anelse  havde. 

Da  Mary  tilmed  erklærede,  at  alle  Hensyn 
til  det  passende  maatte  siges  at  være  sket  Fyldest, 
naar  den  ældre  Frøken  blot  tog  ad  Strandvejen 
pr.  Kapervogn  og  mødtes  med  de  unge  i  Dyre- 
haven for  at  føre  Forsædet  ved  Frokosten,  ind- 
villigede Frøken  Caroline  beredvilligt.   — 


Det  var  i  et  straalende  Foraarssolskin.  at 
den  glade  Klump  skridtede  ud  ad  Strandvejen:  og 
Humøret  var  lige  saa   lyst  som   Vejret. 

Kun  Mimi  syntes  adspredt  og  nervøs,  snart 
usædvanlig  talende  og  munter,  snart  synkende 
hen  i  sig  selv,  tavs  og  drømmende. 

Mary  iagttog  hende  med  interesseret  Opmærk- 
somhed og  overhørte  derfor  de  fleste  af  Kandidat 
Bondos  vel  forberedte  Elskværdigheder,  —  og  hun 
blev  mere  og  mere'  bestyrket  i  sin  Formodning 
om  Aarsagen  til  Mimis  forandrede  Væsen,  indtil 
hun  pludselig  gjorde  Holdt  og  med  et  -Udtryk  i 
sit  kvikke  Ansigt,  som  om  Lynet  havde  ramt 
hende,   udbrod:    „Nu   har  jeg  det!'1 

,. Hvilket?"  spurgte  Kandidat  Bondo  med 
kendelig  Overraskelse  over  denne  tilsyneladende 
saa  umotiverede  Afbrydelse  af  hans  Tales  Strøm. 
Men   han  fik  intet  Svar. 

Mary  havde  set  Carl  nærme  sig  Mimi.  havde 
set  hendes  Rodmen  og  febrilske  Glæde  i  For- 
bindelse med  et  eget  blødt,  varmt  Udtryk  i  hendes 
tungsindige  Øjne.  og  i  et  Nu  havde  hun  fundet 
Spørgsmaalets  Løsning. 

„Jeg  kan  ved  Gud  ikke  fatte,  hvad  Carl 
kan  bedaare  med.  —  blasseret  og  tør  som  han 
er.  Det  var  dog  ogsaa  rent  ud  fjollet,  at  det 
netop  skulde  være  ham,  for  han  tager  hende  nu 
aldrig  i  Evighed  godvilligt.  —  skønt  han  saamænd 
godt  kunde  blive  meget  lyksalig  med  det  søde 
lille    Menneskebarn.    —    —    Naa.    vi    maa    jo    se. 

hvad  vi  kan  gøre!"  sluttede  hun  sine  Overvejelser 
og  overførte  atter  sin  Opmærksomhed  paa  sin 
Sidemand,  der  under  hendes  Adspredthed  havde 
bragt  sig  selv  i  en  stille  Henrykkelse  ved  at  be- 
tragte hendes  elegante,  smidige  Figur,  hendes 
kønne  Hoved  og  sikre  graciøse  Gang. 

„Nu  tænker  De  igen  .paa  Deres  Sværmeri, 
Frøken  Caroline,"  begyndte  Mary  smilende,  skønt 
hans  Blik  ikke  et  Øjeblik  lod  hende  i  Tvivl  om, 
hvor  hans  Tanker  var  anbragte.  „Jeg  kan  des- 
værre ikke  smigre  Dem  med,  at  Deres  Følelser 
bliver  gengældte  paa  det  Sted,"  blev  hun  ved, 
„jeg  har  følt  mig  for,  —  fint,  kan  De  tro,  for- 
færdelig fint.  —  men  hun  sagde  rent  ud,  at  De 
var  hende  lovlig  højtidelig." 

„Frøken  Mary,  De  tror  jo  ikke  selv  et  Øje- 
blik paa  det  latterlige  Sværmeri,  De  altid  driller 
mig  med.  Jeg  har  megen  Agtelse  for  Frøken 
Blom,  men  den  Følelse,  som  De  tænker  paa,  den 
nærer  jeg  ikke  for  hende,  men  som  De  vistnok 
længe  har  anet   —  — " 

„Jeg   tror,   De    vil   narre  mig,"   afbrød  Mary. 

„Nu  frier  han,"  for  det  gennem  hende,  og 
hun  blev  ganske  kold  ved  Tanken,  „jeg  anede  jo 
nok,  at  han  var  godt  ladet,  men  at  han  skulde 
futte  af  allerede,  det  var  jeg  dog  ikke  forberedt 
paa.    —    Jeg    ved    saamænd    ikke    engang,    hvad 

jeg  skulde  svare.  —  Carl  vil  drille  mig  ganske 
ubarmhjertigt,  hvis  jeg  tager  Knud  Bondo,  —  og 
—  lidt  kedelig  er  han  vist  ogsaa  i  Længden;  men 
det  er  dog  ogsaa  Synd  for  ham,  naar  han  nu 
elsker  mig  saa  umaadelig  meget.  —  Naa,  vi  maa 
se,  hvad  der  kan  gøres." 

Og  Mary  lagde  Panden  i  grumme  dybsindige 
Folder  og  fordybede  sig  i  Betragtninger  og  Over- 
vejelser over  sin  egen  og  Mimis  Skæbne,  uden 
dog  at  bestemme  sig  for  nogen  af  de  talrige 
Planer  og  Ideer,  der  stormede  ind  paa  hende.   — 

Mimi  indaandede  i  lange  Drag  den  friske, 
krydrede  Foraarsluft.  Hun  var  begyndt  at  skrante 
i  den  senere  Tid,  hun  smaahostede  og  følte  sig 
mat  og  træt;  nu  var  det  næsten,  som  mærkedes 
Luften  for  stærk,  —  den  steg  til  Hovedet  og 
gjorde  hende  svimmel.  Hun  nød  hvert  Øjeblik, 
hun  gik  ved  Carls  Side;  hun  sagde  ikke  meget, 
var  næsten  bange  for  at  høre  sin  egen  Stemme, 
der  syntes  hende  saa  forandret,  som  om  alene 
dens  bløde  Klang  kunde  forraade,  hvad  der  op- 
fyldte hende.  Hun  stjal  sig  til  at  betragte  ham 
fra  Siden.  Hvor  var  han  køn  og  nobel  i  sin  lyse 
Sommerdragt,  og  hvor  smaa  og  fine  var  ikke 
hans  Hænder  og  Fødderne  i  de  brune  Støvler ;  — 
hun  havde  aldrig  troet,  at  Herrer  kunde  have  saa 
smaa  Fødder. 

Og  Mimi  lyttede  begejstret  til  hans  Stemme: 

—  den  Stemme  var  maaske  det,  hun  holdt  aller- 
mest af  hos  ham.  —  saa  blød,  lidt  træt,  men 
saa  melodisk,  næsten   som  dæmpet  Sang. 

Og  saa,  at  han  talte  saa  alvorligt  og  roligt 
med  hende,  som  aldrig  med  nogen  af  de  andre, 
ofte  spurgte  han  om  hendes  Mening  med  et  „ikke 
sandt?"  der  lød.  som  om  det  virkelig  interesserede 
ham,  om  hun  tænkte  som  han.  Hun  maatte  se 
op  og  møde  hans  Blik,  der  var  roligt  og  liden- 
skabsløst og  dog  havde  et  Udtryk,  som  gjorde 
hende  usikker  og  fik  hende  til  at  rødme. 

„Om  det  dog  var  muligt,  at  han  brød  sig 
om  mig,"  stjal  Tanken  sig  ind  paa  hende,  men 
blev  lige  straks  atter  forjaget. 

Nej,  det  var  jo  utænkeligt.  Hvor  anmassende 
og  latterlig  ubeskeden  var  ikke  den  blotte  Tanke! 
Naar  han  beskæftigede  sig  med  hende,  var  det 
naturligvis  kun  i  Følge  hans  udmærkede  Høflighed. 

—  maaske  kun,  fordi  han  vidste,  at  Søsteren 
holdt  af  hende,  eller  det  var  maaske  rent  til- 
fældigt, naar  han  var  kommet  netop  ved  hendes 
Side.   — 

Saaledes  svingede  hendes  Tanker  uden  Op- 
hør mellem  den  lige  vaagnede  Kærligheds  to  Poler : 
Haab  og  Frygt.  Og  imedens  gik  Carl  og  snakkede 
løs,  uden  at  hans  Tanke  dog  fulgte  synderligt  med 

Ordene,  den  var  —  som  temmelig  hyppigt  i  den 
senere  Tid  —  optaget  af  det  Spørgsmaal:  hvad 
Pokker  der  gik  af  ham. 

Mimi  forstod  han  nok,  hun  var  forelsket  i 
ham,  og  det  var  endelig  ikke  saa  urimeligt;  men 
sig  selv  begreb  han  aldeles  ikke.  Herre  Gud, 
det  var  dog  ikke  første  Gang,  en  ung  Pige  havde 
næret  blide  Følelser  for  ham,  og  det  havde  gerne 
moret,  men  aldrig  berørt  ham  dybere;  og  nu  gik 
han  saagu'  hen  og  —  dumt  Tøjeri!  —  Naar  hun 
saa  endda  var  køn!  afsluttede  han  sin  Tanke- 
række. Men  i  det  samme  mødte  han  hendes 
Blik,  og  han  glemte  rent  at  tilføje:  men  det  er 
hun  ikke  engang.   —    — 

Else  var  i  et  rent  forrygende  Humør  den 
Dag.  Hun  gik  i  Spidsen  af  Truppen  med  Karen 
under  Armen  og  sang  saa  højt,  hun  kunde,  hvilket 
nu  ikke  betød  saa  meget,  da  hendes  Stemme  var 
grumme  spæd  og  lille  og  til  Overflod  temmelig 
falsk.  Det  angreb  hende  paa  ingen  Maade,  at 
Karen  forsikrede  hende,  at  hun,  Else,  var  saa 
musikalsk,  at  det  halve  kunde  være  mere  end 
nok,  naar  hun  ikke  vilde  til  Operaen,  og  at  det 
virkede  ganske  pikant,  at  hun  altid  sang  ved 
Siden   af  den  Tone,  hun  sigtede  paa. 

Else  sang  uforstyrret  videre  paa  noget  gaade- 

fuldt  noget,  som  hun  paa  Karens  Forespørgsel 
kaldte  Dyvekes  Sange. 

„De  er  for  Resten  kønne,  de  Sange,"  sagde 
Karen  med  urokkelig  Alvor,  „det  er  egentlig 
aldrig  gaaet  op  for  mig  før,  men  dit  Foredrag  er 
saa  ejendommeligt  og  betagende,  at  jeg  næsten 
ikke  kan  taale  at  høre  mere;  —  naar  galt  skal 
være,  vil  jeg  næsten  hellere  tage  en  Tørn  paa  en 
halv  Times  Tid  med  en  Beskrivelse  af  din  land- 
lige Ven.  Byrge.  Det  er  dog  naturligvis  ham,  der 
inspirerer  dig  til  disse  gruelige  musikalske  Præsta- 
tioner." 

„Karen,  du  er  et  Asen,  og  jeg  kan  ikke 
forstaa,  at  jeg  saa  godt  kan  lide  dig.  Nu  har 
du  drillet  mig  hver  Time  paa  Dagen  i  samfulde 
halvandet  Aar,  og  dog  er  vi,  takket  være  min 
Englefromhed,  blevne  saa  udmærket  gode  Venner, 
at  jeg  næsten  er  ked  af,  at  vi  knapt  har  et  halvt 
Aar  tilbage  at  skændes  i." 

„Du  er  en  meget  sød  Unge.  Else;  men  du  ud- 
trykker dig  lidt  ukorrekt,  naar  du  siger  „skændes". 
Jeg  har  engang  imellem  maattet  tale  dig  til  Rette, 
naar  du  trængte  til  det,  det  er  det  hele.  Jeg 
har  gjort  dine  Forældre  en  stor  Tjeneste  ved  at 
tage  mig  lidt  af  din  moralske  Røgt  og  Pleje, 
hvilket  jeg  heller  ikke  tvivler  paa,  at  de  vil  være 
mig    meget    taknemmelige    for.    —    Ogsaa    du    vil 

sikkert,  naar  du  bliver  ældre  og  mere  fornuftig, 
paaskønne  min  moderlige  Omsorg  for  din  Frem- 
tids Ve  og  Vel.  Naar  du  rejser,  skal  du  nok  faa 
Brev  hjem  med  til  Fa'r  og  Mo'r  med  Redegørelse 
for  din  Leben  und  Trachten  her  i  Kongens  Køben- 
havn, og  opfører  du  dig  net  og  beskedent  indtil 
da,  skal  jeg  deri  anbefale  din  Forening  med  en 
vis  Person,  som  nok  ellers  ikke  er  synderlig  højt 
a uskrevet  paa  de  Steder." 

Else  stred  for  at  bevare  Alvoren;  men  det 
spruttede  og  klukkede  i  hende,  til  Latteren  slap 
ud,  frisk  og  klingende,  den  tog  helt  Vejret  og 
Magten  fra  hende,  saa  hun  maatte  rive  sig  løs 
fra  Karen  og  staa  stille  for  at  le  af. 

Her  blev  hun  indhentet  af  Mary,  der  havde 
fundet  Varmegraden  ved  Kandidat  Bondos  Side  lovlig 
hed,  og  derfor  var  paa  Vejen  hen  til  de  andre, 
idet  hun  ikke  ænsede  Apostlens  lange  Afskeds- 
blik.  Hun  tog  nu  Else  under  sin  kyndige  Be- 
handling. 

Else  havde  nemlig  to  ømme  Punkter  —  i 
den  bogstaveligste  Betydning,  —  og  dem  havde 
Mary  sin  Styrke  i  at  finde,  og  hun  kildrede 
hende,  til  Else  vred  sig  i  Latter  og  bad  og  bøn- 
faldt  om   at   slippe. 

Efter  dette  stormende  Udbrud  faldt  de  begge 
lidt  til  Ro  i  en  mere  adstadig  Stemning,  og  Marv 

gik  og  overvejede,  oin  hun  ikke  skulde  indhente 
Elses  Mening  om  Kandidat  Bondo;  samme  Else  var 
jo  en  ret  fornuftig  lille  en,  og  Mary  trængte  nu 
til  at  tale  lidt  om  Apostlen  og  høre  ham  bedømt 
af  en  uinteresseret. 

Men  Else  kom  hende  i  Forkøbet.  Hun  syntes, 
Mary  kunde  være  saa  rar  paa  Tomandshaand. 
hun  maatte  nok  kunne  forstaa  dette  med  Byrge 
Hansen,  som  de  andre  bedømte  rent  forkert. 
Derfor  begyndte  Else  efter  et  højtideligt  Tavsheds- 
løfte at  lette  sit  Hjerte  for  Mary.  Men  ret  langt 
kom  hun  ikke  i  sin  Forklaring,  før  hun  standsede, 
—  der  var  jo  egentlig  slet  ikke  noget.  At  hun 
havde  en  Barndomsven,  som  syntes  godt  om 
hende,  og  som  hun  ogsaa  godt  kunde  lide,  men 
som  aldrig  havde  talt  til  hende  om  Kærlighed 
eller  saadan  noget,  —  det  var  jo  alt.  —  Og  dog 
maatte  der  være  noget  mere,  siden  hun  tænkte 
saa  meget  over  det  og  nu  snart  havde  betroet 
sig  i  dybeste  Hemmelighedsfuldhed  til  alle  sine 
Veninder. 

Mary  var  imidlertid  ikke  længe  om  at  klare 
det  Spørgsmaal,  der  voldte  Else  saa  meget  Bryderi. 

„Du  er  forelsket,  min  Pige,  det  er  da  ikke 
til  at  tage  fejl  af;  og  naar  han  nu  sporger  dig. 
om  du  vil  have  ham,  saa  kan  du  ganske  rolig 
paa  mit  Ansvar   sige:    „jo  Tak!"     Han    er   sikker 

nok,  jeg  har  set  ham  og  indestaar  for  ham,  han 
ser  ud  som  Tilforladeligheden  selv.  Med  den 
Slags  Mænd  er  man  ikke  narret." 

„Naa,  er  det  Summen  af  dine  Erfaringer?" 
spurgte  Else  leende.  „For  Resten  er  Byrge  Han- 
sen nu  slet  ikke  saadan  en  skikkelig  Landbo, 
som  I  vil  gøre  ham  til." 

„Er  han  ikke  skikkelig,  lille  Else?  Det  var 
rigtignok  kedeligt.  De  skikkelige  kan  jeg  nemlig 
bedst  lide.  —  Se,  der  er  nn  Kandidat  Bondo! 
Der  er  skam  ingen,  der  falder  paa,  at  han  er 
dreven:  men  skal  jeg  have  mig  en  Mand,  —  hvad 
jeg  nu  nok  tror,  jeg  skal,  —  saa  bliver  det  vist 
alligevel  ham,  for  han  mener  det  da  alvorligt, 
ved  jeg,  og  ham  faar  man  ingen  Bryderier  med. 
Og  jeg  kunde  nu  godt  holde  ud  at  sidde  i  en 
stor  Præstegaard  paa  Landet,  gammel  og  hygge- 
lig skulde  den  være  og  nær  ved  København,  — 
og  saa  skal  du  bare  se,  hvor  jeg  skal  faa  sat 
Fart  i  min  Apostel." 

„Nej,  hvor  du  taler  letsindigt  om  den  Slags 
Ting!"  sagde  Else  med  et  komisk  bestyrtet  Ud- 
tryk, der  dog  ikke  gjorde  noget  dybere  Indtryk 
paa  Mary.   — 

Man  var  nu  naaet  til  Dyrehavens  rode  Port. 
hvor  Frøken  Caroline  stod  i  ivrig  Meningsudveks- 
ling   med    Kaperkusken,    som    hun    beskyldte    for 

utilladeligt  Optrækkeri.  Kuskens  svedne  Grin  og 
joviale  Ytring  om,  at  den  lille  Frue  nok  var  fra 
Landet  a'  og  ikke  rigtig  inde  i  Taksten,  var  lige 
ved  at  bringe  Hone  i  Harnisk,  og  hun  afleverede 
sin  Slutningsbemærkning :  at  hun  hverken  var 
Frue  eller  fra  Landet,  med  megen  Indignation. 

Esther  og  Karen  fik  nu  den  opskræmte  Hone 
under  hver  sin  Arm,  og  i  et  meget  adstadigt 
Tempo  begav  man  sig  ind  i  Skoven. 

Her  herskede  Morgenens  Fred  og  Stilhed. 
Solen  kastede  brede  Lysstriber  ind  mellem  de 
endnu  ikke  fuldt  løvklædte  Boge:  Skovbundens 
fugtige,  sorte  Muld  var  kun  sparsomt  dækket  med 
det  første,  friskgronne  Græs,  hist  og  her,  hvor 
Solens  varmende  Straaler  faldt,  isprængt  med 
hvide  og  gule  Anemoner  og  Ranunkler. 

Kildemanden  var  det  første  Bestemmelsessted, 
her  skulde  Frokosten  indtages,  og  herhen  styrede 
man  straks,  da  Spadsereturen  havde  givet  en 
glimrende  Appetit. 

Mary  havde  sørget  for  Madkurven,  og  Kan- 
didat Bondo.  der  uden  at  kny  havde  baaret  den 
hele  Vejen,  erklærede,  da  han  med  et  Lettelsens 
Suk  afgav  den  til  hende,  at  han  ikke  nærede  Tvivl 
om,  at  dens  Indhold  kunde  mætte  hele  Selskabet, 
selv  om  det  skulde  være  for  et  Par  Dage. 

„Det    har    dog    vel    ikke   taget    paa  Dem.    at 

De  fik  den  Kurv  —  at  bære,"  spurgte  Mary 
meget  deltagende,  „saadan  en  maa  man  tage  som 
en  Mand." 

„Frøken  Mary,  —  undskyld!  Frøken  Steen, 
mener  De  noget  med  dette?  Jeg  aner,  at  De 
leger  med  mig,  og  —    — " 

„Lege  med  Dem,  Kandidat  Bondo?  Ja,  det 
skal  jeg  saamænd  gerne;  vi  kan  maaske  endogsaa 
faa  de  andre  til  at  være  med  til  en  rigtig  gemyt- 
lig Tagfat  eller  Enkemand.  Det  skulde  nu  more 
mig  at  se,  om  De  kunde  fange  mig.  Men  fore- 
løbig skal  vi  spise,  og  De  maa  hjælpe  mig  at 
dække  Bord.  De  skal  blive  rigeligt  belønnet  der- 
for, vær  saa  god,  der  har  De  foreløbig  et  dejligt 
Stykke  Chokolade."    — 

„Saa  frier  han  da  ikke.  saa  længe  han  har 
det  i  Munden."    tænkte  Mary. 

Snart  var  Bordet  dækket:  hele  Selskabet 
havde  efterhaanden  samlet  sig  om  det  og  hilsede 
hver  af  de  Herligheder,  Mary  hentede  op  af  den 
næsten  uudtømmelige  Kurv,  med  begejstrede  Ud- 
brud, til  hvilke  Frøken  Caroline  sluttede  sig  med 
en  Bemærkning,  der  tydeligt  nok  kom  fra  Hjertet. 

„Det  er  virkelig  en  dejlig  Mad,  lille  Mary, 
saadan  en  Frokost  er  saamænd  ikke  billig." 

Og  saa  spiste  man  af  Hjertens  Lyst.  Kilde- 
manden bragte  Vand   paa   en  gammeldags  Kobber- 

maskine,  og  Mimi  maatte  lave  Kaffe,  da  alle 
nærede  nogen  Tvivl  om  Marys  Færdighed  i  den 
Retning. 

De  to  Herrer,  der  i  Begyndelsen  følte  sig 
lidt  trykkede  af  det  ny  i  den  Slags  naive,  forhi- 
storiske Udflugter,  (Carls  Udtryk)  var  snart  paa 
Højde  med  den  almindelige  Munterhed  og  hjalp 
flinkt  til  med  Morsomheder  af  forskellig  Art. 

Efter  Maaltidet  delte  Selskabet  sig  i  to  Lejre. 
Esther  vilde  absolut  spadsere  en  ordentlig  Tur  i 
Skoven,  hun  kom  der  saa  sjældent  og  nød  Natu- 
rens Skønhed  saa  stærkt,  at  hun  ikke  lod  sig  nøje 
med  en  Visit  paa  de  allermest  civiliserede  Steder. 

Hende  fulgte  Karen,  Else,  Asta  og  Ingeborg, 
Mimi  og  Carl,  medens  Frøken  Caroline,  Mary  og 
og  Kandidat  Bondo  foretrak  at  passe  paa  Mad- 
kurven saa  længe. 

Høne  havde  anbragt  sin  fyldige  Person  op 
ad  en  Træstamme  i  en  plastisk  Stilling,  der  lod 
alle  dens  svulmende  Enkeltheder  komme  til  deres 
Ret.  Hun  halede  nu  et  vældigt  Strikketøj  op  af 
Lommen  og  lod  med  vanlig  Energi  Pindene  rasle 
som  Akkompagnement  til  hendes  livlige  Under- 
holdning. 

„Naa,  lille  Mary,  hvad  er  det  saa,  der  skulde 
ske?  Har  du  set  noget?  For  det  er  da  vel 
ikke  dig  selv,  der  er  ved  at   —    — "• 

Der  gik  aabenbart  et  Lys  op  for  Frøken  Ca- 
roline, for  hun  snubbede  sig  selv  af,  smilede 
underfundigt  forstaaende  til  Mimi  og  gik  med  en 
hurtig  Tankeforbindelse  over  til  at  tale  med  den 
noget  forbløffede  Kandidat  om  hans  Livsmaal  og 
Fremtidsudsigter,  hvilke  hun  behandlede  ud  fra 
sin  egen  praktiske  Synsmaade. 

Men  lidt  efter  lidt  virkede  hendes  egen  Tale- 
strøm og  Formiddagens  uvante  Anstrengelser  søvn- 
dyssende paa  Frøken  Caroline,  og  efter  en  Del 
uartikulerede  Gurglelyde  og  Suk  slumrede  hun 
sødeligt  ind. 

„Jeg  tror  sandelig,  at  Frøken  Blom  er  faldet 
lidt  hen,"  kundgjorde  Kandidaten,  der  først  havde 
bemærket  denne  Kendsgerning. 

,.Det  gaar  aldrig  i  Livet  an!  det  —  det  — 
det  er  upassende,"   svarede  Mary  yderst  raadvild. 

,,Det  manglede  blot,  —  saa  er  han  der  igen 
lige  paa  Stedet  med  den  Erklæring,"  udmalede 
hendes  Tanke  lynsnar  Situationen. 

„Vi  maa  finde  paa  noget,"  sagde  hun  højt. 
og  med  et  Sæt  var  hun  oppe.  „Lad  mig  nu  se, 
hvad  Deres  Ben  duer  til,  Kandidat  Bondo,  kan 
De  fange  mig,  faar  De  noget  godt!" 

„Men,  Frøken,  jeg  synes,  vi  sad  saa  godt, 
og  De    var   selv  træt  før."    indvendte  Kandidaten. 

Men  Mary  var  allerede  i  fuld  Fart  inde  mellem 
Træerne,  og  han  maatte  efter. 

En  Times  Tid  senere  slog  Frøken  Blom  atter 
sine  vandblaa  Øjne  op,  og  da  hun  saa  sig  forladt 
af  hele  Selskabet,  dæmrede  der  hos  hende  en 
Anelse  om,  at  hun  vist  i  Grunden  røgtede  sit 
Hverv  som  moderligt  Opsyn  for  Ungdommen  paa 
en  noget  utilfredsstillende  Maade.  Men  da  hun 
kort  efter  saa  hele  Selskabet  nærme  sig  i  sluttet 
Trop  og  i  den  hjerteligste  Latter,  faldt  hendes 
opskræmte  Samvittighed  straks  atter  til  Ro. 

Grunden  til  de  unge  Pigers  ubeherskede 
Munterhed  var  hende  i  Begyndelsen  aldeles  gaade- 
fuld,  idet  de  med  smaa  Ophold  saa  paa  hinanden 
og  brast  i  Latter,  uden  at  kunne  eller  ville  svare 
paa  hendes  mange  Sporgsmaal  om,  hvad  der  var 
hændet  dem. 

Men  da  hun  fik  Øje  paa  Kandidat  Bondo, 
der  kendelig  forlegen  og  med  et  usikkert  Smil 
om  Munden  brugte  alle  Haande  mærkelige  Ma- 
nøvrer for  at  bevæge  sig  uden  om  de  andre  ind  i 
Kildemandens  Hus,  forstod  hun,  at  han  var  Latte- 
rens ufrivillige  Genstand. 

„Der  er  da  ikke  tilstødt  Dem  noget,  Kandidat 
Bondo?"  stoppede  hun  ham  i  hans  Tilbagetog. 
„Jeg  synes,  De  gaar  saa  underligt.'' 

„Aa,  blot  et  lille  Uheld,  intet  af  Betydning." 


191 


„Gud!  De  har  da  ikke  stødt  Dem,  De  ser 
saa  bleg  ud." 

,.Xej,  aldeles  ikke  —  det  er  kun  en  lille 
Rift,  —  jeg  blev  hængende  i  en  Tjørn,  da  jeg 
skulde  fange  Frøken  Mary  —  Frøken  Steen.  — 
Det  er  nærmest  mit  Toilet,  der  er  kommet  lidt  i 
Uorden."  Og  Kandidaten  forsvandt,  stadig  bag- 
læns og  ubeskrivelig  flov  ind  i  Huset,  medens  de 
unge  Piger  gav  deres  møjsommeligt  tilbagetrængte 
Latter  frit  Løb.  Else  begyndte  at  give  Frøken 
Caroline  en  udførlig  Beskrivelse  af  Apostlens  lille 
Uheld,  men  Mary  afskar  lidt  hidsig  al  videre  Ud- 
vikling: 

..Han  rev  sine  Benklæder  paa  en  Busk,  da 
han  løb  efter  mig,  —  det  er  noget,  som  kan  ske 
for  enhver,  og  det  er  slet  ikke  noget  saa  forfærde- 
lig grinagtigt  —  mindst  for  ham.  —  Jeg  gad  set 
en  af  jer,  hvis  I  var  kommet  saadan  af  Sted,  om 
I  ikke  ogsaa  havde  været  lidt  flove  ved  det." 

Den  paafolgende  Pause  lod  ane,  at  det  sik- 
kert vilde  have  været  Tilfældet,  og  Esther  fandt 
Øjeblikket  passende  til  at  foreslaa,  at  man  begav 
sig  paa  Hjemvejen. 

Frøken  Carolines  bestemte  Ønske,  at  man 
skulde  tage  hjem  med  Banen,  fandt  almindelig 
Tilslutning,    og   efter   at  Klumpen    havde    komple- 

teret  sig  med  den  istandsatte  Kandidat,  satte  man 
Kursen  mod  Stationen. 

Da  Mimi  havde  sagt  Farvel  til  de  andre  paa 
Banegaarden  i  København,  skyndte  hun  sig  hjem. 
Hun  var  meget  træt:  hun  maatte  opsætte  at  tænke 
paa  alt  det,  hun  havde  samlet  i  Dag  af  Skønhed 
og  Lykke  igennem  Ord  og  Tanker  og  Indtryk  — 
gemme  det,  til  hun  var  ene  paa  sit  Værelse  i  sin 
egen  Sofakrog. 

Men  da  hun  sad  der,  skurrede  der  som  en 
Dissonans  ind  mellem  alle  de  lyse  Tanker  og 
Minder.  Hun  havde  været  glad  og  taknemmelig 
for  Turen,  og  hendes  Hjertes  Lykke  havde  vel 
spejlet  sig  i  de  store  Øjne,  da  hun  sagde  ham 
sit  „Tak  for  i  Dag!"'  Men  hvor  underlig  und- 
vigende, næsten  skarp  lød  ikke  hans  ellers  saa 
bløde  Stemme,  da  han  med  et  let  Smil  og  Buk 
havde    svaret:    „Aa,   intet   at  takke  for.    Froken!" 


Dæmpet  trængte  Eftermiddagssolen  gennem 
de  sammenhæftede  Gardiner  ind  i  Mimis  lille 
Værelse  og  kastede  Strejflys  paa  de  mange 
Medicinflasker  paa  Bordet  og  paa  Sengens  hvide 
Lagner. 

Brystsygen  havde  udviklet  sig  langsomt,  men 
sikkert;  gennem  Uger  havde  hun  følt  Kræfterne 
svinde,  uden  store  Smerter  —  Dag  for  Dag;  og 
nu  laa  Mimi  stille  hen  med  lukkede  Øjne  og 
Hænderne,  hvide  og  spinkle,  ovenpaa  Tæppet. 
Hovedet  hvilede  som  paa  en  Pude  af  det  opløste, 
mørke,  fugtigt  glinsende  Haar.  Trækkene  syntes 
saa  skarpe,  Teinten  var  mathvid,  og  mellem  de 
aabne,  blodløse  Læber  lyste  Tændernes  skinnende 
Række. 

Moderen  sad  ved  Siden  af  Sengen,  hun  var 
blevet  saa  lille  og  spinkel  under  dette,  Øjnene 
havde  faaet  et  forskræmt,  fraværende  Udtryk,  som 
saa  hun  indad,  medens  hun  rokkede  ustandseligt 
—  frem  og  tilhage  —  langsomt  og  afmaalt,  me- 
kanisk. 

Nu  skulde  hendes  Barn  dø,  hendes  lille  Pige; 
maaske  i  Dag,  maaske  om  en  Time,  maaske  først 
i  Morgen  eller  om  nogle  Dage,  —  hun  vidste  jo, 
der  var  intet  Haab  tilbage,  ingen  Barmhjertighed 
for  hende. 

Var  der  nu  en  Vilje,  en  Styrelse  bag  denne 
tunge  Prøvelse?  Var  det  en  Straf  for,  hvad  hun 
havde  fejlet  i  sit  Liv,  da  maatte  hendes  Synd 
være  stor,  for  kun  at  kunne  sones  med  Tabet  af 
det,  hun  havde  kærest. 

Og    var    det    kun  Skæbnens    vilkaarligt   ram- 

mende  Haand,  der  faldt  paa  hende,  hvor  var  da 
det   skærmende,    beskyttende,   retfærdige   Forsyn? 

Nej,  nej,  det  er  Guds  Vilje,  der  sker,  tyssede 
hun  paa  den  oprørske  Tanke,  han  vil  tage  dit 
Barn  til  sig  i  sin  Himmel  og  give  det  sin  Fred 
og  Glæde,  som  er  over  al  Forstand,  —  og  jeg 
maa  ikke  klage,  men  takke  og  love  ham. 

Og  hun  sænkede  det  tanketrætte  Hoved. 
Saaledes  havde  hun  i  Dage  og  Nætter  svævet 
mellem  angstfuld  Undren  og  Uforstaaen  og  sløv 
Sorg  og  Resignation.  Engang  imellem  kastede  et 
svagt  Haab  en  bleg  Straale  ind  i  det  fortvivlede 
Moderhjerte,  —  men  Haabet  svandt,  og  Rædslen 
over  Virkeligheden    vendte    dobbelt    stærk   tilbage. 

Men  maaske  var  det  bedst  for  hendes  lille 
Pige  saadan.  Hun  havde  trods  al  sin  Kærlighed 
blot  kunnet  give  Barnet  sit  eget  tunge  Sind  i 
Arv.  og  maaske  havde  Livet  kun  for  Mimi  haft 
Savn  og  Skuffelser,  end  ikke  med  det  fattige 
Maal  af  Lykke,  hun  selv  havde  nydt,  og  som 
hvert  Menneske  havde  Krav  paa  at  eje. 

For  Mimi  var  Tanken  om,  at  hun  skulde 
dø,  blevet  som  en  kær  Ven.  Hun  havde  længe 
vidst,  at  hun  skulde  bort,  men  denne  Vished  gav 
hende  den  milde  Fred,  som  laa  over  hendes  Træk. 
Hun  havde  aldrig  haft  Mod  til  at  gaa  Livet  i 
Møde,    Fremtiden  rummede  intet  Haab  for  hende. 

og  nu  vilde  Døden  komme  og  tage  hende  midt 
i  en  skøn  Drøm  om  Kærlighed  og  Lykke,  en 
Drøm,  der  aldrig  kunde  være  blevet  Virkelighed ; 
og  Døden  vilde  saaledes  befri  hende  fra  en  <  >j »- 
vaagnens  Skuffelser. 

Mimi  havde  slaaet  Øjnene  op  og  laa  og  saa 
paa  Moderen.  Hun  syntes  først  nu,  hun  saa, 
hvor  denne  faldt  sammen,  naar  hun  ikke  troede 
sig  iagttaget.  Hvor  det  var  Synd  for  hende,  at 
Mimi  nu  skulde  forlade  hende !  De  havde  haft 
det  saa  godt  og  fortroligt  sammen  i  den  sidste 
Tid,  og  nu  blev  hun  ganske  ene  tilbage  —  ene 
med  Faderen. 

Ogsaa  han  vilde  vel  komme  til  at  savne 
hende.  Han  vilde  aldrig  have  nogen  at  tale  med 
efter  Middagen,  inde  i  Sofaen. 

Men  tungest  blev  det  dog  for  hendes  lille 
kærlige  Moder,  —  —  og  Taarerne  fyldte  de  mørke 
Øjne,  der  syntes  saa  unaturligt  store  i  det  hvide 
Ansigt,  og  hun  tog  Moderens  arbejdshaarde,  spinkle 
Haand  mellem  begge  sine.   —   „Stakkels  Moder!" 

„Men  dog,  min  lille  Pige,  er  du  vaagnet. 
uden  at  jeg  har  set  det?" 

Atter  var  det  lille  anstrengte  Smil  om  Mun- 
den, og  hun  snakkede   løs,  nervøst,  ivrigt. 

„Nu  skal  du  nok  have  din  Medicin  og  el 
Glas  Vin  ovenpaa,  og  mon   saa  ikke  Marv  skulde 

komme  og  se  til  dig.  —  det  er  jo  snart  et  Par 
Dage.  siden  hun  har  været  her.  Hun  længes  nok 
efter  snart  at  faa  dig  op.  saa  I  kan  komme  ud 
paa  Munterhed  sammen;  nu  er  Sommeren  der 
snart  med  Skovture  og  Rejser  —  og  Eksamen, 
saa  du  har  rigtignok  ikke  Tid  til  at  ligge  her!'4 
Der  kæmpede  noget  i  Mimi,  —  saa  brød 
hun  ud  i  Graad  og  slog  Armene  om  Halsen  paa 
Moderen,  der  bøjede  sig  ned  over  Sengen.  „Aa, 
Moder,  Moder!  Det  tror  vi  jo  ikke  paa.  nogen 
af  os,  —  det  er  Synd,  at  vi  længer  vil  søge  gen- 
sidig at  smile  det  bort,  som  dog  raaa  komme  — 
og  vist  kommer  snart.  Men  jeg  er  slet  ikke 
baage,  og  du  maa  ikke  græde  mere  og  ikke  være 
saa  forknyt.   — " 


Det  bankede  let  paa  Sygeværelsets  Dør.  Det 
var  Hr.  Krone,  der  sagte  listede  sig  ind,  rolig  og 
værdig  som  altid,  men  ældet  og  træt. 

Han  gik  lige  hen  til  Sengen  og  spurgte 
hviskende  sin  Kone.  om  Mary  og  en  ung  Mand 
maatte  komme  ind. 

Mimi  havde  opfanget  hans  Ord,  og  der  gled 
en  Lysning    over    hendes  Træk.   —   men    ikke   et 

Ord  kunde  hun  faa  frem,  kun  nikke  paa  Moderens 
Spørgsmaal. 

Og  saa  kom  de  ind;  Mary  først. 

I  hendes  Ansigt  havde  Øjeblikkets  Alvor  af- 
løst det  forvovne,  smilende  Udtryk,  og  der  var 
Angst  og  Sorg  i  de  ellers  leende  Øjne,  da  hun 
saa  Mimi;  —  det  var  første  Gang,  at  Livets  eller 
snarere  Dødens  Alvor  som  et  koldt  Pust  slog 
hende  i  Møde. 

Bag  hende  kom  Carl,  tvungent  rolig  og  be- 
hersket, men  bestormet  af  tusinde  modstridende 
Tanker  og  Følelser. 

Hvad  vilde  han  her?  Det  var  hans  Søster, 
som  havde  bedt  ham  derom,  havde  fordret  det 
som  en  Pligt  imod  hende,  der  elskede  ham  og 
længtes  efter  ham.  Han  skulde  gøre  sit  til  at 
gøre  hendes  sidste  Timer  lysere,  hendes  Afsked 
fra  denne  Jord  lettere. 

Men  det  var  jo  et  Bedrag  mod  hende,  — 
han  sagde  sig  det  atter  og  atter,  som  vilde  han 
overdøve  sit  Hjertes  Stemme,  der  hviskede:  nej, 
nej,  det  er  intet  Bedrag,  du  elsker,  skønt  du  for- 
nægter dig  selv  og  din  unge  Kærlighed.   —    — 

Hvad  der  foregik  om  ham,  vidste  han  ikke, 
han  gled  ned  ved  Sengen  med  Mimis  Haand 
i  sin. 

Ingen    af   dem    talte,    —    det    var,    som    om 

Ord  blev  for  tunge  til  at  udtrykke,  hvad  de  følte, 
—  det  bares  fra  Sjæl  til  Sjæl,  —  det  læstes  i 
de  fugtige,  straalende  Øjne. 

Saaledes  gik  Minutter. 

Det  var  Mimi,  som  først  talte.  Stemmen 
var  svag,  men  skælvende  af  Bevægelse.  Blødt 
og  naturligt  faldt  Ordene,  der  fortalte  om  al  hen- 
des Længsel  før  og  hendes  Lykke  nu. 

Hun  vilde  gerne  dø,  for  hun  var  lykkelig  nu, 
og  hun  vidste,  at  Livet  ikke  vilde  holde  de  Løfter, 
det  gav  i  denne  Stund. 

Saa  tog  hun  hans  Hoved  mellem  begge  sine 
Hænder  og  bøjede  det  ned  til  sit.  Han  trykkede 
sine  Læber  mod  den  høje,  hvide  Pande. 

„Farvel,  min  elskede/'  hviskede  hun,  og  Blodet 
skød  endnn  engang  op  i  de  mathvide  Kinder. 


Otte  Dage  senere  døde  Mimi. 

Langsomt  svandt  Livskraften  som  gennem 
hvert  Aandedrag.  Hun  laa  stille  ben,  rolig  og 
tryg,  med  Haanden  gemt  i  Moderens,  Øjnene 
lukkede  og  et  Smil  om  Munden,  et  Smil,  som 
mildnede  Ansigtets    skarpe  Træk   og   fortalte    om, 

hvor    svulmende    rigt    paa  Lykke    og  Fred  Hjertet 
i  det  svage  Legeme  var. 

.  I  dejlige  Drømme  randt  Dagene  hen,  Drømme, 
der  havde  Erindringens  Tryghed,  den,  ingen  Vir- 
kelighed  ejer. 

Og  da  Solen  en  Foraarsmorgen  steg  straa- 
lende  op  og  sendte  sit  første  gyldne  Lys  ind  i 
Værelset.  —  da  randt  den  sidste  Livsbølge  gen- 
nem de  trætte  Aarer,  —  og  Lyset  svandt  for 
Mimis  Øjne  i  Dødens  Skygger.   —    — 


Der  var  ingen  Sygdom,  man  var  saa  fortro- 
lig med  i  den  blomske  Kreds,  som  med  Eksamens- 
feber. 

Som  et  ligefremt  Raseri  greb  den  alle  Med- 
lemmer af  Familien  mindst  en  Gang  om  Aaret. 
naar  Preliminaristerne  skulde  op.  Alvorligst  tog 
den  paa  de  stakkels  Eksamensofre  selv,  som  blege 
og  i  Spænding  sneg  sig  omkring:  men  ogsaa 
Frøken  Hermine  var  meget  nervøs,  og  hendes 
Nervøsitet  bredte  sig  hurtigt  til  hele  Lærerperso- 
nalet, særlig  til  dem,  der  underviste  paa  Kursus, 
og  for  hvem  Udfaldet  ikke  blot  var  en  Æressag, 
men   i  mange  Tilfælde  et  Eksistensspørgsmaal. 

Man  havde  i  Aarenes  Løb  prøvet  mange 
Slags  Eksamensfeber.  Oftest  skulde  en  af  de 
unge  Pensionærer  tage  Eksamen  ved  Skolen,,  ofte 
var  det  ogsaa  en  videregaaende  Uddannelse,  der 
skulde  afsluttes;  snart  skulde  en  musikdyrkende 
Dame  optages  paa  Konservatoriet,  eller  man  gik 
i  Spænding  for  Udfaldet  af  den  aarlige  Prøve  der ; 
snart  var  det  en  Elev  af  Tegneskolen,  der  rystede 
for  at  høre  Dommen  over  mange  Aars  Arbejde 
og  Flid. 

Hvilken  Vej  de  unge  Piger  end  valgte,  saa 
kom  de  dog  næsten  alle  under  Eksamensfeberens 
voldsomme  Tag,  for  de  Mennesker,  som  optoges 
i  Frøknerne  Bloms  meget  søgte  Pensionat  havde 
alle  et  alvorligt  Formaal  med  deres  Ophold  i 
København,  paa  en  eller  anden  Maade  søgte  de 
at  erhverve  Kundskaber  for  at  betrygge  deres 
Fremtid. 

At  en  saadan  Bestræbelse  skulde  være  frem- 
herskende, var  forøvrigt  ogsaa  en  af  Betingelserne 
for,  at  en  ung  Pige  kunde  blive  optaget  i  Frøk- 
nerne Bloms  Hjem,  for  —  som  Frøken  Hermine 
stærkt  betonede  —  hun  hadede  disse  Driverter, 
som  kun  kom  til  Hovedstaden  for  at  more  sig 
og  være  lidt  hjemmefra. 

Og  skulde  en  saadan  ung  Dame  have  for- 
vildet sig  op  i  dette   Hjem,  vilde  hun  sikkert   og- 

saa  have  været  meget  at  beklage.  Hendes  for- 
vænte Naturs  Fordringer  vilde  umuligt  kunne  ske 
Fyldest  i  et  Hjem,  hvor  enhver  var  optaget  af 
sit  Arbejde,  hvor  alle  havde  travlt,  og  ingen  kunde 
tænke  paa  selskabelig  Underholdning  eller  Opvart- 
ning; hvor  enhver  maatte  sørge  for  sig  selv,  og 
hvor  Fornøjelsen  bestod  i  ved  Maaltiderne  at  sam- 
les og  drøfte,  hvad  hver  især  havde  oplevet,  idet 
man  delte  hverandres  Interesser,  Forhaabninger 
og  Skuffelser. 

Thi  det  var  netop  det  ejendommelige  ved 
Frøken  Bloms  Pensionat,  at  hun  forstod  at  gore 
det  til  et  virkeligt  Hjem  for  de  unge  og  et  godt 
Hjem.  Der  udgik  fra  hende  selv  en  saadan 
Glæde  ved  at  arbejde,  en  saadan  Virkelyst,  at 
den  uvilkaarligt  paavirkede  alle,  og  den  Interesse, 
hun  nærede  for  hver  især,  smittede  dem,  der 
levede  i  Hjemmet,  saa  de  med  hende  tog  Del 
i  de  andres  Studier  og  følte  sig  tilfredse,  eftersom 
deres  Forstaaelse  og  Indsigt  voksede. 

Man  følte  sig  solidariske,  man  fandt  Glæde 
i  at  mødes  efter  Dagens  Arbejde  og  disputere 
eller  hvile  ud   ved  god  Musik  eller  Litteratur. 

Trods  det,  at  alle  havde  for  meget  at  vare- 
tage, til  at  man  kunde  vaage  over  den  enkelte. 
var  de  unge  Piger  her  mindre  udsatte  tor  at  tri- 
stes til  at  søge  dumme  eller  skadelige  Adspredelser, 

end  i  mange  tilsyneladende  bedre  og  omhygge- 
ligere Hjem,  hvor  der  mangler  en  af  de  bedste  af 
alle  opdragende  Magter:  Arbejde.  Man  havde 
ligefrem  ikke  Tid  til  at  finde  paa  Dumheder,  selv 
om  ikke  den  intelligente  Aand,  der  herskede,  hur- 
tigt havde  øvet  sin  Indflydelse  paa  de  unge  og 
fyldt  dem  med  Tanker,  der  var  en  Modvægt  mod 
usunde  Fantasterier  og  Drømme.   — 

Nu  nærmede  Eksamenstiden  sig  igen. 

Men  i  Aar  hvilede  der  en  tungsindig  Stem- 
ning over  alle  Kursusdamerne.  Indtrykket  af 
Dødens  ubønhørlige  Grusomhed  havde  rystet  dem 
dybt,  og  medens  Tankerne  op  og  op  igen  kred- 
sede om  dette  store,  forfærdelige,  uforstaaelige. 
Livets  Ophør,  glemte  de  endogsaa  for  en  Tid 
deres  egne  sraaa  Bekymringer,  deres  Frygt  og 
Ærgerrighed. 

Det  var  endnu  saa  kort,  siden  Mimi  døde, 
Mindet  om  hende  dvælede  endnu  i  al  sin  Glans 
blandt  Kammeraterne,  og  den  glade,  hyggelige 
Tone  imellem  dem  begyndte  ikke  saa  snart  at 
vokse  sig  frem  igen,  før  Savnet  af  den  fraværende 
meldte  sig  med  dobbelt  Styrke,  og  de  endte  med 
at  sidde  alvorlige  og  betagne,  medens  de  skælvende 
Læber  og  taareduggede  Øjne  forraadte,  at  et  Ord, 
en  Erindring  atter  havde  bragt  Tanken  tilbage 
til   den   elskværdige,   melankolske  Kammerat,    som 

aldrig  mere  i  deres  livlige  Drøftelser  skulde  lægge 
et  godt  Ord  ind  for  dette  eller  hint. 

Dybest  havde  Sorgen  grebet  Mary.  Hun  fandt 
ikke  Hvile  eller  Fred  noget  Sted  i  sin  sørgmodige 
Længsel  efter  sin  lille  Protegé. 

Hendes  Væsen  var  i  Begyndelsen  fuldstændig 
forandret.  Tavs  og  sagtmodig  sad  hun  og  gen- 
nemlevede i  Tankerne  atter  og  atter  den  sidste 
frygtelige  Tid,  fra  Mimi  efter  Skovturen  paadrog 
sig  den  stærke  Forkølelse,  der  hærgede  hendes  i 
Forvejen  meget  angrebne  Lunger,  og  til  hendes 
Lidelser  endtes. 

Men  en  Hentydning,  ja  blot  et  deltagende 
Tonefald  kunde  kalde  Taarerne  frem  i  Marys 
ellers  saa  leende  Øjne. 

Til  sidst  forsikrede  Mary  ikke  mere  at  kunne 
udholde  at  se  Mimis  tomme  Plads  i  Skolestuen, 
hun  vilde  opgive  at  gaa  paa  Kursus  og  hjemme 
søge  at  blive  sig  selv  igen.  Men  efter  nogle 
Dages  Forløb  vendte  hun  tilbage  igen.  Stilheden 
og  Manglen  paa  Beskæftigelse  derhjemme  var  en 
endnu  større  Lidelse,  saaledes  kom  hun  aldrig 
over  sin  Sorg  og  vilde  derfor  som  sidste  Middel 
prøve  den  for  hende  ganske  ny  Situation :  at  være 
knusende  flittig.   — 

Og  uden  Hensyn  til  sørgende  eller  glade  løb 
Tiden,    og   Eksamen    stod    atter    for   Døren.     Lidt 

efter  lidt  lagde  den  Beslag  paa  de  unge  Pigers 
Tid  og  Tanker,  saa  Sorgen  over  Mimis  Dod  efter- 
haanden  gled  i  Baggrunden ,  laa  som  et  stille 
Alvor  over  dem. 

At  denne  Eksamen  var  nær,  sporedes  tydeligt 
paa  mange  forskellige  Tegn.  Kursusdamerne  saas 
rundt  om  paa  Gangene  i  Klynger,  ivrigt  optagne 
af  at  afhandle  alvorlige  Spørgsmaal,  og  kom  man 
tilfældigvis  forbi,  kunde  man  være  vis  paa  at  høre 
Ytringer  som:  „Hun  staar  absolut  i  ug,u  eller 
„Hr.  Hansen  mener,  hun  kniber  et  mg,"  eller 
„Censor  skal  være  en  frygtelig  Krakiler.''  —  Det 
var  karakteristisk  for  Opfattelsen,  at  Censor, 
hvem  han  end  var,  altid  skildredes  som  en  fryg- 
telig Krakiler. 

I  Timerne  var  der  en  vis  Iver  over  Arbejdet, 
som  trods  den  tiltagende  Varme  blev  ihærdigere 
og  ihærdigere,  jo  længere  man  kom  ind  i  For- 
sommeren. Der  blev  ofret  Aarstal  og  Navne  en 
ganske  sjælden  Opmærksomhed.  Man  havde  lige- 
frem Mani  for  Samlingsspørgsmaal,  og  næppe  ud- 
talte en  uforsigtig  Elev  et  Aarstal,  en  Dato,  et 
Navn,  før  en  Hagel  af  Spørgsmaal  udgød  sig 
over  hende  for  at  fange  hende  i  en  Redegørelse 
af  alt,  hvad  der  stod  eller  kunde  sættes  i  For- 
bindelse dermed.  Rundt  om  paa  Sovekamrene  og 
i  Kursusværelset  saas  Papirslapper  med  Fortegnelser 

over  forskellige  historiske,  geografiske  eller  natur- 
historiske Kendsgerninger.  Oversigtstabeller  var 
meget  efterspurgte,  men  mest  almindelige  var  dog 
de  Sedler,  der  indeholdt  Beregninger  over  mulige 
eller  sandsynlige  Hovedkarakterer  ved  Eksamenen, 
dersom  man  i  de  enkelte  Fag  fik  saa  eller  saa 
mange  Points.  Den  Slags  Opgørelser  forefandtes 
i  et  utroligt  Antal;  thi  de  kunde  varieres  med 
den  vidunderligste  Opfindsomhed.  Var  Humøret 
sort,  saa  sattes  alle  Karaktererne  under,  hvad 
Sandsynligheden  talte  for,  at  man  opnaaede:  men 
havde  man  saa  en  Dag  været  heldig,  maatte  det 
hele  forandres,  og  man  begyndte  forfra  paa  at 
overveje,  om  mg-j-  var  for  meget  i  Fysik  eller 
g-f-   for  lidt  i   Fransk. 

Ind  imellem  opkastedes  vel  de  hundrede 
Gange  det  aldrig  besvarede  Spørgsmaal,  hvad  vel 
Opgaven  i  dansk  Stil  vilde  blive.  Ogsaa  her 
søgte  man  ved  kloge  Spekulationer  at  komme  paa 
Spor  derefter,  men  det  hele  blev  dog  kun  tomme 
Gisninger,  siden  endnu  ingen  hidtil  havde  kunnet 
udgrunde  den  flygtede  Eksamenskommissions  Tan- 
ker.  — 

Ingen  hørte  mere  taalmodigt  paa  disse  idelige 
Gentagelser,  og  ingen  viste  mere  levende  Deltagelse 
for  alles  Haab  og  Frygt  end  netop  ..Knokkel- 
kvinden".      Det    var     hendes     ofte     udtalte,     ufor- 


206 


gribelige  Mening,  at  alt,  hvad  Esther  fik  under 
ug  i  alle  Fag,  var  den  sorteste  Uretfærdighed; 
men  selv  om  Filosoffen  var  og  blev  hendes  er- 
klærede Yndling,  saa  havde  hun  dog  ogsaa  inderlig 
Medfølelse  for  de  andre  Stakler,  som  pustende 
sad  over  deres  Bøger  længe  efter  den  reglemen- 
terede Læsetid. 

Det  kunde  endogsaa  hænde,  at  den  før  saa 
haanede  Frøken  Zimmermann  nu  vovede  sig  lige 
ind  i  Kursusstuen,  og  medens  hun  erkyndigede 
sig  om  de  læsendes  Arbejde,  gav  mange  gode 
Vink  og  Raad,  oversatte  en  Sætning  for  en,  rettede 
en  Fejl  for  en  anden,  inden  hun  atter  forsvandt 
med  et  særligt  Nik  til  Esther. 

De  to  havde  i  Vinterens  Løb  knyttet  et  for 
alle  udenforstaaende  ufatteligt  Venskab.  Daglig 
forsvandt  Esther  op  paa  Kvisten.  —  „Hun  giver 
Filosoffen  paa  Tagkamret,"  plejede  Karen  at  sige, 
—  og  det  var  ikke  faa  Timer,  hun  tilbragte  i 
sin  for  andre  saa  usympatetiske  Lærerindes  Sel- 
skab, selv  udenfor  den  Tid,  der  var  helliget 
Latinen. 

De  plejede  da  at  snakka  om  næsten  alt 
mellem  Himmel  og  Jord,  mest  dog  om  Esthers 
Drømme  og  Forhaabninger. 

Der  var  foregaaet  en  stor  Forandring  med 
Frøken  Zimmermann  i  det  halve  Aar,    hun  havde 

kendt  Esther.  Hendes  Tavshed,  der  i  Begyndelsen 
syntes  sygelig,  ophørte  lidt  efter  lidt,  forst  over- 
for hendes  Yndling,  siden  ogsaa,  om  end  kun  til 
Dels,  i  Samlivet  med  de  andre.  Forsigtig,  famlende 
og  synlig  genert  havde  hun  i  den  første  Tid  for- 
søgt at  bringe  Esthers  Hjem  og  Forældre  paa 
Bane,  naar  de  var  ene.  Hun  havde  aldrig  spurgt 
direkte,  men  Esther  mærkede  snart,  at  intet 
Emne  var  hende  kærere,  og  at  dette  ikke  blot 
var,  fordi  hun  forstod,  at  Barnets  Hjemve  blev 
mindre,  naar  det  fik  Lov  at  udtale  sig  om  hvad 
der  fyldte  dets  Tanker. 

Derfor  fortalte  Esther  efterhaanden  aabenl  og 
varmt  om  Faderen,  der  under  Livets  haarde 
Kampe  selv  var  blevet  indesluttet  og  haard ,  der 
nægtede  sig  selv  alt  for  at  kunne  give  sine  Børn 
den  Opdragelse,  som  hans  Stilling  berettigede  ham 
til  at  ønske  tor  dem;  om  Moderen,  som  hun 
elskede,  næsten  tilbad  med  begejstret  Hengivelse, 
om  alle  de  yngre  Søskende:  om  hele  Livet  i 
Hjemmet  under  Trykket  af  Pengebekymringer  og 
den  lille  Provinsbys  smaalige  Bornerthed  og  Mangel 
paa  Intelligens. 

„Hvor  helt  anderledes,  end  jeg  havde  fore- 
stillel  mig  tiet."  udbrød  Frøken  Zimmermanri  "il- 
gang, som  tænkte  hun  højt. 

Hun   talte   tur   øvrigt   aldrig  om    sig    selv.    be- 

rørte  aldrig  sin  Ungdom;  men  Esther  forstod,  at 
den  gamle  Frøken  havde  kendt  hendes  Fader  og 
heundret  ham,  —  hun  kunde  endnu  hlive  ganske 
varm.  naar  hun  omtalte  hans  sjældne  Skønhed  og 
Begavelse. 

Maaske  anede  Esther  i  det  hele  taget  mere 
af  Froken  Zimmermanns  Ungdomshistorie,  end  hun 
lod  sig  mærke  med  over  for  hende  eller  nogen- 
somhelst  anden.  Men  i  hvert  Fald  horttog  det, 
som  Filosoffen  udgranskede,  medens  hun  sit  Til- 
navn tro  søgte  at  trænge  til  Bunds  i  sin  gamle 
Venindes  Sjæl,  ganske  det  Skær  af  Latterlighed, 
som  for  alle  andre  omgav  hende,  og  Esther 
fyldtes  med  den  varmeste  Sympati  for  dette 
Menneske,  hvis  skarpe  Forstand  havde  ladet  sig 
hesejre  af  en  glødende  Lidenskab,  hvis  ydmyge, 
trofaste  Kærlighed  havde  overlevet  Aarene  og  — 
trods  alle  de  Sorger  og  bittre  Skuffelser,  den 
havde  beredt  hende,  —  lige  ømt  blev  overfort 
paa  den  elskedes  Barn,  dette  Barn.  der  ved  sit 
Ydre  som  ved  sin  Karakter  bragte  den  gamle 
Jomfru  til  i  Erindringen  at  genopleve  den  Tid,  i 
hvilken  hun  havde  elsket,  havde  været  lykkelig 
osr  —   havde  lidt.   — 

1  den  halvmørke  Gang  foran  det  Klasse- 
værelse, hvor  Eksamenen  skulde  afholdes,  be- 
gyndte  Eksaminanderne  at  samles:  men  man  hørte 
intet  til  den  ungdommelige  Munterhed,  som  ellers 
var  fremherskende,  hvor  Kursusdamerne  var  til 
Stede. 

Langsomt  og  hetænksomt  kom  Asta  henimod 
Karen  og  Esther,  der  stod  og  hørte  hinanden  i 
Regler  og  Beviser.  Hun  trykkede  tavs  de  frem- 
rakte Hænder,  udstødte  et  spørgende  „naa",  og 
efter  Karens  besvarende:  „Mere  aparte  end  egentlig 
behageligt."  vendte  hun  sig  for  besindig  som  altid 
at  a Iføre  sig  sit  Overtøj. 

Lidt  efter  viste  Ingeborgs  smukke  lystklædte 
Skikkelse  sig  for  Enden  af  Gangen.  Hun  gik 
hurtigt,  lidt  nervøst,  og  hendes  drømmende,  aands- 
fraværende  Øjne  havde  et  opskræmt  Udtryk,  da 
de  hvilede  paa  de  andre  unge  Piger. 

Esther  klappede  hende  paa  Skuldren  og  sagde 
med  et  Tilløb  til  Munterhed:  „Ja,  saa  skal  vi 
altsaa   paa  Skafottet  i  Dag/' 

..  Aa."  svarede  Ingeborg  og  gyste.  ..jeg  er 
saa  angst,  at  jeg  ikke  kan  holde  det  ud.  Jeg 
drømte  i  Nat,  at  jeg  var  død.  og  Englene  sang 
og  spillede  saa  henrivende  for  mig.  medens  de 
bar  mig  op  til  Himlen.  Jeg  var  saa  lykkelig  og 
taknemmelig  over  at  være  kaldt   bort,  for  at   blive 

skaanet  for  den  skrækkelige  Regning.  Til  sidst 
slog  jeg  Øjnene  op  og  laa  og  lyttede  og  vidste 
virkelig  ikke  rigtig,  om  jeg  var  død  af  Angst  eller 
ej.  til  det  med  et  gik  op  for  mig,  at  det  maatte 
være  et  Sølvbryllup  i  Huset,  der  gav  Anledning 
til:  „Det  er  saa  yndigt  at  følges  ad",  og  at  jeg 
altsaa  havde  alle  Rædslerne  tilbage." 

„Hvad  er  det,  du  siger  om  Rædsler?"  spurgte 
nu  Mary,  som  ubemærket  var  kommet  til.  „Lad 
dog  endelig  være  med  at  hænge  med  Næbbet. 
Det  hele  har  da,  naar  alt  kommer  til  alt,  ikke 
saa  farlig  meget  at  sige;  om  fjorten  Dage  har 
dog  alle  Mennesker  glemt,  om  man  har  faaet  saa 
eller  saa  mange  Points  til  den  dumme  Eksamen, 
saa  man  er  da  tosset,  hvis  man  lader  sit  gode 
Humør  angribe  deraf.  Derfor  har  jeg  heller  ikke. 
som  I  andre,  læst  mig  nervos,  kun  for  at  være 
yderligere  sikker  paa  mine  Nerver  har  jeg  taget 
mig  en  lille  Dosis  Valeriana  paa  Morgenstunden. 
Ser  jeg  ud  som  Eksamensfeber,  hvad?" 

Det  gjorde  hun  unægtelig  ikke.  snarere  saa 
hun  lidt  udfordrende  ud  med  Opstoppernæsen 
kækt  i  Vejret  og  et  udfordrende  Smil  om  de  fyl- 
dige Læber. 

„Det  maa  være  dejligt  at  besidde  en  saa 
opbojct  Ligegyldighed."  mente  Ingeborg,  stadig 
modløs,    „men  for  mig  har  det   nu   meget  ai    sige, 

tun  jeg  gør  Fiasko  eller  ej.  —  Naa."  vedblev 
hun  og  nikkede  til  en  ung  Pige,  som  i  smaa 
Spring  kom  ned  ad  Trappen,  „der  har  vi  en  til, 
som  ikke  lader  sig  gaa  paa  af  smaalig  Frygt." 

Else  kom  I  oliende  hen  imod  dem.  Hendes 
lange  Fletninger  dansede  paa  Ryggen,  Kinderne 
var  rode.  og  hendes  Øjne  straalede,  hele  Ansigtet 
havde  et  Udtryk,  som  gemte  hun  paa  en  Hemme- 
lighed, der  fyldte  hende  med  den  inderligste  Fryd. 
Hun  kyssede  let  Esther  paa  Kinden,  snurrede 
Karen  omkring  og  gav  de  andre  kraftige  Haandslag. 

„God  Morgen,  allesammen,  er  det  dog  ikke 
et  bedaarende  Vejr?" 

De  stirrede  forbavsede  paa  hende;  at  tale  om 
Vejret,  som  gjaldt  det  en  Balkonversation,  nu  i 
dette  højtidelige  Øjeblik!  Ingen  af  dem  havde 
ofret  Vejret  en  Tanke. 

„Tør  jeg  spørge."  sagde  Karen  indigneret, 
„om  du  finder  Tiden  velvalgt  til  meteorologiske 
Observationer,  lige  inden  du  skal  begynde  din 
Eksamen?" 

„Nej,  maaske  ikke,  men  det  er  saa  hen- 
rivende at  l<ve  i  saadan  et  velsignet  Solskin,  jeg 
kan  blive  saa  glad  derved/'  og  hun  ligefrem  lyste 
af  indre  Fornøjelse. 

„Naa.  naa.  hare  rolig,"    søgte  Asta  al  dampe. 

„vi   andre   er  ikke  netop  vildt  begejstrede.     Hvad 
gaar  der  egentlig  af  dig?'1 

„Ja.  hvad  gaar  der  af  dig.  min  rare  Pige'.-"- 
gentog  Karen.  ,.Tror  jeg  ikke.  du  driver  din 
Ugenerthed  til  at  mode  med  gule  Roser  i  Brystet, 
som  om  du  skulde  paa  Bal.  —  Nu  be'r  jeg  jer. 
gule  Roser  paa  denne   Aarstid!" 

De  saa  alle  paa  de  omtalte  tunge,  friske 
Roser,  der  med  en  stor  Guldedderkop  var  fæstede 
paa  Elses  mørke  Spadseredragt.  Else  rødmede 
pligtskyldigst,  men  Karen  vedblev  uden  at  ænse 
det:  „Synes  jeg  ikke  nok,  der  var  foregaaet  en 
gennemgribende  Forandring  med  dig,  siden  jeg 
forlod  dig,  søvnig  og  betaget,  med  din  Opmærk- 
somhed delt  mellem  Haarets  og  Hudens  Pleje  og 
din  Geometri.  Jeg  Dumrian,  at  jeg  ikke  straks 
gættede  Grunden  til  din  forandrede  Sindsstemning! 
—  Men  altsaa,  hvordan  har  han  faaet  disse  Roser 
op  til  dig?" 

,.Jeg  ved  aldeles  ikke.  hvad  du  mener.  — 
Det  er  da  ingen  Begravelse,  vi  skal  til,  saa  jeg 
mente  ikke,  der  var  noget  anstødeligt  i  at  have 
en  Blomst  at  lugte  til.  Men  maaske  du  ved  det 
bedre?" 

„Du  svarer  ikke  paa  det  alvorlige  Spørgs- 
maal."  lo  Mary.  „bring  nu  lidt  Humør  i  disse 
blege    og   skælvende    Kvinder   ved   at   berette   om. 

hvorlunde   du   modtog   din  Romeos    dugfriske   Hvi- 
dest  —    —   pr.  Adam  eller  pr.  Bybud?" 

„Hør  ved  du  hvad,    du    er  aldeles  ikke  mor- 
som.    Man    kan    vel  nok  være  i  Besiddelse  af  en 
Rose   uden   at   have   faaet   den    af  en    „Romeo", 
vrængede   hun. 

„Ja.  man  kan  nok,  men  du  kan  ikke.  Du 
vil  vel  ikke  hilde  os  ind,  at  du  allerede  har  været 
ude  for  at  gøre  Indkøb  paa  Morgenstunden." 

„Jo,  det  vil  jeg  netop.  Ikke  just  for  at  gøre 
Indkøb,  men  for  —  — "  Else  blev  rødere  og 
rødere,  eftersom  hun  mindedes  sin  egentlige  Grund, 
sin  kun  halvt  tilstaaede  Anelse,  sit  Haab  om  at 
møde  Byrge,  det,  der  havde  lokket  hende  ud  saa 
tidligt. 

Saa  havde  hun  været  saa  jublende  glad,  da 
hun  mødte  ham  lige  nedenfor,  hvor  han  gik  og 
søgte  en  Lejlighed  til  uden  at  vække  Opsigl  at 
faa  sin  Morgenhilsen  bragt  op  til  hende.  Og  hun 
var  saa  stolt  over  at  være  sluppet  ind  paa  sit 
Værelse  uden  at  løbe  i  Armene  paa  den  altid 
aarvaagne  Froken  Rist.  Buketten  havde  hun  om- 
hyggeligt skjult;  Karen  maatte  hun  naturligvis 
indvi  i  Hemmeligheden,  men  kun  under  Tavsheds 
Løfte.  —  Nu  var  det  hele  opdaget  paa  Grund  af 
hendes  egen  Tankeløshed,  idet  hun  ikke  havde 
modstaaet  sin  Lyst  til  at   pynte  sig  med  en  enkelt 

Blomst.  Hun  burde  dog  have  kendt  Karens 
utaalelige  Gætteevne.  —  „for  at  faa  lidt  frisk  Luft, 
inden  jeg   begynder."   lik  Else  endelig  sluttet. 

De  andres  vantro,  drillende:  „Naa.  saadan!" 
„Ja  naturligvis!"  bragte  hende  ganske  ud  af  Fat- 
ning, og  med  Taarer  i  Øjnene  gik  hun  hen  til 
Vinduet  og  aabnede  det. 

..Siden  de  sølle  Roser  synes  at  angribe  jer 
saa  stærkt,  er  det  jo  bedst,  jeg  kaster  dem  bort." 
—  hun  rev  dem  heftigt  af  Brystet.  ,.Saa  har 
din  Sjæl  vel  Fred.  Karen?" 

Else  bøjede  sig  ud  af  Vinduet  og  lod.  som 
hun  smed  noget;  men  det  forekom  Esther,  at  den 
Haand,  som  atter  kom  til  Syne  og  hurtigt  gemte 
sig  i  Kjolens  Folder,  sluttede  om  noget  lyst,  — 
og  Esther  smilede  hen  for  sig. 

Karen  vendte  sig  paa  Hælen  og  bemærkede 
roligt:  ..Du  maa  jo  bedst  selv  vide,  om  din  Sjæl 
har  Fred,  eller  om  ikke  disse  Blomster  vilde 
have  abstraheret  dine  Tanker  for  meget.  Vi  skal 
nemlig  til  skriftlig  Eksamen  i  Dag,  skal  jeg  sige 
dig.  —  du  synes  ganske  at  have  glemt  det  over 
din    —    —    Morgentur." 

Else  havde  et  afværgende  Svar  paa  Læberne; 
men  i  det  samme  blev  de  kaldt  til  Arbejde  af 
Klokken,   som   ringede  Timen  ind. 

Det   gav   et   Sæt   i   dem.    al    Passiar   ophørte 

pludselig;    langsoml    og    højtideligt    gik    de    over 
Tærskelen  til  det  frygtede   Eksamensværelse. 

„Nu  drives  Faarene  til  Slagtebænken,"  hvi- 
skede  Mary,  der  sluttede  Troppen  og  ikke  uden 
en  vis  Selvironi  var  si"  Situationens   Komik   bevidst. 


Inde  i  Klassen  hilste  man  meget  alvorligt 
paa  den  opsynshavende  og  indtog  i  Tavshed  den 
for  hver  især  bestemte  Plads. 

Der  var  dødsstille,  medens  de  trykte  Sedler 
med  Opgaverne  omdeltes.  Den  ængsteligste  Spæn- 
ding stod  malet  i  alles  Ansigter.  Indholdet  af 
denne  lille  Lap  Papir  var  i  mange  Tilfælde  be- 
stemmende for  Udfaldet  af  hele  den  Eksamen, 
som  der  var  arbejdet  hen  til  saa  længe. 

Esther  heste  febrilsk  sin  Opgave  igennem 
o»  forstod  ikke  et  Ord,  syntes  hun;  Ordlyden  op- 
fattede  hun.   ikke  Meningen. 

Tusinde  Tanker  jog  gennem  hendes  Hoved. 
Hun  mindedes  forst  og  fremmest  Moderens  op- 
muntrende Brev,  som  var  sendt  Esther,  for  at 
hun.  lige  før  hun  begyndte,  skulde  faa  en  Hilsen 
fra  Hjemmet,  skulde  høre  endnu  en  Gang.  hvad 
hun    vidste    saa    godt,    ai     hvordan    det    end    gik. 

vilde  Moderens  Kærlighed  og  ubetingede  Tillid  til 
hende  være  den  samme,  og  at  en  Mur  af  gode 
Tanker  vilde  omgive  hende  ved  alt.  hvad  hun 
foretog  sig  i  disse  Dage. 

Ja,  Esther  vidste  naturligvis  godt,  at  ikke 
en  Bebrejdelse,  ikke  et  uvenligt  Ord  vilde  mode 
hende,  selv  om  hun  skuffede  Familiens  store  For- 
ventninger, —  men  de  store  Forventninger  var 
der  nu  engang  hos  dem  alle,  og  hun  blev  ganske 
kold  ved  Tanken  om  at  gøre  dem  til  Skamme. 
Gid  de  dog  vilde  lade  være  at  stole  saa  ubetinget 
paa  hende,  det  var  saa  forfærdeligt.  Som  en 
Svøbe,  der  hidsede  hende  fremad,  folte  hun  alle 
disse  Forsikringer  om  den  Udmærkelse,  hun  maatte 
hente  sig,  og  Indtrykket  af  egen  Udygtighed  og 
Svaghed  overvældede  hende,  som  saa  utallige 
Gange  tidligere  under  Arbejdet  og  den  Ros,  der 
fulgte  det.  —  Hvad  vilde  hun  ikke  have  givet 
til  at  faa  Lov  at  være  ganske  upaaagtet  og  ube- 
tydelig, et  Menneske,  som  ingen  ventede  sig  noget 
særligt  af,  som  havde  Lov  at  give  efter  for  sin 
Frygt  og  være  ganske  lille  —  og  som  saa  inaaske 
kunde  overraske  sine  Venner  ved  at  præstere  noget 
godt.  —  Og  dog  vilde  hun  vel,  naar  det  kom  til 
Stykket,  ikke  undvære  denne  de  andres  Tro  paa 
hendes  Evner,  om  hun  end  selv  havde  aldrig  s;ui 
megen    Mistillid  til  dem. 

Hun  saa  op.  Ingeborgs  drømmende  Øjne 
saa  en  Gang  saa  aandsfraværende  ud  som  ellers; 
da  de  mødte  Esthers,  rystede  Ingeborg  fortvivlet 
paa  Hovedet,  saa  gav  hun  sig  til  atter  at  skrive 
smaa  utydelige  Tal,  som  hun  straks  efter  modlos 
stregede  ud. 

Asta  skrev  med  sin  sædvanlige  uanfægtede 
Ro,  langsomt  og  sindigt,  Talrække  efter  Talrække ; 
nu  og  da  standsede  hun  og  kastede  et  Blik  i 
Opgaven,  saa  fortsatte  hun,  uden  Hast,  uden 
Nervøsitet. 

Elses  runde  Ansigt  havde  mistet  sit  straalende 
Udtryk,  hun  saa  ud.  som  anstrengte  hun  sig  næ- 
sten over  Evne. 

Marys  Ydre  udviste  en  mærkelig  Blanding 
af  tlot  Ligegladhed  og  vaagnende  Selvopgivelse. 
Hun  havde  lagt  Armene  paa  Bordet  og  tyggede 
paa  sin  Blyant:  saa  rettede  hun  sig,  lod  af  gam- 
mel Vane  Hænderne  glattende  følge  Brystets  Run- 
ding ned  til  Midien,  tog  igen  fat  og  nedskrev 
noget,  medens  hun  tilstod  sig  selv,  at  det  var  et 
rent  Lykketræf,  hvis  der  var  Gnist  af  Mening  deri. 

Karen  skrev  med  et  ivrigt,  tilfreds  Udtryk, 
der  tydeligt  sagde,  at  hun  følte  sig  paa  det  rette 
Spor  og  nød  Glæden  ved  at  arbejde  med  fuld 
Forstaaelse. 

„Hun    er    snart    færdig,    skal    vi    se,"     tænkte 

Esther,  og  endnu  har  jeg  ikke  begyndt.  Det  er 
for  vanvittigt,  jeg  maa  tage  mig  sammen.  —  Hvad 
mon  Kandidat  Rønnow  vil  sige.  naar  jeg  ikke 
har  kunnet  klare  dette  i  Dag.  —  Hvad  Aar  var 
det  nu  Tullin  døde?  —  Aa.  det  er  jo  komplet 
ligegyldigt  i  Øjeblikket.  —  —  Gid  Asta  vilde 
skrive  lidt  hurtigere;  hendes  Hænder  ser  ud,  som 
sov  de.  —  Hvor  Solen  stikker  i  Dag.  —  Mon 
Æbletræerne  er  helt  afblomstrede  hjemme?  —  — 
Nej.  jeg  maa  begynde." 

Hun  læste  atter  Opgaven  igennem  og  be- 
gyndte uden  yderligere  Betænkning  Udregningerne. 
Hun  tvivlede  ikke  om  sin  Fremgangsmaades  Rigtig- 
hed, men  jagede  i  nervøs  Angst  for  at  se  Resul- 
taterne gennem  Beregningerne,  uden  at  give  sig 
Tid  til  Forkortninger  og  Sammendragninger,  bare 
multiplicerede  og  dividerede  med  rasende  Hast. 
Nu  havde  hun  Svaret  paa  det  første  Spørgsmaal. 
det  lød  sandsynligt,  kun  at  der  blev  en  urimelig 
stor  Brøk.  Det  maatte  vist  være  en  Regnefejl, 
men  hun  havde  ikke  Tid  til  at  lede  efter  den, 
først  maatte  hun  se,  om  den  ikke  faldt  bort. 
naar  hun  gik  videre.  Atter  for  Blyanten  over 
Papiret.  Brøkerne  blev  højere  og  højere,  Ud- 
regningerne derfor  besværligere  og  besværligere. 
Nej,  det  maatte  være  galt.  Esther  begyndte  helt 
forfra    for   at    finde  Fejlen.      Saa    hørte   luiu    Karen 

tage  sit  Penneskaft  frem  for  at  begynde  Ren- 
skrivningen, nu  var  hun  altsaa  færdig.  Esther 
saa  paa  Uret.  hvis  Visere  drejede  sig  med  for- 
færdelig Hurtighed.  Nej  hun  havde  ikke  Tid  at 
gennemgaa  det  hele.  saa  hellere  gøre  et  dristigt 
Forsøg.  Sikker  paa  sin  Metodes  Rigtighed  for- 
andrede hun  Broken  til  en  Hel  og  fortsatte  i 
strygende  Fart  paa  Grundlag  af  disse  Tal.  Det 
gik.  Det  ene  Svar  føjede  sig  til  det  andet.  Hun 
gjorde  Prøve,  alt  slog  til.  Saa  stregede  hun 
hastigt  Resultaterne  under  for  nemt  at  kunne 
finde  dem  i  den  forvirrede  Masse  af  Tal,  som 
hendes  Papir  frembød,  trak  Vejret  dybt.  ligesom 
efter  en  stor  fysisk  Anstrengelse,  og  gav  sig 
endelig  til  rolig  og  med  Sikkerhed  at  gennem- 
regne hele  Opgaven  forfra,  medens  et  fornøjet 
Smil  gled  over  hendes  Ansigt.  Tankegangen  var 
rigtig,  det  gjaldt  nu  blot  at  være  omhyggelig 
med  Udregningerne.  Hun  gav  sig  god  Tid,  glemte 
ingen  Finesser,  morede  sig  formelig  ved  Udførelsen, 
i  sin  Glæde  over  at  have  fundet  de  rigtige  Svar, 
Dei  var  dog  ganske  interessant  at  være  til 
Eksamen.  —  Der  rejste  Karen  sig  og  gik.  Esther 
var  vis  paa.  at  hendes  Rival  gerne  vilde  have 
send!  hende  el  triumferende  Smil.  men  hun  havde 
ikke  Tid  al  se  op.  hun  saa  selv  fornøjet  ud  og 
skrev  videre. 

Saa  var  hun  færdig.  Hurtigt  gemte  hun  sine 
Skrivematerialier,  saa  ikke  sit  Papir  igennem,  men 
afleverede  det  straks  og  forlod  Klassen. 

Karen  stormede  hen  imod  hende,  saa  snart 
Døren  var  lukket.  Hun  tog  fat  i  Esthers  Kjole 
og  spurgte  utaalmodig  om  end  lidt  overlegen: 
„Naa,  hvad  fik  du  saa?" 

Esther  kunde  ikke  modstaa  at  prøve,  hvor 
sikker  Karen  var  paa  sit  Resultats  Ufejlbarlighed, 
og  nævnede  nogle  Tal  grebne  ud  af  Luften. 

„Det  er  galt,  rent  pine  galt,"  udbrod  Karen 
straks  forfærdet,  „men  Menneske  dog,  hvordan 
har  du  baaret  dig  ad  med  at  faa  det  ud?  Det 
skal  blive  saadan  — "  og  Karen  viste  hende  en 
Strimmel  Papir  med  det  samme  Facit,  som  Esther 
selv  havde. 

„Aa,  Snak,''  svarede  denne  alligevel,  „du  er 
jo  rent  vild  paa  det;  du  maa  da  kunne  sige  dig 
selv,  at  det  der  umuligt  kan  være  rigtigt." 

Karen  var  ved  at  blive  utaalmodig,  medens 
dog  samtidig  en  Frygt  for  maaske  at  have  taget 
fejl  begyndte  at  bemægtige  sig  hende. 

„Hør  nu,  Esther,  du  maa  da  indrømme,  at 
man  maa  sige  —  — ,"  der  fulgte  en  længere  For- 
klaring af  Fremgangsmaaden. 

„Nej,  det  indrømmer  jeg  aldeles  ikke.  Du 
har    overset    det    allervigtigste    og   forvekslet   Ind- 

købspris  med  den  Pris,  Partiet  staar  ham  i.  — 
Det  gør  mig  ondt  for  dig  Karen:  men  maaske 
den  Fejl  ikke  bliver  saa  ødelæggende  for  dig. 
hvis  Udregningerne  ellers  er  ordentlige." 

Karen  vidste  til  sidst  hverken  ud  eller  ind : 
hun  opgav  i  hvert  Fald  sin  nedladende  Medliden- 
hed overfor  Esther. 

,.Ja,  ja,"  sagde  denne  omsider,  „nu  maa  vi 
saa  hellere  gaa  op  til  Frøken  Hermine  og  sige, 
at  vi  er  færdige.  Der  træffer  vi  nok  Kandidat 
Rønnow,  som  kan  afgøre,  hvem  af  os  der  har 
Ret.   —    maaske  har  ingen  af  os  det." 

„Maaske."  gentog  Karen  og  skammede  sig  i 
samme  Sekund  over  den  misundelige  Glæde,  som 
fyldte  hende  ved  Tanken  om.  at  Esther  havde 
regnet  fejl. 

Men  Esther  stak  sin  Arm  ind  under  sin 
Kammerats  og  lo  fornøjet  ved  Udsigten  til  Karens 
arrige  Forbavselse,  naar  det  viste  sig,  at  de  havde 
ganske  det  samme  Facit. 


Der  hvilede  Feststemning   over   hele  det  blom- 
ske Hjem. 

De    sidste  Dages.  Eksamensdagenes,   ængste- 

lige  Ophidselse  og  Spænding  var  afløst  af  en  langt 
fornøjeligere  Travlhed.  Alle  syntes  at  storme  om 
i  Huset  næsten  som  i  kaad  Runddans,  alle  havde 
de  en  spøgende  Bemærkning,  et  lystigt  Indfald, 
naar  de  mødtes,  alle  havde  de  utrolig  travlt,  og 
alle  henfaldt  de  dog  i  timelang  Passiar  paa  de 
mærkeligste  Steder. 

Det  var.  som  gik  der  et  Lettelsens  Suk  gen- 
nem hele  Huset,  da  den  forfærdelige  Eksamen 
endelig  var  fra  Haanden. 

Da  den  sidste  Eksamination  var  endt.  den 
sidste  Karakterliste  hørt  i  aandeløs  Angst,  da  det 
endelige  Udfald  for  hver  enkelts  Vedkommende 
var  meddelt  hele  Husstanden  og  drøftet  og  kom- 
menteret: da  havde  en  underlig  Træthed  lagt  sig 
tungt  over  de  unge  Piger. 

Det  var  knapt,  de  fandt  Kraft  til  at  skrive 
udførlige  Breve  til  deres  Hjem,  efter  de  straks 
afsendte  Telegrammer,  der  kun  meddelte,  at  de 
havde  bestaaet:  saa  opgav  de  al  Modstand  mod 
den  fysiske  og  aandelige  Slaphed  og  gav  sig  hen 
i  Følelsen  af  at   have  Lov  til  at  være  udmattede. 

Else,  der  havde  været  ganske  ellevild  af 
Glæde  og  Forbavselse  over  det  gode  Resultal  af 
sin  Eksamen,  kunde  ikke  mere  hverken  danse 
eller  fare  rundt  og  omfavne  alle.  hvad  hun  havde 
gjort   i  den  første  Henrykkelse.     Hun  sad  i  Gynge- 

stolen  og  vuggede  sagte  frem  og  tilbage,  udbrød 
kun  engang  imellem  i  dyb  Forundring  over  sig 
selv:  „Er  I  dog  ikke  imponerede  af  mig?  —  Som 
jeg  er  glad!  —  Jo,  for  ser  I.  at  Esther  og  Karen 
vilde  gøre  en  glimrende  Eksamen,  det  har  intet 
Menneske  tvivlet  paa,  men  at  jeg,  Else  Richter, 
skulde  komme  saa  højt  op,  det  er  et  Vidunder, 
et  Kunststykke,  siger  jeg  jer,  som  jeg  ikke  gør 
mig  selv  efter  en  Gang  til." 

„Saa  er  det  jo  godt.  man  ikke  heller  for- 
langer det  af  dig,''  mente  Karen.  —  „Aa  hvor 
det  er  dejligt  at  være  færdig,"  vedblev  hun,  „hvor 
jeg  skal  sove  i  Morgen  tidlig!  Jeg  er  rent  ud 
sagt  dødtræt." 

„Ja,  hvem  vil  være  med  at  gaa  tidlig  i  Seng?" 
spurgte  Esther,  der  saa  meget  anstrengt  ud.  „Jeg 
synes,  vi  kun  skal  vente  og  sige  Godnat  til  Fro- 
ken Hermine.  naar  hun  kommer  op  fra  Lærer- 
mødet,  og  saa  følges  ad  til  Ro  alle." 

„Ja,  lad  os  det,"  svarede  Else.  „Hør  ved 
du  hvad,  jeg  har  egentlig  vældig  meget  at  gøre 
i  Morgen:  vil  du  med  ud  at  gøre  Indkøb?  Jeg 
skal  nemlig  have  Gaver  hjem  med  til  dem  alle 
og  saa  tilmed  forsyne  mig  selv  for  lange  Tider. 
—  Egentlig  har  jeg  sjoflet  min  Paaklædning  ræd- 
somt i  den  senere  Tid,  og  tænk  nu.  naar  jeg  ikke 
mere    kan    faa     nogetsomhelst     moderne    og    fikst, 

men  er  henvist  til  de  Vejle  Købmænd!  I  skulde 
se  deres  Forretninger  engang!" 

..T^k.'"  svarede  Karen.  ..jeg  kender  Ringsteds. 
Men  det  er  det  samme,  jeg  glæder  mig  knusende 
til  at  komme  hjem  —  i  Ferien,  vel  at  mærke, 
for  at  leve  i  længere  Tid  ad  Gangen  i  det  Hul 
holdt  jeg  ikke  ud,  saa  jeg  vil  da  inderlig  ønske, 
jeg  kan  faa  en  Plads,  om  ikke  før,  saa  til  Ok- 
tober." 

..Ja.  man  bliver  vel  nødt  til  at  anse  det  for 
Højdepunktet  af  Lykke,'1  sagde  Esther  lidt  bittert. 
..At  man  dog  ikke  ogsaa  ejer  en  lille  Million, 
saa  man  ganske  ubekymret  kunde  tage  fat  paa 
Studeringerne!  For  jeg  tror  ikke,  det  gaar,  selv 
at  læse  videre,  medens  man  skal  undervise,  være 
Datter   i  Huset,    være  Bonne  og  Stuepige  m.  m." 

„Du  skal  sandelig  ikke  male  det  saa  sort 
igen."  afbrød  Karen.  „Jeg  glæder  mig  nu  til  at 
begynde  at  undervise,  hvis  jeg  bare  kommer  til 
det.  Jeg  har  altid  syntes,  det  maatte  være  mor- 
somt, saa  lærer  man  ogsaa  ny  Mennesker  og 
Forhold  at  kende,  og  jeg  elsker  at  studere  ny 
Mennesker.  —  Vent  nu  bare  et  Par  Aar,  medens 
jeg  indhoster  mine  første  Erfaringer,  saa  skal  du 
se,  Esther,  saa  skal  du  faa  en  udmærket  Stilling 
ved  mit  lige  saa  udmærkede  Institut  herinde,  vel- 
lønnet og  med  Masser  af  Tid  til  din  Raadighed.  saa 

du  sagtens  kan  læse  til  baade  Magisterkonferens 
og  Doktorgraden.  —  Saa  skal  Else  komme  ind 
og  besøge  os  og  være  lige  saa  bedaarende  barn- 
lig som  nu;  —  med  mindre  du  hellere  vil  være 
gift  til  den  Tid  og  understøtte  Skolen  ved  at 
lade  dine  tolv  smaa  ypperlige  Hansener  frekven- 
tere den?" 

Mod  Sædvane  blev  Else  ikke  vred  over 
Drilleriet,  men  indskrænkede  sig  til  godmodigt  at 
bemærke : 

„Ja,  hvem  ved!  Skolens  Velynder  skal  jeg 
nok  blive.  Maaske  kan  jeg  forestaa  Husvæsenet, 
for  naar  jeg  nu  kommer  hjem,  vil  jeg  igen  være 
huslig  og  rigtig  lægge  mig  efter  Kogning  og  Bag- 
ning. Jeg  vilde  ønske,  Moder  vilde  overlade  mig 
hele  Styret,  for  det  er  egentlig  vældig  morsomt 
at  staa  for  et  Hus." 

„Ja,  du  har  Ret,"  svarede  Esther  og  lo 
skælmsk.  „Det  er  for  øvrigt  pudsigt,  som  de 
huslige  Interesser  har  taget  Overhaand  hos  dig  i 
den  senere  Tid." 

„Nej,  jeg  har  virkelig  altid  haft  dem,"  sva- 
rede Else  i  dybeste  Alvor.  „Jeg  egner  mig  der- 
imod slet  ikke  for  Læsning,  og  det  var  kun,  fordi 
Fader  vilde  have  mig  hjemmefra,  at  jeg  slog  ind 
derpaa." 

15 

„Og  gjorde  dine  Sager  saa  glimrende,"  fort- 
satte Esther. 

„Ja,  hvor  er  det  dog  storartet!"  udbrød  Else 
atter  i  Begejstring.  —  „Men  gid  nu  Frøken  Her- 
mine vilde  komme.  Jeg  maa  i  Seng,"  —  en 
højst  ynkværdig  Gaben  —  „og  hvordan  skal  vi 
dog  naa  alt  i  Morgen,  naar  vi  endogsaa  skal 
have  Selskab  om  Aftenen.  For  længer  end  til  i 
Overmorgen  kan  vi  da  umuligt  opsætte  Hjemrej- 
sen, vel?" 

„Nej,"   lød  det  enstemmigt. 

„Vi  følges  vel  ad?"   spurgte  Esther. 

„Ja — a,  det  gør  vi  vel,"  svarede  Else  uden 
sin  vanlige  Begejstring.  Lidt  efter  kom  det  lang- 
somt: „Der  bliver  vist  mange  rejsende  den  Dag, 
nu  lige  op  til  Ferien." 

Der  gik  et  Lys  op  for  Karen,  hun  fløjtede 
sagte  og  saa  drillende  paa  Else. 

„Jeg  synes,  du  hellere  maa  belave  dig  paa 
at  rejse  ene,  Esther;  der  er  saa  mange  rejsende 
paa  denne  Tid  af  Aaret,  Else  træffer  maaske  Be- 
kendte, og  du  ved,  tredje  Hjul  til  en  Vogn  osv." 

„Aa,  saadan!  Ja  jeg  mente  for  Resten  kun, 
at  vi  vel  alle  fulgtes  ud  paa  Banegaarden,  du 
rejser  jo  omtrent  samtidig.  Selv  kører  jeg  paa 
3dje  og  Else  vel  paa  2den  Klasse,  saa  vi  kan 
ikke    engang    følges   til  Roskilde,    hvor  du  jo  har 

bestemt  at  vente  til  næste  Tog  for  at  besøge  din 
Tante,  ikkesandt  Else?" 

Else  saa  tvivlraadig  ud.  Samtalen  døde  hen, 
og  de  tre  Kammerater  sad  og  døsede,  til  Frøken 
Hennine,  træt,  men  hjertelig  glad  over  Eksamens- 
udfaldet,  kom  op,  saa  de  kunde  faa  sagt  hende 
Tak  for  alt,  hvad  hun  havde  været  for  dem  i 
disse  Dage,   og  endelig  komme  til  Sengs.   — 

Men  den  næste  Dag  var  der  atter  Liv  og 
Fart  over  alle. 

De  unges  smittende  gode  Humør  bredte  sig 
til  deres  Omgivelser.  De  for  ud  og  ind  af  Dørene, 
havde  stadig  Masser  af  Pakker  med  hjem  fra 
Byen,  sammenkaldte  alle  Husfællerne  for  at  be- 
undre deres  Indkøb,  opdagede  saa,  at  de  havde 
glemt  det  halve,  maatte  atter  af  Sted  og  maatte 
altid  have  en  lige  saa  travlt  optagen  Kammerat 
med. 

Selv  „Husalfen1'  og  Constance  kom  med  i 
den  gemytlige  Stemning.  De  slæbte  omkring  med 
de  unge  Pigers  Kofferter,  blev  sendt  af  Sted  efter 
de  forskelligste  Ting,  som  virkelig  maatte  være 
sat  til  Side  paa  Pulterkammeret,  og  maatte  midt 
under  Travlheden  med  Forberedelserne  til  Sel- 
skabet børste  Sko  og  banke  Vintertøjet,  der  skulde 
pakkes  ned. 

Men  end  ikke  Constance  surmulede,  hun 
kunde  ikke  skjule  sin  Latter  over  alle  Elses  kaade 
Indfald  og  morede  sig  kosteligt  over  de  unge 
Pigers  indbyrdes  Drillerier  og  Tilraab,  medens  de 
i  let  Kostume  vandrede  frem  og  tilbage  mellem 
Etuiet  og  Esthers  Sovekammer. 

Midt  i  et  vildt  Raseri  over  aldeles  ikke  at 
kunne  faa  Plads  til  alle  sine  Sager  i  sin  for  øv- 
rigt ret  drabelige  Jærnbanekoflfert  afbrød  Karen 
sine  forbitrede  Udbrud  for  at  deklamere  et  rørende 
Afskedskvad  til  sit  kære  Etui.  I  mindre  ulaste- 
lige Alexandrinere  oprullede  hun  et  betagende 
Billede  af  sit  Liv  derinde,  sin  vordende  Længsel 
derefter  og  sin  Frygt  for,  at  hendes  Efterfølgerske 
ikke  skulde  værne  om  Edderkoppen  i  Loftskrogen, 
de  dyrebare  Sæbepletter  paa  Væggen  ved  Servan- 
ten, Kommodens  ene  løse  Fod  osv.  Saa  fik  hun 
pludselig  en  lys  Idé,  der  straks  blev  bragt  til  Ud- 
førelse. Op  af  Kofferten  halede  hun  atter  de 
nylig  nedpakkede  Vinterhatte,  masede  i  mange 
Haande  vidunderlige  Former,  og  anbragte  dem  i 
ødsel  Gavmildhed  paa  Constances  pjuskede  Hoved. 

„Se,  lille  Constance,  det  er  til  Dem.  Slid 
dem  med  Helsen,  og  hvad  der  ikke  klæder  Dem. 
kan  De  give  Husalfen." 

Constance  var  fornøjet.  Hun  samlede  sig  i 
Dagens  Løb    en    god  Begyndelse    til  en  Marskan- 

diserforretning,  for  Karens  Eksempel  blev  snart 
fulgt  af  baade  Esther  og  Else,  og  Overstykker, 
gammelt  Fodtøj,  itnslaaet  Nips  og  udslidte  Kjoler 
samlede  sig  i  Constances  Forklæde. 

Saa  begyndte  Veninderne  at  udveksle  Afskeds- 
gaver. De  rodede  selv  rundt  i  hverandres  Gemmer 
for  at  finde  det,  der  efter  deres  Mening  bedst 
vilde  minde  dem  om  Samlivet  herinde.  De  havde 
tusinde  Løjer  for,  og  alt  tegnede  til,  at  Indpak- 
ningen aldrig  skulde  faa  Ende. 

Engang  imellem  maatte  de  ogsaa  et  lille  Løb 
ned  i  Spisestuen  for  at  følge  Festforberedelserne 
der. 

Frøken  Caroline  havde  for  en  Gangs  Skyld 
lagt  Strikketøjet  og  vimsede  frem  og  tilhage 
mellem  Køkkenet  og  Spisestuen,  samlede  sig  en 
hel  Opstilling  af  Syltetøjsasjetter  paa  Buffeten, 
gjorde  mislykkede  Forsøg  paa  at  arrangere 
Blomsteropsatse  og  bragte  Kogekonen  til  For- 
tvivlelse ved  sine  Ordrer  og  Modordrer  i  det 
uendelige. 

For  tiende  Gang  maatte  Esther,  Karen  og 
Else  ned  at  høre  den  endelige  Bestemmelse  om, 
hvem  de  skulde  have  til  Bords,  hvor  de  skulde 
sidde  osv;  men  Frøken  Caroline  vilde  ikke  ud 
med  Sproget,  skont  det  kneb  haardt  for  hende  at 

holde    tæt,     —    hun     maatte    have     faaet     meget 
strenge  Paalæg  af  Søsteren.    — 

Engang  imellem  saas  et  Glimt  af  Frøken 
Zimmermann.  Hun  var  i  en  ubegribelig  Aktivitet 
i  disse  Dage.  Ikke  engang  til  at  tale  med  Esther 
havde  hun  Tid.  De  blinkede  kun  polisk  til  hin- 
anden i  Forbifarten,  —  de  havde  jo  Esthers  store 
Hemmelighed,  den  veloverstandne  Tillægsprøve  i 
Latin,  i  Behold  til  at  overraske  Selskabet  med 
om  Aftenen. 

Og  Froken  Zimmermann  glædede  sig  som  et 
Barn.  Hun  var  næsten  ukendelig  i  den  senere 
Tid.  Ikke  alene  havde  hendes  Ansigt  et  lyst, 
man  kunde  næsten  sige  lykkeligt  Udtryk;  men 
hendes  Bevægelser  var  energiske,  og  selv  hendes 
Paaklædning  var  mere  soigneret  og  mindre  aparte, 
end  man  huskede  nogen  Sinde  før  at  have  set 
den.   — 

Ud  paa  Aftenen  var  man  i  Skolens  forskellige 
Etager  saa  vidt  i  Orden,  at  man  kunde  begynde 
at  tænke  paa  sin  egen  Paaklædning. 

Frøken  Caroline  vilde  i  Aftenens  festlige 
Anledning  ombytte  sin  rødbrune,  folderige  Hver- 
dagsdragt  med  en  lys  lilla,  meget  svær,  men  rig- 
tignok noget  snæver  Silkekjole,    der  skrev  sig  fra 

en  Familiefest  mange  Aar  tilbage  i  Tiden,  og  som 
for  dens  Ejerinde  stod  som  Indbegrebet  af  Elegance. 
Høne  stod  nu  for  Spejlet  og  gjorde  et  mindre 
vellykket  Forsøg  paa  at  skjule  de  i  Aarenes  Løb 
stærkt  gulnede  Haarvalke  under  de  sparsomme 
graa  Tjavser  i  Nakken. 

Froken  Hermine,  der  var  paaklædt  og  for 
sidste  Gang  skulde  inspicere  Borddækningen  og 
Ordningen  i  Dagligstuen,  formanede  endnu  engang 
Søsteren  til  endelig  ikke  at  røbe  de  forskellige 
Overraskelser,  som  var  forberedte  for  hver  især 
af  de  unge  Pensionærer.    — 

Ovenpaa  hoppede  Else  forlét  omkring  paa  sit 
ene  blaat  betrukne  Ben  og  søgte  efter  Strømpen 
til  det  andet.  Hun  var  lige  ved  at  blive  nervøs 
ved  aldeles  ikke  at  kunne  finde  den  og  paastod, 
at  Karen  maatte  have  gemt  den,  samt  at  hun 
ikke  vilde  finde  sig  i  de  Narrestreger;  Gæsterne 
kunde  straks  være  der,  og  hun  blev  paa  denne 
Maade  aldrig  færdig. 

„Jeg  har  nu  ikke  gemt  din  Strømpe,"  svarede 
Karen,  „simpelthen  fordi  jeg  ikke  har  haft  Tid  at 
tænke  der  paa.  Den  ligger  nok  paa  Bunden  af 
din  laasede  Koffert.  Men  hvad  vil  du  ogsaa  være 
saa  grumme  forfængelig  for?  Hvorfor  i  al  Verden 
skal  du  være  saa  knusende  dejlig  i  Aften  i  din 
allerfineste,  lyseblaa  Pragt?    Har  du  særlig  Grund 

dertil,  min  egen  Elsemor,  saa  aaben  du  dit  lille 
Hjerte  for  mig." 

„Jo,"  svarede  Else  med  paatagen  Hojtidelig- 
hed,  ..jeg  aner,  at  de  blomske  Saloner  ikke  vil 
blive  kølige,  naar  de  skal  rumme  alle  Lærerne 
og  Eleverne  fra  Kursus,  plus  de  af  Frøken  Caro- 
line bebudede  Overraskelser,  og  derfor  vil  jeg 
hylde  mig  i  den  Ham,  der  er  den  køligste,  fordi 
den  er  firkantet  nedskaaren." 

„Og  som  klæder  dig  mest  bedaarende,  og 
ved  sin  Baby-Facon  passer  mest  storartet  til  din 
barnlige  Ynde,  som  „Overraskelsen"  vist  vilde 
udtrykke   sig  i  sin  lidt  antikverede  Solstraalestil." 

„Skal  vi  saa  hellere  tale  lidt  om  dig?"  søgte 
Else  at  afvende  Samtalen  fra  sig  selv.  „Du  op- 
træder i  den  tilkommende  Lærerindes  strengere 
Stil,  lysegraa  Silkedress  med  —  —  du  store!  — 
nu  har  vi  glemt  Blomsterne!  Dem  maa  du  ned 
efter,  hører  du,  jeg  kan  afgjort  ikke  gaa  i  denne 
Mangel    paa  Klæder.     De   maa    staa  i  Køkkenet." 

„Hør  ved  du  hvad,  du  er  god  nok!  At  ville 
sende  mig !  Men  mit  Krøllejærn  er  netop  varmt, 
og  jeg  vil  for  første  og  eneste  Gang  i  al  denne 
Tid  bølge  mit  stride  Haar  for  dog  at  tage  Kon- 
kurrencen op  med  Esther.  —  Men  jeg  faar  en 
Idé,    lad    os    sende    hende    efter  Blomsterne,    hun 

er  nok  færdig  og  har  vist  ogsaa  sine  staaende 
dernede." 

Straks  var  Karen  paa  Vej  til  Esther.  Hun 
traf  hende  fuldt  paaklædt  i  Færd  med  at  pynte 
lidt  paa  Frederikkes  mørke,  noget  medtagne  Kjole 
ved  at  fæste  en  Buket  brogede  Nelliker  paa  et 
Sted,  hvor  en  stor  Plet  faldt  stærkt  i  Øjnene. 

„Du  er  færdig,  det  er  storartet,"  udbrød  Ka- 
ren, „saa  kan  du  saa  rart  hente  vore  Blomster  i 
Køkkenet,  hvad?  —  Jeg  beregnede  ganske  rigtigt, 
at  du  i  fænomenal  kort  Tid  vilde  have  lagt  sidste 
Haand  paa  dit  Toilet." 

„Ja,  jeg  har  jo  aldrig  den  Vanskelighed,  at 
skulle  træffe  Valg  mellem  mange  Dragter.  —  Du 
er  vist  i  Grunden  ikke  overrasket  ved  at  se  mig 
i  denne  Kjole?" 

*Aa  nej,  Forbavselsen  har  sat  sig  lidt.  For 
Resten  ser  du  storartet  godt  ud  i  Aften,"  svarede 
Karen  og  lod  sit  Blik  med  Velbehag  dvæle  paa 
den  hvidklædte  Skikkelse. 

Det  bløde,  uldne  Stof  faldt  let  om  Esthers 
slanke  Figur.  Kjolen  var  syet  ganske  enkelt, 
som  hendes  Dragter  altid  var  det,  men  Esthers 
Kinder  havde  en  fin  Rødme,  hendes  krøllede  Haar 
faldt  blødt  ned  over  den  rene  Pande,  og  det  glade, 
lidt  indadvendte  Udtryk  gav  hendes  unge  Ansigt 
en    forhøjet    Skønhed.     Hendes    eneste    Pynt    var 

nogle  blegrøde  Maanedsroser  og  tykke  Resedaer, 
som  var  stukne  i  Bæltet. 

„Takker  for  Komplimenten,"  svarede  Esther, 
„til  Gengæld  for  den  skal  jeg  hente  dine  Blom- 
ster; men  skynd  dig  saa,  Klokken  er  mange,  de 
fremmede  er  her  straks,  og  husk,  du  maa  memo- 
rere Talen  til  Frøken  Hermine." 

„Ja,  det  er  godt  nok!  Alt  skal  ogsaa  læsses 
paa    mig.     Du   slipper    meget    lettere  med  Tjim!" 

„Maaske,"  svarede  Esther  og  aabnede  Døren, 
„men  du  har  ogsaa  Ordet  bedre  i  din  Magt."  til- 
føjede hun,  idet  hun  løb  ned  ad  Gangen.   — 


Endelig  var  hele  det  uensartede  Selskab  sam- 
let i  Frøknerne  Bloms  ikke  store,  men  ubegribelig 
udvidelige  Stuer. 

De  unge  Kursusdamer  klumpede  sig  sammen 
bag  om  Klaveret  og  snakkede  med  en  Iver,  som 
havde  de  ikke  set  hverandre  i  mange  Dage.  De 
havde  en  paa  samme  Tid  generende  og  behagelig 
Følelse  af,  at  det  var  dem,  om  hvem  alt  skulde 
dreje  sig  denne  Aften.  Lærere  og  Lærerinder 
var  indbudne  for  deres  Skyld,  de  skulde  være 
paa  en  selskabelig  og  kammeratlig  Fod  med  dem, 

og  det  havde  en  egen  Tillokkelse  at  kunne  tale 
ganske  naturligt  og  aabent  med  disse  Lærere  om 
personlige  Forhold  og  Interesser,  der  laa  Skolen 
fjernt,  at  tale  uden  den  trykkende  Vægt,  som 
Elevforholdet  som  oftest  ellers  paalagde,  og  at 
faa  bekræftet,  at  deres  tidligere  overordnede  var 
Mennesker  med  de  samme  Lyster  og  Tilbøjelig- 
heder,   Svagheder   og  Latterligheder   som   de  selv. 

Alligevel  blev  de  unge  Piger  staaende  sam- 
men uden  at  forsøge  nogen  Tilnærmelse  til  de 
beundrede,  frygtede  eller  afskyede  Mentorer.  De 
hviskede  og  lo,  drillede  hverandre  og  talte  dyb- 
sindigt, men  havde  dog  hele  Tiden  et  vaagent 
Øje  med  den  øvrige  Del  af  Selskabet  og  ønskede 
i  deres  stille  Sind,  at  denne  eller  hin  paa  Afstand 
tilbedte  Lærerinde  vilde  komme  hen  til  dem  og 
give  sig  i  Samtale  med  dem,  eller  at  de  selv 
besad  selskabelig  Lethed  nok  til  ganske  ugenert 
at  tage  Del  i  den  almindelige  Underholdning,  der 
blev  livligere  og  livligere,  efterhaanden  som  Værel- 
serne fyldtes  af  de  mange,  som  Hverdagens  Ar- 
bejde havde  ført  sammen. 

Karen  havde  den  inderligste  Lyst  til  at  skille 
sig  ud  fra  sine  Kammerater  for  begærlig  at  lytte 
til  alle  de  originale  Tanker,  som  hun  altid  op- 
dagede under  sine  Samtaler  med  Frøken  Trolle. 
Men  hun  vidste,  at  alle  Veninderne  vilde  iagttage 


236 

hende  nysgerrigt  og  sige  om  hende,  at  hun  læk- 
rede sig  for  sin  elskede  Frøken  cand.  mag.  Der- 
for bestemte  hun  sig  med  Resignation  til  at  af- 
vente   det  Øjeblik,    da   man   skulde  gaa  til  Bords. 

Det  var  en  gammel  Skik,  at  Eleverne  ved 
det  aarlige  Eksamensgilde  hver  fik  en  Lærer  eller 
Lærerinde  til  Bords,  og  da  som  Regel  den,  de 
holdt  mest  af,  eller  hvis  flinkeste  Elev  de  havde 
været,    hvilket   i    mange  Tilfælde  kom  ud  paa  et. 

Endelig  aabnede  Frøken  Hermine  Fløjdøren 
til  Spisestuen,  og  det  stærke  Lysskær  derindefra 
straalede  ud  og  brød  sig  med  Dagslyset  i  det  til- 
stødende Værelse. 

Der  blev  et  Øjebliks  forventningsfuld  Pause, 
under  hvilken  Eleverne  rødmende  saa  deres  Lærere 
bukkende  og  smilende  nærme  sig  og  byde  dem 
Armen.  Saa  havde  man  fundet  hinanden,  og  an- 
ført af  Frøken  Hermine,  der  havde  Esther  til  sin 
Borddame,  søgte  man  ind  til  Bordet,  medens 
Kammeraterne  i  Forbifarten  fik  sendt  hverandre 
mange  meget  sigende  Smil  og  ved  Puf  og  under- 
lige Tegn  fik  udtrykt  deres  Glæde  eller  Befippelse 
ved  den  dem  tildelte  Bordfælle. 

Ingen  havde  et  saadant  Talent  som  Frøken 
Hermine  til  at  arrangere  festlige  Sammenkomster; 
hun  ligefrem  nød  de  forudgaaende  Vanskeligheder, 
som    hun    dog    altid  løste  til  alles  Forbavselse  og 

store  Tilfredshed.  Denne  Aften  havde  hun  paa 
en  uhegrihelig  Maade  skaffet  Plads  til  tredive 
Mennesker  i  den  ellers  ikke  meget  store  Spisestue, 
hvor  smaa  Borde  var  anhragte  paa  alle  Leder  og 
underligt  forbundne  ved  sammenslaaede  Brædder, 
der  var  dækkede  med  Duge  og  et  Væld  af  Blomster. 

Alt  hvad  Huset  ejede  af  gammelt  Sølvtøj 
var,  pudset  og  straalende,  bragt  i  Anvendelse. 
Der  stod  en  Feststemning  af  det  hele ;  men  mest 
af  alt  bidrog  Frøknerne  Bloms  henrykte,  gæstfri 
Glæde  over  Selskabet  til,  at  alle  Gæsterne  følte 
sig  vel  tilpas  og  fornøjede. 

Esther  sad  for  Bordenden  og  følte  sig  saa 
lille,  medens  de  mange  Øjne  hvilede  paa  hende. 
Hun  mærkede  en  vis  sitrende  forventningsfuld 
Glæde,  parret  med  en  Uro,  der  næsten  gjorde 
hende  stakaandet,  naar  hun  tænkte  paa  det  Øje- 
blik, da  hun  skulde  røbe  sin  saa  længe  skjulte 
Hemmelighed  og  i  alles  Paahør  bringe  Frøken 
Zimmermann  sin  Tak.  For  at  adsprede  sine 
Tanker  lod  hun  Blikket  glide  langs  Bordets  Sider 
og  sendte  smaa  Nik  til  Kammeraterne. 

Karen  sad  og  lyttede  med  et  ualmindelig 
beskedent  og  kritikløst  Udtryk  til  Frøken  Trolle, 
der  med  dyb  Alvor  udviklede  et  eller  andet  paa 
sin    klare    lidenskabsløse    Maade,    medens    hendes 

tilslørede,  indadvendte  Blik  ikke  syntes  at  opfange 
Karen,  paa  hvem  det  dog  hvilede. 

Else  lo  og  spøgte  med  Forvalter  Hansen,  der 
mod  Skik  og  Brug  ved  saadanne  Eksamensfester 
var  bedt  med,  skønt  han  var  udenforstaaende. 
Men  dette  Selskab  havde  jo  en  dobbelt  Karakter; 
det  skulde  fejre  det  ualmindelig  glimrende  Udfald 
af  Aarets  Eksamen  og  samtig  være  Afskedsgilde 
for  de  fire  unge  Pensionærer,  som  havde  knyttet 
sig  saa  nær  til  Frøknerne  Bloms  Hjem  og  nu 
desværre  skulde  forlade  det.  Derfor  skulde  Else 
ogsaa  i  Aften  føle  sig  rigtig  tilfreds,  og  den  moder- 
lige havde  anvendt  al  sin  Ihærdighed  for  at  sætte 
igennem,  at  hun  fik  Forvalteren  til  Bords. 

At  han  i  det  mindste  følte  sig  taknemmelig, 
syntes  at  fremgaa  af  den  fortabte,  beundrende 
Maade,  paa  hvilken  han  sad  og  betragtede  sin 
Borddame.  Det  saa  ud,  som  glemte  han  over- 
hovedet alt  andet  end  netop  Else. 

Frøken  Caroline  havde  nu  snart  en  halv  Snes 
Gange  rømmet  sig  og  nikket  og  blinket  til  sin 
Protegé  for  at  faa  ham  til  at  se  over  til  hende 
og  drikke  et  Glas  med  hende,  men  Byrge  Hansen 
var  og  blev  optaget  af  Elses  Passiar  og  Smil. 
Først  da  den  opvartende  Pige  let  berørte  hans 
Skulder  for  at  bede  ham  se  over  til  Frøken  Blom, 
for   han    op    som  af  Drømme,    en  varm  Blodstrøm 

skyllede  ned  over  hans  Kinder  og  Hals,  og  i  sin 
Forfjamskelse  greb  han  sit  endnu  ikke  fyldte 
Rinskvins-Glas  og  førte  det  til  Læberne  med  et 
Udtryk,  som  kaldte  han  Himlen  til  Vidne  paa,  at 
han  velsignede  Frøken  Caroline. 

Ved  bemeldte  Dames  Side  sad  Frøken  Zim- 
mermann.  Hun  sagde  absolut  intet,  men  spiste 
mod  Sædvane  heller  ikke.  Hendes  lange,  magre 
Hænder  rullede  nervøst  Brødet  i  Kugler;  engang 
imellem  gik  der  en  Kuldegysning  gennem  hende, 
saa  var  det,  som  skød  hun  et  eller  andet  bort 
fra  sig,  og  med  et  kønt  Smil  saa  hun  op  til  Esther, 
hvis  Øjne  ofte  mødte  hendes  med  et  forstaaende 
Blink. 

Det  var  egentlig  ikke  ganske  med  Frøken 
Hermines  Vilje,  at  Frøken  Zimmermann  var  bedt 
med,  hun  passede  kun  som  en  Hund  i  et  Spil 
Kegler  blandt  de  andre,  og  man  havde  dertil  ment 
det  ganske  frugtesløst  at  forsøge  at  faa  den  men- 
neskesky Skabning  lokket  ned  fra  Kvisten  paa  en 
saadan  Aften  og  blandt  saa  mange  fremmede. 

Men  Knokkelkvinden  havde  nu  en  Gang  for 
alle  Privilegium  paa  at  forbavse  Familien  Blom. 
Uden  Spor  af  Indvendinger,  ja  næsten  med  en 
Antydning  af  Taknemmelighed  havde  hun  modtaget 
den  Indbydelse,  som  Esther  havde  udvirket,  at 
hun  fik.  —  Og  nu  sad  hun  der  og  saa  gaadefuld 

ud,  medens  hendes  Ungdomsliv  i  hurtige,  løsrevne 
Billeder  drog  forbi  hendes  indre  Syn,  og  hun 
atter  og  atter  undredes  over,  hvor  ganske  ander- 
ledes, end  hun  havde  tænkt  sig  det,  alt  var  kommet. 
—  Alt  det,  hun  i  mange  Aar  havde  kæmpet  for 
og  værnet  om,  var  nu  opgivet.  Sin  Stolthed,  sin 
afvisende  Indesluttethed,  sin  til  det  yderste  gennem- 
førte Uafhængighed,  alt  det,  der  som  en  Skorpe 
af  Is  havde  lagt  sig  over  hendes  Væsen  og  for- 
svaret hende  mod  alle  andres  Indblanding  i  hendes 
Liv,  mod  al  Medlidenhed  med  hendes  Skuffelse, 
mod  hendes  egen  Svaghed  og  egne  milde,  bedrø- 
vede Tanker  —  alt  det  havde  hun  efter  mange 
haarde  Kampe  og  Overvejelser  ofret  for  den  unge 
Piges  Skyld,  der  havde  bragt  hende  tilbage  til  de 
Minder  og  Følelser,  hun  troede  for  bestandig  at 
have  skrinlagt. 

Hvor  meget  Frøken  Zimmermann  i  den  sidste 
Uge  havde  overvundet  hos  sig  selv,  af  Kærlighed 
til  Esther,  det  anede  ingen  og  vilde  ingen  kunne 
forstaa,  fordi  ingen  nogen  Sinde  var  trængt  ind  i 
hendes  oprevne,  forstyrrede  Sjæleliv. 

Som  et  Barn,  der  gaar  frem  og  tilbage  til 
Døren,  der  fører  ind  til  Faderen,  som  det  skal 
bede  om  Forladelse,  uden  at  det  kan  finde  Mod 
til  at  træde  ind,  saaledes  var  Frøken  Zimmermann 
i  disse  Dage  gaaet  til  sin  Broder  Advokatens  Dør. 

Hun  havde  last  lians  Navneplade  Gang  paa  Gang, 
havde  haft  Fingeren  paa  det  elektriske  Ringeappa- 
rat og  var  i  sidste  Øjeblik  vendt  om  og  næsten 
løbet  bort,  hjem  til  sin  egen  Hule  —  for  at  be- 
gynde Kampen  forfra. 

Endelig  i  Gaar.  da  det  ikke  kunde  opsættes 
længere,  om  det  overhovedet  skulde  ske.  havde 
hun  i  Mørkningen  atter  listet  sig  op  til  den  fryg- 
tede Entrédør,  der.  naar  den  aabnedes.  vilde  ind- 
lade hende  til  det.  hun  mest  af  alt  længtes  efter 
og  gruede  for  —  Mødet  med  den  en  Gang  saa 
elskede  Broder  og  den  uundgaaelige  Forklaring, 
der  maatte  følge. 

Og  saa  stod  hun  da  til  sidst  inde  i  lian-- 
Kontor.  Hun  rystede  endnu  paa  Hovedet,  skub- 
bede noget  fra  sig,  idet  hun  huskede  hans  for- 
bavsede Blik.  medens  han  søgte  at  erindre,  hvem 
lian  havde  for  sig.  —  Men  saa  kom  Genkendel- 
sen, og  Broderens  glade,  hjertelige  Modtagelse 
havde  bragt  hende  ud  over  den  frygtelige  Rippen 
op  i  de  gamle  Sorger. 

Hun  havde  næsten  intet  behøvet  at  sige. 
Mildt  og  forstaaende  havde  han  ledet  Samtalen 
hen  paa  Nutiden,  —  alle  de  mellemliggende  Aars 
Bitterhed  og  fjendtlige  Kulde  syntes  glemt.  — 
intet  laa  mellem  deres  Ungdoms  glade  Samliv  og 
Nuet. 

li; 

Derfor  faldt  det  saa  naturligt,  at  hun  lidt 
efter  lidt  gled  over  til  at  tale  om  det,  der  for 
Tiden  mest  optog  hende:  Esther. 

Hun  erindrede  nu  ikke  længere,  hvorledes 
hun  havde  faaet  fortalt,  at  det  var  hans  Datter; 
—  det,  der  havde  staaet  for  hende  som  uover- 
kommeligt, var  gaaet  saa  let.  Broderen  forstod 
straks  og  syntes  at  dele  hendes  Interesse  for  den 
unge  Pige,  og  han  havde  hjulpet  hende  til  at  frem- 
sætte sin  Plan. 

Han  havde  selv  bragt  sin  moderløse  Datters 
ensomme  Liv  i  Hjemmet  paa  Bane ;  hun  trængte 
til  en  at  slutte  sig  til,  en  at  dele  sine  Fornøjelser 
med,  en  at  studere  sammen  med,  godt  begavet  og 
ivrig  som  hun  var.  Det  vilde  være  en  Velgerning 
mod  hende  at  skaffe  hende  en  Kammerat. 

Og  Advokaten  havde  ligefrem  takket  Søste- 
ren, da  hun  fremkom  med  sit  Forslag,  at  han 
skulde  tage  Esther  i  Huset  i  nogle  Aar,  foreløbig 
til  hun  havde  taget  Artium.  —  For  at  Esthers 
Finfølelse  ikke  skulde  saares  ved,  at  hun  maatte 
modtage  saa  meget  som  Gave,  skulde  Opfordringen 
have  den  Form,  at  hun  skulde  hjælpe  og  læse 
med  Inge  Zimmermann  og  samtidig  forsøge  at 
gøre  Hjemmet  hyggeligt  for  den  efter  Hustruens 
Død  meget  ensomme  Advokat. 

De  to  gamle  Søskende  havde  siddet  sammen 

til  langt  ud  paa  Natten  og  fordybet  sig  i  Fortids- 
minder og  Fremtidsbilleder,  hvor  de  to  i  Forening 
med  de  unge  Piger  dannede  et  Firkløver,  hvis 
Samliv  blev  lige  saa  rigt  og  interessant,  som 
Kandidat  Zimmermanns  og  hans  Søsters  havde 
været  det  i  gamle  Dage,  inden  hendes  lidenskabe- 
lige Sorg,  hendes  Had  og  Sindsformørkelse  skilte 
dem  ad. 

Da  Frøken  Zimmermann  gik  hjem  den  Nat, 
havde  hun  for  første  Gang  i  mange  Aar  et  lyst 
Haab  til  Fremtiden. 

Og  nu  sad  hun  altsaa  midt  i  den  muntre 
Forsamling,  hvis  Talestrøm  steg  og  sank  som 
vekslende  Bølger,  og  overhørte  Støjen  om  sig, 
medens  hun  forestillede  sig  Esthers  Ansigt,  naar 
hun   endelig  fik  forkyndt  sin  Overraskelse. 

Luften  var  som  ladet  med  Overraskelser.  — 
Ogsaa  Frøken  Hermine  havde  nogle  i  Behold  og 
ventede  kun  paa  det  rette  Øjeblik  for  at  komme 
frem  med  dem. 

Endnu  var  alle  for  optagne  af  ivrig  Samtale 
til  at  have  Sans  for  de  officielle  Taler,  som  man 
dog  vidste  maatte  komme. 

Asta  og  Kandidat  Rønnow  gennemgik  de 
vigtigste  Begivenheder  i  de  to  Aar.  hun  havde 
tilbragt  paa  Skolen.  De  kritiserede  i  al  Godmo- 
dighed   de    nuværende    Elever    og    dem,    der    var 

faldne  fra  i  Aarenes  Løb.  og  Asta  fik.  trods  de 
glade  Omgivelser.  Taarer  i  Øjnene,  da  Kandidat 
Rønnow  med  sympatetisk  Forstaaelse  dvælede 
ved  den  stakkels  lille  Frøken  Krone,  som  med 
sin  følsomme  og  melankolske  Natur  havde  passet 
saa  daarligt  for  den  Skæbne,  der  efter  al  Rimelig- 
hed vilde  være  blevet  hende  til  Del.  Asta  fik 
ved  det  Glimt  af  varm  Medfølelse,  Lærerens  faa 
Bemærkninger  aabenbarede  hende,  mere  til  overs 
for  ham.  end  to  Aars  Kursusbekendtskab  havde 
givet  hende. 

Ingeborg  sad  lige  saa  stilfærdig  og  nobel  og 
smuk  som  altid.  Hun  fæstede  ofte  sine  klare 
Øjne  lidt  sky  og  spørgende  paa  Carl  Steen,  der 
af  Hensyn  til,  at  Forvalter  Hansen  var  blandt 
Gæsterne,  ogsaa  var  blevet  indbudt.  Hun  undre- 
des over,  hvorfor  han  saa  ofte  midt  i  en  flydende 
Selskabs-Konversation  standsede  og  sørgmodig  lod 
Blikket  glide  ud  over  Bordet,  som  søgte  og  sav- 
nede han  nogen.  Hun  saa  jo  ikke  for  sig  disse 
bløde,  mørke  Øjne,  der  havde  fængslet  ham  saa 
stærkt,  da  han  for  flere  Maaneder  siden,  i  en 
ganske  anden  Stemning,  var  mellem  Marys  Ven- 
inder, —  disse  Øjne.  som  saa  taknemmelige  og 
lykkelige  havde  søgt  hans  under  hans  sidste  Be- 
søg hos  den  syge  Mimi.  og  som   siden  havde  fulgt 

ham   overalt   og  ladet  ham  føle  et  nagende  Savn, 
saa  han  blev  alvorlig,  næsten  tungsindig. 

De  første  dampende  Fade  var  baarne  omkring 
og  tømte.  Serveringen  var  skyldigst  beundret, 
takket  være  Froken  Carolines  indtrængende  Op- 
fordringer. Hun  glædede  sig  barnligt  over  Søste- 
rens fikse  Arrangements  og  fortalte  Gang  paa 
Gang  sin  Borddame,  en  nærsynet  Haandarbejds- 
lærerinde,  at  disse  Sølvspyd  i  Stegen  var  højeste 
Mode  og  noget  meget  fint,  at  Formerne,  hvori 
Geléen  var  presset,  var  de  samme,  som  blev 
brugte  hos  Grev  Thranes.  Saa  maatte  hun  plud- 
selig give  sin  Stolthed  Luft  ved  tværs  over 
Bordet  at  meddele  Ingeborg,  at  de  i  Aften  havde 
samme  Kogekone,  som  Fru  Schack  brugte,  den 
forløbne   Sæsons  fashionableste. 

Frøken  Rist  var  netop  gennem  utallige  noget 
dunkle,  men  meget  livlige  Udviklinger  naaet  til 
sin  Kæphest:  det  helligste  i  Menneskenaturen. 
Hendes  Bordherre,  Læreren  i  Fysik,  der  udmær- 
kede sig  ved  et  meget  realistisk  Blik  paa  Livet 
og  en  meget  kort  og  fyndig  Maade  at  udtrykke 
sig  paa,  gjorde  sig  end  ikke  Umage  for  at  forstaa 
eller  affektere  Interesse  for  sin  uklare  Borddames 
uklare  Aandrigheder,  —  han  havde  for  længst 
opgivet    hende    som    hysterisk   og  forsøgte  nu   blot 

paa  den  mindst  anstødelige  Maade  at  slippe  for  at 
sige  ret  meget,  saa  han  i  Fred  kunde  nyde  sin  Mad. 

Marv  var  ved  at  bringe  Læreren  i  Naturhi- 
storie til  Fortvivlelse  ved  at  anstille  sig  meget 
snerpet.  Den  unge  Mand  havde  efterhaanden 
faaet  en  tyngende  Forestilling  om.  at  alle  Emner, 
der  optog  ham.  var  for  dristige  til  at  omhandles 
med  denne  unge  Pige.  der  paa  Kursus  havde 
været  den  frejdigste  og  naturligste  af  dem  alle. 
Nu  afbrod  Mary  med  et  under  en  hjertelig  Latter 
hans  Undskyldninger  for  at  have  glemt,  at  unge 
Piger  burde  vide  den  mindst  mulige  Besked  om  alt. 

,.Ja.  det  er  meget  godt."  sagde  hun  stadig 
leende,  saa  han  næsten  mistede  Fatningen,  „men 
ti  nu  stille,  for  nu  skal  Froken  Hermine  til  at 
tale  for  os  unge  Piger  og  for  Kundskabens  Magt 
—  og  saa  bør  De  svare  med  en  Skaal  for  den 
rorende,  uvidende  Kvindelighed.  —  tænk  hellere 
over  den!" 

Hr.  Jansen  saa  forskrækket  op.  Ganske  rig- 
tig. Froken  Hermine  gav  Pigerne,  der  bod  rundt, 
et  Tegn,  og  de  trak  sig  tilbage  til  et  Hjørne  af 
Stuen,  medens  Bestyrerinden,  rank  og  imponerende 
rejste  sig  og  med  et  fint  Smil  saa  ud  over  For- 
samlingen. Inden  hun  havde  slaaet  paa  Glasset 
var  der  fuldstændig  stille.  Alles  Øjne  hvilede  op- 
mærksomt  paa   hendes  intelligente  Ansigt,  medens 

li un  i  en  kort  Indledning  udviklede  Aarsagen  til 
denne  Sammenkomst.  Da  hun  derpaa  gik  over 
til  at  omtale  hver  enkelts  Arhejde  og  takke  baade 
Lærere  og  Elever  for  hvad  de  havde  præsteret, 
sænkede  de  fleste  Øjne  sig,  og  de  unge  rødmede 
under  den  Ros,  som  smigrede  dem  mest,  naar 
den  kom  fra  deres  retfærdige  og  meget  fordrende 
Bestyrerinde.  Men  da  Frøken  Blom  med  Varme, 
ja  næsten  med  Beundring  fremhævede  de  to  Elever, 
der  havde  faaet  Udmærkelse,  Karen  og  Esther,  og  sær- 
lig takkede  denne  sidste,  hvis  Eksamensresultat  var 
det  smukkeste,  Skolen  endnu  havde  haft  at  opvise ; 
da  hun  gjorde  opmærksom  paa,  at  man  maatte  vide 
Frøken  Brun  dobbelt  Tak  nu,  fordi  man  havde 
modtaget  hende,  Efternøleren,  baade  med  Ængstelse 
og  nogen  Uvillie  og  havde  været  tilbøjelig  til  at 
se  strengere  paa  hende  end  paa  de  andre;  da 
Frøken  Blom  med  oprigtig  Hjertelighed  ønskede 
Esther,  at  hendes  rige  Evner  maatte  skaffe  hende 
en  Plads  blandt  Tidens  udmærkede  Mennesker;  — 
da  skælvede  det  om  Esthers  Mund;  hun  mærkede,  at 
Taarer  fyldte  hendes  Øjne,  og,  svækket  af  de  sidsti 
Dages  Spænding  og  Nervøsitet  som  hun  var,  sort- 
nede det  et  Øjeblik  for  hende. 

Den  sidste  Del  af  Talen,  hvori  Frøken  Her- 
mine med  ideal  Begejstring  talte  om  det  Liv,  der 
laa  foran   de   unge;  det  Arbejde,  de  kunde  faa  Lov 

at  udføre;  de  høje  Maal,  de  maatte  stræbe  efter. 
—  den  sidste  Del  af  Talen  hørte  Esther  kun  som 
i  en  Drøm. 

Endelig  skubbedes  Stolene  støjende  tilbage, 
og  en  almindelig  Klinken  og  Ønsken  til  Lykke 
paafulgte.  Ogsaa  Esther  kom  op  og  stødte  skæl- 
vende sit  Glas  mod  Frøken  Hermines,  medens 
det  beskedent  bøjede  Hoved  og  hele  Holdningen 
udtrykte:    „Jeg  er  saa  uværdig  til  al  denne  Ros." 

Else  kom  ivrig  up  imod  hende  og  næsten 
trak  Forvalteren  med   sig. 

..Endnu  en  Gang  til  Lykke,"  sagde  hun 
inderligt,  „til  Lykke  med  din  Fremtid.  —  Gid  alt 
det,  du  haaber,  maa  opfyldes!"' 

„Maa  jeg  slutte  mig  til  Frøken  Elses  Ønsker?" 
spurgte  Byrge.  „De  maa  fortjene  megen  Lykke, 
siden  Frøken  Else  forguder  dem  saaledes." 

Esther  tænkte  ikke  over  det  sentimentale  ved 
Bemærkningen,  hun  følte  den  saa  ofte  tilbage- 
vendende Modløshed  ved  Tanken  paa  Fremtiden, 
og  i  det  Blik,  der  mødte  Frøken  Zimmerinanns. 
da  de  to  til  sidst  stødte  Glassene  sammen,  laa 
et  sørgmodigt  Spørgsmaal:  „Skal  jeg  nogen  Sinde 
naa  frem,  —  nogen  Sinde  retfærdiggøre  de  store 
Forhaabninger,  som  knyttes  til  min  Fremtid?" 

Frøken   Zimmermann   forstod    Øjnenes    angst- 

fulde  Spørgen.  —  Det  var  med  et  direkte  Svar, 
at  hun  begyndte  sin   Tale. 

Den  Følelse,  som  betog  Selskabet  ved  at  se 
Knokkelkvinden  —  mørk  og  næsten  uhyggelig  at 
se  med  de  glødende  Øjne  —  blive  staaende  og 
slaa  paa  Glasset,  da  de  andre  havde  sat  sig, 
maatte  nærmest  beskrives  som  Forfærdelse. 

...Mon  hun  nu  vil  gøre  Skandale  og  ødelægge 
hele  Stemningen?"  for  det  gennem  Frøken  Her- 
mines Hoved. 

Husets  Beboere  var  som  himmelfaldne  af  For- 
bavselse, de  fremmede  forstod  heller  ikke  denne 
underlige  Fremtonings  dristige  Idé,  at  ville  tale  i 
samme  Øjeblik,  som  Bestyrerinden  sluttede. 

Kun  Else  kom  i  sin  jublende  Sindsstemning 
til  at  smile.  At  tænke  sig  Tjim  som  Festtaler! 
Det  var  for  morsomt. 

Frøken  Caroline  hviskede  mere  end  halvhøjt 
til  sin  Søster:  „Gud!  Hermine,  du  tror  da  ikke. 
at  hun  har  faaet  for  megen   Vin?" 

Men  inden  Svaret  fulgte,  havde  Frøken  Zimmer- 
maim  med  noget  usikker  Stemme  begyndt: 

„Ja,  Esther,  du  skal  opnaa  det,  du  attraar 
og  stræber  efter.  Du  skal  have  Lov  at  leve  og 
virke  og  aldrig  føle  dig  tilovers,  uduelig  eller  for- 
haanet.  Du  skal  blive  blandt  de  bedste  her  i 
Livet,    dem.    der    udretter    noget,    fordi    du    er    et 

ædelt  Menneske,  der  foruden  store  Evner  ejer  en 
varm  Foleise  for  alt.  hvad  der  er  menneskeligt, 
hvordan  det  end  træder  dig  i  Møde.  —  Du  tør 
fælde  en  selvstændig  Dom  og  vedkende  dig  den. 
endogsaa  hvor  andre  allerede  har  fordømt  og 
latterliggjort.    — 

Ja.  Esther,  jeg  vil  ikke  forsøge  paa  at  sige 
dig.  hvad  du  har  været  for  mig.  eller  hvor  meget 
jeg  skylder  dig.  Jeg  vil  kun  bede  dig  om  frem- 
deles at  hjælpe  mig  til  at  holde  af  Livet.  —  Vil 
du  derfor  blive  herinde  og  bo  hos  min  Broder. 
Advokat  Zimmermann?  Hans  Datter  vil  studere, 
men  hun  savner  en  jævnaldrende  at  læse  sammen 
med.  Derfor  beder  han  og  hun  og  jeg  dig  ind- 
trængende .  om  du  vil  være  saa  elskværdig  at 
læse  med  Inge  og  være  en  Søster  for  hende.  — 
Jeg  kan  ikke  mere  forestille  mig  at  undvære  dig.  — 
du  har  gjort  mig  saa  lykkelig  ved  dit  Selskab,  og 
jeg  vil  altid  takke  dig  derfor.  —  Vil  du  komme. 
Esther?   —    vil  du?   —    — " 

Froken  Zimmermanns  Tale  havde  i  Begyn- 
delsen været  Udtryk  for  et  begavet  Menneskes 
Beundring  for  den  ungdommelige  Energi,  hun 
havde  mødt.  Saa  klang  mere  og  mere  hendes 
eget  Livs  Bitterhed  igennem,  til  sidst  overvældede 
Bevægelsen  hende  næsten.  —  hun  saa  gammel 
og    træt    ud,    medens    hun    med    feberhede    Kinder 

blev  staaende.  som  ventede  hun  et  Svar  straks. 
Armene  hang  slappe  ned,  Ryggen  krummede  sig, 
og  Brystet  var  indsunkent.    — 

Esther  havde  i  de  faa  Minutter,  Talen  havde 
varet,  gennemlevet  en  Uendelighed  af  skiftende 
Stemninger,  syntes  hun.  —  Ud  af  dem  klarede 
sig  kun  en  jublende  Tanke:  du  skal  blive.  —  dit 
Ønske  er  opfyldt! 

Hun  rejste  sig  hurtigt,  løb  ned  til  Frøken 
Zimmermann  og  kastede  sig  baade  grædende  og 
leende  om  hendes  Hals. 

,.Aa.  li  vor  jeg  holder  af  Dem!"  —  Mere  fik 
hun  ikke  sagt.  Hun  knugede  den  knoklede 
Skikkelse  -  den  latterlige,  frastødende  Skikkelse 
—  og  bare  gentog  ganske  blødt:  „Hvor  jeg  holder 
af  Dem!" 

Frøken  Zimmermann  havde  forsøgt  at  af- 
værge Esthers  Kærtegn.  —  Erindringen  om  Stedet, 
hvor  hun  var.  Selskabet,  de  mange  nysgerrige 
Blikke  var  trængt  ind  paa  hende  med  lammende 
Magt;  hele  hendes  Skyhed  var  vendt  tilbage,  og 
hun  krympede  sig  ved  at  stille  sine  Følelser 
frem  for  disse  Mennesker,  der  altid  havde  for- 
fulgt hende. 

Men  da  Esthers  bløde  Kind  berørte  hendes, 
da  hun  følte  de  friske  Læber  mod  sine,  —  da 
syntes    hun    et    Øjeblik,    at    alt.    hvad    hun    hidtil 

havde  lidt,  var  for  intet  at  regne  mod  den  Lvkke, 
hun  nu  besjæledes  af. 

Saa  drog  hun  sig  lempeligt  ud  af  den  unge 
Piges  Arme,  trykkede  hendes  Hænder  mellem  sine 
sitrende  og  hviskede  et  inderligt  „Tak".  Hun 
havde  i  Aften  i  Esthers  Kærtegn  set  en  Oprejs- 
ning for  al  den  Haan,  hun  havde  døjet. 

Derpaa  vendte  hun  sig  brat  for  at  skjule,  at 
hun  græd,  —  og  lydløst  som  altid  gled  Knokkel- 
kvinden ud  af  Døren.    —    —    — 

Til  langt  ud  paa  Natten  gik  kun  med  smaa. 
nervøse  Skridt  op  og  ned  ad  Gulvet  deroppe  paa 
Kvisten.  Hun  tænkte,  hun  drømte,  hun  gen- 
oplevede Aftenens  store  Øjeblik,  —  og  upaa- 
agtede  gled  hede  Taarer  ned  ad  hendes  Kinder 
og  vædede  den  for  Selskabet  anskaffede  Kniplings- 
krave. 

Men  da  Morgenen  brød  frem  og  dens  røde 
Skær  grelt  lyste  op  mellem  Kvistens  ynkelige 
Bohave,  laa  der  i  hendes  Skød  et  med  usikker 
Haand  skrevet  Brev  til  Toldforvalter  Brun,  i 
hvilket  hun  i  sin  Broders  Navn  bad  om,  at  Esther 
maatte  fuldende  sine  Studier  i  hans  Hjem  og  med 
hans  Hjælp. 

Frøken  Zimmermann  sad  endnu  ganske  stille 
og  stirrede  ud   for   sig,    medens  hun  ventede  paa, 

at  Dagen  skulde  bryde  helt  frem  og  Esther  komme 
for  at  sige  Farvel  inden  Afrejsen. 

Hendes  Haand  fattede  om  Brevet,  som  hun 
vilde  medgive  Esther:  —  det  var  det  sidste  — 
det  største  af  de  Ofre,  hun  havde  bragt  sin  Ung- 
doms-Elskedes Barn.    — 


Nedenunder  gik  Samtalen  atter  livligt,  men 
Stemningen'  var  forandret. 

Man  havde  den  vækkende  Følelse,  som  man 
engang  imellem  bringer  med  hjem  fra  Teatret, 
sjældent  gribes  af  i  Livet  —  at  have  været 
Vidne  til,  at  noget  betydningsfuldt  gennemlevedes. 
en  Skæbne  afgjordes  i  faa  Øjeblikke.  Scenen 
havde  haft  dramatisk  Kraft,  og  den  undlod  ikke 
at  rive  Tilskuerne   med. 

Saa  regnede  det  ned  over  Esther  med  Spørgs- 
maal. 

Den  af  hende  forberedte  Overraskelse:  For- 
tællingen af  den  hemmeligholdte  Forberedelse  og 
Eksamen  i  Latin  faldt  næsten  til  Jorden  efter  den 
foregaaende  voldsomme  Forbavselse. 

Esther  selv  opgav  at  forstaa  sig  eller  hvad  der 
var  sket.    —    det  var  for  vidunderligt. 

Længe  varede  det,  inden  Gemytterne  kom 
saa  vidt  til  Ro,  at  Karen  kunde  faa  anbragt  sin 
Tale  til  Frøken  Hermine.  Men  da  denne  havde 
svaret  med  at  meddele  den  glædelige  Nyhed,  at 
hun  havde  en  udmærket  Plads  til  Karen  som 
Lærerinde  paa  en  Herregaard,  blev  den  fremtidige 
Børneopdragerske  næsten  overstadig  glad;  og  man 
lo  og  holdt  Taler  for  alt  og  alle,  ganske  glem- 
mende det  officielle,  lidt  højtidelige  Sving,  som 
saadanne  Udgydelser  ved  Eksamensselskaber  ellers 
plejede  at  have. 

Selv  Else  vovede  sig  til  at  improvisere  en 
Tak  til  den  moderlige,  der  idelig  afbrød  med  sine 
glade  Forsikringer:  „Gud,  søde  Else,  det  er  alt 
for  meget,  du  takker  mig.  Det  er  slet  ikke  sandt, 
alt  det,  du  siger  om  mig." 

Da  det  gode  Humør  var  paa  sit  højeste,  hen- 
vendte Frøken  Caroline  med  den  godmodigste 
Aabenhed  Ordet  til  Frederikke. 

„Ja,  lille  Frederikke,  du  skal  nu  ikke  være 
Stedbarn  i  Aften,  skønt  du  ikke  har  brilleret  ved 
nogen  Eksamen.  Hermine  har  givet  mig  Lov  at 
sige  dig,  at  hun  endelig  efter  meget  Besvær  har 
fundet  en  Plads  ogsaa  til  dig,  en,  som  hun  haaber, 
du  ikke  lige  straks  skal  komme  fra.  Det  er  hos 
nogle  Bønder,  skal  jeg  sige  dig,  og  naar  du  ikke 
er    alt    for    sjusket,    kan   du    saamænd   godt    være 

Lærerinde  for  deres  lille  Pige  paa  elleve  Aar,  — 
for  de  kan  ingenting  selv,  maa  du  vide.  saa  du 
kan  vist  nok  imponere  dem.  —  Er  det  ikke 
dejligt,  lille  Frederikke,   hvad?" 

Frøken  Carolines  godmodige  Ansigt  straalede 
af  Glæde,  og  Frederikke  saa  næsten  lige  saa  for- 
nøjet ud,  —  ingen  af  de  to  var  saa  fintfølende, 
at  de  opfattede  eller  saaredes  af  de  drøje  Sand- 
heder, der  fremkom.   — 

Byrge  Hansen  var  hlevet  noget  tavs,  Han 
havde  flere  Gange  grebet  og  atter  sat  sit  Glas. 
øjensynlig  uden  at  kunne  bestemme  sig.  Nu 
fæstede  han  sine  gode,  mørke  Øjne  paa  Else. 
bøjede  sig  hen  mod  hende  og  sagde  sagte  og 
bedende:  ,. Frøken  Else,  vil  De  drikke  sammen 
med  mig  paa  det,   jeg   mest   brændende  ønsker?" 

Else  blev  rød  og  hadede  sig  selv  derfor. 
Saa  anslog  hun  en  let  Tone  og  sagde  kækt: 
„Ja,  hvorfor  skulde  jeg  dog  ikke  det.  —  Se."' 
sagde  hun  og  satte  hilsende  Glasset.  ..jeg  har 
endogsaa  tømt  det." 

Men  da  Byrge  med  tilbagetrængt  Lidenskab 
fremstammede  et:  „Tak,  Frøken  Else!"  maatte 
hun  slaa  Øjnene  ned.  Hun  begyndte  at  fole  sig 
urolig,  —  frygtede  —  hun  vidste  ikke  selv  hvad,  — 
ønskede    at    gemme    sig   bort    for    dette    bedende, 

ydmyge    og    dog    fordrende    Blik    —    og    var    paa 
samme  Tid  saa  lykkelig,  saa  lykkelig. 

Hun  turde  til  sidst  ikke  sidde  og  tie  længere, 
hans  Blik  slap  hende  slet  ikke,  mødte  hende 
kærtegnende,  hver  Gang  hun  saa  op,  —  og  nu 
begyndte  han   igen,  ganske  sagte;    „Frøken  Else!" 

„Bare  de  nu  ogsaa  har  ønsket  noget  rigtig 
fornuftigt."  afbrød  hun  febrilsk,  med  et  Forsøg 
paa  at  slaa  ind  paa  sin  gamle,  drillende  Tone. 

Hun  fortrød  sin  forfejlede  Bemærkning,  i 
samme  Sekund  den  var  udtalt.  —  for  han  saa 
umaadelig  alvorlig  ud.  og  Øjnene  var  saa  ual- 
mindelig store  og  dybe.  da  han  svarede:  ,.Maa 
jeg  sige  Dem,  hvad  jeg  ønskede?" 

„Aa  nej,  aa  nej,"  bad  hun  ængstelig  af- 
værgende, saa  saa  angst  og  bedende  paa  ham: 
—  hun  opgav  rent  at  foregive,  at  hun  ikke  for- 
stod ham. 

Men  da  hun  opfattede  det  Ryk,  hendes  Ord 
frembragte  i  ham,  saa  den  graablege  Skygge,  der 
gik  over  hans  Ansigt,  tilføjede  hun  næsten  uhør- 
ligt;   „ikke  nu    —   ikke  i  Aften." 

Hendes  lille  Haand  laa  fugtig  og  sammen- 
knuget paa  Bordkanten:  med  en  uvilkaarlig  Be- 
vægelse lod  hun  den  falde  ned  i  Skødet,  og  da 
han  varsomt,  usikkert,  næsten  undskyldende  greb 
den.    hvilede  den  et   Øjeblik    ganske  roligt  i   hans. 

Saa  trykkede  hun  let  hans  Haand;  saa  op 
med  en  Taare  i  de  klare  Barneøjne  og  et  uendelig 
lykkeligt  Smil  om  den  aabne  Barnemund  —  og 
strøg  sig  med  et  lille  Suk  henover  Øjnene. 

Netop  som  Else  bekymret  opdagede,  at  Frø- 
ken Rist  havde  opgivet  sin  umedgørlige  Bord- 
kavaler  og  med  stram  Mund  sad  og  lurede  paa 
de  to  unge  overfor  hende,  ringede  det  stærkt  paa 
Entréklokken. 

Alle  saa  forbavsede  mod  Døren  til  Gangen 
for  at  erfare,  hvem  den  sene  besøgende  kunde 
være.  Constance  bragte  et  Telegram,  gik  afvisende 
forbi  Frøken  Caroline,  der  nysgerrig  strakte  Haan- 
den  ud  efter  det,  og  lagde  det  foran  Else.  Denne 
kom  til  at  ryste  lidt  og  gav  sig  ivrig  til  at  rive 
det  op,   saa  Forvalteren  maatte  kvittere  for  hende. 

„Det  er  fra  Fader."  udbrød  hun  lettet,  og 
efter  en  kort,  forventningsfuld  Pause  heste  hun 
med  høj  Stemme,  stærkt  pointeret:  „Hjertelig 
Lykønskning.  Moder,  jeg  henrykte.  Venter  dig 
i  Morgen.  Bed  Bestyrerinden  og  dine  Veninder 
med  hjem.  Velkommen!"  —  Aa,  hvor  det  er 
brillant,"  udbrod  hun  henrykt.  „Fader  er  nu 
storartet!  —  I  vil  da  nok  komme  allesammen?  — 
Vil  De  ikke  nok  Frøken  Hermine?  De  maa 
endelig   sige  ja.    vi    vil    være    saa    begejstrede    for 

Dem.  —  Og  i  andre  kan  nu  slet  ikke  sige  nej, 
—   vel?" 

Der  blev  en  Raaben.  en  Snakken,  en  Spørgen 
og  S  varen  tværs  over  Bordet,  saa  al  anden  Sam- 
tale var  udelukket.  De  af  Else  indbudne  havde 
utallige  Spørgsmaal  at  gøre.  utallige  Ting  at 
(hofte,  og  de  maatte  tale  sammen  straks,  der 
var  jo  slet  ingen  Tid  at  spilde,  allerede  næste 
Morgen  skulde  man  skilles,  —  for  et  stod  dem 
alle  klart,  de  kunde  umuligt  følge  med  Else  hjem. 
men  maatte  først  besøge  deres  Forældre  og  vilde 
saa  senere  mødes  i  Vejle. 

Under  disse  Omstændigheder  foreslog  Frøken 
Blum  af  Hensyn  til  de  andre  Gæster,  at  man  nu 
rejste  sig  fra  Bordet  og  først  senere  nød  Frugten 
og  Champagnen,  i  hvilken  Skaalen  for  Kursus- 
damernes  Fremtid  skulde  tømmes. 

Forslaget  blev  grebet  med  Begærlighed. 

Byrge  følte  sig  ganske  forurettet  ved  at  iagt- 
tage den  Iver.  hvormed  Else  fik  rejst  sig  og 
trængte  sig  ind  i  Dagligstuen  for  at  faa  fat  paa 
sine  Kammerater.  —  mere  brød  hun  sig  altsaa 
ikke  om  ham.  —  Men  da  hun  sagde  ham  Vel- 
bekomme med  sit  mest  smilende  Ansigt  og  til- 
føjede: „Hvor  vi  skal  have  det  dejligt  i  Sommer!" 
blev    han    forsonet  og  drømte,    medens    han  skjult 

i  den  ene  Vinduesfordybning  betragtede  Stjernerne, 
om  den  Fryd.  Sommerferien   skulde  bringe.   — 

Ogsaa  Kandidat  Rønnow  drømte  vist.  Han 
stod  bojet  over  Bordet  og  bladede  i  et  Album : 
det  vil  sige,  han  var  naaet  til  et  Billede,  som  han 
ikke  kunde  løsrive  sig  fra.  Han  saa  paa  det, 
og  han  saa  paa  Esther,  som  i  sin  hvide  Slankhed 
hævede  sig  op  over  Kammeraterne,  blandt  hvilke 
hun  stod.  talende  og  leende,  medens  Livsmodet 
og  Energien   lyste  hende  ud  af  Øjnene. 

Og  uden  at  denne  hans  Medicin  mod  alle 
uvedkommende  Fantasterier  hjalp  i  Aften,  sagde 
Kandidat  Rønnow  Gang  paa  Gang  til  sig  selv: 
„Nonsens,  -  du  med  dine  35  Aar  burde  være 
for  fornuftig  til   den   Slags  Taabeligheder." 

Frøken  Hermine  havde  faaet  Frøken  Rist 
anbragt  ved  Pianoet,  og  Spillelærerinden  foredrog 
med  megen  —  maaske  for  megen  Følsomhed  og 
mange  —  maaske  for  mange  graciøse  Bevægelser 
Schumanns   Grillen.    — 

Da  hun  behørigt  applauderet  rejste  sig.  maatte 
Forvalteren  love  at  synge.  Alle  forsikrede,  at 
intet  var  saa  tiltalende  som  smuk  Mandssang, 
og  trods  alle  Indsigelser  mod.  at  lians  Sang  fik 
Prædikatet   smuk.   maatte   Byrge   synge. 

„Hr.  Hansen  synger  netop  iidina'ikel."  -agde 
Else  overbevisende. 

..Vil  De  da  bestemme,  hvad  jeg  skal  fore- 
drage, saa  falder  lidt  af  Skammen  for  den  daarlige 
Udførelse  paa  Dem." 

,.Ja.  De  skal  synge  noget  rigtig  begejstret, 
noget  der  minder  om  Ferie  og  Sommer  og  Sol- 
skin." 

Han  sang.  —  Han  akkompagnerede  sig  selv. 
sang  fordringsløst,  men  med  en  vis  troværdig 
Inderligbed,  der  vandt  alle. 

„Var  disse  Sange  efter  Ønske?"  vendte  han 
sig  mod  Else.  der  sad  tæt  bag  ved  Klaveret. 

,.Ja,"  svarede  hun,  „næsten,  kun  ikke  jub- 
lende nok;" 

„Saa  vil  jeg  synge  min  egen  Yndlingssang", 
sagde  han  sagtere,  „gid  De  ogsaa  vilde  synes 
om  den!" 

Ganske  piano  begyndte  han  Lange-Miillers 
Serenade,  men  da  han  naaede  sidste  Vers:  „Ønsk 
heller,  at  de  rødeste  Roser  igen  maa  blomstre 
næste  Skærsommer"  —  klang  hele  hans  unge. 
forventningsfulde  Lykke  i  Sangen,  og  del  Blik.  der 
mødte  Elses,  i  det  han  rejste  sig,  søgte  ikke 
længer,  tryglede  ikke,  det  udtrykte  frejdig  Kærlig- 
hed og  Haab.    —    — 

Champagnepropperne  knaldede,  Vinen  skum- 
mede i  de  gammeldags  høje  Glas.  Hede  og  be- 
gejstrede trængtes   man    om  Froken  Hermine. 

„Der  er  holdt  saa  mange  Taler  i  Aften," 
begyndte  hun.  „der  er  ønsket  saa  meget  for  os 
alle  og  takket  for  saa  meget,  at  det  maatte  blive 
Gentagelser,  hvis  jeg  her  atter  vilde  nævne,  hvad 
der  ligger  mig  paa  Sinde  for  hver  enkelt  af  de 
unge.  Jeg  vil  derfor  kun  give  eder  et  Ønske 
med  paa  eders  Vej  ud  i  Livet,  fordi  dette  Ønske 
maa  være  fælles  for  eder  alle:  —  Gid  Fremtiden 
maa  bringe  eder  det,  som  I  i  Aften  i  eders  ideale 
Begejstring  alvorligst  haaber  af  den,  —  gid  I  maa 
sætte  eder  et  højt  Maal  og  aldrig  svigte  det 
bedste  i  eder  selv  under  Bestræbelserne  for  at 
naa  det!"    — 

De  unge  Ansigter,  der  lyste  af  ophøjet  Tro 
paa  Livet,  saa  glade  op  til  hende. 

Glassene  stødtes  atter  sammen. 

„Fremtidens  Skaal!"  lød  det  fra  alle,  og  der 
brød  i  det  Øjeblik  en  Rigdom  af  store  og  smukke 
Planer  ind  over  de  unge. 

„Fremtidens  Skaal,"  sagde  Karen  og  klinkede 
med  Else,  „det  tegner  ikke  til .  at  du  kommer 
til  at  tilbringe  den  ved  min  Skole." 

Inden  i  Else  nynnede  det  hele  Tiden:  „Ønsk 
heller,  at  de  rødeste  Roser  igen  maa  blomstre 
næste  Skærsommer."  Hun  vendte  sig  mod  Byrge, 
der  stod  beskeden  bag  ved  hende  og  ventede  med 
fremrakt   Glas. 

„Fremtidens  Skaal,"  sagde  han,  og  deres  Øjne 
mødtes  i  et  dvælende  Blik. 

Mary  slog  Else  let  paa  Skuldren:  ^Frem- 
tidens Skaal.  du!  Jeg  tror  nu.  I  faar  det  hygge- 
ligt sammen:"  og  henvendt  nærmest  til  sig  selv 
vedblev  hun,  „bare  jeg  var  lige  saa  sikker  paa 
mig  selv  og  min  Apostel." 

Kandidat  Rønnow  nærmede  sig  tøvende  Esther 
med  hævet  Glas:  men  hun  lagde  ikke  Mærke  til 
ham,  stod  og  saa  langt  ud  i  Rummet;  Munden 
var  fast  lukket.  Øjnene  tankefulde,  men  glade,  — 
som  saa  hun  ud  i  en  alvorlig  og  smuk  Fremtid, 
rig  paa  Arbejde   og  rig  paa  Lykke. 

